(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΜΗ΄

Τρίτη 19 Δεκεμβρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Α. Κουτσούμπα, σελ.
3. Ανακοινώνεται ότι τη συνεδρίαση παρακολουθούν μαθητές από το 4ο Γυμνάσιο Πετρούπολης, το Γ' Γενικό Λύκειο Άργους, το 2ο Γυμνάσιο Άργους, το 1ο Γυμνάσιο Τρίπολης και το Γυμνάσιο Λιμένα Θάσου, σελ.
4. Επί διαδικαστικού θέματος, σελ.
5. Επί προσωπικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Συζήτηση και ψήφιση του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2018», σελ.
2. Ονομαστική ψηφοφορία για την έγκριση του Κρατικού Προϋπολογισμού οικονομικού έτους 2018, σελ.
3. Ψηφοφορία με έγερση: α) Επί του προϋπολογισμού των δημοσίων επενδύσεων και των προσαρτημένων προϋπολογισμών οικονομικού έτους 2018 και β) επί του τακτικού προϋπολογισμού των αποκεντρωμένων διοικήσεων και των περιφερειακών υπηρεσιών Υπουργείου Οικονομικών έτους 2018, σελ.
4. Επιστολικές ψήφοι επί της ονομαστικής ψηφοφορίας, σελ.
5. Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Μέτρα θεραπείας ατόμων που απαλλάσσονται από την ποινή λόγω ψυχικής ή διανοητικής διαταραχής και άλλες διατάξεις», σελ.

ΠΡΟΕΔΡΟΣ

ΒΟΥΤΣΗΣ Ν. , σελ.

ΠΡΟΕΔΡΕΥΟΝΤΕΣ

ΓΕΩΡΓΙΑΔΗΣ Μ. , σελ.
ΚΡΕΜΑΣΤΙΝΟΣ Δ. , σελ.
ΛΑΜΠΡΟΥΛΗΣ Γ. , σελ.
ΛΥΚΟΥΔΗΣ Σ. , σελ.

ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΒΟΥΛΤΕΨΗ Σ. , σελ.
ΒΟΥΤΣΗΣ Ν. , σελ.
ΓΕΩΡΓΙΑΔΗΣ Μ. , σελ.
ΚΑΜΜΕΝΟΣ Π. , σελ.
ΚΡΕΜΑΣΤΙΝΟΣ Δ. , σελ.
ΛΑΜΠΡΟΥΛΗΣ Γ. , σελ.
ΠΑΠΑΔΟΠΟΥΛΟΣ Ν. , σελ.
ΤΡΑΓΑΚΗΣ Ι. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί προσωπικού θέματος:
ΒΟΥΛΤΕΨΗ Σ. , σελ.
ΚΑΜΜΕΝΟΣ Π. , σελ.

Γ. Επί του σχεδίου νόμου του Υπουργείου Οικονομικών:
ΑΜΥΡΑΣ Γ. , σελ.
ΑΧΤΣΙΟΓΛΟΥ Ε. , σελ.
ΒΕΤΤΑΣ Δ. , σελ.
ΒΟΥΤΣΗΣ Ν. , σελ.
ΓΕΝΝΗΜΑΤΑ Φ. , σελ.
ΓΕΩΡΓΙΑΔΗΣ Μ. , σελ.
ΔΕΝΔΙΑΣ Ν. , σελ.
ΔΡΑΓΑΣΑΚΗΣ Ι. , σελ.
ΘΕΟΔΩΡΑΚΗΣ Σ. , σελ.
ΘΕΟΧΑΡΗΣ Θ. , σελ.
ΚΑΜΜΕΝΟΣ Δ. , σελ.
ΚΑΜΜΕΝΟΣ Π. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΟΥΤΣΟΥΚΟΣ Γ. , σελ.
ΚΟΥΤΣΟΥΜΠΑΣ Δ. , σελ.
ΛΕΒΕΝΤΗΣ Β. , σελ.
ΛΟΒΕΡΔΟΣ Α. , σελ.
ΛΥΚΟΥΔΗΣ Σ. , σελ.
ΜΑΝΤΑΣ Χ. , σελ.
ΜΑΥΡΩΤΑΣ Γ. , σελ.
ΜΕΓΑΛΟΜΥΣΤΑΚΑΣ Α. , σελ.
ΜΗΤΣΟΤΑΚΗΣ Κ. , σελ.
ΜΙΧΑΛΟΛΙΑΚΟΣ Ν. , σελ.
ΠΑΝΑΓΙΩΤΑΡΟΣ Η. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΠΑΠΠΑΣ Ν. , σελ.
ΠΑΠΠΑΣ Χ. , σελ.
ΠΑΦΙΛΗΣ Α. , σελ.
ΣΚΟΥΡΛΕΤΗΣ Π. , σελ.
ΣΤΑΪΚΟΥΡΑΣ Χ. , σελ.
ΤΖΑΝΑΚΟΠΟΥΛΟΣ Δ. , σελ.
ΤΣΑΚΑΛΩΤΟΣ Ε. , σελ.
ΤΣΙΠΡΑΣ Α. , σελ.

ΠΑΡΕΜΒΑΣΕΙΣ:
ΑΝΤΩΝΙΟΥ Χ. , σελ.
ΒΑΡΔΑΛΗΣ Α. , σελ.
ΒΟΥΛΤΕΨΗ Σ. , σελ.
ΒΡΟΥΤΣΗΣ Ι. , σελ.
ΓΡΗΓΟΡΑΚΟΣ Λ. , σελ.
ΚΕΓΚΕΡΟΓΛΟΥ Β. , σελ.
ΚΥΡΙΑΖΙΔΗΣ Δ. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΜΠΑΛΑΟΥΡΑΣ Γ. , σελ.
ΜΠΑΡΚΑΣ Κ. , σελ.
ΜΠΟΥΡΑΣ Α. , σελ.
ΠΑΠΑΔΟΠΟΥΛΟΣ Ν. , σελ.
ΡΙΖΟΥΛΗΣ Α. , σελ.
ΣΤΑΜΑΤΗΣ Δ. , σελ.
ΤΣΙΑΡΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΜΗ΄

Τρίτη 19 Δεκεμβρίου 2017

Αθήνα, σήμερα στις 19 Δεκεμβρίου 2017, ημέρα Τρίτη και ώρα 11.18΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2018».

Στη σημερινή συνεδρίαση προτείνουμε να ξεκινήσουμε με δύο κύκλους ομιλητών. Ο πρώτος κύκλος θα περιλαμβάνει τους οκτώ γενικούς εισηγητές και τον έναν ανεξάρτητο ειδικό εισηγητή, ώστε να δευτερολογήσουν, εφόσον το επιθυμούν, για τρία λεπτά ο καθένας και η καθεμιά. Ο δεύτερος κύκλος θα περιλαμβάνει οκτώ Kοινοβουλευτικούς Eκπροσώπους, οι οποίοι θα δευτερολογήσουν, εφόσον το επιθυμούν, επίσης για τρία λεπτά ο καθένας. Στους κύκλους αυτούς προτείνεται να παρεμβάλλονται Υπουργοί.

Στη συνέχεια θα ξεκινήσουν οι ομιλίες των πολιτικών αρχηγών και κατόπιν όλων αυτών εκτιμάται ότι η διαδικασία μπορεί να ολοκληρωθεί μέχρι τις 21.00΄ το βράδυ, ώστε να ξεκινήσει η ψηφοφορία.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Το Σώμα συνεφώνησε ομοφώνως.

Τον λόγο έχει ο γενικός εισηγητής των Ανεξάρτητων Βουλευτών κ. Θεοχάρης Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε. Περιμέναμε από τις 11.00΄, οπότε μία ανοχή θα τη ζητήσουμε στη δευτερολογία αυτή.

Σας ευχαριστώ.

Κυρίες και κύριοι συνάδελφοι, στην πρωτολογία μου απέδειξα πως ο σημερινός προϋπολογισμός δεν υπηρετεί ούτε την ανάπτυξη ούτε την κοινωνική συνοχή ούτε τη χρηστή διακυβέρνηση.

Με αυτόν τον προϋπολογισμό είστε συνεπείς στον δρόμο που χάραξαν όλες οι κυβερνήσεις του παρελθόντος. Αυτές τις ημέρες άκουσα αρκετούς από τους συναδέλφους και τις τοποθετήσεις τους, όπως, επίσης, και ξαναδιάβασα την επιστολή των κυρίων Υπουργών Οικονομικών με την οποίαν κατέθεσαν αυτόν τον προϋπολογισμό.

Κύριε Τσακαλώτε, σε αυτή την επιστολή:

Πρώτον, αναφέρετε ότι ο προϋπολογισμός του 2018 θα σηματοδοτήσει την έξοδο της χώρας από τα προγράμματα. Ξεχάσατε, όμως, να διευκρινίσετε, κύριε Τσακαλώτε, πως τα προγράμματα και τα μνημόνια τελειώνουν για τους δανειστές που δεν θα βάλουν ούτε ένα ευρώ, αλλά συνεχίζονται για τον Έλληνα επαγγελματία που θα δουλεύει για να αποπληρώνει το 3,5% που συμφωνήσατε για τα επόμενα χρόνια.

Δεύτερον, αναφέρετε ότι η σημαντική υπέρβαση των στόχων έχει συμβάλλει στην αποκατάσταση της διεθνούς αξιοπιστίας για την επιστροφή της χώρας στις διεθνείς αγορές. Ξεχάσατε να διευκρινίσετε στους άνεργους Έλληνες ότι η υπέρβαση των στόχων έγινε κόβοντας τον ΟΑΕΔ και την υπόλοιπη κοινωνική πολιτική. Ξεχάσατε να διευκρινίσετε στους φτωχούς Έλληνες ότι η διεθνής αξιοπιστία επικυρώνεται μόνο από ξένες επενδύσεις. Τέτοια ψήφο εμπιστοσύνης δεν έχετε πάρει ακόμη. Ίσα ίσα που με κόλπα και τερτίπια, όπως στο Ελληνικό, κανένας επενδυτής δεν θα έρθει.

Τρίτον, αναφέρετε ότι για το 2018 το πρωτογενές πλεόνασμα 3,8% του ΑΕΠ είναι συμβατό με τους στόχους και παρέχει ένα σημαντικό περιθώριο ασφαλείας. Ενώ, λοιπόν, σας ζητούν λιτότητα εσείς δίνεται υπερλιτότητα με σημαντικό περιθώριο ασφαλείας.

Τέταρτον, αναφέρετε ότι η προσαρμογή συνοδεύτηκε από τη σταδιακή ενίσχυση της προστασίας των πιο ευάλωτων στρωμάτων αλλά και παρεμβάσεων για την αντιμετώπιση της παιδικής φτώχειας. Μήπως ξεχάσατε ότι παγώσατε το ελάχιστο εγγυημένο εισόδημα για δύο χρόνια και δύο μήνες; Μήπως παραβλέψατε σκόπιμα ότι ο δείκτης κοινωνικού αποκλεισμού παραμένει στάσιμος για δύο χρόνια; Ότι η παιδική φτώχεια αυξήθηκε κατά μία μονάδα από το 2014; Ότι και τα παιδιά του διαβιούν σε συνθήκες υλικής στέρησης είναι περισσότερα από όσα τα παραλάβατε; Αν το μέρισμα μειώνει τη φτώχεια όπως μας λέτε, πόσο θα τη μείωναν τα προγράμματα που κόψατε;

Πέμπτον, αναφέρετε ότι για το 2018 οι εξοικονομήσεις δαπανών θα χρηματοδοτήσουν δράσεις κοινωνικής προστασίας. Αυτή είναι η κοινωνική πολιτική, κύριε Υπουργέ, του ΣΥΡΙΖΑ; Περικόπτετε κοινωνικές δαπάνες 1,6 δισεκατομμύριο ευρώ και βρίσκετε 260 εκατομμύρια για ανακούφιση;

Εδώ καταθέτω ένα διάγραμμα από πρόσφατο άρθρο του Inside Story: 2,6 δισεκατομμύρια ευρώ πέφτουν από το 2017 στο 2018 οι κοινωνικές δαπάνες συνολικά και 1 δισεκατομμύριο ανεβαίνουν οι φόροι. Αυτή είναι η κοινωνική σας πολιτική.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν διάγραμμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έκτον, αναφέρετε ότι στα επόμενα έτη οι ρυθμοί οικονομικής ανάπτυξης είναι επαρκείς για να διευρυνθούν οι παρεμβάσεις ενίσχυσης της κοινωνικής προστασίας.

Εσείς, θεωρείτε ως επάρκεια να περιμένεις ανάπτυξη 2,7% και αν είσαι τυχερός, γιατί κάποιοι οικονομολόγοι μιλάνε για 1%, να πάρεις 1,3%, δηλαδή ούτε το μισό;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε.

Και κλείνετε, γράφοντας: «Η Κυβέρνηση, συνεπής στις δεσμεύσεις της απέναντι στους Έλληνες πολίτες και στους εταίρους της συνεχίζει το δρόμο της χρηστής δημοσιονομικής διαχείρισης με κοινωνική δικαιοσύνη».

Εάν όντως είσαστε πολιτικά έντιμος, κύριε Τσακαλώτε, θα έπρεπε να την ολοκληρώσετε κάπως έτσι: Η Κυβέρνηση συνεπής στις δεσμεύσεις της απέναντι στους εταίρους περικόπτει αναπτυξιακές δαπάνες και αυξάνει τους φόρους. Όταν αυτό δεν είναι αρκετό για να πληρώσει τους δανειστές, περικόπτει και τα κοινωνικά κονδύλια του Έλληνα μη προνομιούχου βαπτίζοντας την πολιτική αυτή ως κοινωνική δικαιοσύνη.

Ολοκληρώνω, κύριε Πρόεδρε.

Χωρίς στρατηγικό σχέδιο προσέλκυσης επενδύσεων για να έρθουν σοβαροί επενδυτές και όχι κοράκια με αμφιβόλου ποιότητας κεφάλαια, χωρίς στρατηγικό σχέδιο ανάπτυξης της χώρας για να μείνουν τα παιδιά μας εδώ που γεννήθηκαν και να μη χαρίζουν τα καλύτερά τους χρόνια σε ξένες πατρίδες, χωρίς στόχους βελτίωσης των δεικτών κοινωνικής ευημερίας για να σηκωθούν οι γονατισμένοι συμπολίτες μας και να ξαναχτίσουν τα όνειρά τους, χωρίς όραμα από το πολιτικό σύστημα ο Έλληνας πολίτης είναι αβοήθητος και εγκλωβισμένος σε ένα σισύφειο δράμα, ενώ το μόνο που κάνετε εσείς καθημερινά είναι να ακυρώνετε τις προσπάθειές του, όπως τόσες και τόσες κυβερνήσεις έκαναν στο παρελθόν.

Και το ερώτημα είναι: Έως πότε, κυρίες και κύριοι συνάδελφοι;

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κ. Αμυράς από το Ποτάμι για τρία λεπτά. Έχουμε συμφωνήσει τρία λεπτά όλη η Βουλή.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Ανησυχώ που με κοιτάτε έτσι.

**ΠΡΟΕΔΡΕΥΩΝ (Δημήτριος Κρεμαστινός):** Επειδή ο κ. Θεοχάρης το παραβίασε.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, κυρίες και κύριοι συνάδελφοι, κατά την πρωτολογία κατά την πρώτη ημέρα συζήτησης του προϋπολογισμού δεν είχαμε την ευκαιρία να έχουμε τον κ. Τσακαλώτο κοντά μας, γιατί ήταν στην Νέα Υόρκη.

Φαντάζομαι ήταν δραματική και τραυματική η εμπειρία να βαράει το σφυρί εκεί μέσα στο άντρο του καπιταλισμού στη Wall Street. Νομίζω, όμως, ότι η κακοτοπιά θα ήταν εάν σας ρωτούσε κάποιος χρηματιστή εκείνη την ημέρα: «Πώς θα κατάφερες, ρε Ευκλείδη, για το 2017 όταν έλεγες ότι θα είχε η χώρα ανάπτυξη 2,7% και τελικά θα έχει 1,4%;» Είμαι περίεργος να ακούσω την απάντησή σας.

Όπως, επίσης, εάν σας ρωτούσε ο χρηματιστής: «Βρε Ευκλείδη, πάλι πώς τα κατάφερες, ενώ έλεγες ότι το πρωτογενές πλεόνασμα της χώρας θα φτάσει το 2,2%, με δέσμευση έναντι των δανειστών μιάμισης μονάδας, να το φτάσετε στο 4%;»

«Είστε θαυματοποιός» μπορεί να σας έλεγαν και να σας προσφέραν μία δουλειά στη Wall Street να τζογάρετε, να κόβετε μετοχές και να αυξάνετε τα κέρδη του καπιταλισμού που τόσο πολύ τον πολεμάτε, αλλά φαντάζομαι εκ των έσω.

Όλα λάθος δηλαδή, αλλά εγώ δεν ήρθα εδώ για να σας υπενθυμίσω τα μεγάλα λάθη. Ήρθα να σας πω για τα μικρά σημαντικά προβλήματα που έχουν οι μικρομεσαίοι.

Σας θυμίζω, κυρίες και κύριοι συνάδελφοι, ότι έχουμε ακόμα capital controls. Τι σημαίνει αυτό, αγαπητέ κύριε Τσακαλώτο;

Σημαίνει ότι μία βιβλιοπώλισσα, για παράδειγμα, εάν έχει εξαντλήσει το μηνιαίο έμβασμα που μπορεί να στείλει στο εξωτερικό για να αγοράσει προϊόντα- σας θυμίζω ότι το αστρονομικό ποσό είναι στα 1.000 ευρώ- και εν όψει Χριστουγέννων ήθελε να παραγγείλει περισσότερα βιβλία θα πήγαινε στην τράπεζά της, θα έκανε τις αιτήσεις, θα συμπλήρωνε τα διάφορα χαρτιά και ξέρετε η απάντηση ποια θα ήταν; Η έγκριση θα έρθει σε τέσσερις έως δέκα μέρες.

Τι να το κάνω κατόπιν εορτής, εάν εγκριθεί; Και εάν εγκριθεί, λοιπόν, θα πάει η βιβλιοπώλισσα στην τράπεζα, θα υπογράψει πάλι τα χαρτιά, θα δώσει 12 ευρώ και τότε ποιος ευνοείται, αγαπητέ κύριε Τσακαλώτε;

Μόνο οι μεγάλοι ευνοούνται που μπορούν να στοκάρουν. Τους μικρομεσαίους, δυστυχώς, τους έχετε φτάσει στο σημείο να κυνηγάνε την ουρά τους, ευρώ το ευρώ για να επιβιώσουν.

Αν δεν σας φτάνει αυτό το πραγματικό πρόβλημα οικονομίας, πείτε μου το άλλο: Για ποιο λόγο άραγε όταν ένας μικρός έμπορος πηγαίνει στην τράπεζα να πάρει κέρματα, ψιλά για να δίνει ρέστα στους πελάτες του, ξαφνικά αυτόν το μήνα ανακαλύπτει ότι το όριο από τα 500 ευρώ πήγε στα 375 ευρώ;

Και τα πληρώνει αυτά, ξέρετε. Δεν δίνει το χαρτονόμισμα και παίρνει τα κέρματα δωρεάν. Πληρώνει από τρία ευρώ και πάνω για την κάθε συναλλαγή.

«Ούτε τα βασικά, αγαπητέ Ευκλείδη;». Ενδεχομένως, να έλεγε κάποιος χρηματιστής εκεί στη Νέα Υόρκη μέσα στη φωλιά και στην καρδιά και στο στόμα του θηρίου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Κυρίες και κύριοι συνάδελφοι, για την ιστορία να πω ότι οι δύο έμποροι είναι η Αρετή Γεωργιλή και ο Νίκος Ζαρκαδούλας, οι οποίοι αγωνίζονται να επιβιώσουν εν μέσω capital controls, εν μέσω μιας Κυβέρνησης, η οποία μιλάει για θεωρίες και για μεγάλα λόγια και αφήνει την καθημερινή πραγματική οικονομία να ματώνει και να βουλιάζει.

Δεν θέλω να επαναλάβω αυτό που είχα πει και στην πρωτολογία ότι ο κόσμος δεν τρώει το παραμύθι ότι τον Αύγουστο του 2018 τελειώνει το μνημόνιο. Όπως έχω πει πάρα πολλές φορές, με αντίδραση από αρκετούς Βουλευτές, καλούς συναδέλφους του ΣΥΡΙΖΑ και των ΑΝΕΛ, το μνημόνιο τελειώνει, δυστυχώς, για τους δανειστές διότι αυτοί απαλλάσσονται από την υποχρέωσή τους να μας δανειοδοτούν.

Δεν είναι μνημόνιο ότι θα μειωθούν οι αυξήσεις από 1-1-2019; Δεν είναι μνημόνιο τα μεγάλα, τα αιματηρά πλεονάσματα, όπως τα χαρακτηρίζατε έως το 2060 στην ουσία; Δεν είναι μνημόνιο ότι έως το 2115 οτιδήποτε ανήκει στο ελληνικό δημόσιο είναι υποθηκευμένο στο υπερταμείο υπέρ δανειστών; Αυτή είναι η πραγματικότητα.

Θα σας έλεγα, αγαπητέ κύριε Υπουργέ, ότι μπορεί η Wall Street να σας περιμένει με ανοιχτές αγκάλες και να σας περιθάλπει, εδώ, όμως, οφείλετε απαντήσεις γιατί δεν έχετε ρυθμίσει ούτε τα ρέστα ούτε τα κέρματα των μικροεμπόρων.

Ευχαριστώ πολύ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Αμυρά.

Ο Θ΄ Αντιπρόεδρος της Βουλής και ειδικός αγορητής της Ένωσης Κεντρώων κ. Μάριος Γεωργιάδης, έχει τον λόγο για τρία λεπτά.

Παρακαλώ να σεβαστείτε τον χρόνο, κύριε Γεωργιάδη.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Θα προσπαθήσω, κύριε Πρόεδρε, όπως όλοι οι συνάδελφοι.

**ΠΡΟΕΔΡΕΥΩΝ (Δημήτριος Κρεμαστινός):** Εσείς είστε και Αντιπρόεδρος όμως.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Μην πέσει σε εμένα το μπαλάκι.

**ΠΡΟΕΔΡΕΥΩΝ (Δημήτριος Κρεμαστινός):** Αν εμείς παραβιάζουμε τον χρόνο, τότε τι να πούμε στους άλλους;

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Και είμαι και γενναιόδωρος Αντιπρόεδρος, όπως ξέρετε, γιατί τους αφήνω να μιλάνε παραπάνω.

**ΓΕΩΡΓΙΟΣ ΑΜΥΡΑΣ:** Το καλό παράδειγμα να δώσετε.

**ΜΑΡΙΟΣ ΓΕΩΡΓΙΑΔΗΣ (Θ΄ Αντιπρόεδρος της Βουλής):** Το καλό παράδειγμα να δώσω, ναι.

Ευχαριστώ πολύ, κύριε Πρόεδρε.

Αγαπητοί συνάδελφοι Βουλευτές, καλημέρα. Είναι ξεκάθαρο και αυτό φάνηκε και από τις προηγούμενες ημέρες κατά τη διάρκεια της συζήτησης, ότι ο εν λόγω προϋπολογισμός είναι ο πιο αντιαναπτυξιακός και φοροεισπρακτικός που έχει υπάρξει από τη Μεταπολίτευση και μετά. Δυστυχώς, το μόνο που κάνει αυτή τη στιγμή η Κυβέρνηση είναι να διαχειρίζεται τη μιζέρια. Θα είμαι συγκεκριμένος.

Παίρνει τη μία σύνταξη από τον φτωχό μέσω του ΕΚΑΣ για να τη δώσει μέσω κουπονιών ή συσσιτίων στον πάμφτωχο. Παίρνει από τον πολύτεκνο 500ευρώ τον χρόνο για να τη δώσει στον δίτεκνο, αν μου επιτραπεί η έκφραση, τα μισά, βέβαια, για να πάει σε δύο οικογένειες. Βάζει χέρι στο επίδομα θέρμανσης για να δώσει ένα επίδομα φτώχειας σε κάποιον άνεργο. Όλα αυτά όχι τυχαία, βέβαια. Έχει και αντίδοτο όπως λέει η Κυβέρνηση, τα αντίμετρα, αν και εφόσον δοθούν ποτέ. Γιατί εγώ πιστεύω ότι δεν θα καταφέρετε να δώσετε ούτε ένα ευρώ.

Έχετε φτάσει να χρωστάει η μισή Ελλάδα και παραπάνω, πάνω από τέσσερα εκατομμύρια και μάλιστα χωρίς αντίκρισμα και οι ληξιπρόθεσμες οφειλές έχουν έναν ρυθμό ενός δισεκατομμυρίου ευρώ τον μήνα.

Και καταθέτω και σχετικό δημοσίευμα στα Πρακτικά.

(Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κι έχουμε κι έναν Πρωθυπουργό που λέει: «Ελάτε στη Γη της Επαγγελίας να επενδύσετε». Να επενδύσει ποιος; Αυτός που τον πρώτο χρόνο που θα ανοίξει την επιχείρησή του θα πρέπει να δώσει 75% του εισοδήματός του στο κράτος; Εσείς θέλετε να τον κλείσετε πριν καν ανοίξει την επιχείρησή του.

Δυστυχώς, το μόνο που θέλετε είναι να εξαρτώνται οι πολίτες από εσάς, να είναι οικονομικά ανάπηροι και να έρχονται στα γραφεία μας –συμπεριλαμβανομένου και του δικού μου, γιατί κάθε μέρα δέχομαι τηλεφωνήματα και το μόνο που μου ζητάνε είναι να βρουν μια θέση εργασίας. Δεν ζητάνε κάτι άλλο. Έρχονται λέγοντας: «Δεν έχουμε δουλειά, δεν έχουμε χρήματα, μας κόβουν συντάξεις, μας κόβουν μισθούς, είμαστε άνεργοι. Θέλουμε δουλειά. Βοηθήστε». Όσο μεγαλώνει ο κρατισμός -και θα το πω και άλλη μία φορά, το λέω συνέχεια- όσο μεγαλώνει το πελατειακό κράτος, τόσο δεν πρόκειται να ανασάνει αυτή η οικονομία. Η λύση είναι μία: Μείωση του κράτους. Πρέπει να βρεθούν οι αργόμισθοι και να απομακρυνθούν.

Δεν γίνεται να προεδρεύω εδώ στις δώδεκα τη νύχτα, να έχω δίπλα μου συναδέλφους να δουλεύουν και κάποιοι άλλοι να κάθονται στα σπίτια τους και να μην πηγαίνουν καν στο χώρο εργασίας. Δεν είναι κοινωνική ισότητα αυτό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Κύριε Πρόεδρε, ολοκληρώνω σε ένα λεπτό.

Μείωση των προνομίων των Βουλευτών. Ξέρω ότι οι Βουλευτές έχουμε κάνει γενναίες μειώσεις τα τελευταία χρόνια, αλλά υπάρχουν και άλλα προνόμια άλλων αιρετών που πρέπει να κοιτάξουμε.

Δεν γίνεται να υπάρχουν συντάξεις των 3.000 ευρώ και από την άλλη, να κόβουμε το ΕΚΑΣ από τους πολίτες που παίρνουν 400 και 500 ευρώ. Γι’ αυτόν τον λόγο λέμε ως Ένωση Κεντρώων «1.500 ευρώ η ανώτατη σύνταξη», για να μην χρειάζεται να κόβουμε το ΕΚΑΣ κάθε λίγο και λιγάκι.

Τα οφέλη από τις παραπάνω κινήσεις προφανώς και θα δώσουν τα κίνητρα για να μειώσετε τους φόρους και να μπορέσετε να μειώσετε τις εισφορές. Το ζήτημα είναι το εξής, γιατί έτσι, βέβαια, έχουν φύγει και όλα τα κράτη των άλλων χωρών του δυτικού κόσμου από τα μνημόνια: Σας συμφέρει να το κάνετε αυτό; Το θέλετε να το κάνετε αυτό; Θέλετε να υπάρχουν πολίτες που δεν θα εξαρτώνται από το δικό σας «φιλοδώρημα»; Προφανώς και όχι, γιατί δεν σας συμφέρει.

Καταψηφίζουμε τον εν λόγω προϋπολογισμό στο σύνολό του και θα τοποθετηθούμε επί συγκεκριμένων θεμάτων στη σχετική ψηφοφορία σήμερα το βράδυ.

Σας ευχαριστώ πάρα πολύ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Γεωργιάδη.

Ο κ. Καμμένος, ειδικός αγορητής από τους ΑΝΕΛ, έχει τον λόγο. Δεν χρειάζεται να σας πω τα ίδια που είπα στον κ. Γεωργιάδη από πλευράς Αντιπροέδρων.

**ΔΗΜΗΤΡΙΟΣ ΚΑΜΜΕΝΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Σήμερα έχω την τύχη και τη χαρά εγώ προσωπικά να εισηγούμαι για τρίτη φορά -και το 2015 και το 2016 και το 2017- έναν προϋπολογισμό της συγκυβέρνησης ΣΥΡΙΖΑ - Ανεξαρτήτων Ελλήνων. Όπως έχω πει και στην εισήγησή μου και στις επιτροπές, είναι ένας προϋπολογισμός δύσκολος. Πολιτικά, αλλά και πρακτικά οικονομικά θα τα καταφέρουμε, όπως τα καταφέραμε και τις άλλες δύο χρονιές.

Ξέρουμε ότι με την ανταλλαγή ομολόγων που κάναμε πριν δεκαπέντε ημέρες, το ευλογημένο PSI, τα 30 δισεκατομμύρια, οι αγορές ηρέμησαν και είδαμε και το κόστος χρήματος πόσο έπεσε στο δεκαετές ομόλογο. Θα πέσει και άλλο και θα κάνουμε και άλλες δύο εκδόσεις –πρώτα ο θεός- μέχρι τον Αύγουστο 2018, έτσι ώστε να απεξαρτηθούμε από τις εκταμιεύσεις των δανειστών.

Τι είναι μνημόνιο; Μνημόνιο, όπως το έχουμε ζήσει τα τελευταία χρόνια, είναι η άμεση εξάρτηση της εκταμίευσης των εταίρων της Ευρώπης από τον ESM ή από τον EFSF, ο εκβιασμός της δόσης, για να πάρεις τα μέτρα.

Επί χρόνια δεν παίρνονταν τα μέτρα, ήρθε η δική μας Κυβέρνηση να δουλέψει πολύ σκληρά, έτσι ώστε να περάσουμε τις αξιολογήσεις, να γίνουν εκταμιεύσεις, να πάρουμε ένα πλαφόν πολύ φθηνό, 1%, με τριάντα δυόμισι χρόνια αποπληρωμή σε κάθε εκταμίευση, δηλαδή πάρα πολύ φθηνό χρήμα, έτσι ώστε να μπορέσει η Ελλάδα να εξοικονομήσει πόρους, να ανασυνταχτεί και να μπει στην πορεία προς την ανάπτυξη.

Τέλος μνημονίων, τέλος σχέσης σημαίνει ότι πλέον δεν θα έχουμε τον εκβιασμό της εκταμίευσης κάποιας δόσης και θα εκτελούμε το πρόγραμμά μας σοβαρά, δημοσιονομικά όπως πρέπει στους κανόνες της Ευρώπης και ως σοβαρή Κυβέρνηση θα αναπτύξουμε την αγορά όπως πρέπει.

Δεν θα έχουμε κάποιον να μας λέει κάθε τρεις μήνες με το check list ότι «το έκανες, δεν το έκανες, θα πάρεις, δεν θα πάρεις δόση», με τη συζήτηση αυτή κάθε φορά να φέρνει ένα τεράστιο ρίσκο, μία τεράστια πορεία στις αγορές, μία τεράστια ανασφάλεια στους εγχώριους και εξωχώριους επενδυτές σε όλη την αγορά: «Τώρα θα πάρουν τη δόση ή δεν θα την πάρουν; Θα χρεοκοπήσουν ή δεν θα χρεοκοπήσουν;». Στα 9 τα spreads, στα 8 τα spreads. Αυτό θα τελειώσει και αυτό είναι η ευτυχία για την ελληνική οικονομία και είμαστε τυχεροί που η δική μας Κυβέρνηση θα τα καταφέρει αυτά σε λιγότερο από δέκα μήνες από σήμερα.

Θα πρέπει να κοιτάξουμε τη νέα Ελλάδα στα μάτια, με ειλικρίνεια. Τα λάθη που συνέβαιναν και συνεχίζουν να συμβαίνουν πρέπει να τα διορθώσουμε, διότι δεν θα έχουμε άλλη ευκαιρία να διορθώσουμε τα κακώς κείμενα της ελληνικής οικονομίας και του ελληνικού δημόσιου τομέα, ο οποίος, δυστυχώς, είναι ανταγωνιστικός και αρνητικός προς τις επενδύσεις και τους επενδυτές.

Χρειάζεται κράτος δικαίου. Χρειάζεται να έχεις κράτος «φίλο» στις επενδύσεις. Χρειάζονται τράπεζες που να έχουν καθαρούς ισολογισμούς, να μην έχουν κόκκινα δάνεια και όλα αυτά με έναν υγιή και δίκαιο τρόπο, έτσι ώστε να βγουν με φθηνό χρήμα, αλλά και διαθέσιμο χρήμα, στις αγορές. Φθηνό, γιατί θα έχουν βγει στις αγορές, αλλά θα δανείζονται πολύ φθηνότερα οι τράπεζές μας, έτσι ώστε να βγει χρήμα και χρηματοδότηση για την ανάπτυξη της ελληνικής οικονομίας. Όλα αυτά προϋποθέτουν να φύγουμε και να γλυτώσουμε από αυτά τα δεινά της τελευταίας επταετίας.

Έρχομαι τώρα και στην τελευταία δήλωση, στο τελευταίο λεπτό που μου μένει, για να πω το εξής. Δυσαρεστήθηκα από την δήλωση των «53», η οποία λέει ότι: «Η υποχρεωτική και σε ορισμένες περιπτώσεις οδυνηρή συμμαχία με τους ΑΝΕΛ, όσο αυτή διαρκέσει, δεν μπορεί να αποτελεί άλλοθι για υπαναχωρήσεις σε κρίσιμα για τη φυσιογνωμία μας ζητήματα. Σε κάθε περίπτωση σήμερα πρέπει να αξιολογηθεί αυτή η συγκυβέρνηση κ.λπ..»

Έχουμε εισηγηθεί τρεις φορές. Είναι οδυνηρό που συνεισηγούμαστε κι έχουμε πάρει όλοι το πολιτικό βάρος; Είναι οδυνηρό αυτό; Για ποιον είναι οδυνηρό, για τους εκατόν σαράντα τρεις ή για τους εννιά; Εμείς είμαστε εννιά. Δεν είναι καθόλου οδυνηρό κι είναι οδυνηρό για εμάς.

Επίσης, εμμένω στη διαφωνία που είχα για το ζήτημα της Θράκης. Είναι πάρα πολύ δύσκολο το ζήτημα. Θα διαβάσω την κατήχηση του κ. Ερντογάν, η οποία μαγνητοφωνήθηκε από κινητό την ώρα που μιλούσε στους μαθητές. Και δυστυχώς, ο κ. Αμανατίδης δεν μπορούσε να κάνει τίποτα, γιατί δεν είχε άμεση μετάφραση. Και λέει ο κ. Ερντογάν: «Μία σημαία, μία πατρίδα, ένα κράτος». Τι σημαίνει ένα έθνος, μία σημαία, ένα κράτος; Εντάξει. «Δεν υπάρχουν διακρίσεις, δεν υπάρχουν διαφορές. Θα είμαστε ένα, θα είμαστε ισχυροί, θα είμαστε ζωντανοί, θα είμαστε αδέρφια. Όλοι μαζί θα είμαστε Τουρκία!», είπε ο κ. Ερντογάν.

Θέλετε εσείς τώρα εγώ να ψηφίσω τον μουφτή από τη βάση. Να κάνει τι; Θέλετε ένας από την Αρκαδία να ψηφίζει τον Αντιπεριφερειάρχη στην Κομοτηνή. Αυτό θέλουμε, κύριοι; Εάν εγώ δεν είμαι σοβαρός, όπως είπε ένας συνάδελφος, θα πρέπει να σεβαστείτε τη σοβαρή μου ψήφο τρία χρόνια κι ό,τι έχω τραβήξει από τους εκβιασμούς κι όλα αυτά που τράβηξα εγώ και η οικογένειά μου, όταν έφυγα από Υπουργός εκείνο το βράδυ. Θα σεβαστείτε την ψήφο μου κι αυτό που κάνω και εγώ και οι Ανεξάρτητοι Έλληνες. Διότι δεν είμαστε εδώ για να παίξουμε ούτε για να κάνουμε κουτσομπολιό.

Στηρίζουμε την πατρίδα, στηρίζουμε την Κυβέρνηση. Όλα, όμως, έχουν ένα όριο! Μιλάω επί προσωπικού!

Ευχαριστώ πολύ. Και δεν περιμένω να με χειροκροτήσετε.

**ΠΡΟΕΔΡΕΥΩΝ (Δημήτριος Κρεμαστινός):** Συνεχίζουμε με τον ειδικό αγορητή του Κομμουνιστικού Κόμματος Ελλάδας κ. Καραθανασόπουλο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Θα ξεκινήσω την παρέμβασή μου με μία ιστορία που μου την είπαν προχθές που είχα πάει στην Κεφαλονιά. Μου την είπε ο Διονύσης. Μου λέει: «Πες εκεί στη Βουλή το εξής ιστορικό περιστατικό. Στη διάρκεια του Μεσοπολέμου, στο χωριό μου, από την πείνα κάθε πρωί τα παιδιά σκούζανε. Μια, δυο, τρεις, παρατήρησα ότι από μία οικογένεια τα παιδιά δεν σκούζανε. Μια, δυο, τρεις μέρες, τίποτα. Ρωτάνε τον πατέρα τους: Ρε συ Μάκη, τι κάνεις και τα παιδιά σου δεν σκούζουνε κάθε πρωί, όπως σκούζουν τα παιδιά όλων μας; Α, λέει, κάνω κάτι πολύ απλό. Παίρνω ένα πιάτο φακές και τις σκορπάω στα χαλίκια. Οπότε, ψάχνουν να βρουν τις φακές μέσα στα χαλίκια και δεν μιλάνε».

Σας θυμίζει κάτι αυτή η πραγματική ιστορία; Σας θυμίζει τα διάφορα κοινωνικά επιδόματα, τα διάφορα φιλοδωρήματα, τα διάφορα ψίχουλα που πετάτε στον κόσμο, για να του βουλώσετε το στόμα και να μην διεκδικεί, να μην έχει περηφάνια;

Αυτή είναι η πολιτική του καρότου. Αυτό έκαναν και οι προηγούμενες κυβερνήσεις. Αυτό έκαναν και η Νέα Δημοκρατία και το ΠΑΣΟΚ. Κι όπου δεν περνάει το καρότο, περνάει το μαστίγιο και προσπαθείτε με τη βία, την καταστολή, φτάνετε στο σημείο πλέον να καταργήσετε, επί της ουσίας, το δικαίωμα στην απεργία, ακριβώς για να έχετε υποταγμένο το εργατικό κίνημα.

Ποιος σας είπε ότι με ένα υποταγμένο λαό μπορείτε να κάνετε αλλαγές, όπως λέγατε χθες, κύριε Τσακαλώτο; Ίσα ίσα, υποταγμένος λαός σημαίνει ότι μοιρολατρεί απέναντι στις εξελίξεις των πραγμάτων και στο δίκιο του ισχυρού, που ισχυρός αυτή τη στιγμή είναι το κεφάλαιο, οι μονοπωλιακοί όμιλοι, το σύστημα το οποίο εσείς υπηρετείτε.

Το ίδιο ακριβώς έκαναν και τα άλλα κόμματα, και η Νέα Δημοκρατία και το ΠΑΣΟΚ. Πάνω στο νομοθετικό πλαίσιο που έχουν δημιουργήσει τα άλλα κόμματα, εσείς πάτε ένα βήμα παραπέρα, ακριβώς για να θωρακίσετε τα συμφέροντα του μεγάλου κεφαλαίου, ακριβώς για να θωρακίσετε την κερδοφορία του, για να μπορέσει να έρθει η καπιταλιστική ανάπτυξη. Γιατί καπιταλιστική ανάπτυξη με άλλον τρόπο, χωρίς κέρδος καπιταλιστικό, δεν υπάρχει. Μία είναι η πηγή του καπιταλιστικού κέρδους: η εκμετάλλευση των εργαζόμενων. Κι εσείς αυτό υπηρετείτε.

Έτσι, λοιπόν, η οικονομική πολιτική της Κυβέρνησης, όπως αποτυπώνεται στον προϋπολογισμό, έχει -όπως είχε και της Νέας Δημοκρατίας- δύο στόχους. Ποιοι είναι; Δημοσιονομική εξυγίανση, προώθηση των καπιταλιστικών αναδιαρθρώσεων με βασική αφετηρία να ξεπεράσουμε την καπιταλιστική κρίση και να έρθει η ανάκαμψη των καπιταλιστικών κερδών.

Τα ίδια ακριβώς λένε και η Νέα Δημοκρατία και το ΠΑΣΟΚ. Διαφωνείτε μόνο στο μείγμα και στο ποιος είναι καλύτερος διαχειριστής, λες και έχει σημασία από ποια τσέπη θα χάσει ο εργαζόμενος και τα λαϊκά στρώματα για να ωφεληθεί το μεγάλο κεφάλαιο.

Βεβαίως ο κρατικός προϋπολογισμός είναι άδικος, αντιλαϊκός, ταξικός, γιατί παίρνετε από τους πολλούς και τα δίνετε στους λίγους, είτε από το σκέλος των εσόδων είτε από το σκέλος των δαπανών. Αποτυπώνει ακριβώς την ανάγκη να προωθηθούν αυτές οι καπιταλιστικές αναδιαρθρώσεις.

Έτσι, λοιπόν, το ζητούμενο δεν είναι η προσαρμογή και η υποταγή σε ένα σύστημα το οποίο σαπίζει. Δεν είναι η προσαρμογή και η υποταγή σε μία Ευρωπαϊκή Ένωση η οποία αντιδραστικοποιείται και θα γίνεται όλο και πιο αντιδραστική.

Αλλά η ιστορία, κύριε Τσακαλώτο –μιας και είστε μελετητής της ιστορίας- αναδεικνύει ότι οι μεγάλες ανατροπές έγιναν όχι από όσους υποτάχθηκαν στο ρεύμα, αλλά απ’ όσους πήγαν κόντρα στο ρεύμα. Αυτό διδάσκει η ιστορία.

Κόντρα στο ρεύμα, λοιπόν, πρέπει να παλέψει ο λαός με ισχυρό ΚΚΕ, με δυνατό, μαχητικό ταξικό εργατικό λαϊκό κίνημα που θα στοχεύσει στον πραγματικό αντίπαλο, το κεφάλαιο, τους μονοπωλιακούς ομίλους και το καπιταλιστικό σύστημα για να μπορέσει να έχει ενδεχομένως επιμέρους κατακτήσεις, αλλά πάνω απ’ όλα να οδηγήσει στη μεγάλη ρήξη και στην ανατροπή. Να πάρει η εργατική τάξη την εξουσία στα χέρια της, για να μπορέσει να οργανώσει την παραγωγή και την οικονομία με επίκεντρο την ικανοποίηση των λαϊκών αναγκών και όχι το καπιταλιστικό κέρδος.

Διαφορετικά η υπόθεση «μεταρρυθμίσεις μέσα στο σύστημα» είναι ένα χρεοκοπημένο μοντέλο, που οδήγησε σε τεράστια αδιέξοδα το κομμάτι του εργατικού κινήματος που ακολούθησε αυτή τη διαδικασία και τη λογική.

Απ’ αυτήν την άποψη, λοιπόν, είμαστε αισιόδοξοι ότι η επόμενη μέρα θα ξημερώσει με μία εργατική τάξη η οποία ακριβώς θα διεκδικήσει την ικανοποίηση της ιστορικής της αποστολής, που είναι η ανατροπή του καπιταλιστικού συστήματος.

**ΠΡΟΕΔΡΕΥΩΝ (Δημήτριος Κρεμαστινός):** Και προχωρούμε.

Τον λόγο έχει ο κ. Παναγιώταρος από πλευράς Χρυσής Αυγής.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Τελικά το μεγαλύτερο ανέκδοτο του Κοινοβουλίου και της πολιτικής στην εποχή μας είναι οι περίφημοι «53» του ΣΥΡΙΖΑ. Από τον κ. Φίλη που έχει ψηφίσει τα πάντα, μνημόνια, μειώσεις, πλειστηριασμούς, έως τον επαναστάτη κ. Τσακαλώτο που από τις λαϊκές συνελεύσεις της πλατείας Συντάγματος κατέληξε να χτυπάει ως καλός επενδυτής το σφυράκι στην έναρξη της Wall Street. Φυσικά, όχι ως καλός επενδυτής με ομόλογα του ελληνικού δημοσίου. Ήξερε πού επένδυε ο κ. Τσακαλώτος. Είναι επενδυτής της «BLACKROCK», η οποία είναι μία εταιρεία που υφαρπάζει τα πάντα από τις ελληνικές πλουτοπαραγωγικές πηγές.

Είναι ένας προϋπολογισμός copy paste και μάλιστα επί τα χείρω, με τους γερμανοτσολιάδες, όπως λέγατε τους προηγούμενους και τους προπροηγούμενους, της Μέρκελ και του Φούχτελ. Είναι ένας προϋπολογισμός που φυσικά δεν έχει κανένα ίχνος ανάπτυξης. Εξάλλου οι ίδιοι το παραδεχθήκατε και στις επιτροπές και στην Ολομέλεια. Παρ’ όλα αυτά προσπαθείτε να μας πείσετε ότι με αυτό το πολύ μεγάλο πλεόνασμα του 3,5% και πλέον θα μπορέσετε να φέρετε την οποιαδήποτε ανάπτυξη.

Ένα πρωτογενές πλεόνασμα για το οποίο υπάρχουν διαξιφισμοί μεταξύ Γερμανών αξιωματούχων -αυτών που κατευθύνουν την οικονομία της πατρίδας μας- και Διεθνούς Νομισματικού Ταμείου. Από τη μία έχουμε το Διεθνές Νομισματικό Ταμείου που λέει ότι θα πρέπει να γίνει οπωσδήποτε μία αναδιάρθρωση του χρέους. Κάπου, κάπου ψελλίζει και ενδεχομένως για κούρεμα. Και από την άλλη έρχονται οι οικονομικοί ινστρούκτουρες, αυτοί που σας φέρνουν έτοιμα τα οικονομικά νομοσχέδια και όχι μόνο, και σας λένε, αφού επιτυγχάνετε τεράστια πρωτογενή πλεονάσματα, γιατί θέλετε να έχετε διαγραφή ή ακόμα και αναδιάρθρωση του χρέους ή τμήματος αυτού.

Ένας προϋπολογισμός ο οποίος για μία ακόμα χρονιά θα οδηγήσει ακόμα περισσότερους Έλληνες στην ανεργία, στη μετανάστευση στο εξωτερικό, περισσότερες ελληνικές επιχειρήσεις να κλείνουν και φυσικά, για όσους μείνουν εδώ και παλεύουν για να μπορέσουν να ζήσουν τις οικογένειές τους και τους ίδιους, να οδηγηθούν στη μαύρη εργασία, στην παράνομη εργασία ή σε οποιαδήποτε μορφή άλλη εργασίας και επιχειρηματικότητας, προκειμένου να μπορέσουν να ζήσουν.

Όλος αυτός ο οικονομικός τραγέλαφος των κυβερνήσεών σας να συνοδεύεται και από εθνικές μειοδοσίες στα πολύ σοβαρά ζητήματα που απασχολούν την πατρίδα μας είτε στο λεγόμενο Σκοπιανό, όπου βλέπουμε ότι θέλετε και επιθυμείτε να προκριθεί η ονομασία Νέα Μακεδονία για τα Σκόπια, ένα τεράστιο δώρο στους Σκοπιανούς. Μην ξεχνάτε, εξάλλου, το έντυπό τους «Nova Macedonia», που υπάρχει πολλά χρόνια και είναι το μεγαλύτερο δώρο που θα μπορούσατε να τους κάνετε.

Για τη Χρυσή Αυγή είναι γνωστή η πάγια θέση μας: Κανένας συμβιβασμός για το όνομα της Μακεδονίας, ούτε παράγωγο ούτε γεωγραφικός προσδιορισμός ούτε τίποτα απολύτως.

Εκτός από το Σκοπιανό βλέπουμε να προχωράτε βάσει σχεδίου, γιατί περί αυτού πρόκειται, στο μειονοτικό ζήτημα στη Θράκη μας, όπου μετά τη νταβατζιλίδικη επίσκεψη Ερντογάν, ο οποίος σας την επέβαλε αυτήν την επίσκεψη και το ξέρετε όλοι πολύ καλά και δεν μπορούσατε να κάνετε και αλλιώς, βλέπουμε τώρα τα στελέχη του ΣΥΡΙΖΑ το ένα μετά το άλλο να κινούνται ακριβώς με την ατζέντα του κ. Ερντογάν.

Με αποκορύφωμα αυτά τα αίσχη που είδαμε προ ολίγων ημερών να συμβαίνουν, όπου ο Υπουργός Παιδείας εγκαλεί τον υπεύθυνο της κρατικής ασφάλειας στην περιοχή, ο οποίος ζήτησε πληροφορίες για το ποιοι χρησιμοποιούν τον όρο «τουρκική μειονότητα». Τελικά να περνάει του Γαβρόγλου, και άρα του Ερντογάν, και οι αστυνομικοί –ο διευθυντής- να παίρνουν μεταθέσεις, να αποσπώνται, να φεύγουν και να πηγαίνουν αλλού.

Τελειώνοντας, κύριε Πρόεδρε, να συνεχίσω και για το σοβαρότατο ζήτημα των μουφτήδων, που και αυτό είναι ακριβώς στη γραμμή του κυρίου Ερντογάν. Θέλετε να εκλέγονται, ως πολύ δημοκράτες που είσαστε, θιασώτες του Τσαουσέσκου και των άλλων «δημοκρατικών» καθεστώτων που εκλογές δεν τις έβλεπαν ούτε με το κυάλι, και να θέλετε να επιβάλετε κάτι που δεν γίνεται ούτε στην Τουρκία.

Γι’ αυτό και καταθέτω στα Πρακτικά ένα δημοσίευμα που λέει ότι στην Τουρκία οι μουφτήδες φυσικά και δεν εκλέγονται, αλλά διορίζονται από τον ίδιο τον Ερντογάν, όπως θα γίνει και εδώ. Η όποια εκλογική διαδικασία την οποία θα νομίζετε εσείς ότι ελέγχετε θα είναι απλώς για τα μάτια του κόσμου.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δυστυχώς ο εν λόγω προϋπολογισμός και στα οικονομικά ζητήματα, αλλά και στους άλλους τομείς τους οποίους επηρεάζει, γιατί καλώς ή κακώς μέσω προϋπολογισμού κινούνται τα πάντα, άμυνα, παιδεία, υγεία, όλα, θα οδηγηθούν για μία ακόμα χρονιά σε ακόμα χειρότερη βάση.

Ευχαριστώ πάρα πολύ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθητές και μαθήτριες και τρεις εκπαιδευτικοί συνοδοί τους από 4ο Γυμνάσιο Πετρούπολης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ο Βουλευτής κ. Ανδρέας Κουτσούμπας ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η Βουλή ενέκρινε τη ζητηθείσα άδεια.

Τον λόγο έχει ο κ. Κουτσούκος

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, έγινε της μόδας τελευταία η Κυβέρνηση όταν της ασκείται κριτική, να μιλάει για fake news.

Λοιπόν, μίλησα εισηγητικά σε σχέση με τη φορολογική αφαίμαξη και την περικοπή των κοινωνικών δαπανών με συγκεκριμένους αριθμούς.

Αυτοί οι αριθμοί προέρχονται από τις εισηγητικές εκθέσεις του προϋπολογισμού, από τα ίδια, δηλαδή, τα κείμενα τα κυβερνητικά.

Δεν πρόκειται, λοιπόν, για fake news, κυρίες και κύριοι συνάδελφοι, ότι ο προϋπολογισμός του 2018 έχει 1,8 δισεκατομμύριο φόρους και έχει 1,2 δισεκατομμύριο περικοπές.

Ούτε είναι fake news, βεβαίως, ότι οι προηγούμενοι προϋπολογισμοί της Κυβέρνησης, ο πρώτος είχε μέτρα 7,2 δισεκατομμύρια και ο δεύτερος μέτρα 4 δισεκατομμύρια.

Τα νέα μέτρα του 2018 αφορούν δραματικές περικοπές.

Πρώτα, πρώτα το τσεκούρωμα του ΕΚΑΣ, το πετρέλαιο θέρμανσης, οι νέοι φόροι που θα πληρώσουν μισθωτοί και συνταξιούχοι, διότι καταργείται η έκπτωση του φόρου, καταργείται η έκπτωση των ιατρικών δαπανών, θα αυξηθούν οι εισφορές των ελεύθερων επαγγελματιών και ούτω καθεξής. Δεν πρόκειται για fake news. Πρόκειται για αυτά που προβλέπει ο προϋπολογισμός και γράφονται στην εισηγητική έκθεση.

Προφανώς, κυρίες και κύριοι συνάδελφοι, τα 11 δισεκατομμύρια πλεόνασμα των τριών ετών που κυβερνάτε δεν προήλθαν από την ανάπτυξη, καθώς το ΑΕΠ ήταν μηδενικό στα τρία χρόνια που κυβερνάτε.

Ακόμα, τα 7,5 δισεκατομμύρια πλεόνασμα του προϋπολογισμού του 2018, τον οποίο συζητάμε, ούτε και αυτά θα προέλθουν από την ανάπτυξη, αλλά από την αφαίμαξη των πλατιών λαϊκών στρωμάτων.

Τα 24 δισεκατομμύρια πλεονάσματα μέχρι το τέλος του προγράμματος, που έχετε ψηφίσει και έχετε δεσμεύσει τη χώρα, δεν θα προέλθουν από την ανάπτυξη. Μόνο ένα μικρό κομμάτι, γύρω στα 5 με 6 δισεκατομμύρια, θα έρθει από την ανάπτυξη και από το ΑΕΠ. Τα υπόλοιπα 15 δισεκατομμύρια θα είναι συνέχεια της φορολογικής αφαίμαξης. Προφανώς και αυτά είναι στοιχεία που προκύπτουν από τα δικά σας χαρτιά και από τις δεσμεύσεις και από τους νόμους που έχετε ψηφίσει.

Κατά συνέπεια, η Κυβέρνηση συνεχίζει μία φοροκεντρική πολιτική που υπονομεύει την ανάπτυξη και την έξοδο της χώρας από την κρίση. Και αυτό το καθοδικό σπιράλ θα συνεχίζεται, όσο συνεχίζει αυτή η φορολογική πολιτική της αφαίμαξης, όσο δεν υπάρχει ένα σταθερό πολιτικό πλαίσιο για την προσέλκυση των επενδύσεων.

Μπορεί ο κ. Τσακαλώτος να χτύπησε το σφυρί στη Wall Street, αλλά με το να χτυπάς το σφυρί στη Wall Street δεν έρχεται η ανάπτυξη, κυρίες και κύριοι συνάδελφοι.

Το πολύ πολύ να του μείνει ως ενθύμιο αυτό το σφυρί, γιατί τίποτε άλλο δεν θα του μείνει ως ενθύμιο από τη διαδρομή του και τις υπογραφές που έχει βάλει με τις δεσμεύσεις που ανέλαβε για τη χώρα.

Και όταν σας λέμε για την αφαίμαξη, μας λέτε ότι τα έσοδα είναι από την πάταξη της φοροδιαφυγής. Σας είπαμε ότι μόνο 10 εκατομμύρια έχετε εισπράξει από το λαθρεμπόριο τσιγάρων, καπνών και ούτω καθεξής, και μόνο 80 εκατομμύρια από τις περίφημες λίστες, από αυτές που θα λύνατε, δηλαδή, το πρόβλημα.

Αλλά, κυρίες και κύριοι συνάδελφοι, για να μην αναλαμβάνει ο κ. Τσίπρας, ως βασικός προπαγανδιστής της κυβερνητικής πολιτικής, να εγκαλεί τους τραπεζίτες για να σας προστατέψουν από τα fake news, δεν έχετε παρά να κάνετε το εξής απλό, για να μην αποδειχθείτε ως fake «πρώτη φορά αριστερά».

Καταθέσαμε μία πρόταση νόμου, πάρα πολύ τεκμηριωμένη, για την προστασία της πρώτης κατοικίας, ότι βγαίνουν οι πλειστηριασμοί πρώτης κατοικίας σας το λέει ο κ. Φίλης, σας το λένε οι «53», σας το λένε οι χίλιοι πενήντα τρεις, σας το λένε οι σαράντα χιλιάδες που κινδυνεύουν.

Η πρόταση νόμου είναι πάρα πολύ συγκριμένη, με κριτήρια, χωρίς λαϊκισμούς. Δεν έχετε παρά να την αποδεχθείτε. Βεβαίως, δεν έχετε παρά να αποδεχθείτε και την άλλη πρόταση νόμου που αφορά τη διατήρηση, έστω για έναν χρόνο, του ΦΠΑ στα τριάντα δύο νησιά.

Είχατε την πολυτέλεια, κυρίες και κύριοι συνάδελφοι, να θυμηθείτε σε νόμο που εισηγήθηκε η κ. Παπανάτσιου και φέρει την υπογραφή του κ. Τσακαλώτου, τη νήσο Μαγιότ, ένα ξεχασμένο νησί της γαλλικής επικράτειας. Το λέω αυτό για να αποδείξω ότι αυτά που λέτε στους νησιώτες ότι σας πιέζουν οι ξένοι, γιατί δεν μπορεί να υπάρχουν εξαιρέσεις, δεν έχουν καμμία βάση αλήθειας.

Πείτε τουλάχιστον την αλήθεια: ότι είστε αδύναμοι να διαπραγματευθείτε και ότι είστε αδύναμοι να κρατήσετε ένα καθεστώς που προστατεύει τους κατοίκους των νησιών. Γιατί ο ΦΠΑ, κυρίες και κύριοι συνάδελφοι, επιβαρύνει την κατανάλωση. Επιβαρύνει το επίπεδο ζωής στα νησιά.

Συμπερασματικά, λοιπόν, εμείς εκτιμούμε ότι αυτή η πολιτική δεν οδηγεί σε έξοδο, ούτε σε καθαρή ούτε σε μεικτή. Είναι μία πολιτική υπονομευμένη, καθώς από τη μία μεριά τα πρωτογενή πλεονάσματα και από την άλλη το αυξημένο κόστος δανεισμού που θα προκύψει καθηλώνουν την Ελλάδα και υπονομεύουν την έξοδο.

Εκτός και αν πιστέψουμε αυτά που είπε ο κ. Τσακαλώτος χθες στον διάλογό του με τον κ. Βενιζέλο, ότι έχει τα χρήματα του ESM. Διότι απέναντι στην κριτική ότι έχετε το «μαξιλάρι», ότι έχετε το απόθεμα, το οποίο είναι από την υπερφορολόγηση, λέτε «όχι, υπάρχει και ο ESM». Έτσι εγώ διάβασα από τα Πρακτικά της χθεσινής συζήτησης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Κουτσούκο.

**ΓΙΑΝΝΗΣ ΚΟΥΤΣΟΥΚΟΣ:** Τελειώνω, κύριε Πρόεδρε. Για την ισότητα των όπλων, ζητώ ακριβώς τον ίδιο χρόνο με τους προηγούμενους.

Και δεν έχει παρά να το διευκρινίσει ο κ. Τσακαλώτος.

Κατά συνέπεια: αδιέξοδη πολιτική, δέσμευση της Ελλάδας εις το διηνεκές. Δεν υπάρχει έξοδος από τα μνημόνια. Αυτό είναι η συνέχεια των ψεμάτων. Μόνο με μία ανατροπή των πολιτικών συσχετισμών μπορεί να ανατραπεί αυτή η πολιτική των αδιεξόδων. Γιατί ο ελληνικός λαός, που έχει πληρώσει και πληρώνει αδίκως, τώρα δικαιούται να έχει καλύτερες μέρες.

Ευχαριστώ, κύριε Πρόεδρε και για την ανοχή.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, θα ήθελα τον λόγο για να κάνω μία διευκρίνιση.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Θα κάνω μία διευκρίνιση, κύριε Κουτσούκο. Είπα και από χρήματα του ESM και από τις εξόδους στην αγορά που έχουμε κάνει και θα κάνουμε την επόμενη περίοδο.

**ΠΡΟΕΔΡΕΥΩΝ (Δημήτριος Κρεμαστινός):** Και προχωρούμε με τον γενικό εισηγητή από πλευράς Νέας Δημοκρατίας, τον κ. Δένδια.

Ορίστε, κύριε Δένδια, έχετε τον λόγο.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, κύριοι Υπουργοί, κύριοι συνάδελφοι, νομίζω, κατ’ αρχάς, ότι κατά τη συζήτηση που έγινε εδώ αποδείχθηκε περίτρανα ότι αυτός ο προϋπολογισμός δεν πληροί τα τρία βασικά κριτήρια που οφείλει να πληροί, κατά την Κυβέρνηση, ένας προϋπολογισμός για να είναι επιτυχημένος. Δεν υπηρετεί τα δημόσια οικονομικά, δεν είναι αναπτυξιακός και βεβαίως, δεν είναι αναδιανεμητικός, δεν είναι δίκαιος. Άλλωστε, αυτό το ομολόγησε και ο παριστάμενος Υπουργός, ο κ. Τσακαλώτος. Δεν μπορεί να είναι δίκαιος σε περίοδο κρίσης ένας προϋπολογισμός, όταν κόβει το ΕΚΑΣ, κόβει κατά 1,6 δισεκατομμύριο ευρώ τον κοινωνικό προϋπολογισμό, κόβει κατά 350 εκατομμύρια ευρώ τις δαπάνες στην υγεία.

Και επίσης, απαντήσαμε ποιες δαπάνες θα μπορούσε να περικόψει η Κυβέρνηση. Σας δείξαμε ότι έχετε προχωρήσει σε χιλιάδες ρουσφετολογικούς διορισμούς και τοποθετήσεις σε θέσεις προϊσταμένων και σε δημιουργία σαράντα οκτώ νέων νομικών προσώπων.

Και σας δείξαμε, επίσης και με τον πιο καθαρό τρόπο, κύριε Υπουργέ, ποια διαθέσιμα δεν έχετε καταφέρει να απορροφήσετε. Υπάρχουν προγράμματα στα οποία οι απορροφήσεις σας, της τεχνοκρατικά άρτιας, όπως μας παρουσιάζετε, ικανής Κυβέρνησης, δεν υπερβαίνουν το 1%. Αν είναι ποτέ δυνατόν!

Και έχετε γίνει ο περίγελως των κοινοτικών αξιωματούχων, όταν σας κατηγορούν ότι ακόμα και στη μετανάστευση, τη μείζονα κρίση της Ευρώπης, δεν έχετε μπορέσει να απορροφήσετε 1 δισεκατομμύριο ευρώ.

**ΧΡΗΣΤΟΣ ΜΑΝΤΑΣ:** Μα, τι λέτε τώρα;

**ΝΙΚΟΛΑΟΣ ΔΕΝΔΙΑΣ:** Και σας δώσαμε και τη χαριστική βολή γιατί σας δείξαμε νόμους, διατάξεις, άρθρα, τροπολογίες, όπου έχετε περάσει σωρεία χαριστικών ρυθμίσεων, σωρεία ρυθμίσεων που υπηρετούν αυτό το οποίο εσείς οι ίδιοι αποκαλείτε διαπλοκή, όπως, παραδείγματος χάριν, οι ευνοϊκές διατάξεις για τις offshore λίγο πριν τελειώσει το 2016, με τις οποίες διάφορες offshore γλίτωσαν εκατομμύρια εκατομμυρίων σε πρόστιμα, ή τις διατάξεις της εξάλειψης του αξιόποινου για τα καρτέλ που περάσατε εις πείσμα της νομοθεσίας και των απόψεων της Επιτροπής Ανταγωνισμού.

Όμως, οφείλω να πω ότι δεν περιμέναμε τίποτα άλλο. Όλοι έχουν πεισθεί -στην κοινωνία ένας πολύ μεγάλος αριθμός που υπερβαίνει το 80% πια- ότι πρόκειται για μια ανερμάτιστη Κυβέρνηση, η οποία παριστάνει τη φιλεργατική με μια πολιτική επιδομάτων. Παίρνει δέκα, γυρίζει μισό και αυτό το ονομάζει φιλεργατικό. Είναι γνωστό ότι φιλεργατικός δεν είναι αυτός ο οποίος μοιράζει μικρά επιδόματα και φιλοδωρήματα ως ελεημοσύνη, αλλά φιλεργατικός είναι αυτός ο οποίος δημιουργεί συνθήκες δημιουργίας θέσεων εργασίας και μάλιστα πλειοψηφικά πλήρους απασχόλησης, διότι έχουμε μπει πια στην καινούργια μόδα η πλειοψηφία να είναι περιορισμένης απασχόλησης.

Και τελικά, μένει μόνο το τελευταίο ιδεολόγημα της Κυβέρνησης, η δήθεν καθαρή έξοδος, που βέβαια δεν είναι καθαρή και δεν είναι έξοδος. Διότι δεν μπορεί να είναι έξοδος, όταν έχουν ψηφιστεί ήδη 5,2 δισεκατομμύρια ευρώ επιπλέον μέτρα, τα οποία τα έχουμε μπροστά μας και βέβαια, δεν μπορεί να είναι καθαρή, όταν η περιουσία του ελληνικού κράτους, του ελληνικού λαού, της ελληνικής κοινωνίας είναι δεσμευμένη εξαιτίας σας και με απαιτήσεις που καμμία άλλη κυβέρνηση δεν τόλμησε ή δεν δέχθηκε να υπογράψει μέχρι και τον 22ο αιώνα. Αυτό είναι το αποτέλεσμα της υπερήφανης παρουσίας σας στα δημόσια πράγματα και στη δημόσια ζωή.

Όπως σας είπα και στο τέλος της πρωτολογίας μου, με το καλό ο χρόνος τελειώνει, με το καλό και εσείς θα πάτε στο σπίτι σας και με το καλό η κοινωνία θα ανακάμψει μετά την απουσία σας από την κυβέρνηση της χώρας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ο γενικός εισηγητής από τον ΣΥΡΙΖΑ κ. Βέττας παρακαλώ να λάβει τον λόγο.

**ΔΗΜΗΤΡΙΟΣ ΒΕΤΤΑΣ:** Καλημέρα, κυρίες και κύριοι συνάδελφοι.

Νομίζω ότι έχουν ειπωθεί όλα αυτές τις πέντε μέρες. Συνοψίζοντας, λοιπόν, θα έλεγα ότι υλοποιούμε έναν προϋπολογισμό με περιορισμούς χρηματοοικονομικούς, δημοσιονομικούς -το γνωρίζετε όλοι- και ευελπιστούμε ότι αυτή η χρονιά θα είναι η τελευταία χρονιά δημοσιονομικής προσαρμογής της χώρας και πως πλέον ανοίγει ένα παράθυρο αισιοδοξίας και μια σημαντική δυνατότητα για να σχεδιάσουμε την ασφαλή έξοδο της χώρας όχι μόνο από το οικονομικό της πρόγραμμα, αλλά και για την πορεία της στο μέλλον.

Οι προϋπολογισμοί που υλοποιήσαμε αυτά τα τρία χρόνια ήταν προϋπολογισμοί που είχαν σκοπό να τηρήσουν δύο κανόνες. Ο πρώτος κανόνας ήταν να ικανοποιήσουμε τους δημοσιονομικούς στόχους και βεβαίως να υλοποιήσουμε και να αυξήσουμε έναν κοινωνικό προϋπολογισμό στη θέση ενός μειωμένου, θα έλεγα, για να μην πω ανύπαρκτου κοινωνικού προϋπολογισμού της προηγούμενης κυβέρνησης.

Χθες χρειάστηκε μια μικρή παρέμβαση με μια φραστική παρέμβαση του Προέδρου της Βουλής: Να ανακαλέσει η Νέα Δημοκρατία το βασικό στοιχείο του αφηγήματός της, ότι η χώρα βρίσκεται σήμερα εκεί που βρισκόταν το 2014. Ανακαλύψαμε, λοιπόν, ξαφνικά χθες από τα χείλη της Νέας Δημοκρατίας ότι η ανάπτυξη δεν ήταν 0,7%, ήταν 0,2%. Βεβαίως με έναν κοινωνικό προϋπολογισμό εκείνη τη χρονιά στα κάτω του. Θυμάστε, ήταν η εποχή του πεντάευρου που έπρεπε ένας πατέρας να πληρώσει πέντε ευρώ για να πάει το παιδί του στο νοσοκομείο. Τα ταμεία άδεια για να πληρωθούν μισθοί και συντάξεις, κανένα «μαξιλάρι» ασφάλειας για να βγει η χώρα, καθώς το πρόγραμμα τελείωνε τον Φλεβάρη του 2015, στις αγορές και με ένα βουνό τόκους και χρεολύσια. Δεν θα μιλήσω για την ανεργία ούτε για τα επιτόκια δανεισμού. Ξέρετε ποια ήταν. Ήταν απαγορευτικά επιτόκια για την έξοδο της χώρας στις αγορές.

Ήταν η εποχή –το λέω επειδή προέρχομαι από αυτό τον χώρο των μικρών επαγγελματιών- της ποινικοποίησης της μη καταβολής των εισφορών στον ΟΑΕΕ. Ήταν η εποχή της ποινικοποίησης, αν το θυμάστε κύριοι της Νέας Δημοκρατίας και του ΠΑΣΟΚ, των οφειλών ΦΠΑ. Αποποινικοποιήσαμε τις οφειλές σε έναν βαθμό και σε ένα μέτρο, γιατί αναγνωρίσαμε ότι αυτές οι οφειλές των μικρών επαγγελματιών είχαν χτιστεί κατά τη διάρκεια της κρίσης.

Αποδράσατε λοιπόν. Φέραμε τη συμφωνία, μας κατηγορήσατε για τη συμφωνία των 86 δισεκατομμυρίων. Μα, τα 54 δισεκατομμύρια πάρθηκαν για να πληρώσουμε δικά σας χρέη, της Νέας Δημοκρατίας και κυρίως του ΠΑΣΟΚ, το οποίο σιωπά. Δεν θέλω να πω τίποτα περισσότερο για τον προϋπολογισμό, θέλω να κάνω μια γενική τοποθέτηση και νομίζω ότι σιγά σιγά τα πράγματα ξεκαθαρίζουν, ακούγοντας πράγματα και δηλώσεις.

Στο συνέδριο της Νέας Δημοκρατίας ο κ. Σαμαράς δήλωσε πως «είμαστε όντως συντηρητικοί με την κοινωνία και φιλελεύθεροι με την οικονομία». Και βεβαίως είναι έτσι, γιατί πρέπει να καθυποτάξουν την κοινωνία, για να υλοποιήσουν όλα αυτά που σχεδιάζουν να υλοποιήσουν.

Βεβαίως σε αυτή τη φιλοσοφία εντάσσεται και η δήλωση του κ. Μητσοτάκη πως οι κοινωνικές ανισότητες είναι ένα φυσικό φαινόμενο -σε απλά ελληνικά, όποιος έχει θα ζήσει- και πως δεν είναι ευθύνη της πολιτείας, δεν είναι ευθύνη του κράτους, δεν είναι ευθύνη της κοινωνίας να προστατεύσει όλους εκείνους που δεν τα έβγαλαν πέρα στη ζωή, η υγεία τους δεν ήταν τέτοια ώστε να τα βγάλουν πέρα στη ζωή και δεν τα έβγαλαν πέρα στη ζωή. Άρα, ήταν φυσικό φαινόμενο να μείνουν δυόμισι εκατομμύρια ανασφάλιστοι. Είναι φυσικό φαινόμενο να καταργούνται τον Αύγουστο του 2012, με δικές σας αποφάσεις, πενήντα τρεις θέσεις παιδιών στους βρεφονηπιακούς σταθμούς.

Σε αυτή ακριβώς τη φιλοσοφία της «ζούγκλας» εντάσσεται και η φιλοσοφία του κ. Μητσοτάκη, ο οποίος χαρακτήρισε «ψίχουλα» το μέρισμα που θα πάρουν τα νέα παιδιά που είναι εγγεγραμμένα στον ΟΑΕΔ και ψάχνουν μια χαραμάδα αισιοδοξίας και χαράς. Και το λέω αυτό, διότι όλα τα παιδιά της χώρας δεν έχουν έναν μπαμπά που τα λύνει όλα, ούτε έναν μπαμπά ο οποίος παίρνει τηλέφωνα για να δουλέψει το παιδί του στην τράπεζα, ούτε έναν μπαμπά και έναν θείο που σε κάνει Βουλευτή και Υπουργό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό και ολοκληρώνω, κύριε Πρόεδρε.

Βεβαίως ενδιαφέρουσα είναι και η άποψη του κ. Μητσοτάκη για την ιδιωτικοποίηση της κοινωνικής ασφάλισης και αυτό πρέπει να απασχολήσει το Κοινοβούλιο. Είναι μια σημαντική δήλωσή του. Δείχνει το πού πάει, ποια είναι η πρότασή του και τι θέλει να κάνει.

«Τον Σεπτέμβριο του 2014…», διαβάζω, «…η χώρα απέχει από το δημοψήφισμα για την προστασία των χωρών από τους κερδοσκόπους». Την 1η Ιανουαρίου του 2016 εδώ στη δεξιά πόρτα, όπως κοιτάζω, του Κοινοβουλίου της Ολομέλειας έπρεπε να βάλουμε τροχαία, γιατί πραγματικά υπήρχε ένας πολύ σημαντικός κυκλοφοριακός συνωστισμός, όταν ψηφίσαμε την τροπολογία -θυμάστε, τότε- για την απαγόρευση συμμετοχής πολιτικών προσώπων σε offshore. Η Νέα Δημοκρατία έφυγε πρώτη. Αναρωτηθήκαμε για ποιον λόγο. Ξέρετε, όμως, την απορία αυτήν μας την έλυσαν και τα Panama και τα Paradise Papers. Εμπλεκόμενοι, βεβαίως, εκεί γνωστοί και συνεργάτες της μεγάλης πατριωτικής παράταξης, της Νέας Δημοκρατίας!

Τελειώνω, κύριε Πρόεδρε, λέγοντας το εξής και θέλω να κάνω αναφορά στην απόφαση του Συμβουλίου της Επικρατείας, πως είναι άκυρες και ανεφάρμοστες οι διατάξεις των υπουργικών αποφάσεων που όριζαν ότι στις δηλώσεις «πόθεν έσχες» υποχρεωτικά δηλώνονται μετρητά καταθέσεων εκτός τραπεζών, για πάνω από 15.000 ευρώ, που βρίσκονται σε σπίτια ή θυρίδες και κινητά, αντικείμενα πολυτελείας ή κοσμήματα και άλλα αξίας πάνω από 30.000 ευρώ.

Οι ρυθμίσεις αυτές μετά τη σημερινή απόφαση δεν μπορούν να εφαρμοστούν για κανέναν από τους υπόχρεους. Σημαντική παρέμβαση της δικαιοσύνης! Κανένας όμως δεν μπορεί να κρίνει τη δικαιοσύνη. Θα την κρίνει ο ελληνικός λαός, ο οποίος έδωσε εντολή για διαφάνεια, έδωσε εντολή για δημοκρατία και νομίζω ότι αυτή η απόφαση και τη δημοκρατία θίγει, αλλά και τη διαφάνεια.

Κύριε Πρόεδρε, αυτή η μάχη θα δοθεί μεταξύ δύο πολύ μεγάλων δυνάμεων. Θα δοθεί μεταξύ της προοδευτικής παράταξης της χώρας -της μεγάλης προοδευτικής παράταξης, που είναι όντως μεγάλη- και από την άλλη, από μια Δεξιά η οποία είναι η πιο ακραία Δεξιά που γνώρισε η χώρα μεταπολιτευτικά. Νομίζω ότι την πορεία της χώρας στο μέλλον δεν μπορεί να την πάρουν παρά μόνο χέρια καθαρά και μάτια τίμια. Και αυτή η εντολή του ελληνικού λαού να πορευτούμε με εντιμότητα και ευθύνη, για να τον βγάλουμε από την κρίση του, θα γίνει από εμάς πράξη.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Προχωρούμε με τον Υπουργό Ψηφιακής Πολιτικής κ. Παππά.

Κύριε Παππά, έχετε τον λόγο για δέκα λεπτά, σύμφωνα με τον Κανονισμό.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ, κύριε Πρόεδρε.

Κυρίες και κύριοι Βουλευτές, ερχόμαστε σήμερα να συζητήσουμε έναν προϋπολογισμό, έναν χρόνο μετά από μια αντίστοιχη συζήτηση, στην οποία οι προβλέψεις της Αντιπολίτευσης ήταν ότι ο προηγούμενος προϋπολογισμός δεν θα έβγαινε. Και, ω του θαύματος, όχι μόνο βγήκε, αλλά έχουμε τη δυνατότητα να μοιράσουμε και ένα πάρα πολύ αξιόλογο μέρισμα και όχι «ψίχουλα», όπως προσβλητικά δυστυχώς επέλεξαν κάποιοι να χαρακτηρίσουν αυτό το βοήθημα, αυτήν την κορυφαία, πάρα πολύ σοβαρή πολιτική επιλογή.

Συζητάμε έναν προϋπολογισμό ο οποίος μέσα στις συγκεκριμένες συνθήκες αυξάνει τα οικογενειακά επιδόματα, τη δαπάνη για τα σχολικά γεύματα, τους βρεφονηπιακούς σταθμούς, τα προγράμματα απασχόλησης, την ενίσχυση των νοσοκομείων, και παρ’ όλα αυτά υπερκαλύπτει και τους συμφωνημένους στόχους.

Και βεβαίως, στον τομέα της ανάπτυξης, έχουμε μια ανάπτυξη η οποία εδραιώνεται, η οποία επαναλαμβάνεται κάθε τρίμηνο και φαίνεται ότι έχει πάρα πάρα πολύ ισχυρά θεμέλια. Το επιτόκιο του δεκαετούς ομολόγου είναι κάτω από 4%. Ειλικρινά αδυνατώ να καταλάβω πώς μιλάμε ξανά σήμερα για αδυναμία δανεισμού ή για υψηλό κόστος δανεισμού και πολύ περισσότερο βεβαίως αδυνατώ να αντιληφθώ με ποιο έρεισμα ορισμένοι ανεβαίνουν σε αυτό το Βήμα και μας κατηγορούν για αλλαγές τις οποίες έχουν συμφωνήσει από το 2014 με το περιβόητο mail Χαρδούβελη. Και τώρα που είπαμε για το mail Χαρδούβελη, η κρίσιμη παρέμβαση του κυρίου Υπουργού Οικονομικών της τελευταίας διακυβέρνησης Σαμαρά, δεν ήταν αυτό το e-mail του στο οποίο έδινε τα πάντα για να ξεκινήσει η συζήτηση, όχι για να κλείσει η συμφωνία. Η πιο καίρια παρέμβαση του κ. Χαρδούβελη, κυρίες και κύριοι Βουλευτές, ήταν η παρέμβαση στην οποία παραδεχόταν ότι η προηγούμενη συμφωνία δεν βγαίνει. Αυτή είναι η παρέμβαση του κ. Χαρδούβελη, την οποία κυρίως η πτέρυγα της Αντιπολίτευσης δεν θέλει να θυμάται. Ο άνθρωπος ο οποίος βρισκόταν στην καρδιά του σχεδιασμού της οικονομικής πολιτικής, του success story υποτίθεται του κ. Σαμαρά, παραδέχθηκε ανοιχτά ότι οι συμφωνημένοι τότε στόχοι δεν έβγαιναν. Προφανέστατα κάτι ήξεραν. Και αυτό που έχουμε μεταξύ μας συνηθίσει να λέμε «διεθνείς αγορές» είχαν τα επιτόκια στο 8% και 9%.

Η Νέα Δημοκρατία, λοιπόν, δεν αντέχει να βλέπει ότι κλείνουν σιγά-σιγά οι πληγές των πολιτικών που εφάρμοσε αυτή και οι κυβερνήσεις συνεργασίας στις οποίες συμμετείχε. Πόνταρε όλα τα λεφτά της, έβαλε όλα της τα υπάρχοντα πάνω στο πλοίο της «αριστερής παρένθεσης». Και το πλοίο της «αριστερής παρένθεσης», κυρίες και κύριοι Βουλευτές, βυθίστηκε. Και βυθίστηκε αύτανδρο.

Η Νέα Δημοκρατία δεν μπορεί να κάνει ούτε ανέλκυση ούτε απορρύπανση από τις ακροδεξιές και τις ακραίες νεοφιλελεύθερες ιδέες, τις οποίες είχε φορτώσει στο πλοίο της «αριστερής παρένθεσης» ως πυρομαχικό και ως εφόδιο. Αυτή είναι η απλή αλήθεια.

Ενώπιον αυτών των αδιεξόδων βρίσκεται η Αξιωματική Αντιπολίτευση και κομίζει στον πολιτικό διάλογο ιδέες όπως «οι ανισότητες είναι στην ανθρώπινη φύση», «η φοροδιαφυγή είναι ανθρώπινο δικαίωμα» και τελευταίως, «ασφάλιση θα έχει όποιος επιλέγει, όποιος μπορεί». Αυτή είναι μία τομή -νομίζω- στις πολιτικές θέσεις της Νέας Δημοκρατίας, η οποία θα την χαρακτηρίσει και θα την κουβαλάει για πολύ καιρό, διότι απ’ ό,τι καταλάβαμε είναι πλέον και επίσημη συνεδριακή της θέση.

Αυτό πρέπει να το ακούσει ο ελληνικός λαός, ότι δηλαδή η Αξιωματική Αντιπολίτευση μετατοπίζεται σε μία θέση προαιρετικής κοινωνικής ασφάλισης, η οποία βεβαίως απέχει έτη φωτός από τις δικές μας επιλογές, οι οποίες και την καθολικότητα επιβάλλουν, αλλά προστατεύουν και τους ανθρώπους οι οποίοι αδυνατούσαν να έχουν πρόσβαση στην ιατροφαρμακευτική περίθαλψη.

Κυρίες και κύριοι της Αντιπολίτευσης, δεν είναι ασφαλές καταφύγιο το success story της διακυβέρνησης Σαμαρά. Δεν μπαίνετε σ’ ένα καταφύγιο. Σφιχταγκαλιάζετε ένα ναυάγιο, το οποίο έχει καταδικάσει ο ελληνικός λαός δύο και τρεις φορές. Διαλέγετε τη μικρή και την εύκολη διανοητική, πολιτική και ιδεολογική προσπάθεια. Δεν αναρωτιέστε τι μπορεί να σημαίνει για ένα συντηρητικό κόμμα στη μεταμνημονιακή εποχή η πορεία της χώρας, πώς αυτή η χώρα πρέπει να πορευτεί και με ποιο ιδεολογικό οπλοστάσιο εσείς μπαίνετε.

**ΝΙΚΟΛΑΟΣ ΔΕΝΔΙΑΣ:** Φιλελεύθερο κόμμα.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και** **Ενημέρωσης):** Δεν είναι φιλελεύθερο. Είναι ακραία νεοφιλελεύθερο. Αυτές είναι επιλογές, οι οποίες στο πολύ πρόσφατο παρελθόν έχουν δοκιμαστεί στις δυτικές κοινωνίες, με ολέθρια αποτελέσματα ως προς τη φτώχεια, ως προς τις κοινωνικές ανισότητες και την οικονομική αποτελεσματικότητα.

Είχατε δεσμευτεί σε στόχους είκοσι δισεκατομμυρίων παραπάνω. Είχατε υπογράψει δεκαπέντε χιλιάδες απολύσεις και είχατε βεβαίως δεσμευτεί σ’ ένα πρόγραμμα που, όπως είπε και ο Υπουργός σας των Οικονομικών τότε, δεν υπήρχε περίπτωση να βγει.

Ο κ. Σαμαράς και ο κ. Μητσοτάκης, ο πιο αποτυχημένος Υπουργός Διοικητικής Μεταρρύθμισης, αυτά είχαν υπογράψει και καλό θα είναι -θα έλεγα- με την ευκαιρία της συζήτησης του προϋπολογισμού να μας διαφωτίσει κάποιος εάν κάτι από τις παλιές αυτές υπογραφές θέλετε να ανακαλέσετε ή αν σε αυτές τις υπογραφές επιμένετε, για να γνωρίζει και από τα δικά σας χείλη ο λαός καθαρά το τι θα θέλατε πραγματικά να κάνετε.

Θα συνιστούσα, δε, να αποφεύγετε τις ακρότητες του τύπου «η Νέα Δημοκρατία θα μειώσει τους φόρους» ή ότι είναι το κόμμα των φτωχών, διότι αυτά είναι χονδροειδή ψεύδη, τα οποία δεν μπορούν να σταθούν. Ο λαός μας δεν μπορεί να ξεχάσει ούτε το πώς πολιτευτήκατε όταν συζητούσαμε για τις offshore, ούτε την πρακτική των δανείων με «αέρα», ούτε τα άφαντα «πόθεν έσχες», ούτε βεβαίως τις μόνιμες και διαρκείς σχέσεις διαπλοκής.

Η Νέα Δημοκρατία λέει ότι θα μειώσει τους φόρους. Διερωτάται κανείς γιατί δεν τους μείωσε όταν είχε τη δυνατότητα και γιατί άραγε φέρνει αυτό το επιχείρημα αυτή τη στιγμή στην πολιτική συζήτηση. Το φέρνει ως απλώς μια δικαιολογία, κυρίες και κύριοι Βουλευτές, μια δικαιολογία την οποία θα ήθελε, εάν κυβερνήσει –ευτυχώς δεν θα συμβεί- να τη χρησιμοποιήσει στο δούναι και λαβείν με τους εταίρους για να περάσει όσες νεοφιλελεύθερες μεταρρυθμίσεις η δική μας διακυβέρνηση απέτρεψε. Να πει «θέλω να μειώσω τους φόρους». Να απαντήσουν οι δανειστές: «Για να μειώσετε τους φόρους, κάντε μεταρρυθμίσεις». Ποιες μεταρρυθμίσεις; Θα μας πει ο κ. Μητσοτάκης; Τις συμφωνημένες ή άλλες; Μήπως τον σκληρό πυρήνα του νέου μνημονίου, το οποίο ονειρεύεται να εφαρμόσει; Εκεί νομίζω ότι βρίσκεται και η ουσία της διαφοράς.

Η χώρα αλλάζει σ’ όλους τους τομείς, κυρίες και κύριοι Βουλευτές. Αλλάζει στις υποδομές, αλλάζει, για παράδειγμα, με την ολοκλήρωση των αυτοκινητοδρόμων, οι οποίοι στοίχισαν στη χώρα πάρα πολύ λιγότερο, επτακόσια πενήντα εκατομμύρια λιγότερο απ’ ό,τι είχε συμφωνηθεί από τις προηγούμενες κυβερνήσεις. Αλλάζει και στην ανάπτυξη και τη διάχυση των νέων τεχνολογιών, των τεχνολογιών πληροφορικής και επικοινωνιών, με στόχο τη δίκαιη ψηφιακή ανάπτυξη, διότι για μας η δίκαιη ψηφιακή ανάπτυξη είναι απαραίτητη προϋπόθεση για να μην περάσουμε σ’ έναν νέο κύκλο διευρυνόμενων και ακόμα μεγαλύτερων ανισοτήτων, διότι οι πολίτες οι οποίοι έχουν πρόσβαση στις νέες τεχνολογίες μπορούν να έχουν ευκολότερη ζωή, παραγωγικότερη εργασία, πιο λειτουργική σχέση με το δημόσιο και αυτό το δικαίωμα θα το διασφαλίσουμε.

Έρχομαι στα θέματα του Υπουργείου Ψηφιακής Πολιτικής, επιτρέψτε μου, και συγκεκριμένα στον τομέα της ενημέρωσης. Είναι σε εξέλιξη, όπως γνωρίζετε, ο διαγωνισμός για τις τηλεοπτικές άδειες. Η Ελληνική Ραδιοφωνία και Τηλεόραση, συνεχίζει την ανασυγκρότησή της και είναι η πρώτη στην Ελλάδα -κι είναι ένα πάρα πολύ σημαντικό βήμα το οποίο ήδη συνέβη- η οποία ανοίγει τον δρόμο της υβριδικής τηλεόρασης. Κατατίθεται το νομοσχέδιο για τα ραδιόφωνα και κανείς δεν θα πρέπει να ανησυχεί, διότι οι χωρητικότητες είναι πάρα πολύ μεγάλες.

Ρυθμίζεται το διαδίκτυο με το μητρώο διαδικτυακών μέσων ενημέρωσης όπου συμμετέχουν πάνω από χίλιες ιστοσελίδες. Βεβαίως, αναπτύσσεται και ο τομέας των οπτικοακουστικών παραγωγών, με 75 εκατομμύρια ευρώ για φέτος από το Πρόγραμμα Δημοσίων Επενδύσεων. Είναι ένας τομέας ο οποίος είχε υποτιμηθεί και ως προς την οικονομική του αποτελεσματικότητα, αλλά και ως προς τη δυνατότητά του να βελτιώνει την εικόνα της χώρας διεθνώς.

Σε σχέση με τη ψηφιακή πολιτική: ψηφιοποιούμε το δημόσιο. Ξεκινάμε από το Υπουργείο Ψηφιακής Πολιτικής και τις επόμενες μέρες ολοκληρώνεται το σύστημα ψηφιακής υπογραφής και ηλεκτρονικής διακίνησης εγγράφων μέσα στο Υπουργείο. Αυτό το πρόγραμμα, μαζί με την Όλγα Γεροβασίλη στη Διοικητική Ανασυγκρότηση, θα το γενικεύσουμε σε όλο το δημόσιο. Η μόνη μελέτη η οποία υπάρχει και έχει δημοσιευτεί για το θέμα μιλάει για εξοικονόμηση πόρων 400 εκατομμυρίων ευρώ τον χρόνο. Θα προχωρήσουμε στα προγράμματα για την ηλεκτρονική ταυτοποίηση πολιτών και επιχειρήσεων, στα ολοκληρωμένα πληροφοριακά συστήματα για την Υγεία και τον ΕΦΚΑ, στο ηλεκτρονικό ΚΕΠ και βεβαιώσεις προετοιμαζόμαστε και για το ζήτημα των κυβερνοεπιθέσεων και την προσαρμογή της χώρας στη σχετική ευρωπαϊκή οδηγία.

Όσον αφορά τις συνδεσιμότητες, αναπτύξαμε το Πρόγραμμα Rural Broadband, για το οποίο βραβευτήκαμε και σε επίπεδο Ευρώπης. Σε λίγες μέρες ξεκινάει η επιδότηση ανάπτυξης δικτύων οπτικών ινών μέχρι τα νοικοκυριά και τις επιχειρήσεις μέσω προγράμματος ύψους 500 εκατομμυρίων ευρώ. Βεβαίως ήμασταν απολύτως συνεπείς προς τη δέσμευση την οποία αναλάβαμε μέσω του ίδιου του Πρωθυπουργού, για τη στήριξη της συνδεσιμότητας των κατοίκων που μένουν στις απομακρυσμένες περιοχές και τα νησιά.

Εδώ επιτρέψτε μου να αναφερθώ και στον τομέα του Διαστήματος, στον οποίο γίνονται πολύ σοβαρά βήματα. Ήδη ανακοινώθηκε η ίδρυση θερμοκοιτίδας επιχειρήσεων διαστημικών εφαρμογών στην Ελλάδα και μια μεγάλη επένδυση από μία από τις τρεις μεγαλύτερες εταιρείες στην Ευρώπη οι οποίες ασχολούνται με την κατασκευή δορυφόρων για τον τομέα του Διαστήματος, την OHB, που θα εγκαταστήσει στην Ελλάδα μονάδα κατασκευής μικρoδορυφόρων και δορυφόρων. Ολοκληρώνουμε, βεβαίως και τον Ελληνικό Διαστημικό Οργανισμό. Είναι αυτές οι πρωτοβουλίες οι οποίες μπορούν να κάνουν τη ζωή των πολιτών καλύτερη, να φέρουμε το αύριο σήμερα, για όλους.

Κυρίες και κύριοι, αυτή είναι η κατάσταση σήμερα. Ο ελληνικός λαός βρίσκεται ενώπιον πάρα πολύ καθαρών πολιτικών επιλογών για το πώς θα πορευτεί τα επόμενα χρόνια: Θα επιστρέψει σε μια πραγματικότητα όπου τα ελλείμματα, η αδιαφάνεια και η διαφθορά ήταν ο κανόνας; Θα επιλέξει πολιτικές δυνάμεις που παράγουν ελλείμματα, ύφεση και ανεργία ή θα συνεχίσει να βαδίζει στον δρόμο της ανάκαμψης, ο οποίος έχει πάρα πολύ συγκεκριμένες προϋποθέσεις;

Γιατί πετυχαίνει αυτό το πρόγραμμα; Τι λείπει, κυρίες και κύριοι, κυρίως της Αντιπολίτευσης; Αυτό είναι το βασικό ερώτημα για σας.

Εμείς πιστεύουμε ότι αυτό το πρόγραμμα πετυχαίνει πρώτον, διότι έγινε πάρα πολύ σκληρή διαπραγμάτευση και κατέβηκαν οι δημοσιονομικοί στόχοι. Διότι χωρίς χαμηλούς δημοσιονομικούς στόχους δεν θα μπορούσαμε ούτε κοινωνικό μέρισμα να μοιράσουμε και βεβαίως θα πνίγαμε την ανάπτυξη.

Δεύτερον, -και πολύ λυπάμαι γιατί είναι έξω από το δικό σας ραντάρ- το πρόγραμμα αυτό εφαρμόζεται μετά τη λαϊκή εντολή. Ξαναρωτήθηκε ο λαός μετά τη συμφωνία. Αυτό είναι το οποίο δεν θα μπορούσε κανείς να διανοηθεί από τους προηγούμενους κυβερνώντες, διότι ο ένας πήρε την εντολή με το «λεφτά υπάρχουν» και έφερε το πρώτο μνημόνιο και ο δεύτερος πήρε την εντολή της επαναδιαπραγμάτευσης και έφερε το δεύτερο.

Βεβαίως ο τρίτος και βασικός πυλώνας είναι οι μηχανισμοί κοινωνικού κράτους, που ήταν απόντες, το Κοινωνικό Εισόδημα Αλληλεγγύης, η ελεύθερη πρόσβαση στην ιατροφαρμακευτική περίθαλψη, η διαρκής ενίσχυση των ανθρώπων που έχουν ανάγκη.

Η μεταμνημονιακή Ελλάδα, η Ελλάδα που βγαίνει ξανά όχι μόνο στις αγορές, αλλά στέκεται ξανά στα πόδια της, θα έχει τη σφραγίδα της αριστερής προοδευτικής, μακροχρόνιας διακυβέρνησης. Αυτή είναι η συνταγή για να κλείσουμε τις πληγές. Αυτή είναι η συνταγή για να προχωρήσουμε προς το μέλλον, βγάζοντας συμπεράσματα από το κακό παρελθόν.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Προχωρούμε με τον Κοινοβουλευτικό Εκπρόσωπο του κόμματος το Ποτάμι κ. Γεώργιο Μαυρωτά.

Κύριε Μαυρωτά, έχετε τον λόγο και εσείς για τρία λεπτά.

**ΓΕΩΡΓΙΟΣ ΜΑΥΡΩΤΑΣ:** Φαντάζομαι με μια μικρή ανοχή, κύριε Πρόεδρε. Ευχαριστώ πολύ.

Τα νούμερα - κλειδιά του προϋπολογισμού είναι το 2,5% ανάπτυξη και 3,82% πρωτογενή πλεονάσματα. Τα πλεονάσματα τα πετυχαίνετε, δεν λέω. Η ανάπτυξη είναι που δεν έρχεται στο ραντεβού, ούτε φέτος ήρθε. Από το 2,7%, πάμε τώρα για τουλάχιστον το μισό. Γιατί; Διότι στηρίζεται σε σαθρές προϋποθέσεις σχετικά και με τις επενδύσεις και με την απασχόληση, όπως ανέλυσα στην πρωτολογία μου.

Η μεσαία τάξη, το πιο δημιουργικό κομμάτι της κοινωνίας, έχει στοχοποιηθεί. Είναι συνειδητή επιλογή, σύμφωνα με τα επίσημα χείλη. Η ανώτερη τάξη προφανώς κάνει τα κουμάντα της, έχει βρει ένα modus vivendi μαζί σας. Η κατώτερη τάξη θα στρέφεται όλο και πιο πολύ στα επιδόματα. Η μεσαία τάξη, όμως, είναι αυτή που συνεχώς θα ξεζουμίζεται από την υπερφορολόγηση και τις ασφαλιστικές εισφορές.

Για να πάω στα τελευταία, από τη μία δίνετε 400 ευρώ επίδομα σε νέους ανέργους και από την άλλη, ετοιμάζεστε να επιβάλετε ασφαλιστική εισφορά 26,95% στις αποδείξεις δαπανών, δηλαδή στον τρόπο με τον οποίον πληρώνονται κυρίως οι νέοι φοιτητές. Θα τους τα παίρνετε, λοιπόν, κάθε μήνα και θα τους δίνετε ένα πουρμπουάρ τα Χριστούγεννα.

Ή μιλάτε για υπερπλεόνασμα στον ΕΦΚΑ και δεν λέτε ότι πληρώνουμε τις εισφορές με βάση τα εισοδήματα του 2015 ακόμα. Ο περίφημος συμψηφισμός πότε θα γίνει; Υπάρχει μέσα στον προϋπολογισμό; Έχει ληφθεί υπ’ όψιν;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ακόμη ένα λεπτό θα χρειαστώ, κύριε Πρόεδρε.

Κλείνω με τα του προϋπολογισμού, παρατηρώντας ότι αυξάνεται η μισθολογική δαπάνη ως επί το πλείστον στην κεντρική υπηρεσία. Τι σημαίνει αυτό; Προσλήψεις, αυξήσεις, επιδόματα στα μετόπισθεν και όχι στην πρώτη γραμμή όπου υπάρχουν οι ανάγκες. Κατανομή, λοιπόν, με βάση τις ανάγκες του κόμματος και όχι της κοινωνίας.

Ας δούμε, όμως, και την επόμενη ημέρα, μετά τον Αύγουστο του 2018. Το τρίτο μνημόνιο φεύγει, η εποπτεία και τα υψηλά πρωτογενή πλεονάσματα μένουν. Θα βγούμε από το λιμάνι των χαμηλών επιτοκίων και θα ανοιχτούμε στη θάλασσα των αγορών. Δεν θα έχουμε τρίμηνες αξιολογήσεις για να περιμένουμε δόσεις, γιατί θα μας αξιολογούν καθημερινά οι αγορές.

Αυτό που με κάνει απαισιόδοξο είναι ο καιροσκοπισμός και η ανευθυνότητα που κυριαρχεί στην πολιτική σκηνή. Το πιο πιθανό σενάριο είναι να πάει η Κυβέρνηση σε εκλογές το φθινόπωρο του 2018, κεφαλαιοποιώντας την ονομαστική έξοδο από τα μνημόνια και πριν οι συνταξιούχοι δουν τις ψηφισμένες μειώσεις στις συντάξεις τους και θα προχωρήσει σε παροχές που θα θέσουν πάλι εν αμφιβόλω την πορεία μας. Σου λέει: «ας ελαχιστοποιήσω την εκλογική ζημιά και άσε τους άλλους να βγάλουν το φίδι από την τρύπα».

Δυστυχώς, χωρίς ένα μίνιμουμ συνεννόησης και πολιτικής σταθερότητας μέσα στο στενό πλαίσιο που έχει η χώρα μας, θα μείνουμε στο βήμα σημειωτόν, τη στιγμή που πρέπει να δρασκελίσουμε γρήγορα. Η πολιτική σταθερότητα εκφράζεται ακόμα και με τη ρητορική, την έκφραση. Και αυτή τη στιγμή στο πολιτικό γίγνεσθαι το πάνω χέρι το έχουν οι συγκρουσιακοί και όχι οι συνθετικοί, οι διχαστικοί και όχι οι ενωτικοί. Η Κυβέρνηση αυτή τα πάει πολύ καλά στην αντίδραση, όχι όμως στη δράση. Τα πάει καλά στη διαμαρτυρία, όχι στη δημιουργία.

Όταν, λοιπόν, η πραγματικότητα γίνεται εχθρός σου, κατασκευάζεις άλλους εχθρούς, πιο βολικούς, ώστε ο τηλεοπτικός καυγάς να απορροφά την προσοχή, να γεμίζουν τα πρωτοσέλιδα και να αδειάζουν τα μυαλά. Οι εχθροί όμως δεν βρίσκονται στα άλλα έδρανα, αλλά στα προβλήματα της κοινωνίας και στις χρόνιες παθογένειες της χώρας. Και η πλάκα είναι ότι συμφωνούμε όλοι σε αυτά, αλλά δεν τα αντιμετωπίζουμε. Γιατί; Διότι μπορεί να κινδυνεύσουν οι καρέκλες μας. Αυτή είναι η πικρή αλήθεια. Το πολιτικό κόστος ήταν και είναι σχεδόν πάντα μεγαλύτερο από το πολιτικό θάρρος το οποίο χρειαζόμαστε.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, δώστε μου ένα λεπτάκι ακόμα.

Έτσι, το δια ταύτα για το αύριο, που πρέπει να ακούσουν οι πολίτες, χάνεται στις κοκορομαχίες για το χθες. Αυτό φοβάμαι ότι θα δούμε και σήμερα σε λίγες ώρες, στη συζήτηση των Αρχηγών: δύο νέοι πολιτικοί να εξασκούνται σε παλιά πολιτική προς χάριν των κομματικών στρατών.

Όμως η κοινωνία, μετά από οκτώ χρόνια μπρος-πίσω, δεξιά-αριστερά, μεθυσμένη από τον λαϊκισμό και τη δημαγωγία, κουτουλάει στα στερεότυπα και δεν μπορεί να βγει από τον λαβύρινθο της κρίσης όπως έκαναν άλλες χώρες.

Η αλλαγή που χρειαζόμαστε και όλοι επικαλούνται -ίσως εννοώντας την διαφορετικά ο καθένας- δεν φυτρώνει ομαλά σε δηλητηριασμένα χώματα. Ας σκεφτεί, λοιπόν, ο καθένας μας τι έχει κάνει, αλλά το κυριότερο τι μπορεί να κάνει από εδώ και πέρα για να μην δηλητηριάζει αυτό το χώμα.

Ευχαριστώ πολύ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο Κοινοβουλευτικός Εκπρόσωπος της Ένωσης Κεντρώων κ. Αναστάσιος Μεγαλομύστακας.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ένα θέμα θα θίξω, κύριε Πρόεδρε και κυρίες και κύριοι συνάδελφοι, καθώς νομίζω ότι χθες είπα όσα έπρεπε να πω στον λόγο μου.

Έχετε παρουσιάσει ένα αφήγημα, ότι υποστηρίζετε και ενισχύετε το κοινωνικό κράτος, ότι θέλετε να είστε μαζί με τις ευπαθείς κοινωνικές ομάδες, ότι νοιάζεστε για τον αδύναμο και πως στο βωμό αυτό, μάλιστα, καταστρέψατε τη μεσαία τάξη, όπως χαρακτηριστικά έχετε παραδεχθεί.

Ωστόσο αυτό εμείς δεν μπορούμε να το δούμε. Δεν πιστεύουμε ότι ενισχύετε τους αδυνάμους με ένα επίδομα το χρόνο, είτε αυτό είναι για τους νέους είτε για τους οικονομικά πιο ευπαθείς, καθώς δεν υπάρχει καμμία απολύτως ρύθμιση για τις συντάξεις χηρείας. Ακόμη και η νέα βελτίωση, που φέρατε με την κ. Αχτσιόγλου, δεν διορθώνει τον νόμο - έκτρωμα του κ. Κατρούγκαλου, που προβλεπόταν να ζουν οι επιζώντες σύζυγοι ακόμη και με 100 ευρώ. Τι κάνετε, δηλαδή, τώρα; Τους λέτε ότι θα ζήσουν με 150, 180 και 200 ευρώ. Δεν είναι αυτό κοινωνικό κράτος. Δεν έχετε λάβει υπ’ όψιν σας τι συμβαίνει στην κοινωνία μας, ποια είναι τα ποσοστά της ανεργίας.

Πιστεύετε, δηλαδή, ότι μια γυναίκα πενήντα τριών ετών θα βγει στην αγορά εργασίας και θα κάνουν ουρά για να την πάρουν; Είναι εύκολο αυτό; Όταν μιλάμε, μάλιστα, για συζύγους χωρίς εισόδημα, αυτό είναι ακόμη πιο αποτρόπαιο από ό,τι όλοι πιστεύουμε.

Επίσης δεν λαμβάνεται καμμία απολύτως πρόβλεψη και για ιδιαίτερες περιπτώσεις, που γνωρίζω πολύ καλά, όπως για συζύγους στρατιωτικών. Και μιλάω πάντα και κυρίως για αυτές που δεν έχουν άλλο εισόδημα. Μια γυναίκα που ακολουθούσε τον άντρα της και γύριζαν όλη την Ελλάδα -κάθε τρία χρόνια είχαν μετάθεση- έρχεστε εσείς τώρα και την αναγκάζετε να ζήσει, εάν δεν έχει συμπληρώσει το 55ο έτος της ηλικίας της, για τρία χρόνια με 200, 300, 400 ευρώ και στη συνέχεια της λέτε να βγει στην αγορά εργασίας.

Πιστεύετε, αλήθεια, ότι μπορεί να το κάνει; Έχετε αίσθηση του τι γίνεται έξω; Δηλαδή μια γυναίκα, η οποία στάθηκε δίπλα στον άντρα της -όπως έπρεπε- χρόνια ολόκληρα και θυσίασε την επαγγελματική της καριέρα, της ζητάτε εσείς τώρα, στα 53 της, να πάει να βρει δουλειά;

Ας αναλογιστούμε λίγο ποιες είναι οι ανάγκες της κοινωνίας μας. Ας αναλογιστούμε πολύ προσεκτικά τι θέλουμε να λέει ο κόσμος για εμάς όταν φύγουμε από εδώ μέσα. Και κυρίως ας αναλογιστούμε τι καλό έχουμε να παραδώσουμε εμείς στους Έλληνες πολίτες. Κράτος δικαίου, κράτος υπεράσπισης των αδυνάτων μέσω επιδομάτων μια φορά το χρόνο δεν γίνεται! Πρέπει να το βάλετε ξεκάθαρα στο μυαλό σας αυτό και να πράξετε ανάλογα.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Τον λόγο έχει ο Υπουργός Επικρατείας κ. Τζανακόπουλος για δέκα λεπτά.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Υπουργός Επικρατείας και Κυβερνητικός Εκπρόσωπος):** Κυρίες και κύριοι Βουλευτές, είναι προφανές ότι παρά τις περί του αντιθέτου προβλέψεις της Αντιπολίτευσης, διαφόρων εκπροσώπων της πολιτικής ελίτ που έχουν αποσυρθεί και πλέον παρεμβαίνουν δια τηλεοράσεως, της παλιάς κρατικοδίαιτης επιχειρηματικής ελίτ, διαφόρων δημοσιογράφων, γραφιάδων, εκδοτών, διανοούμενων και φιλοσόφων της εξουσίας και κάθε λογής άλλων εκπροσώπων του παλιού πολιτικού συστήματος, που έφερε τη χώρα στο χείλος της καταστροφής, είμαστε ακόμα εδώ. Κάθε σχέδιο υπονόμευσης, παρένθεσης, κατάρρευσης έχει πέσει στο κενό. Κάθε επιθυμία παλινόρθωσης και εκδικητικής επιστροφής, που θα ισοδυναμούσε με δικαίωση των επιλογών που μας οδήγησαν στην τραγωδία της χρεοκοπίας το 2010, αποδείχθηκε φρούδα.

Τι να πρωτοθυμηθεί κανείς; Το σχέδιο της «αριστερής παρένθεσης» που βασίστηκε στην τακτική της χρηματοπιστωτικής ασφυξίας το πρώτο εξάμηνο του 2015; Τα λογής παραπολιτικά σενάρια πριν τις εκλογές του Σεπτεμβρίου του 2015; Τις προβλέψεις για πρόωρες εκλογές πριν κλείσει καν η πρώτη αξιολόγηση; Τις άλλες προβλέψεις και την επιχείρηση υπονόμευσης κατά τη διάρκεια της δεύτερης αξιολόγησης που στήθηκε πάνω στις παράλογες απαιτήσεις του Διεθνούς Νομισματικού Ταμείου; Το «Τόσα και άλλα τόσα μέτρα»; Τα παρακάλια στη γερμανική κυβέρνηση να στηλώσει τα πόδια και να μην ολοκληρώσει τη συμφωνία το καλοκαίρι του 2017; Και παρ’ όλα αυτά, σήμερα είμαστε ακόμα εδώ για να προτείνουμε και να ψηφίσουμε άλλον έναν προϋπολογισμό, τον τελευταίο μνημονιακό προϋπολογισμό και να βαδίσουμε με σταθερότητα στην έξοδο από την κρίση και την επιτροπεία.

Τον Αύγουστο του 2018, όσο κι αν κάποιοι δεν το θέλουν, ολοκληρώνεται το τρίτο πρόγραμμα και, μάλιστα, με επιτυχία. Και η αντιπολιτευτική ρητορική σήμερα απέναντι στην Κυβέρνηση και απέναντι σε αυτήν την προφανή πολιτική της επιτυχία, συμπυκνώνεται πια σε δύο, μάλλον εντελώς αντιφατικά μεταξύ τους, επιχειρήματα.

Το πρώτο επιχείρημα που είχε ακουστεί κατά κόρον και στην περσινή συζήτηση, αλλά και σήμερα ακόμα το ψελλίζουν -με ελάχιστη, βεβαίως, πειστικότητα πια- διάφοροι συμμετέχοντες στην κυβέρνηση Σαμαρά - Βενιζέλου του 2012 - 2015, είναι ότι δήθεν η χώρα ήταν έτοιμη να βγει εκτός μνημονίων με τη λήξη του 2014 και ότι ήταν η επιλογή της μετωπικής αντιπαράθεσης με τους δανειστές που οδήγησε στο τρίτο πρόγραμμα. Αναρωτιέμαι ειλικρινά αν όντως όσοι το επαναλαμβάνουν, το πιστεύουν. Αν συμβαίνει αυτό, τότε είναι αφελείς. Αν απλώς το θεωρούν βολικό, είναι απλώς κυνικοί.

Για να δούμε αν αντέχει αυτό το πολιτικό επιχείρημα και αυτό το πολιτικό αφήγημα στη βάσανο της κριτικής.

Ποιοι ήταν οι στόχοι του δεύτερου προγράμματος σε γενικές γραμμές; Επίτευξη πρωτογενούς πλεονάσματος για το 2014 ύψους 1,5%, που θα έπρεπε να εκτιναχθεί το 2015 στο 3% και το 2016 στο 4,5%, για να παραμείνει εκεί περίπου μέχρι τα μέσα της επόμενης δεκαετίες, δηλαδή περίπου μέχρι το 2025, για να φτάσουμε σε ένα μέσο όρο 4% πρωτογενούς πλεονάσματος μέχρι το 2031.

Και τι έδειξε το αποτέλεσμα του 2014, κυρίες και κύριοι Βουλευτές;

Πρώτον, πρωτογενές πλεόνασμα 0,2%. Δημοσιονομικό κενό, δηλαδή, περίπου για το 2015, 2,8% -αυτό σημαίνει μέτρα ύψους 6 δισεκατομμυρίων μόνο για το 2015- και αναιμική ανάπτυξη στο 0,8%, που βασίστηκε στη δημοσιονομική αποτυχία, διότι πάντα με βάση το πρόγραμμα στηρίχθηκε κατά κύριο λόγο στην τόνωση της κατανάλωσης.

Δεύτερον, ανεργία στο 27%, καμμία βελτίωση στα θεμελιώδη μεγέθη της ελληνικής οικονομίας, όπως ο δείκτης της οικονομικής εμπιστοσύνης, η βιομηχανική παραγωγή, οι άμεσες ξένες επενδύσεις, οι εξαγωγές κ.ο.κ..

Και τρίτον, μία πέμπτη αξιολόγηση ανοιχτή, ορθάνοιχτη, η οποία προέβλεπε σειρά μέτρων, που αρκετά από αυτά ανασχέθηκαν στη διάρκεια του πρώτου εξαμήνου του 2015, του εξαμήνου που εσείς επιμένετε να ονομάζετε «καταστροφικό». Για παράδειγμα, θυμίζω τα εξής: Ρήτρα μηδενικού ελλείμματος για τις επικουρικές συντάξεις. Υλοποίηση του σχεδίου για τη μικρή ΔΕΗ. Πλήρης κατάργηση της προστασίας για την πρώτη κατοικία. Απολύσεις δημοσίων υπαλλήλων, μαζικές απολύσεις, lock out και άλλα πολλά, ων ουκ έστιν αριθμός. Επίσης κανένα σαφές σχέδιο και καμμία απολύτως δέσμευση για τη ρύθμιση του ελληνικού χρέους πέρα από τη γενικόλογη υπόσχεση του Νοεμβρίου του 2012. Μηδενικά ταμειακά διαθέσιμα, κανένα μαξιλάρι ρευστότητας για την υποστήριξη πιθανής εξόδου στις αγορές και φυσικά αποτυχημένη έξοδος στις αγορές το καλοκαίρι του 2014.

Πού στηριζόταν, λοιπόν, η ρητορική περί success story και η πρόβλεψη ότι το πρόγραμμα ολοκληρώνεται με επιτυχία; Στην επιθυμία της τότε πολιτικής ηγεσίας, ώστε η τρόικα να κάνει τα στραβά μάτια και να χαρίσει την ολοκλήρωση του δεύτερου προγράμματος στον κ. Σαμαρά και στον κ. Βενιζέλο, για να αποφύγουν, υποτίθεται, τον κίνδυνο του ΣΥΡΙΖΑ. Να κλείσουν, δηλαδή, άρον-άρον την πέμπτη αξιολόγηση, χωρίς να καλύψουν το δημοσιονομικό κενό και να τους χαρίσουν και μια πιστοληπτική γραμμή που υπήρχε μόνο στη φαντασία τους και πουθενά αλλού, καθώς κανένας από τους θεσμούς, κανένας στο διεθνές στερέωμα δεν συζητούσε για μια τέτοια πιθανότητα.

Και είναι ακριβώς αυτή η ανεκπλήρωτη φαντασίωση που επιτρέπει σήμερα στον κ. Σαμαρά να ισχυρίζεται ότι τον έριξαν οι σύμμαχοί του. Λοιπόν, όχι, δεν τον έριξαν οι σύμμαχοί του. Τον έριξε η καταστροφική συμφωνία την οποία είχε υπογράψει και με σθένος και με φανατισμό την υλοποιούσε. Και σήμερα η Νέα Δημοκρατία θέλει να μας επιστρέψει σε αυτές τις λογικές του δεύτερου προγράμματος. Και τον έριξε, επίσης -ευτυχώς- ο ελληνικός λαός.

Σήμερα πού βρισκόμαστε, κυρίες και κύριοι Βουλευτές; Σε μία εντελώς διαφορετική κατάσταση. Ολοκληρώνουμε με επιτυχία ένα δύσκολο, βεβαίως, πρόγραμμα προσαρμογής, ένα πρόγραμμα που εμπεριέχει πολλά στοιχεία πολιτικής, με τα οποία δεν θα συμφωνούσαμε ποτέ, αλλά επιβλήθηκαν υπό γνωστούς όρους και συνθήκες το καλοκαίρι του 2015. Ωστόσο, το πρόγραμμα αυτό σε καμμία περίπτωση δεν μπορεί να συγκριθεί με το δεύτερο πρόγραμμα, αλλά και όσα μας περίμεναν με βάση το δεύτερο πρόγραμμα.

Η δημοσιονομική προσαρμογή, που σήμερα έχει επιτευχθεί και ολοκληρωθεί, είναι σαφώς ηπιότερη της προηγούμενης. Στην πραγματικότητα, είναι «η μέρα με τη νύχτα». Τι σχέση έχουν οι στόχοι του 0,5% πρωτογενούς πλεονάσματος για το 2016, του 1,75% για το 2017 και του 3,5% για το 2018, με προοπτική να επιμείνουν μέχρι το 2022, σε σχέση με τα θεόρατα πρωτογενή πλεονάσματα τα οποία προέβλεπε η προηγούμενη συμφωνία και, όπως σας έλεγα προηγουμένως, ήταν κατά μέσο όρο 4% μέχρι το 2031; Αυτά είχαν συμφωνήσει όσοι σήμερα «κουνούν το δάχτυλο» για το πρωτογενές πλεόνασμα του 3,5%.

Επίσης σε μία σειρά τομέων πολιτικής, οι ακραίες δεσμεύσεις της προηγούμενης κυβέρνησης έχουν ανασχεθεί, όπως σας είπα προηγουμένως, για το lock out, για τις μαζικές απολύσεις στον ιδιωτικό τομέα, για το ασφαλιστικό με την κατάργηση της ρήτρας μηδενικού ελλείμματος για τις επικουρικές -σημειωτέον, ο κ. Μητσοτάκης σε ανύποπτο χρόνο σε αυτή εδώ την Αίθουσα την έχει υπερασπιστεί, να το θυμίσουμε και αυτό- με τις απολύσεις στο δημόσιο τομέα, τις οποίες ο κ. Μητσοτάκης προφανώς έχει υπηρετήσει στο παρελθόν με πάρα πολύ μεγάλο φανατισμό -σας θυμίζω ότι προβλέπονταν ακόμα δεκαπέντε χιλιάδες απολύσεις δημοσίων υπαλλήλων με βάση το δεύτερο πρόγραμμα- και την πλήρη κατάργηση της προστασίας της πρώτης κατοικίας.

Την ίδια στιγμή που όλες αυτές οι δεσμεύσεις των προηγούμενων κυβερνήσεων έχουν ανασχεθεί και πολλές άλλες, έχουν κερδηθεί και μία σειρά από θετικά μέτρα μέσα από σκληρή διαπραγμάτευση.

Επί τροχάδην αναφέρω τα εξής: Την υγειονομική κάλυψη δυόμισι εκατομμυρίων ανασφάλιστων ανθρώπων. Το κοινωνικό εισόδημα αλληλεγγύης, που καλύπτει πλέον εξακόσιους χιλιάδες συμπολίτες μας και στον φετινό προϋπολογισμό θα χρηματοδοτηθεί με παραπάνω από 700 εκατομμύρια ευρώ. Την επαναφορά των συλλογικών διαπραγματεύσεων τον Σεπτέμβριο του 2018. Τις εξαιρέσεις από τον κανόνα 1:4 για συμβασιούχους στην καθαριότητα, αλλά και για τους πυροσβέστες πενταετούς θητείας. Την αύξηση του προϋπολογισμού κατά 260 εκατομμύρια ευρώ για τα οικογενειακά επιδόματα, όπου ο συνολικός προϋπολογισμός θα αγγίξει πλέον τα 910 εκατομμύρια.

Και δεν ξεχνάμε καθόλου ότι διάφορα «παπαγαλάκια» της σημερινής Αξιωματικής Αντιπολίτευσης μιλούσαν για μείωση, υποτίθεται, του κοινωνικού προϋπολογισμού, ακόμα και πριν από λίγες ημέρες.

Επίσης θα ήθελα να αναφέρω και πρωτοβουλίες οι οποίες δεν έχουν να κάνουν ευθέως με τη συμφωνία, αλλά αφορούν τις προτεραιότητες της πολιτικής και τον προσανατολισμό της κρατικής χρηματοδότησης. Δεν θέλω να σταθώ αναλυτικά. Τα είπαν με αρκετή σαφήνεια οι προηγούμενοι ομιλητές. Θα αναφέρω μόνο κάποιες από αυτές:

Στον τομέα της υγείας έχουμε ενισχύσει τα νοσοκομεία της χώρας με χιλιάδες γιατρούς και νοσηλευτικό προσωπικό. Υπάρχουν πολιτικές στο πεδίο της διεύρυνσης δικαιωμάτων και ελευθεριών με το σύμφωνο συμβίωσης και την ταυτότητα φύλου. Δίνεται το κοινωνικό μέρισμα του 2016 και 2017, υπάρχει ενεργητική πολιτική και χρηματοδοτική στήριξη της Δημόσιας Επιχείρησης Ηλεκτρισμού, ώστε να παραμείνει ο βασικός πυλώνας παραγωγής ενέργειας στη χώρα, αναπροσανατολισμός του προηγούμενου, αλλά και σχεδιασμός του σημερινού ΕΣΠΑ σε συγκεκριμένη κατεύθυνση, όπου, σημειωτέον, η Ευρωπαϊκή Επιτροπή χθες ανέφερε ότι για άλλη μία φορά είμαστε πρωταθλητές στην απορροφητικότητα του ΕΣΠΑ, πράγμα το οποίο φαίνεται να μην αναγνωρίζεται καν από διάφορους οι οποίοι κάνουν κριτική στον κ. Χαρίτση για δήθεν υποαπορρόφηση στο ζήτημα του Προγράμματος Δημοσίων Επενδύσεων.

Επίσης υπάρχει αύξηση των κονδυλίων για την έρευνα, που αγγίζουν πλέον το ένα δισεκατομμύριο ευρώ, αλλά και αύξηση των πιστώσεων του προϋπολογισμού για την παιδεία κατά 184 εκατομμύρια ευρώ φέτος, 257 εκατομμύρια ευρώ πέρυσι, ενώ την περίοδο 2011-2014 η σωρευτική μείωση των πιστώσεων για την παιδεία ήταν περίπου 34%.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα μου επιτρέψετε, κύριε Πρόεδρε. Δεν είμαι και πάρα πολύ συχνός ομιλητής σε αυτή εδώ την Αίθουσα.

Επιπλέον στον τομέα των εργασιακών σχέσεων και της καταπολέμησης της ανεργίας για πρώτη φορά υλοποιείται μία πολιτική ενίσχυσης της διαπραγματευτικής δύναμης των εργαζομένων, με την εντατική και σοβαρή λειτουργία του Σώματος Επιθεώρησης Εργασίας, που καταπολεμά πλέον με σχέδιο την αδήλωτη και υποδηλωμένη εργασία. Σας θυμίζω ότι το 2015 αδήλωτη και υποδηλωμένη εργασία είχαν φτάσει περίπου στο 17%. Έχουμε καταφέρει μέσα σε περίπου δυόμισι χρόνια να ρίξουμε την αδήλωτη και υποδηλωμένη εργασία κατά τέσσερις μονάδες, στο 13%.

Επίσης με τις συγκεκριμένες νομοθετικές ρυθμίσεις του Υπουργείου Εργασίας το καλοκαίρι, δόθηκε δικαίωμα καταγγελίας της σύμβασης εργασίας από τον εργαζόμενο, σε περίπτωση μη καταβολής των δεδουλευμένων του, αλλά επίσης και δικαίωμα διεκδίκησης αυτών ακριβώς των δεδουλευμένων με την έκδοση διαταγής πληρωμής.

Θα μπορούσα να διευρύνω τον κατάλογο κατά πολύ και να πω πολλά περισσότερα. Ο χρόνος, δυστυχώς, δεν το επιτρέπει. Η ουσία, όμως, έχει γίνει ήδη σαφής. Τίποτα από τα παραπάνω δεν θα είχε γίνει, αν δεν είχε συντελεστεί η μεγάλη πολιτική του 2015. Ποια είναι, αλήθεια, σήμερα η συνολική εικόνα της ελληνικής οικονομίας και τι σχέση έχει η σημερινή εικόνα της ελληνικής οικονομίας με την κολοσσιαία αποτυχία του 2010-2014;

Οι αριθμοί μιλούν από μόνοι τους. Ανεργία που τείνει για πρώτη φορά κάτω από το 20%, μετά από δέκα περίπου χρόνια. Ρυθμοί ανάπτυξης που για το 2017 θα κλείσουν κοντά στο 2% και πρόβλεψη για το 2018 στο 2,5%. Κυρίως, όμως, τα θεμελιώδη μεγέθη της ελληνικής οικονομίας, από τον δείκτη οικονομικής εμπιστοσύνης μέχρι τις εξαγωγές, μέχρι τις επενδύσεις, μέχρι τη βιομηχανική παραγωγή, ανακάμπτουν σταθερά, ενώ για πρώτη φορά το διαθέσιμο εισόδημα αλλά και ο μέσος μισθός δείχνουν να ανατρέπουν τη για χρόνια καθοδική πορεία τους και να επιστρέφουν σε θετικό έδαφος. Αυτό σημαίνει μια αναστροφή ολόκληρης της υφεσιακής και αντεργατικής πορείας, η οποία σημειωνόταν από το 2010 μέχρι το 2015.

Ο βασικός, όμως, δείκτης που μας επιτρέπει να είμαστε βέβαιοι για την επιτυχή ολοκλήρωση του προγράμματος δεν είναι άλλος από τα επιτόκια των ελληνικών ομολόγων. Κι αυτό, ξέρετε, δεν είναι ένα τεχνικό ζήτημα, διότι το επιτόκιο του ομολόγου δεν είναι τίποτα άλλο παρά η μαθηματική έκφραση του κινδύνου για μια οικονομία. Τι λέει αυτός ο δείκτης, αυτή η μαθηματική έκφραση του κινδύνου; Λέει ότι το δεκαετές ομόλογο έχει σπάσει το όριο του 4%, ενώ το πενταετές ομόλογο έφτασε στο τέλος της προηγούμενης εβδομάδας κοντά στο 3%.

Αυτό σημαίνει ότι η αυτοδύναμη έξοδος στις αγορές και η ανάκτηση της οικονομικής και πολιτικής κυριαρχίας της χώρας δεν είναι απλώς μια φαντασίωση ή μια επιθυμία, όπως ήταν το 2014, αλλά ένας απόλυτα εφικτός, επιτεύξιμος στόχος. Και είναι επιτεύξιμος διότι σήμερα τίποτα δεν μοιάζει με την οριακή κατάσταση του 2014. Αυτή είναι η τρίτη συνεχόμενη χρονιά που επιτυγχάνουμε τους δημοσιονομικούς στόχους του προγράμματος και εξαιτίας του γεγονότος ότι έχουμε ηπιότερη δημοσιονομική προσαρμογή.

Ταυτόχρονα, δημιουργούμε, όπως είπε χθες και ο Αναπληρωτής Υπουργός Οικονομικών, ο κ. Χουλιαράκης, ένα χρηματοδοτικό μαξιλάρι για να υποστηρίξουμε την έξοδό μας στις αγορές, ενώ έχουμε και μια θετική και συγκεκριμένη συμφωνία για το χρέος, σύμφωνα με την οποία οι ακαθάριστες χρηματοδοτικές ανάγκες του ελληνικού δημοσίου δεν θα πρέπει να υπερβαίνουν, από το 2018 και έπειτα, το 15% του ΑΕΠ. Αυτό, a propos, καταρρίπτει πλήρως και το επιχείρημα, που μάλλον από άγνοια επαναλαμβάνουν κάποιοι από τη Νέα Δημοκρατία, ότι το υπερπλεόνασμα σημαίνει ότι δεν χρειάζεται ρύθμιση του ελληνικού χρέους. Διότι η ρύθμιση του ελληνικού χρέους πλέον δεν αφορά τον λόγο χρέος προς ΑΕΠ, αλλά τη συνολική χρηματοδοτική δυνατότητα της ελληνικής οικονομίας, δηλαδή, να μην υπερβαίνουν οι πληρωμές ή οι αναχρηματοδοτήσεις του χρέους το 15% του ΑΕΠ.

Επομένως θα παρακαλέσω τους συναδέλφους από τη Νέα Δημοκρατία να σταματήσουν να επαναλαμβάνουν αυτό το επιχείρημα, διότι είναι απόλυτο μαθηματικό absurdum αυτό το οποίο κάνουν.

Επίσης, επιτυγχάνεται οριστικός τερματισμός των συνεπειών του PSΙ. Χθες ο κ. Βενιζέλος μάς είπε ότι, δήθεν, συνεχίζουμε την πολιτική του PSI. Αν δεν το κατάλαβε ο κ. Βενιζέλος, η πολιτική του PSI τερματίστηκε πριν από δεκαπέντε μέρες, όταν ολοκληρώθηκε η ανταλλαγή των ελληνικών ομολόγων, η οποία μετέτρεψε τα μη τυπικά ομόλογα του PSI, τα οποία ήταν αδύνατο να είναι διαπραγματεύσιμα στις αγορές χρήματος, σε τυπικά ομόλογα. Κι αυτός είναι ο τεχνικός λόγος, πίσω από τον πολιτικό λόγο της ανάκτησης της εμπιστοσύνης στην ελληνική οικονομία, που βλέπουμε σήμερα τα επιτόκια των ελληνικών ομολόγων να κινούνται προς αυτή την κατεύθυνση.

Βεβαίως, αυτή η συμφωνία για το χρέος, αλλά και όλα όσα κάνουμε σε ό,τι αφορά την αναδιαμόρφωση του εδάφους για να έχουμε τη δυνατότητα να ανακτήσουμε απολύτως την εμπιστοσύνη των αγορών μέχρι τον Αύγουστο του 2018, πρέπει να συγκεκριμενοποιηθούν περαιτέρω. Ωστόσο, το νερό έχει μπει στο αυλάκι.

Επομένως η έξοδος από το πρόγραμμα είναι μπροστά μας και είναι ορατή. Κι αυτό μας φέρνει στο δεύτερο επιχείρημα -όψιμο- της Αντιπολίτευσης. Τι ισχυρίζονται; Ισχυρίζονται ότι δεν υπάρχει έξοδος το 2018, καθώς τα μνημόνια θα μείνουν μαζί μας μέχρι να σβήσει ο ήλιος ή, εν πάση περιπτώσει, μέχρι να πληρωθεί το 75% των δανείων που έχουμε λάβει από τον επίσημο τομέα.

Αυτό, βέβαια, δεν ίσχυε για την Αντιπολίτευση για κάποιον λόγο το 2014, ισχύει σήμερα. Εν πάση περιπτώσει, ας το αφήσουμε αυτό το κομμάτι του επιχειρήματος και να περάσουμε στην ουσία.

Τι είναι το μνημόνιο; Δεν είναι τίποτα άλλο από έναν μηχανισμό πειθαναγκασμού, μια τεχνολογία επιβολής πολιτικών που λειτουργεί με έναν συγκεκριμένο και πολύ απλό τρόπο: μέτρα έναντι χρημάτων για την αποπληρωμή του χρέους, διότι διαφορετικά, επειδή δεν υπάρχει η δυνατότητα πρόσβασης στις αγορές, η οικονομία θα οδηγηθεί σε χρεοκοπία. Αυτό είναι τα μνημόνια. Αυτή είναι η τεχνολογία πειθαναγκασμού. Για ποιον λόγο επιβλήθηκε αυτή η τεχνολογία; Γιατί απλούστατα η χώρα δεν είχε τη δυνατότητα να δανείζεται από τις αγορές από το 2010 και μετά.

Επομένως, για όποιον θέλει και για όποιον μπορεί να καταλάβει, είναι αυτονόητο ότι οι βαθμοί πολιτικής ελευθερίας αυξάνονται αμέσως μόλις απεγκλωβιστεί κανείς απ’ αυτόν τον συγκεκριμένο μηχανισμό. Διότι πλέον οι πολιτικές που επιβάλλονται δεν έχουν τον ίδιο βαθμό αναγκαστικότητας, καθώς ο κίνδυνος χρεοκοπίας έχει παρέλθει και δεν υπάρχει άμεσος τρόπος εξαναγκασμού. Δεν υπάρχει ο εξαναγκασμός της εκταμίευσης της δόσης.

Προφανώς αυτό δεν σημαίνει ότι δεν υπάρχει εποπτεία και ότι δεν υπάρχει παρακολούθηση. Αυτό δεν σημαίνει ότι μια Κυβέρνηση μπορεί να κάνει ό,τι θέλει. Κατ’ αρχάς οι αγορές εκ των πραγμάτων επιβάλλουν συγκεκριμένες πειθαρχίες στις οικονομίες του αναπτυγμένου καπιταλισμού. Όμως, και οι μηχανισμοί εποπτείας της ευρωζώνης συνεχίζουν να λειτουργούν. Σε καμμία περίπτωση, όμως, δεν μιλάμε για το ίδιο καθεστώς επιχείρησης και για το ίδιο καθεστώς επιτροπείας.

Σε αυτή την περίοδο που εγκαινιάζεται μετά το καλοκαίρι του 2018 -και εδώ τελειώνω- οι διαφορές της πολιτικής και οι κοινωνικές διαχωριστικές γραμμές, που ήδη είναι σαφείς, θα αρχίζουν να εμφανίζονται με ακόμη μεγαλύτερη ενάργεια. Είναι τότε που τα δύο πολιτικά σχέδια που συγκρούονται σήμερα θα αντιπαρατεθούν με ακόμη πιο καθαρό και σαφή τρόπο.

Από τη μία πλευρά είναι το σχέδιο της Νέας Δημοκρατίας και των δορυφόρων της, που θέλουν να επιστρέψουμε σε μια οικονομία πλήρους δημοσιονομικής και εργοδοτικής αυθαιρεσίας και ασυδοσίας. Είναι ένα πολιτικό πρόγραμμα «σοκ και δέους», που συνοψίζεται σε συγκεκριμένο τετράπτυχο: απολύσεις, ξεπούλημα, καταστροφή του κοινωνικού κράτους και μείωση των μισθών, για να δημιουργηθούν δήθεν κίνητρα επενδύσεων. Αυτή είναι η καθαρή λογική του «Θατσερισμού», που σήμερα διέπει ολόκληρο το ιδεολογικό και πολιτικό περίγραμμα της Νέας Δημοκρατίας.

Από την άλλη, υπάρχει το δικό μας σχέδιο, που θέλει να βάλει στο επίκεντρο την εργασία και την αναδιανομή για τη στήριξη του κοινωνικού κράτους. Μιλάμε, δηλαδή, για δύο κόσμους, που δεν έχουν -και ευτυχώς!- τίποτα κοινό.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Προχωρούμε με τον Κοινοβουλευτικό Εκπρόσωπο της Χρυσής Αυγής, τον κ. Παππά.

Ορίστε, κύριε Παππά, έχετε τον λόγο.

**ΧΡΗΣΤΟΣ ΠΑΠΠΑΣ:** Ο λόγος αφορά τις Ένοπλες Δυνάμεις. Από το 2010 έως και σήμερα η κατάσταση χειροτερεύει συνεχώς και δραματικά σχετικά με τους επιχειρησιακούς προγραμματισμούς και προϋπολογισμούς όλων των Γενικών Επιτελείων. Η Κυβέρνηση, παράλληλα με τις περικοπές στον αμυντικό προϋπολογισμό, έχει εγκαταλείψει και το έμψυχο δυναμικό στο οποίο στηρίζεται η εθνική άμυνα.

Αναλυτικά, όλα τα νομοσχέδια -το ασφαλιστικό, το συνταξιοδοτικό, το μισθολογικό των Ενόπλων Δυνάμεων- που έχουν έρθει προς ψήφιση εδώ στην Ολομέλεια, απ’ όλες τις μνημονιακές κυβερνήσεις, συνεχώς μειώνουν την οικονομική κατάσταση των στελεχών και των τριών Όπλων, όπως -να συμπληρώσω- και των Σωμάτων Ασφαλείας και του Λιμενικού και της Πυροσβεστικής. Και τα στελέχη αυτά -το γνωρίζει πολύ καλά ο ελληνικός λαός- δίνουν καθημερινά έναν υπεράνθρωπο αγώνα για να σταθούν στο ύψος της αποστολής τους, τη στιγμή που οι Τούρκοι συνεχίζουν την προκλητική και αδιάλλακτη στάση τους, με αποκορύφωμα την πρόσφατη επίσκεψη Ερντογάν.

Τη στιγμή που η ελληνική πλευρά βρίσκεται σε έναν παρατεταμένο λήθαργο, η Τουρκία εξοπλίζεται συνεχώς και ποικιλοτρόπως, ενισχύοντας τα οπλικά της συστήματα και στους τρεις κλάδους των Ενόπλων Δυνάμεων.

Προ κρίσεως οι αμυντικές δαπάνες ετησίως υπερέβαιναν τα 7 δισεκατομμύρια ευρώ. Φτάσαμε πλέον αυτές να βρίσκονται μόλις στα 475 εκατομμύρια ευρώ. Θέλετε να προβείτε σε μειώσεις δαπανών και εξορθολογισμούς; Αυτό θα γίνει σε βάρος ακόμα και των στολών των οπλιτών και στελεχών των Ενόπλων Δυνάμεων; Θα γίνεται αυτό εις βάρος και της διατροφής των οπλιτών;

Και ρωτάμε: Τι θα γίνει με τα ειδικά μισθολόγια; Με τα οφειλόμενα στους στρατιωτικούς τι θα γίνει; Τι θα γίνει με τα 108 εκατομμύρια ευρώ, που έπρεπε να κοπούν από τα ειδικά μισθολόγια; Κάποτε κάνατε λόγο για ισοδύναμα που έπρεπε να βρεθούν, για να μην παγώσουν οι μισθολογικές προαγωγές από 1-1-2017. Τι θα κάνετε με τις συντάξεις των στρατιωτικών; Οι στρατιωτικοί και οι συνταξιούχοι των Σωμάτων Ασφαλείας, ιδίως εκείνοι με αρκετά έτη υπηρεσίας, αναμένεται να παρουσιάσουν μείωση μεταξύ παλαιών και νέων συντάξεων.

Και μέσα σε όλα αυτά έχετε απαξιώσει και την ελληνική αμυντική βιομηχανία. Και μέσα σε όλα αυτά δίνετε εκατομμύρια ευρώ για τα κέντρα υποδοχής των λαθρομεταναστών. Χρήματα, λοιπόν, διαθέτουν οι Ένοπλες Δυνάμεις για τους λαθρομετανάστες και χρήματα υπάρχουν για αυτή τη δουλειά απ’ ό,τι φαίνεται.

Επίσης, τι θα γίνει με τα θέματα των εθελοντών μακράς θητείας; Με την καταβολή του επιδόματος παραμεθορίου τι θα κάνετε; Πέρα, όμως, από αριθμούς, σημασία έχει να στηριχθούν υλικά και ηθικά τα στελέχη των Ενόπλων Δυνάμεών μας. Να στηριχθούν σε όλα τα επίπεδα, γιατί σε αυτά στηρίζεται η εθνική άμυνα και η ακεραιότητα της πατρίδας μας.

Εσάς, βεβαίως, της Κυβέρνησης, το μόνο που σας ενδιαφέρει είναι το πλεόνασμα. Ναι, αλήθεια, η χώρα με Κυβέρνηση ΣΥΡΙΖΑ - ΑΝΕΛ παράγει πλεόνασμα, πλεόνασμα αναρχικού τραμπουκισμού, πλεόνασμα κρατικής χοντροπετσιάς και αναισθησίας, πλεόνασμα δημοσιογραφικής αλητείας, πλεόνασμα ξενοδουλείας και πλεόνασμα κομμουνιστικής προδοσίας.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Προχωρούμε με τον Κοινοβουλευτικό Εκπρόσωπο της Δημοκρατικής Συμπαράταξης ΠΑΣΟΚ - ΔΗΜΑΡ, τον κ. Λοβέρδο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, νομίζω ότι έχω ακούσει, ίσως πλην μιας, όλες τις ομιλίες των Υπουργών, τις συντριπτικά περισσότερες από εδώ και κάποιες από το γραφείο μου. Μου θύμισαν στις περισσότερες περιπτώσεις οι ομιλίες αυτές ομιλίες Υπουργών στη φάση των προγραμματικών δηλώσεων της κυβέρνησης. Ελάχιστοι συνέδεσαν το καθήκον τους, το αντικείμενό τους με τα χρήματα που διαθέτουν, για να είναι μια συζήτηση κατά την οποία ακούμε Υπουργούς να μιλούν για προϋπολογισμό.

Δεν είμαστε στη φάση των προγραμματικών δηλώσεων. Είμαστε στη φάση της αποδρομής αυτής της Κυβέρνησης, της κουστωδίας των τυχοδιωκτών. Αλλά, όμως, χθες το βράδυ από κάποια στιγμή και μετά, από την απρέπεια Τσακαλώτου και μετά, με αυτά που είπε, και σήμερα ακούμε Υπουργούς που έχουν στην ομιλία τους συμπεριλάβει –στο 80% ή το 90% αυτής– θράσος, αλαζονεία, κομπορρημοσύνη, επίθεση δριμεία και λάσπη εναντίον της δικαιοσύνης και καμμία λέξη σε θετική κατεύθυνση για τον ιδρώτα προηγούμενων κυβερνήσεων –και θέλουν και συνεργασίες και βάζουν και διλήμματα– και ισχυρισμούς πως δεν τα πάνε απλώς πολύ καλά, αλλά από τέλεια και πάνω.

Για την επίθεση εναντίον της δικαιοσύνης, που μέσα σε αυτή την Αίθουσα ακούστηκε χθες, και τη λάσπη που εκτοξεύτηκε με τα χειροκροτήματα των Βουλευτών της Συμπολίτευσης έχω να πω το εξής: Δεν έχουμε παρά αποφάσεις ανώτατου δικαστηρίου, που δεν αφορούν δικαστές, αλλά όλους τους Έλληνες και όλες τις Ελληνίδες, που έχουν υποχρέωση κατάθεσης «πόθεν έσχες» για ζητήματα που αφορούν κριτήρια που έβαλε η Κυβέρνηση και που πρέπει να αλλάξουν.

Δεν έχουμε δει την απόφαση, δεν ξέρουμε ακριβώς το σκεπτικό, αλλά απ’ όσα διαβάζουμε και απ’ όσα λένε και οι Υπουργοί αντιλαμβανόμαστε ότι πρόκειται για μία απόφαση ή για δύο αποφάσεις που αφορούν τους πάντες και που θέτουν θέματα συνταγματικότητας των κριτηρίων που έβαλε η Κυβέρνηση και η οποία μπορεί να τα αλλάξει.

Δεν υπάρχει άρνηση «πόθεν έσχες». Όμως, η λάσπη του διφορούμενου επιχειρήματος, που άλλος δεν καταλαβαίνει και που μετήλθε και ο Πρωθυπουργός τέτοιων επιχειρημάτων, είναι ότι οι δικαστές δεν θέλουν τάχα να καταθέτουν «πόθεν έσχες», ενώ είναι από τους πρώτους που καταθέτουν «πόθεν έσχες».

Δεύτερον, ο προλαλήσας Υπουργός Τύπου και άλλων θεμάτων δεν απήντησε και σήμερα επί της συγκεκριμένης ερωτήσεως που του έθεσα χθες. Καλά, από τέλεια και πάνω τα πάει η Κυβέρνηση, καθ’ όπως μας τα λέει. Για τους εκατόν είκοσι εργαζόμενους στον «9,84», που δεσμεύτηκε ο λογαριασμός της μισθοδοσίας τους παραμονές των Χριστουγέννων θα κάνει κάτι; Οι φίλοι του λαού, οι φίλοι των εργαζομένων, όπως αυτοβαφτίζονται, αποδεικνύονται στην Αίθουσα αυτή φίλοι άλλων θεμάτων, όχι όμως των εργαζομένων. Όλα πάνε καλά, εκτός από τους ανθρώπους. Για αυτούς δεν αφιέρωσε στη σημερινή του ομιλία ούτε ένα δευτερόλεπτο και χθες το βράδυ εδώ μας είπε για θέμα που είχε από προχθές βγει στην επικαιρότητα ότι είναι θέμα άλλου οργάνου, μιας ανεξάρτητης αρχής, και η Κυβέρνηση απλώς είναι φίλη των εργαζομένων. Θα κάνει κάτι; Τελειώνουν οι μέρες. Μπαίνουμε στα Χριστούγεννα. Θα αποδεσμεύσουν τουλάχιστον τον λογαριασμό μισθοδοσίας των εργαζομένων του «9,84» ή, επειδή δεν μας αρέσει το ραδιόφωνο, ας κλείσει και ας πεινάσουν οι εργαζόμενοί του;

Ακόμη ένα επιχείρημα. Απροϋπόθετη είπε ένας Υπουργός χθες έξοδος από τα μνημόνια. Χωρίς προϋποθέσεις. Η ΔΕΗ; Οι πλειστηριασμοί, για τους οποίους πρέπει να καταθέσετε ρύθμιση προστασίας της διαδικασίας των πλειστηριασμών; Τα εργασιακά, που, όπως το ΚΚΕ λέει, σαν τον κλέφτη πάτε και φέρνετε και αποσύρετε τροπολογίες, αυτά δεν είναι προϋποθέσεις; Τι είναι αυτά;

Τέλος, ειδικότερα για τους πλειστηριασμούς. Με συγχωρείτε, ήσασταν εδώ, συνάδελφοι της Πλειοψηφίας, και χειροκροτούσατε τον κ. Σταθάκη το 2016, όταν έλεγε ότι για κάθε πρώτη κατοικία που είναι προσημειωμένη ή έχει μπει ως υποθήκη για στεγαστικό, για καταναλωτικό, για επιχειρηματικό δάνειο, η προστασία τελειώνει στις 31 Δεκεμβρίου του 2017. Και επειδή για μέχρι τώρα ίσχυε η προστασία στο 93% των περιπτώσεων, όπως έλεγε, τον χειροκροτούσατε. Τώρα θα κάνετε παρέμβαση, όπως σας λένε οι Βουλευτές σας; Αυτοί οι Βουλευτές, που φέτος ανακαλύπτουν αυτά, πέρυσι γιατί σας χειροκροτούσαν;

Κυρίες και κύριοι Βουλευτές, είναι θλιβερό, αλλά έτσι είναι. Στελέχη μιας Κυβέρνησης, που κομπορρημονούν σήμερα και χθες εδώ, είναι στελέχη μιας Κυβέρνησης που απέτυχε να εκπληρώσει όποια διακήρυξη και όποιον στόχο είχε θέσει.

Κλείνω με μια φράση: Έρχεται η ώρα της πτώσης σας και αντιστρέφοντας τον Τ. Σ. Έλιοτ, θέλω να πω ότι δεν θα φύγετε με έναν λυγμό. Θα φύγετε με πάταγο, γιατί αυτή είναι η βούληση του ελληνικού λαού, που έχει ήδη διαμορφωθεί. Είναι πλήρης η έλλειψη εναρμόνισης της σύνθεσης αυτής της Βουλής με τη βούληση του ελληνικού λαού και θα αποτυπωθεί με τρόπο που για εσάς θα είναι μια δυσάρεστη έκπληξη στην κάλπη που έρχεται.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Ο Κοινοβουλευτικός Εκπρόσωπος των Ανεξαρτήτων Ελλήνων κ. Παπαχριστόπουλος έχει τον λόγο.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Ο αείμνηστος Μάνος Κατράκης είχε κι αυτός ένα ελάττωμα, έπαιζε χαρτιά. Κάποια στιγμή, που είχε χάσει ένα τεράστιο ποσό, πήγε και παράγγειλε μια μακαρονάδα, με πολλή αξιοπρέπεια, με γελάκι, χωρίς να αλλοιώνει τίποτα από την προσωπικότητά του. Είχε χάσει αρκετά χρήματα. Τον ρωτά η κοπέλα: «Μα, κύριε Κατράκη, δεν σας επηρεάζει το γεγονός ότι έχετε χάσει τόσα πολλά λεφτά;». Της απαντάει, λοιπόν, ο αείμνηστος Κατράκης ότι «έναν άνθρωπο, αν θες να τον κρίνεις, θα τον κρίνεις την ώρα που χάνει, όταν κουνιέται το έδαφος κάτω από τα πόδια του». Το λέω γιατί ακούω πάλι τα ίδια.

Τι έχουμε ακούσει σε αυτή την Αίθουσα εδώ και τρία χρόνια: Τι Grexit, που δεν ήρθε. Τι παρένθεση, που δεν ήρθε. Τι πρόωρες εκλογές, που δεν ήρθαν. Κατακλυσμοί, καταποντισμοί, πυρκαγιές, πλημμύρες, κηλίδες! Όλα επιστρατεύτηκαν. Τίποτα. Κάποιοι, που πιστεύω ότι έχουν ένα μοναδικό προσόν -όχι δεύτερο, γιατί λάθη κάνουμε όλοι- είναι τίμιοι. Συγχωρήστε μου την έκφραση. Δεν είναι λαϊκισμός. Τράβηξαν μια γραμμή. Και πιστεύω ότι η δύναμη σου δίνει ειλικρίνεια. Αν αυτό που κάνεις το πιστεύεις, θα πείσεις.

Σήμερα, λοιπόν, εισπράττουν τα αρνητικά επίχειρα οι άνθρωποι της υπερβολής, της τυφλής αντιπολίτευσης και σε μεγάλο βαθμό μιας αντιπολιτευτικής υστερίας, ακόμα και σήμερα που η «HANDELSBLATT», η «Wall Street Journal», ο Ντομπρόβσκις, όλοι πλέον προεξοφλούν ότι η Ελλάδα πάει καλά. Μέχρι και το «FOCUS», αυτό με την περίεργη χειρονομία –να μην την ξανακάνω-, γράφει καλές κουβέντες πια για την ελληνική οικονομία. Κάποιοι δούλεψαν γι’ αυτό. Και θέλω να πω εγώ ότι ίσως να μην υπάρχει προηγούμενο Πρωθυπουργού που έχει δεχθεί ορυμαγδό συκοφαντίας, συκοφαντικής δυσφήμησης από το πρωί ως το βράδυ, διαστρέβλωσης, ανακρίβειες και έχει σταθεί όρθιος. Πιο πρόσφατα παραδείγματα ήταν οι πλειστηριασμοί, οι πλημμύρες κάτω στη Μάνδρα.

Θέλω εδώ να επικαλεστώ την κουβέντα ενός πολιτικού που εγώ εκτιμάω και ας είναι αντίπαλός μου. Είπε, λοιπόν, στο πρόσφατο συνέδριο ένας από αυτούς τους πολιτικούς ότι «αν δεν διαφυλάξετε την κοινωνική συνοχή, και αυτό γίνεται μόνο όταν ασχοληθείτε με τις ασθενέστερες κοινωνικά τάξεις, δεν έχετε ελπίδα επιβίωσης». Βρείτε ποιος είναι. Δεν θέλω εγώ εδώ πέρα να κάνω σπέκουλα με κανέναν. Νομίζω ότι ήταν μια σοφή κουβέντα, πέρα και έξω από τις υστερίες και τα υπόλοιπα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θεωρώ χρέος μου, αν μου επιτρέψει ο κύριος Πρόεδρος, να πω δυο κουβέντες που τις κλέβω από τον Αναπληρωτή Υπουργό Ανάπτυξης, τον κ. Χαρίτση. Αυτή τη στιγμή που μιλάμε στο 2017 από ευρωπαϊκούς και εθνικούς πόρους μπήκαν 8 δισεκατομμύρια. Δεν μπορεί να το αμφισβητήσει κανείς. Ήδη αυτή τη στιγμή δρομολογούνται έργα ύψους 7 δισεκατομμυρίων, που θα αναζωπυρώσουν επενδύσεις 20 δισεκατομμυρίων. Ακούγονται λίγο περίεργα, αλλά αυτή είναι η αλήθεια. Θέλω ακόμα να πω, κλέβοντας τον κ. Χαρίτση –τον κλέβω εγώ, δεν πειράζει–, το λέω όμως: Πρώτοι στην απορρόφηση κονδυλίων ΕΣΠΑ. Έχω εδώ όλο τον κατάλογο. Να τον δείτε. Δεύτεροι στην απορρόφηση πακέτου Γιούνκερ. Αξιοποίηση όλων των ευρωπαϊκών κονδυλίων. Οι οδικοί άξονες δεν έγιναν τυχαία. Η μεταρρύθμιση στην πρωτοβάθμια υγεία δεν έγινε τυχαία. Η δημιουργία εκατόν οκτώ χιλιάδων καινούργιων θέσεων στους παιδικούς σταθμούς δεν έγινε τυχαία. Αύξηση του εθνικού Προγράμματος των Δημοσίων Επενδύσεων. Ξεπέρασε το 1 δισεκατομμύριο και θα φτάσει το 1,5 δισεκατομμύριο το 2019. Κατευθύνθηκαν στην ελληνική οικονομία από την Ευρωπαϊκή Τράπεζα Επενδύσεων 2 δισεκατομμύρια. Και σας λέω ελάχιστα από αυτά. Έχω έναν κατάλογο εδώ από δώδεκα μεγαθήρια. Γιατί το ακούμε από το πρωί ως το βράδυ ότι το κέντρο της Αθήνας είναι επικίνδυνο. Φαίνεται προφανώς ότι αυτοί που επενδύουν για να φτιάξουν το «King George», για να ξαναφτιάξουν το «Hilton», για να φτιάξουν το «Chandris», το «Metropolitan» και άλλα δώδεκα πεντάστερα, έχουν άλλη άποψη. Είναι κέντρο Αθήνας.

Θα ήθελα τελειώνοντας να πω το εξής: Φιλοδώρημα τα 315 εκατομμύρια που πήραν ένα εκατομμύριο συνταξιούχοι, στους οποίους τα χρωστούσαμε. Φιλοδώρημα το 1,4 δισεκατομμύριο σε πάνω από ενάμισι εκατομμύριο πολίτες. Φιλοδώρημα οι 760.000 ευρώ σε επτακόσιους χιλιάδες δικαιούχους. Φιλοδώρημα τα 400 ευρώ, τα 650 ευρώ. Δεν είμαι από αυτούς που θριαμβολογούν ούτε πιστεύω στην επιδοματική πολιτική. Μπορεί η ανεργία να έχει πέσει επτά μονάδες, αλλά πρέπει να πέσει κι άλλες. Και θα πέσει.

Μίλησα για τις επενδύσεις, για να φθάσω να πω το εξής: Είναι ενδεικτικό ότι διακόσιες οικογένειες, για τις οποίες δουλεύατε ακατάπαυστα σαράντα χρόνια, συγκέντρωναν χρήμα που το πήγαιναν σε offshore και στο εξωτερικό. Εδώ έχω το δημοσίευμα της «DIE WELT», το οποίο θα σας το δείχνω πάντα.

Τον Φεβρουάριο του 2015 γιατί δεν φορολογείτε τα 800 δισεκατομμύρια ευρώ που είναι σε ξένες τράπεζες, σε offshore και σε οικονομικούς παραδείσους;

**ΛΕΩΝΙΔΑΣ ΓΡΗΓΟΡΑΚΟΣ:** Γιατί δεν τα φορολογείτε τώρα;

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Λέω ότι είναι ενδεικτικό για το εξής: Αυτή η Κυβέρνηση ό,τι περισσεύει δεν αφήνει να το τσεπώνουν πέντε, δέκα. Tο γυρίζει και το μοιράζει. Όχι, δεν θριαμβολογεί κανείς για αυτό. Είναι, όμως, το χαρακτηριστικό μιας νέας εποχής, που η χώρα έχει μπει στην ηλεκτρονική διακυβέρνηση -όσο και αν δεν το παραδέχονται κάποιοι- και πράγματι κάτι αλλάζει στην ελληνική κοινωνία.

Ευχαριστώ.

(Χειροκροτήματα)

 **ΠΡΟΕΔΡΕΥΩΝ (Δημήτριος Κρεμαστινός):** Ο Κοινοβουλευτικός Εκπρόσωπος του ΣΥΡΙΖΑ κ. Μαντάς έχει τον λόγο για τρία λεπτά.

**ΧΡΗΣΤΟΣ ΜΑΝΤΑΣ:** Κυρίες και κύριοι Βουλευτές, ο προϋπολογισμός του 2018 θα υπερψηφιστεί απόψε το βράδυ. Η Αντιπολίτευση και ιδιαίτερα η Αξιωματική Αντιπολίτευση έχει –κατά τη γνώμη μου- υποστεί στρατηγική ήττα στην οικονομία. Δεν μπορεί να παρουσιάσει αξιόπιστη εναλλακτική πρόταση.

Πρόσφατα στην «Εφημερίδα των Συντακτών» ο δημοσιογράφος Τάσος Τσακίρογλου δημοσίευσε ένα μικρό άρθρο με τίτλο: «Τελικά αντέχουμε στις αποκαλύψεις».

(Θόρυβος στην Αίθουσα)

 Μπορείτε, κυρίες και κύριοι συνάδελφοι, σας παρακαλώ, να κάνετε λίγη ησυχία, για να μπορέσω να συνεχίσω; Δεν μπορώ να ολοκληρώσω τη σκέψη μου.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ησυχία, γιατί δεν μπορεί να ακουστεί ο ομιλητής.

**ΧΡΗΣΤΟΣ ΜΑΝΤΑΣ:** Εκεί μας θυμίζει ότι στο πολύ ενδιαφέρον βιβλίο του Γάλλου κοινωνιολόγου Πιερ Ροζανβαλόν που επιγράφεται «Η κοινωνία των ίσων» γίνεται αναφορά στον κληρικό Ζακ Μπενίν Μποσιέ, ο οποίος είπε το περίφημο: «Ο Θεός γελά με τους ανθρώπους που παραπονιούνται για τις συνέπειες, ενώ αγαπούν τις αιτίες.». Αυτό ακριβώς συμβαίνει με τη Νέα Δημοκρατία ιδιαίτερα. Γκρινιάζει για τις συνέπειες, αλλά αγαπά τις αιτίες, γιατί είναι προσηλωμένη καθαρά στα δόγματα του ακραίου νεοφιλελευθερισμού.

Στην εξέλιξη της συζήτησης η Νέα Δημοκρατία ιδιαίτερα –και μάλιστα κάποιοι με ιδιαίτερο φανατισμό- προσπάθησαν να καλλιεργήσουν τον μύθο ότι δήθεν αυτή η Κυβέρνηση συνειδητά φτωχοποιεί τη μεγάλη πλειοψηφία του λαού, για να την έχει εξαρτημένη ως εκλογική πελατεία. Δεν υπάρχει μεγαλύτερο ψέμα από αυτό, σε όλες του τις διαστάσεις. Και το λέω γιατί; Θα πω μόνο έναν λόγο: Πίσω από αυτό κρύβεται η απέχθεια ιδιαίτερα της Αξιωματικής Αντιπολίτευσης να χτίσει ένα κοινωνικό κράτος με πραγματικές δομές, ένα κοινωνικό κράτος που θα στέκεται στα πόδια του. Ακριβώς αυτό κρύβεται πίσω από αυτόν τον μύθο που προσπαθεί να καλλιεργεί. Και έχει αποδομηθεί αυτός ο μύθος και με πάρα πολλές ομιλίες. Και η κ. Φωτίου ανέφερε τι έχει συμβεί σε αυτό που λένε «μεσαία τάξη» στα χρόνια των προηγούμενων δύο μνημονίων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

 Θα χρειαστώ, κύριε Πρόεδρε, ένα, ενάμισι λεπτό ακόμη.

Επιπλέον, μέσα στη διάρκεια της συζήτησης, δυστυχώς, από πολλές πλευρές της Αντιπολίτευσης συνεχίστηκε μια συστηματική διαστρέβλωση. Εγώ πια δεν τη λέω άγνοια, την ονομάζω «συστηματική διαστρέβλωση».

Παράδειγμα: Μιλούν για μείωση του κοινωνικού προϋπολογισμού. Πόσες φορές σε αυτή την Αίθουσα έχουμε πει ότι το κοινωνικό μέρισμα που δίνουμε το 2017 δεν μεταφέρεται, δεν μπορεί να αναγραφεί ξανά στον προϋπολογισμό του 2018. Εκεί, επιμονή! Δεν γίνεται έτσι, όμως, να πάει μπροστά η δημόσια συζήτηση και η δημόσια αντιπαράθεση.

Δεύτερο παράδειγμα: Η αναφορά για το μεσοπρόθεσμο στις εξισορροπιστικές παρεμβάσεις με έναν συστηματικό τρόπο ξεχνιέται. Την υπενθύμισα και χθες, διαβάζοντας τη σελίδα 61 του μεσοπρόθεσμου, για το τι ακριβώς αναφέρει το μεσοπρόθεσμο το οποίο ψηφίσαμε.

Τρίτον: Η απορρόφηση. Ο γενικός εισηγητής της Νέας Δημοκρατίας, αφού χθες ο κ. Χαρίτσης είχε παρουσιάσει το πού βρίσκεται η Ελλάδα στην απορρόφηση των κονδυλίων του ΕΣΠΑ, είπε ξανά για τα ζητήματα της απορρόφησης του ΕΣΠΑ.

Και τέλος, οι εξελίξεις σε σχέση με τη ΔΕΗ. Χθες, νομίζω ότι ο κ. Σταθάκης αποδόμησε πλήρως το επιχείρημα ότι η ΔΕΗ καταρρέει, λέγοντας ότι δεν μπορεί ένας τέτοιος οργανισμός -ο οποίος έτσι κι αλλιώς και στο μέλλον θα αποτελεί στρατηγικό πυλώνα-, όταν έχει έσοδα 1,2 δισεκατομμύριο, να καταρρέει. Στα ζητήματα που αφορούν το 2014 -που ήταν ένα θέμα, το οποίο συζητήθηκε πάρα πολύ εδώ και πώς εξελίχθηκαν τα πράγματα-, νομίζω ότι ο Υπουργός Επικρατείας προσπάθησε και αναφέρθηκε. Ποιο ήταν όμως το πυρηνικό θέμα; Θέλω να το επαναλάβω, αν μου επιτρέπετε.

Με την πρόβλεψη του 2014 -την άνοιξη, δεν θυμάμαι ακριβώς τον μήνα- η Κυβέρνηση Σαμαρά - Βενιζέλου προχώρησε στη χορήγηση ενός κοινωνικού μερίσματος, επιδόματος, όπως αλλιώς θέλετε πείτε το. Με την πρόβλεψη και όχι στο τέλος, όπως κάναμε εμείς. Επίσης, από το καλοκαίρι του 2014, ουσιαστικά ξέρουμε πάρα πολύ καλά όλοι ότι εγκατέλειψε το πρόγραμμα. Για αυτό και τον Αύγουστο η δεύτερη προσπάθεια εξόδου απέτυχε. Και από εκεί και πέρα, όταν αυτές οι πολιτικές παρατάξεις πια συνειδητοποίησαν ότι το πράγμα δεν πηγαίνει προς το κλείσιμο του προγράμματος, τότε σχεδίασαν -και αυτή είναι η αλήθεια- την «αριστερή παρένθεση». Δεν τους βγήκε και σήμερα λυσσομανούν, με όποιον τρόπο έχουν για να ρίξουν την Κυβέρνηση και αποτυγχάνουν. Η μια αποτυχία διαδέχεται την άλλη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Κύριε Μαντά, ολοκληρώστε, παρακαλώ.

**ΧΡΗΣΤΟΣ ΜΑΝΤΑΣ:** Τέλος, κυρίες και κύριοι Βουλευτές, πρέπει να έχουμε συνείδηση ότι το επόμενο χρονικό διάστημα είναι πολύ δύσκολο και χρειάζεται πάρα πολλή δουλειά μέχρι να φθάσουμε και στον Αύγουστο του 2018, αλλά κυρίως μετά.

Είμαι σίγουρος ότι η Κυβέρνησή μας και όλοι εμείς, που στηρίζουμε την Κυβέρνηση, που δώσαμε τη μάχη σε πάρα πολύ δύσκολες συνθήκες, έχουμε πλήρη συνείδηση αυτών των δυσκολιών και νομίζω ότι θα μπορέσουμε τελικά να επιτύχουμε και τη χώρα να βγάλουμε από το δημοσιονομικό πρόγραμμα και την κοινωνία να κρατήσουμε όρθια. Έχουμε πάρα πολλά πράγματα να κάνουμε στο αμέσως επόμενο χρονικό διάστημα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Χρήστος Σταϊκούρας, για τρία λεπτά.

**ΧΡΗΣΤΟΣ ΣΤΑΪΚΟΥΡΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφε, κύριε Κοινοβουλευτικέ Εκπρόσωπε του ΣΥΡΙΖΑ, χαίρομαι γιατί παραδεχθήκατε -διότι πολλοί συνάδελφοί σας δεν το γνωρίζουν μάλλον- ότι για πρώτη φορά κοινωνικό μέρισμα δόθηκε το 2014. Πρέπει να σταματήσει αυτή η παραφιλολογία, ότι για πρώτη φορά κοινωνικό μέρισμα δόθηκε το 2016.

Δεύτερη παρατήρηση. Ορθώς δόθηκε το 2014 με εισοδηματικά, περιουσιακά κριτήρια, με ιδιαίτερη μέριμνα, όπως δεν κάνατε εσείς, στους μακροχρόνια ανέργους και χωρίς να χρειαστεί να στείλουμε εξευτελιστικές επιστολές. Ολοκληρώνοντας τη συζήτηση, θέλω να συνοψίσω ορισμένες επισημάνσεις επί του προϋπολογισμού, τεκμηριωμένα.

Η Κυβέρνηση απέτυχε στην πρόβλεψη για την ανάπτυξη, αφού η οικονομική μεγέθυνση θα διαμορφωθεί 40% χαμηλότερα από τον στόχο, διευρύνοντας το χάσμα από την υπόλοιπη Ευρώπη.

Θα καταθέσω τον πίνακα στα Πρακτικά.

Η Κυβέρνηση απέτυχε στην εκτέλεση του Προγράμματος Δημοσίων Επενδύσεων. Θα το καταθέσω και αυτό στα Πρακτικά. Τονίζω ότι είναι δαπάνες με υψηλό αναπτυξιακό πολλαπλασιαστή.

Η Κυβέρνηση απέτυχε στη μείωση της φοροδιαφυγής. Θα καταθέσω έγγραφο της Ευρωπαϊκής Επιτροπής, που υποστηρίζει ότι η αύξηση κυρίως των έμμεσων φόρων διεύρυνε την απώλεια εσόδων από ΦΠΑ, δηλαδή διόγκωσε τη φοροδιαφυγή.

Η Κυβέρνηση απέτυχε να ενισχύσει τη ρευστότητα στην οικονομία -θα το καταθέσω και αυτό στα Πρακτικά-, αφού οι ληξιπρόθεσμες οφειλές του δημοσίου σήμερα που μιλάμε είναι κατά 13% υψηλότερες από το 2014.

Η Κυβέρνηση απέτυχε να υλοποιήσει διαρθρωτικές αλλαγές, αφού, σύμφωνα με έκθεση του ΟΟΣΑ, ο δείκτης υλοποίησης μεταρρυθμίσεων υποχώρησε κατά τριάντα ποσοστιαίες μονάδες την τελευταία διετία από την περίοδο 2013-2014.

Η Κυβέρνηση απέτυχε να ενισχύσει την ανταγωνιστικότητα της οικονομίας –θα το καταθέσω και αυτό στα Πρακτικά-, όπως επιβεβαιώνουν όλες οι σχετικές πρόσφατες μελέτες.

Η Κυβέρνηση απέτυχε να εντάξει τη χώρα στο πρόγραμμα ποσοτικής χαλάρωσης.

Η Κυβέρνηση απέτυχε να άρει πλήρως τους κεφαλαιακούς περιορισμούς, που η ίδια με την πολιτική της επέβαλε.

Η Κυβέρνηση απέτυχε να βγάλει τη χώρα από τα μνημόνια, αφού έχει δεσμευτεί και αφού έχει δεσμεύσει τη χώρα σε μνημονιακές πολιτικές και για μετά το 2018 και σε υψηλά πρωτογενή πλεονάσματα για πολλά χρόνια.

Είναι αλήθεια, όμως, ότι η Κυβέρνηση πέτυχε δύο στόχους. Πέτυχε τον δημοσιονομικό στόχο, και μάλιστα με σημαντική υπέρβαση αυτού. Αυτή, όμως, οφείλεται κυρίως στην ανελέητη φορολογική και ασφαλιστική επιδρομή επί των πολιτών, στα αναγκαστικά μέτρα είσπραξης σε ένα εκατομμύριο συμπατριώτες μας και στη διευρυμένη εσωτερική στάση πληρωμών, συρρικνώνοντας τον ρυθμό οικονομικής μεγέθυνσης, όπως σας ανέφερε χθες ο κ. Φίλης, και διογκώνοντας το ιδιωτικό χρέος. Απόδειξη της εξάντλησης της φοροδοτικής ικανότητας των πολιτών είναι αυτό που θα καταθέσω στα Πρακτικά. Οι ληξιπρόθεσμες οφειλές των ιδιωτών σε εφορίες και ασφαλιστικά ταμεία υπερβαίνουν πλέον τα 130 δισεκατομμύρια ευρώ, 50% υψηλότερες από το τέλος του 2014.

Επίσης, η Κυβέρνηση πέτυχε και κάτι ακόμα. Πέτυχε να κάνει τους φτωχούς φτωχότερους και περισσότερους. Μέσα στο 2018 η περαιτέρω αύξηση των έμμεσων φόρων, η περικοπή του ΕΚΑΣ, η μείωση του επιδόματος θέρμανσης, η μείωση της έκπτωσης φόρου για ιατρικές υπηρεσίες, οι πρόσφατες περικοπές στις συντάξεις και στα οικογενειακά επιδόματα, οι επιπλέον επιβαρύνσεις στις ασφαλιστικές εισφορές θα διαλύσουν τη μεσαία τάξη, θα μεταφέρουν ακόμα περισσότερα βάρη στους αδύναμους και θα ισοπεδώσουν την κοινωνία.

Συμπερασματικά, πρόκειται για έναν προϋπολογισμό φοροκεντρικής λιτότητας, αντιαναπτυξιακό, οικονομικά αναποτελεσματικό και κοινωνικά άδικο, έναν προϋπολογισμό στον οποίο αποτυπώνονται τα στρατηγικά, πολιτικά και ιδεολογικά αδιέξοδα της Κυβέρνησης, αδιέξοδα που προέρχονται από τις «καραμπινάτες» αντιφάσεις και τις μεγάλες κυβιστήσεις, με τη συνεχή και συνεχιζόμενη υιοθέτηση μνημονιακών πολιτικών χωρίς «κόκκινες γραμμές», χωρίς ηθικές αναστολές, χωρίς ιδεολογικές συντεταγμένες. Κατά τα άλλα, επιδεικνύει η Κυβέρνηση θράσος και αλαζονεία.

Η Νέα Δημοκρατία με τον ιστορικά δικαιωμένο ιδεολογικό και πολιτικό πυρήνα, αυτόν του κοινωνικού και ριζοσπαστικού φιλελευθερισμού, επιδεικνύοντας ρεαλισμό, ορθολογισμό, μέτρο και μετριοπάθεια, πιστεύει σε μια άλλη οικονομική πολιτική, με την απλοποίηση και τη σταθεροποίηση της φορολογικής νομοθεσίας, με τη σταδιακή μείωση της φορολογίας, με την υλοποίηση μεταρρυθμίσεων, δίνοντας έμφαση στη συνταγματική Αναθεώρηση, με τη βελτίωση της ποιότητας της δημόσιας διοίκησης, με την ενίσχυση της ρευστότητας στην πραγματική οικονομία και με την υιοθέτηση μιας ολοκληρωμένης στρατηγικής για την αλλαγή του παραγωγικού μοντέλου της οικονομίας. Αυτή την πολιτική σύντομα θα εφαρμόσει στη χώρα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

 (Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε τον κύριο συνάδελφο.

Ο Υπουργός Εσωτερικών κ. Σκουρλέτης έχει τον λόγο για δέκα λεπτά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ευχαριστώ, κύριε Πρόεδρε.

Κυρίες και κύριοι συνάδελφοι, αναμφισβήτητα βαδίζουμε σε μια νέα φάση για την ελληνική οικονομία και την ελληνική κοινωνία, παρά τις νωπές πληγές στο σώμα της ελληνικής κοινωνίας, ανοικτές πολλές από αυτές, παρά τα προβλήματα στην οικονομία, παρά την αδιαμφησβήτητη σταθεροποίηση και ανάταξη αρκετών πλευρών της καθημερινότητας και της ζωής στη χώρα μας.

Νομίζω ότι, όπως και να εκτιμήσει κανείς το μέλλον τους επόμενους μήνες, αυτό το οποίο θα μπορούσε να συμφωνήσει είναι ότι από την αυστηρή επιτροπεία περνάμε σε μια επιτήρηση. Η κατάσταση αυτή δεν σχετίζεται μόνο με τις εξελίξεις στη χώρα μας. Είναι άρρηκτα δεμένη με το τι συμβαίνει στην Ευρώπη, με τους συσχετισμούς, με τα μεγάλα διλήμματα, με τις πολιτικές διεργασίες στην Ευρώπη σήμερα. Και ο καθένας, νομίζω, όταν μιλάει για τη χώρα του οφείλει να έχει μια αναφορά για το τι γίνεται και στο ευρωπαϊκό πλαίσιο.

Νομίζω ότι το νέο πεδίο της πολιτικής αντιπαράθεσης τους επόμενους μήνες θα είναι κυρίως στο πώς, μετά τα όσα έχει περάσει η χώρα, θα μπορέσουμε να σκιαγραφήσουμε, να σχεδιάσουμε το νέο παραγωγικό μοντέλο, με ερωτήματα τα οποία απαιτούν μια σαφή πολιτική απάντηση: Ανάπτυξη για ποιον, με ποιους, πώς, με ποιον τρόπο; Εκεί θα είναι, νομίζω, το πεδίο που θα αναμετρηθούν οι προγραμματικές προτάσεις των πολιτικών δυνάμεων.

Η πολιτική που εφαρμόστηκε αυτά τα χρόνια, από το 2015 και έπειτα, είναι γνωστό ότι ήταν μέσα στο πλαίσιο της συμφωνίας που κάναμε το 2015: καταναγκασμοί, συμβιβασμοί, υπέρτεροι συσχετισμοί, διαπραγμάτευση, ήττες, κέρδη μικρά ή μεγάλα, μια αντιφατική πορεία, την οποία δεν μπορεί κανείς να την αρνηθεί.

Νομίζω ότι η σύγκριση -και αναφέρομαι και σε σας, κύριε Σταϊκούρα, που καταθέσατε μια σωρεία πινάκων- οδηγεί πάντοτε στο ίδιο συμπέρασμα. Αυτά που έχασε η ελληνική κοινωνία και ιδιαίτερα ο κόσμος της εργασίας από το 2010 έως το 2015 δεν συγκρίνονται με τις απώλειες ή τα μικρά κέρδη που είχε σε κάποιες περιπτώσεις την περίοδο της δικής μας διακυβέρνησης. Το 25% του ΑΕΠ δεν χάθηκε επί των ημερών του ΣΥΡΙΖΑ. Η ανεργία δεν εκτινάχθηκε σε πρωτόγνωρα μεταπολεμικά ύψη επί των ημερών του ΣΥΡΙΖΑ. Τα γνωρίζετε αυτά. Δεν έκλεισαν τόσες επιχειρήσεις. Δεν μετανάστευσαν τόσοι νέοι επιστήμονες. Αυτά νομίζω ότι δεν διασκεδάζονται με τίποτα, όσους πίνακες να φέρουνε και όπως και να τους διαβάζουμε.

Μέσα, λοιπόν, σε αυτό το πλαίσιο, θα ήθελα να ξεχωρίσω κάποια πράγματα τα οποία κάνουν κατανοητή τη μεγάλη διαφορά. Ας υποθέσουμε ότι συνεχίζατε μετά το 2014. Αλήθεια τι θα είχε γίνει στην υγεία; Το λέω για την υγεία, διότι στην υγεία είναι ένα τρανταχτό παράδειγμα, ένα απτό δείγμα γραφής αυτής της Κυβέρνησης. Μέσα σε πολύ δύσκολες στιγμές, μέσα σε μια δημοσιονομική στενότητα χωρίς προηγούμενο κατόρθωσε και έστησε ξανά το σύστημα υγείας στα πόδια του, και με κατά προτεραιότητα διορισμούς, και με περικοπή δαπανών, αλλά κυρίως καλύπτοντας δυόμισι εκατομμύρια ανασφάλιστους πολίτες. Αυτό δεν παραγράφεται με τίποτα. Αυτό είναι ζήτημα αξιακό, είναι προτεραιότητα, είναι ταυτοτικό ζήτημα, είναι αυτά τα οποία εσείς ποτέ δεν θα τα κάνετε. Διότι, είχατε δείξει τι θα κάνετε αμέσως προηγούμενα, όταν επί υπουργίας του κ. Αδώνιδος Γεωργιάδη τα είχατε διαλύσει όλα.

Πηγαίνετε και κουβεντιάστε με ασθενείς, με πολίτες, με γιατρούς, για να σας το πιστοποιήσουν. Φαντάζομαι να μην πηγαίνετε μόνο σε ιδιωτικά νοσοκομεία, αλλά να έχετε επαφή και με δημόσια νοσοκομεία, για να σας το πουν.

**ΧΡΗΣΤΟΣ ΣΤΑΪΚΟΥΡΑΣ:** Αρκεί να έχουν διοικητές.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ναι, το προηγούμενο εξάμηνο, για τρεις διαφορετικούς λόγους βρέθηκα και θα μπορούσα να αναφερθώ σε ποια, αλλά δεν θέλω να αναλώσω τον χρόνο μου. Εάν θέλετε, ελάτε μετά να σας πω.

Κατορθώσαμε μέσα σε μια ραγδαία μεταβαλλόμενη ενεργειακή αγορά, όπου έρχονται τα πάνω κάτω, να δώσουμε ένα άλλο δείγμα γραφής, διασφαλίζοντας τον δημόσιο χαρακτήρα των δικτύων, ακούγοντας και από άλλες ευρωπαϊκές χώρες για τον ελληνικό δρόμο ανοίγματος της αγοράς. Αναφέρομαι στο παράδειγμα του ΑΔΜΗΕ, όπου, ενώ υπήρξε μια στρατηγική συμμαχία με έναν ενεργειακό κολοσσό κινέζικης εταιρείας, ο δημόσιος χαρακτήρας παραμένει.

Είναι αυτά τα οποία εσείς, όπως διαπίστωσα από τις απαντήσεις των συνέδρων σε αυτό το ερωτηματολόγιο που διανείματε στο τελευταίο συνέδριό σας, θέλετε να αντιμετωπίσετε με έναν άλλον τρόπο.

Αλήθεια, λέγατε πράγματι -και θα έλεγα ότι αυτά αξίζει να τα επαναλαμβάνετε, να τα κάνετε σημαία σας- ότι τα σκουπίδια στους ΟΤΑ πρέπει να τα πάρουν ιδιώτες, ότι θα πρέπει να καταργηθεί η κοινωνική ασφάλιση και ότι θα πρέπει να εξισωθεί με την ιδιωτική ασφάλιση, ότι θα πρέπει να συρρικνωθεί το δημόσιο, ότι τα δημόσια αγαθά δεν μας ενδιαφέρουν. Αυτές είναι οι σημαίες σας, αυτή είναι η ταυτότητά σας, αυτή είναι η νέα προγραμματική σας πρόταση για το από εδώ και μπρος.

Κυρίες και κύριοι, ο τρόπος που προσπάθησα προηγουμένως, στα λίγα λεπτά που είχα, να παρουσιάσω το τι είχε γίνει μέχρι τώρα αναδεικνύει τη δική μας σχέση με το εφαρμοζόμενο πρόγραμμα. Για αυτό εμείς ποτέ δεν διεκδικήσαμε την πατρότητα του προγράμματος. Για αυτό μιλήσαμε για αντιφάσεις. Για αυτό μιλήσαμε για δύσκολες συνθήκες, για καταναγκασμούς και για προσπάθεια δημιουργίας συνθηκών που θα μπορέσουν στην από εδώ και πέρα φάση να μας κάνουν να απαλλαγούμε από μια σειρά λογικές. Και δεν αναφέρομαι μόνον στις αναγκαίες περιοριστικές δημοσιονομικές πολιτικές που είναι απαραίτητες για να πιάσουμε τους στόχους, αλλά αναφέρομαι και στη μνημονιακή λογική, όπως αυτή επιχειρείται να εμπεδωθεί συνολικά στον τρόπο οργάνωσης του κράτους, της οικονομίας και της κοινωνίας.

Τον χρόνο που μας πέρασε είχαμε τη δυνατότητα να κάνουμε αρκετά πράγματα στον χώρο της αυτοδιοίκησης. Μπορέσαμε μέσα σε αυτές τις δύσκολες συνθήκες να ανταποκριθούμε, με έναν αρκετά επαρκή τρόπο, σε αιτήματα δήμων, σε σχέση με ζημιές που έπαθαν από θεομηνίες, από καταστροφές. Είναι πολύ συγκεκριμένα τα μεγέθη, τα νούμερα και τα ποσά που βγήκαν από το Πρόγραμμα Δημοσίων Επενδύσεων και κατευθύνθηκαν σε αυτόν τον τομέα για την απάντηση σε αυτές τις καταστάσεις.

Κυρίως μέσα από αυτόν τον κατεθειμένο προϋπολογισμό κάνουμε πράξη μια δέσμευσή μας, που έγινε πέρυσι, τις ίδιες μέρες. Ο φετινός προϋπολογισμός για την τοπική αυτοδιοίκηση προβλέπει μια μικρή, αλλά εμφανή, ποιοτική και ποσοτική αύξηση των ποσών που δίνονται για την τοπική αυτοδιοίκηση, της τάξης του 5%.

Ταυτόχρονα, αυτό το διάστημα, πέρα από αυτά που δαπανήθηκαν μέσω του προϋπολογισμού της περσινής χρονιάς, μπορέσαμε και κάναμε στοχευμένες παρεμβάσεις στα μικρά νησιά και τους ορεινούς δήμους. Μέσα από την έκτακτη επιχορήγηση, την οποία θα επαναλάβουμε και φέτος, μπορέσαμε και δώσαμε τα μέσα ατομικής προστασίας στους συμβασιούχους και όχι μόνο στους εργαζόμενους που ήταν με αορίστου χρόνου σχέση εργασίας, αλλά επεκτείναμε και σε αυτούς οι οποίοι ήταν στα βαρεά και ανθυγιεινά, προχωρήσαμε στην υπογραφή, για πρώτη φορά μετά το 2009, ειδικής συλλογικής σύμβασης και κυρίως βάλαμε μπρος τον μεγάλο διαγωνισμό για τις μόνιμες θέσεις εργασίας, πάνω από οκτώμισι χιλιάδες θέσεις εργασίας, για την τοπική αυτοδιοίκηση. Είναι ένας διαγωνισμός τον οποίο με κάθε τρόπο υπονομεύσατε, επιχειρήσατε να μην μπει μπρος, προσπαθήσατε να διασκεδάσετε την κατάσταση. Μάλιστα, μας είπατε ότι θα πέσει στο κενό αυτή η προσπάθεια. Σήμερα αυτή η προσπάθεια έχει μπει στην τελική της ευθεία.

Θέλω, όμως, εδώ, σ’ αυτό το σημείο, να αναφερθώ λίγο στους συναδέλφους του ΚΚΕ. Παρεξηγηθήκατε προχθές, επειδή είπα ότι η συγκέντρωση που κάνατε, μια συγκέντρωση όχι διαμαρτυρίας, όπως αυτές τις οποίες συνήθως κάνετε -καλά κάνετε και εμείς έχουμε συμμετάσχει και είναι συνταγματικά κατοχυρωμένες, είναι μέσα στο δημοκρατικό παιχνίδι η διαμαρτυρία-, αλλά μια συγκέντρωση η οποία ήθελε να ακυρώσει μια συζήτηση διαλόγου και την αποκαλέσατε «φιέστα».

Γιατί είναι «φιέστα»; Όταν για πρώτη φορά το μισό Υπουργικό Συμβούλιο πηγαίνει στην καρδιά της λαϊκής δυτικής Αττικής, κάθεται επί δύο ημέρες, συζητάει με φορείς, με απλούς ανθρώπους και μιλάει για να αναδείξει τα προβλήματα που δημιουργήθηκαν εδώ και δεκαετίες, είναι φιέστα αυτό; Αυτός ο διάλογος σας ενοχλεί; Και δεν είναι φιέστα το να μαζεύεις τρία πούλμαν ξενόφερτους φοιτητές και συνδικαλιστικά στελέχη από όλη την υπόλοιπη Ελλάδα για να έρθουν να καταλάβουν τον χώρο; Αυτά τα έχετε κάνει ποτέ στη συγκυβέρνηση Σαμαρά; Για πείτε μου. Πείτε μου μία φορά που το κάνατε αυτό. Καμμία φορά. Τώρα βλέπω ότι υπάρχει μια ποιοτικά αναβαθμισμένη σχέση.

Και να σας πω και κάτι άλλο. Μπορείτε να μου πείτε γιατί οι συνδικαλιστές σας, όταν έρχονται στο γραφείο μου, μου λένε ότι πρέπει να ακυρωθεί ο διαγωνισμός για τις μόνιμες θέσεις εργασίας;

Δεν το καταλαβαίνω αυτό. Εδώ πρέπει κανείς να μιλήσει. Ή θα έχει μόνιμους στην καθαριότητα ή θα υποστηρίζει την ομηρία των συμβασιούχων ή θα θέλει τους ιδιώτες, όπως τούτοι εδώ.

Αυτά τα πράγματα νομίζω ότι είναι απόλυτα σαφή. Χρωστάτε αυτές τις απαντήσεις όχι απέναντι σε εμάς, κυρίως στον κόσμο της εργασίας τις χρωστάτε αυτές τις απαντήσεις.

(Χειροκροτήματα από την πτέρυγα του ΣΥΡΙΖΑ)

Δεν βρήκατε να πείτε τίποτα...

**ΑΘΑΝΑΣΙΟΣ ΒΑΡΔΑΛΗΣ:** Την απάντηση την πήρατε χθες.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** ...για το θέμα της συλλογικής σύμβασης που υπογράφηκε για πρώτη φορά από το 2009.

Τα λέω αυτά, διότι πράγματι αυτός ο δρόμος πολιτικά είναι ολισθηρός και απομονώνει μια ιστορική δύναμη της Αριστεράς, κυρίως σε σχέση με τις αναφορές που θέλει η ίδια να έχει.

Κυρίες και κύριοι συνάδελφοι, μας δόθηκε η δυνατότητα και προχθές στο συνέδριο της δυτικής Αττικής αλλά και σε όλα αυτά τα περιφερειακά συνέδρια, ουσιαστικά να αναδείξουμε τις παθογένειες του παρελθόντος. Είδαμε πως αυτό το μοντέλο ανάπτυξης της ισχυρής Ελλάδας του 2003 και του 2004 μπάζωνε ρέματα, έχτιζε άναρχα τις πόλεις με τη βούλα της νομιμότητας, αδιαφορώντας για το περιβάλλον, αδιαφορώντας για τις τραγικές συνέπειες, διότι αυτό που συνέβη στη Μάνδρα και αλλού -ευτυχώς όχι με τόσα θύματα- έχει, δυστυχώς, πολιτικό ονοματεπώνυμο, έχει το ονοματεπώνυμο του δικού σας παραγωγικού και αναπτυξιακού μοντέλου των προηγούμενων δεκαετιών, το οποίο έβλεπε μόνο το κέρδος αδιαφορώντας για τις οποιεσδήποτε συνέπειες.

Έρχεστε σήμερα να μας εγκαλέσετε και να μας πείτε για διαρθρωτικές αλλαγές. Διαθρωτικές αλλαγές ναι, αλλά ποιες είναι οι διαρθρωτικές αλλαγές; Διαρθρωτικές αλλαγές είναι αυτό που επιχειρήσατε στο παρελθόν ή αυτό που εισηγείστε τώρα, που έρχεστε ακόμα και τώρα που έχουμε το επιτυχημένο μοντέλο της διατήρησης του δημόσιου χαρακτήρα των δικτύων της ΔΕΗ και λέτε να ιδιωτικοποιηθούν και αυτά. Αυτές τις διαρθρωτικές αλλαγές, προφανώς, δεν τις θέλουμε. Αυτές έχουν ένα άλλο περιεχόμενο, μια άλλη οπτική για τα πράγματα.

Νομίζω ότι θα έχουμε τη δυνατότητα να κουβεντιάσουμε εξαντλητικά το επόμενο διάστημα. Και αυτή η νέα φάση, ουσιαστικά, θα αναδείξει τις νέες διαφορές. Θα δείξει σε όλο της το μεγαλείο πλέον, καθώς έχει σταθεροποιηθεί η κατάσταση, ποιος τελικά, με ποιο τρόπο υπόσχεται τι στην ελληνική κοινωνία.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Η χρονιά που πέρασε αναμφισβήτητα είχε ένα θετικό πρόσημο για την τοπική αυτοδιοίκηση και νομίζω ότι υπάρχουν όλες οι προϋποθέσεις. Θα μας δοθεί η δυνατότητα να κάνουμε αυτή τη συζήτηση με μεγαλύτερη άνεση με βάση και τις κυοφορούμενες αλλαγές στο θεσμικό της πλαίσιο. Υπάρχουν όλες οι προϋποθέσεις, ώστε το 2018 να είναι ακόμη πιο θετική αυτή η πορεία.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα: «Ερευνάμε και συζητάμε για τον κυβερνήτη Ιωάννη Καποδίστρια» που οργανώνει το Ίδρυμα της Βουλής, είκοσι έξι μαθητές και μαθήτριες και δύο εκπαιδευτικοί συνοδοί από το Αμερικάνικο Κολλέγιο.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ζητήσει ο κ. Παφίλης, Κοινοβουλευτικός Εκπρόσωπος του ΚΚΕ, για να κάνει μια παρέμβαση.

Ορίστε, κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Έχω το τρίλεπτο, όπως και οι υπόλοιποι.

Χρειάζεται πολύ μεγάλο θράσος, πραγματικά διαστημικό, θα έλεγα, να φέρνεις σαν κλέφτης τη νύχτα τροπολογία και να καταργείς το δικαίωμα της απεργίας, να στηρίζεις την εργασιακή ζούγκλα και την κόλαση που υπάρχει στα εργοστάσια και τους χώρους δουλειάς σαν Κυβέρνηση, να έχεις στείλει τον κόσμο κυριολεκτικά στον Καιάδα, να στηρίζεις με δέκα χέρια το μεγάλο κεφάλαιο και να κατηγορείς αυτούς που προσπαθούν και παλεύουν και υπερασπίζονται τα συμφέροντα αυτών που συντρίβει και αυτή η Κυβέρνηση, όπως και οι προηγούμενες.

Χρειάζεται μεγάλο θράσος, όταν είσαι Αντιπολίτευση, να κάνεις αντισυγκεντρώσεις -γιατί εσείς κάνατε- σε συγκεντρώσεις κομμάτων -εμείς δεν κάναμε ποτέ σε συγκέντρωση κόμματος- και να κατηγορείς εμάς, να κατηγορείς άλλους...

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Σωστό!

**ΧΡΗΣΤΟΣ ΜΑΝΤΑΣ:** Πάρε τα εύσημα!

(Θόρυβος από τις πτέρυγες του ΣΥΡΙΖΑ και της Δημοκρατικής Παράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κάνετε ησυχία.

**ΑΘΑΝΑΣΙΟΣ ΠΑΦΙΛΗΣ:** Σταματήστε, θα τα βρείτε. Στη Σοσιαλιστική Διεθνή θα είναι και ο Τσίπρας τώρα, όλοι μαζί θα είστε, μην στενοχωριέστε.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Παφίλη, συνεχίστε.

(Θόρυβος στην Αίθουσα)

**ΑΘΑΝΑΣΙΟΣ ΠΑΦΙΛΗΣ:** Κύριε Κωνσταντινόπουλε, επιτέλους! Εγώ μιλάω, δεν μιλάει ο ΣΥΡΙΖΑ.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ!

Συνεχίστε, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Και μιλάω για μια διαμαρτυρία απέναντι στην Κυβέρνηση. Δεν ήταν κομματική εκδήλωση, κυβερνητική εκδήλωση, την οποία λέει ο κ. Σκουρλέτης, που έχει επιλεκτική μνήμη, ότι δεν κάναμε ποτέ επί κυβέρνησης Σαμαρά. Σοβαρολογείτε; Δεν θυμάστε στο Υπουργείο Εργασίας που υπήρχαν εβδομήντα συλλήψεις συνδικαλιστών; Πόσες φορές είχαν κάνει τέτοιες συμβολικές ενέργειες; Δεν είναι κύριες, αλλά γίνονται και τέτοιες συμβολικές ενέργειες. Γιατί σας ενοχλεί τόσο πολύ; Επειδή πέφτουν και τα φύλλα συκής;

Λέω, λοιπόν, ότι χρειάζεται μεγάλο θράσος. Και θέλω να σας ξαναπώ και να επαναλάβω ότι εμείς δεν μασάμε από τέτοια. Τέτοιες επιθέσεις έχουμε φάει και από το ΠΑΣΟΚ και ακραίες μάλιστα, όταν ήταν κυβέρνηση το ΠΑΣΟΚ, και από τη Νέα Δημοκρατία πολύ περισσότερες σε όλη την ιστορική διαδρομή. Άλλοι ήταν χαϊδεμένα παιδιά και προσέγγιζαν και το εισέπραξαν κιόλας -δεν θέλω να κάνω κανένα σχόλιο από εδώ και πέρα, πολιτικά, εννοώ, με συγκυβέρνηση. Και δεν είναι θέμα προσωπικό, είναι θέμα πολιτικό. Δεν λέω για κανέναν τίποτα.

Και λέω, λοιπόν, ότι δεν κάνουμε πίσω σε αυτά, σαν κόμμα. Θα αντιπαλέψουμε οποιαδήποτε κυβέρνηση -είτε είναι η δική σας είτε είναι κάποιου άλλου- στέκεται απέναντι στους εργαζόμενους. Αυτό κάνουμε. Και γνωρίζει ο ελληνικός λαός αν κάναμε, τι κινητοποιήσεις κάναμε, πόσες κάναμε, με ποιους τις κάναμε και ποιους συσπειρώσαμε σε όλη τη διάρκεια της κρίσης. Γνωρίζει ο ελληνικός λαός ότι, όταν εμείς του λέγαμε ότι η κρίση είναι καπιταλιστική και ότι είναι του συστήματος, εσείς τον κοροϊδεύατε, όπως κάνετε και σήμερα, λέγοντας ότι είναι οι φούσκες του χρηματιστηρίου, η διαφθορά, η μίζα, ο διαχειριστής και εκεί τον εγκλωβίσατε.

Αυτή είναι η μεγάλη σας συνεισφορά, η μεγαλύτερη απ’ όλες: Ευνουχίζετε πολιτικά τον ριζοσπαστισμό που αναπτύσσονταν και που αναπτύσσεται και σήμερα. Εμείς θα πολεμήσουμε, όπως πάντα ξέρουμε, δίπλα στους εργαζόμενους κόντρα στις πολιτικές αυτές που τον καταδικάζουν να ζει έτσι και θα του αποκαλύπτουμε ποιος είναι ο δρόμος που πρέπει να διαλέξει. Και αυτός ο δρόμος είναι της σύγκρουσης, της ανατροπής και όχι της υποταγής και της ταξικής συνεργασίας.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Παφίλη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Κύριε Πρόεδρε, παρακαλώ, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Τι θέλετε, κύριε Σκουρλέτη ακριβώς; Θέλετε τον λόγο επί προσωπικού; Τι πρόβλημα υπάρχει;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Κύριε Πρόεδρε, έχω δικαίωμα να απαντήσω για τριάντα δευτερόλεπτα.

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο για ένα λεπτό, κύριε Σκουρλέτη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ευχαριστώ για την κατανόησή σας.

Κύριε Παφίλη, πράγματι εγώ θυμάμαι τις ελεγχόμενες και προσεκτικές διαμαρτυρίες σας. Όταν ο κόσμος πήγαινε στη Σταδίου, εσείς πηγαίνατε από την Πειραιώς στις αντιμνημονιακές τότε μεγάλες διαδηλώσεις.

Εγώ σας έθεσα τέσσερα – πέντε ερωτήματα, αλλά αφήστε το αυτό τώρα. Γιατί δεν τοποθετείστε πάνω σε συγκεκριμένα πράγματα;

Τα μέτρα ατομικής προστασίας, τα οποία για πρώτη φορά η Κυβέρνησή μας επεξέτεινε και στους συμβασιούχους της καθαριότητας, είναι θετικά ή όχι; Αν είναι θετικά, πείτε στον κ. Πελετίδη, που αρνείται, να τα δίνει! Τι να κάνουμε;

Η επέκταση στα βαρέα και ανθυγιεινά και σε άλλες κατηγορίες είναι θετικό; Ναι ή όχι;

Και κάτι που ξέχασα. Θα μπορούσα να το αναφέρω. Το είπα και πριν. Σχετικά με την απλή αναλογική στην τοπική αυτοδιοίκηση, τι λέτε;

Διότι αυτό που άκουσα από τον εκπρόσωπό σας στο συνέδριο της ΕΝΠΕ και της ΚΕΔΕ είναι -λέει- ότι αποτελεί το άλλοθι. Από πότε, λοιπόν, η δημοκρατία στις εκλογές, η απλή αναλογική, το πιο δημοκρατικό εκλογικό σύστημα είναι άλλοθι; Για τι πράγμα; Πάρτε θέση, λοιπόν. Θα την υποστηρίξετε όταν θα έρθει εδώ πέρα;

Όλα τα υπόλοιπα αφήστε τα. Είναι λόγια για εντυπώσεις.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Οτιδήποτε που έστω ανακουφίζει για λίγο τους εργαζόμενους και τον λαό και το φέρνει είτε αυτή είτε οποιαδήποτε άλλη κυβέρνηση εμείς το στηρίζουμε. Οτιδήποτε και να είναι που ανακουφίζει τον λαό. Και αυτό το ξέρουν όλοι, και το τι έχουμε ψηφίσει και το τι δεν έχουμε.

Παράλληλα, όμως, αποκαλύπτουμε και την κοροϊδία. Λέω ότι «του παίρνεις το ψωμί και του δίνεις ένα ψίχουλο». Εμείς στηρίξαμε οποιοδήποτε θετικό μέτρο βοηθούσε τους εργαζόμενους. Τα συγκεκριμένα θέματα δεν ξέρω ακριβώς πώς έχουν διαμορφωθεί.

Μας λέτε για την απλή αναλογική; Σε εμάς λέτε για την απλή αναλογική ότι δεν τη στηρίξαμε; Το νομοσχέδιο που φέρατε, που είναι «νόθα» αναλογική, το ψηφίσαμε και μάλιστα διευκολύναμε να σπάσει σε δύο άρθρα. Τα ξεχνάτε αυτά; Όχι όμως όπως θέλετε εσείς την απλή αναλογική. Κανονική απλή αναλογική και να τελειώνει. Μία είναι. Αυτή που λέγατε τόσα χρόνια, όπως έλεγε και το ΠΑΣΟΚ ότι «ο πρώτος νόμος που θα καταργήσω θα είναι ο εκλογικός και θα φέρω την απλή αναλογική» και δεν την έφερε ποτέ. Επομένως σε ποιον απευθύνεστε; Πάτε να «ξεπλυθείτε» με αυτά για όλα τα υπόλοιπα;

Το τι έβγαλαν οι πλατείες είναι γνωστό και το τι ρόλο παίξατε και εσείς και πάρα πολλοί άλλοι και το τι έβγαλε και το Σύνταγμα. Πάνω ήταν οι χρυσαυγίτες και κάτω ήταν άλλοι. Εμείς προσπαθήσαμε μέσα από το κίνημα.

Σε τελευταία ανάλυση, τα παιχνίδια και τις προβοκάτσιες που έστηναν, όπως ξέρετε, είμαστε εκατό χρόνια σχεδόν και έχουμε μάθει να τις αποφεύγουμε. Αν εσείς θέλατε με τις πλάτες τις δικές μας να κάνετε αυτά που κάνατε, εμείς δεν το επιτρέψαμε. Αν θυμάται ο κόσμος, μπορούμε να μετρήσουμε κιόλας -και σας προκαλώ- πόσο κόσμο είχαμε εμείς και πόσο είχαν όλοι οι υπόλοιποι.

**ΑΝΔΡΕΑΣ ΡΙΖΟΥΛΗΣ:** Πεντακόσιες χιλιάδες στο Σύνταγμα είχε…

**ΑΘΑΝΑΣΙΟΣ ΠΑΦΙΛΗΣ:** Ποιες πεντακόσιες χιλιάδες;

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η Υπουργός Εργασίας κ. Αχτσιόγλου.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρίες και κύριοι Βουλευτές, ο προϋπολογισμός που συζητάμε σήμερα είναι ο τελευταίος προϋπολογισμός των μνημονίων. Συντάχθηκε και θα ψηφιστεί από την ελληνική Βουλή σε ένα κλίμα ανάκαμψης για την ελληνική οικονομία.

Το τελευταίο διάστημα όλοι οι βασικοί δείκτες καταγράφουν μία σταθερή αναπτυξιακή δυναμική, μία δυναμική που μήνα με τον μήνα ενισχύεται. Το πιο σημαντικό από όλα είναι η μόνιμη και σταθερή απομείωση πια της ανεργίας. Είναι περισσότερο από έξι ποσοστιαίες μονάδες κάτω από εκεί που ήταν όταν παρέλαβε αυτή η Κυβέρνηση το έργο της, δηλαδή είναι περίπου στο 20%.

Πρόκειται για έναν προϋπολογισμό δημοσιονομικής σταθερότητας. Πλέον είναι σαφές πως, παρά τους όποιους περιορισμούς, είμαστε αξιόπιστοι και πετυχαίνουμε τους δημοσιονομικούς στόχους τους οποίους συμφωνούμε στο πρόγραμμα της προσαρμογής. Αυτό κάναμε τα δύο προηγούμενα χρόνια, αυτό θα συμβεί και το 2018.

Παράλληλα, νομίζω ότι αποδείξαμε με έναν σαφή τρόπο σε αυτή την τρίτη αξιολόγηση, η οποία κλείνει πολύ γρήγορα, ότι όταν δεν μπαίνουν τεχνητά εμπόδια από την άλλη πλευρά είμαστε σε θέση και την αξιολόγηση γρήγορα να ολοκληρώνουμε, να μην προκαλούμε ανησυχία στην ελληνική οικονομία και κοινωνία αλλά και να φέρουμε μερικά θετικά αποτελέσματα, όπως, για παράδειγμα, το υπερπρονόμιο των εργαζομένων στην περίπτωση των πτωχεύσεων των επιχειρήσεων, σύμφωνα με το οποίο πλέον θα εξοφλούνται πρώτα τα δεδουλευμένα έξι μηνών των εργαζομένων μπροστά σε οποιαδήποτε άλλη απαίτηση άλλων πιστωτών. Πρώτα θα εξοφλούνται οι εργαζόμενοι για έξι μηνιάτικα και μετά θα ακολουθούν οι υπόλοιποι πιστωτές.

Επίσης, πολύ σημαντικό είναι και το αποτέλεσμα της ενίσχυσης του κοινωνικού προϋπολογισμού, της ενίσχυσης του προϋπολογισμού της κοινωνικής αλληλεγγύης, με 315 εκατομμύρια επιπλέον για το 2018, γεγονός που θα οδηγήσει σε μία αύξηση του προϋπολογισμού για τα οικογενειακά επιδόματα κατά περίπου 260 εκατομμύρια. Αυτό σημαίνει ότι περισσότερες από εξακόσιες πενήντα χιλιάδες οικογένειες θα δουν ως και διπλασιασμό του οικογενειακού επιδόματος που λαμβάνουν και ιδίως οι οικογένειες των πιο αδύναμων οικονομικά στρωμάτων.

Επειδή νομίζω ότι πρέπει να τελειώνουμε μια και καλή με όλη αυτή τη συζήτηση περί του από πού προέρχεται το υπερπλεόνασμα του 2017, το οποίο δόθηκε με τη μορφή του κοινωνικού μερίσματος και με την επιστροφή των χρημάτων στους συνταξιούχους, αλλά και από πού κλείνουν οι δείκτες για το 2018, πώς δηλαδή επιτυγχάνουμε τους στόχους για το 2018, να πω εγώ τα εξής.

Σε πολύ μεγάλο βαθμό, τόσο η υπεραπόδοση του 2017 όσο και η επίτευξη των στόχων του 2018, οφείλεται στην πολύ θετική πορεία του κοινωνικού προϋπολογισμού και συγκεκριμένα στην πολύ θετική πορεία των οικονομικών του Ενιαίου Φορέα Κοινωνικής Ασφάλισης. Πρόκειται για μία θετική ανατροπή του προϋπολογισμού του Ενιαίου Φορέα Κοινωνικής Ασφάλισης, που επέτρεψε τόσο την υπεραπόδοση του 2017 όσο και την επίτευξη των στόχων για το 2018.

Να υπενθυμίσω ότι παραλάβαμε το δημόσιο σύστημα κοινωνικής ασφάλισης με έλλειμμα 1.100.000.000 ευρώ, περισσότερες από τριακόσιες ογδόντα χιλιάδες απλήρωτες συντάξεις στα συρτάρια μας κι όλα αυτά, μετά από δώδεκα διαδοχικές περικοπές των συντάξεων. Ήταν ένα πραγματικό θαύμα για τα οικονομικά του δημόσιου συστήματος κοινωνικής ασφάλισης.

Ο Ενιαίος Φορέας Κοινωνικής Ασφάλισης, όταν ξεκίνησε τη λειτουργία του το 2017, είχε προϋπολογιστεί ότι θα είναι ελλειμματικός κατά 750 εκατομμύρια. Αντ’ αυτού, το 2017 κλείνει με τον Ενιαίο Φορέα Κοινωνικής Ασφάλισης να έχει πλεόνασμα περισσότερο από 300 εκατομμύρια. Καταλαβαίνουμε δηλαδή ότι πρόκειται για μία θετική ανατροπή ύψους περίπου 1 δισεκατομμυρίου.

Γιατί συμβαίνει αυτή η θετική ανατροπή, η οποία ανακλάται και στα δεδομένα του 2018; Αυτή η θετική ανατροπή δεν οφείλεται σε κάποια εξαντλητική εισφοροδότηση, όπως επιχειρηματολογούν οι Βουλευτές της Αντιπολίτευσης και της Αξιωματικής Αντιπολίτευσης κυρίως. Οφείλεται σε τρεις βασικούς λόγους.

Πρώτον, οφείλεται στην αύξηση της απασχόλησης, τη μείωση της ανεργίας. Υπενθυμίζω ότι δεν έχει αλλάξει τίποτα σε σχέση με τις εισφορές των μισθωτών από την ασφαλιστική μεταρρύθμιση. Άρα η θετική ανατροπή που σημειώνεται είναι επειδή αυξήθηκαν τα έσοδα από μισθωτούς λόγω της μείωσης της ανεργίας. Αυξήθηκαν οι μισθωτοί και αυξήθηκαν τα έσοδα από τις εισφορές τους.

Οφείλεται στην καλύτερη ρύθμιση που γίνεται για τις οφειλές στα ασφαλιστικά ταμεία. Αυτό έχει οδηγήσει επίσης σε μία διευκόλυνση αποπληρωμής. Θα ακολουθήσει τις επόμενες μέρες και μία ακόμα καλύτερη ρύθμιση των οφειλών προς τα ασφαλιστικά ταμεία, με εκατόν είκοσι δόσεις.

Και οφείλεται στη μείωση της συνταξιοδοτικής δαπάνης, όχι διότι δεν πληρώνουμε συντάξεις, όχι λόγω κάποιας ιδιότυπης παύσης πληρωμών, που άκουσα και χθες να λέγεται στη Βουλή, αλλά επειδή κάναμε μία εντατική δουλειά εκκαθάρισης του μητρώου των εκκρεμοτήτων στον Ενιαίο Φορέα Κοινωνικής Ασφάλισης. Είδαμε δηλαδή τι είναι εκκρεμείς αιτήσεις συνταξιοδότησης και τι δεν είναι και πληρώνουμε πιο γρήγορα τις συντάξεις και πλέον δεν κουβαλάνε οι συντάξεις το βάρος των αναδρομικών ποσών που είχαν λόγω του ότι για πολύ καιρό έμεναν απλήρωτες.

Εάν δεν συνέβαιναν έτσι τα πράγματα, εάν δεν ήταν αυτοί οι λόγοι που σας περιέγραφα, το 2018 θα έπρεπε να είχε επιβαρυνθεί η συνταξιοδοτική δαπάνη, γιατί έχουμε δεσμευθεί ότι θα πληρώσουμε όλες τις εκκρεμείς συντάξεις μέχρι το καλοκαίρι του 2018. Αντ’ αυτού, βλέπετε ότι και η συνταξιοδοτική δαπάνη και το 2018 είναι μειωμένη, ακριβώς διότι έγινε όλη αυτή η δουλειά της εκκαθάρισης των ληξιπρόθεσμων και του μητρώου.

Αυτά, λοιπόν, είναι σε βασικές γραμμές τα νούμερα, πώς βγαίνουν τα νούμερα, πώς βγήκαν τα νούμερα για το 2017, πώς βγήκαν τα νούμερα για το 2018, κατά κύριο λόγο.

Το δημόσιο σύστημα κοινωνικής ασφάλισης, λοιπόν, για το 2018 θα έχει πλεόνασμα ύψους 860 εκατομμυρίων, βελτιωμένο έναντι του 2017 κατά 1 δισεκατομμύριο περίπου. Βάζουμε κανόνες στο σύστημα, πληρώνουμε ληξιπρόθεσμα, κλείνουμε πληγές του παρελθόντος και σήμερα το δημόσιο σύστημα κοινωνικής ασφάλισης έχει σταθεί και πάλι στα πόδια του.

Πριν από λίγους μήνες, από αυτό εδώ το Βήμα, σε μία επερώτηση, νομίζω της Δημοκρατικής Συμπαράταξης, που συζητούσαμε για το ασφαλιστικό και προσπαθούσα να επιχειρηματολογήσω και πάλι σχετικά με τα στοιχεία του Ενιαίου Φορέα Κοινωνικής Ασφάλισης και τις ανακρίβειες που γράφονται, είχα θέσει στους Βουλευτές το εξής ρητορικό ερώτημα: Ποιον εξυπηρετεί η δημιουργία απολύτως στρεβλών εντυπώσεων για το δημόσιο σύστημα κοινωνικής ασφάλισης;

Η απάντηση ήρθε πριν από λίγες μέρες μέσω ενός άλλου ερωτήματος, του ερωτηματολογίου της Νέα Δημοκρατίας για το συνέδριό της.

Το ερωτηματολόγιο λέει ουσιαστικά εάν οι εργαζόμενοι θα πρέπει να μπορούν να επιλέγουν ανάμεσα στο δημόσιο σύστημα κοινωνικής ασφάλισης και στους ιδιωτικούς ασφαλιστικούς φορείς. Νομίζω ότι είναι εντελώς προφανές πια και ξεκάθαρο ποιον εξυπηρετεί η δημιουργία στρεβλών εντυπώσεων για το δημόσιο σύστημα κοινωνικής ασφάλισης.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε. Κάντε ησυχία.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ακούσαμε χθες μια κριτική από την Αξιωματική Αντιπολίτευση. Ήταν μια ιδιόμορφη κριτική από τον κ. Βρούτση. Νομίζω, όμως, ότι σε μεγάλο βαθμό ενσωμάτωνε αυτή τη λογική και ο κ. Βενιζέλος όταν μιλούσε. Είχε μια ιδιαίτερη συλλογιστική με έναν ντετερμινισμό που θα ζήλευε και ο Σπινόζα!

Τι λέτε, κύριε Τσακαλώτο;

Έλεγε: Μπορεί να φτάσαμε την ανεργία στο 27% όταν ήμασταν κυβέρνηση, αλλά είχαμε διαμορφώσει τις προϋποθέσεις για να μειωθεί και θα τη μειώναμε ακόμη περισσότερο, εάν δεν ερχόταν ο ΣΥΡΙΖΑ. Μπορεί τα πλεονάσματα που είχαμε συμφωνήσει να ήταν πολύ υψηλά, αλλά είχαμε διαμορφώσει τις προϋποθέσεις για να τα επαναδιαπραγματευτούμε και θα γίνονταν χαμηλότερα, εάν δεν μεσολαβούσε ο ΣΥΡΙΖΑ. Μπορεί ο προϋπολογισμός της κοινωνικής αλληλεγγύης να ήταν ο μισός απ’ ό,τι σήμερα, αλλά εμείς είχαμε σχεδιάσει το κοινωνικό εισόδημα αλληλεγγύης και θα το δίναμε καλύτερα, εάν δεν είχε μεσολαβήσει ο ΣΥΡΙΖΑ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Λίγο χρόνο ακόμα θα ήθελα, κύριε Πρόεδρε.

Είναι πράγματι μια ενδιαφέρουσα αντίληψη για τον ιστορικό χρόνο. Ξέρετε, όμως, ότι τα γεγονότα είναι πεισματάρικα και θα μου επιτρέψετε να αναφέρω τέσσερα απ’ αυτά.

Το 2011 ο κ. Βενιζέλος έλεγε στο μεσοπρόθεσμο πρόγραμμα 2012 - 2015 της κυβέρνησης Παπανδρέου. «Το μείγμα πολιτικών της κυβέρνησης στοχεύει στη δημιουργία από το 2014 και μετά πρωτογενών πλεονασμάτων της τάξης άνω του 6%».

Το καταθέτω στα Πρακτικά.

(Στο σημείο αυτό η Υπουργός κ. Έφη Αχτσιόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο δεύτερο μνημόνιο επί κυβέρνησης Παπαδήμου έλεγε: «Η κυβέρνηση έχει δεσμευτεί για την επίτευξη ενός πρωτογενούς πλεονάσματος της γενικής κυβέρνησης ύψους 4,5% του ΑΕΠ έως το 2014.».

Το καταθέτω και αυτό στα Πρακτικά.

(Στο σημείο αυτό η Υπουργός κ. Έφη Αχτσιόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το 2014 επί κυβέρνησης Σαμαρά έλεγε: «Το πρωτογενές πλεόνασμα για το 2016, 2017 και εντεύθεν να είναι κοντά στο 4,5%». Το λέω για τον κ. Βρούτση που φώναζε ότι λέω ψέματα.

Το καταθέτω και αυτό στα Πρακτικά.

(Στο σημείο αυτό η Υπουργός κ. Έφη Αχτσιόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΔΗΜΗΤΡΙΟΣ ΣΤΑΜΑΤΗΣ:** Μέχρι πότε;

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εάν από το 4,5 αφαιρέσετε το 1,75 εγώ ξέρω ότι είναι λιγότερο. Εσείς;

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κυρία Υπουργέ, συνεχίστε.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Η ετήσια έκθεση –είναι σημερινή- της «ΕΡΓΑΝΗ» για το 2017 –δεν είναι εδώ να με ακούσει δυστυχώς ο κ. Βρούτσης- μιλάει για αύξηση της απασχόλησης από το 2014 έως το 2017 κατά διακόσιες ενενήντα τρεις χιλιάδες διακόσιες πενήντα οκτώ θέσεις εργασίας.

Το καταθέτω στα Πρακτικά.

(Στο σημείο αυτό η Υπουργός κ. Έφη Αχτσιόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Απ’ αυτές τις διακόσιες ενενήντα τρεις χιλιάδες διακόσιες πενήντα οκτώ νέες θέσεις εργασίας το 63% είναι πλήρους απασχόλησης και το 37% μερικής απασχόλησης. Στο διάστημα 2014 - 2017 οι θέσεις πλήρους απασχόλησης αυξήθηκαν κατά 18% περίπου.

Το καταθέτω στα Πρακτικά, για να τελειώνει και όλη αυτή η παραφιλολογία σχετικά με το εάν δημιουργούνται ή εξαφανίζονται οι θέσεις εργασίας και πόσες είναι και πώς είναι, χωρίς να αξιολογώ ότι το ποσοστό των θέσεων μερικής απασχόλησης είναι πράγματι υψηλό και θα πρέπει να είναι χαμηλότερο.

(Στο σημείο αυτό η Υπουργός Εργασίας Κοινωνικής Ασφάλισης και Κοινωνικής Αλληλεγγύης κ. Έφη Αχτσιόγλου καταθέτει για τα Πρακτικά το προαναφερθέν έγγραφο το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τα γεγονότα, λοιπόν, είναι πεισματάρικα. Η μείωση των δεικτών είναι αδιαμφισβήτητη. Και όμως, παρ’ όλα αυτά είπαμε ότι δεν μπορούμε να κάνουμε λόγο για success story στην ελληνική αγορά εργασίας. Η προσοχή μας στρέφεται στους νέους και στις νέες. Μέσα στο 2018 προγραμματίζουμε την άμεση υλοποίηση σημαντικών προγραμμάτων για την ενίσχυση της νεανικής εργασίας.

Και επειδή η καθημερινότητα είναι απαιτητική και επειδή οι ανάγκες των ανθρώπων και των παιδιών είναι πιεστικές, εγκαινιάσαμε αυτή την καμπάνια με ένα εφάπαξ επίδομα νεανικής αλληλεγγύης ύψους 400 ευρώ για κάθε νέο και νέα δεκαοκτώ έως είκοσι τεσσάρων ετών -αφορά πενήντα πέντε χιλιάδες παιδιά- που είναι εκτός εργασίας, εκτός κατάρτισης, εκτός εκπαίδευσης και δεν παίρνουν επίδομα του ΟΑΕΔ. Τα 400 ευρώ, λοιπόν, -που ο κ. Μητσοτάκης τα θεωρεί φιλοδώρημα- πιστεύω ότι θα τους βοηθήσουν στην καθημερινότητά τους τώρα που θα τα λάβουν.

(Χειροκροτήματα από την πτέρυγα του ΣΥΡΙΖΑ)

Και είπε ο κ. Μητσοτάκης τα 400 ευρώ φιλοδώρημα. Το 2012 με πράξη του Υπουργικού Συμβουλίου ο υποκατώτατος μισθός, ο κατώτατος μισθός για τους νέους κάτω των είκοσι πέντε ετών, μειώθηκε με πράξη του Υπουργικού Συμβουλίου στα 430 ευρώ καθαρά και είναι τα 400 ευρώ εφάπαξ ενίσχυση φιλοδώρημα, αλλά τα 430 ευρώ μισθός νομοθετημένος για τους νέους δεν είναι φιλοδώρημα, ήταν πράξη λογική!

Τα πράγματα, λοιπόν, γίνονται καλύτερα όχι από κάποια ιδιότυπη νομοτέλεια, όχι χάρη σε μια μηχανιστική αντίληψη του ιστορικού χρόνου. Τα πράγματα γίνονται καλύτερα επειδή αλλάζει η πολιτική προτεραιότητα της χώρας. Γιατί πίσω από αυτά τα πολλά «αν», που άκουγα χθες και από τον κ. Βενιζέλο, από τον κ. Βρούτση, οι πράξεις έχουν σημασία. Οι πολιτικές επιλογές έχουν σημασία και έχουν και αποτελέσματα. Τίποτα δεν γίνεται από μόνο του καλύτερο και τίποτα δεν κερδίζεται σε αυτή τη χώρα από την παθητική αναμονή της ελεημοσύνης της Ευρωπαϊκής Ένωσης.

Αν κάτι αλλάζει σε αυτή τη χώρα είναι γιατί παρά την υλοποίηση ενός σκληρού προγράμματος δημοσιονομικής προσαρμογής, η Κυβέρνησή μας έχει δεσμευτεί σε όλους τους τόνους ότι θα εξαντλεί κάθε δυνατότητα, κάθε περιθώριο που αφήνει η ελληνική οικονομία για να βελτιώνεται η ζωή και η καθημερινότητα των αδύναμων κοινωνικών στρωμάτων. Αυτό κάναμε από την πρώτη στιγμή, αυτό κάνουμε και σήμερα.

Έμπρακτη απόδειξη αυτού είναι η διανομή του κοινωνικού μερίσματος, που το πήραν περισσότερα από τριάμισι εκατομμύρια οικογένειες στη χώρα, έμπρακτη απόδειξη αυτού η οικονομική ενίσχυση των νέων, που θα το λάβουν περισσότερα από πενήντα πέντε χιλιάδες παιδιά, έμπρακτη απόδειξη αυτού η αύξηση του οικογενειακού επιδόματος για τις οικογένειες που το έχουν περισσότερο ανάγκη, περισσότερες από εξακόσιες πενήντα χιλιάδες οικογένειες στη χώρα, έμπρακτη απόδειξη αυτού είναι και ο ενισχυμένος κοινωνικός προϋπολογισμός που θα ψηφίσει σήμερα η Βουλή.

Η μέριμνά μας στα προβλήματα και τις ανάγκες της κοινωνικής πλειονότητας, λοιπόν, δεν μένει στα λόγια, δεν μένει στα «αν», αλλά την κάνουμε πράξη με όσες δυνατότητες, μιλώντας ειλικρινά και για τις νίκες και για τις ήττες μας, με όλες τις δυνατότητες που εξασφαλίζουμε με στόχο την επούλωση των πληγών της κρίσης. Διότι η επούλωση αυτών των πληγών δεν μπορεί να περιμένει την έξοδο από το πρόγραμμα δημοσιονομικής προσαρμογής. Είναι μια παράλληλη προσπάθεια με την πορεία εξόδου από την κρίση και θα είναι ακόμα πιο δυναμική και αποφασιστική μετά τον Αύγουστο του 2018, όταν η Κυβέρνηση θα βγάλει τη χώρα από το καθεστώς της επιτήρησης.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα δύο μαθητές και μαθήτριες και τρεις εκπαιδευτικοί συνοδοί τους από το Γ΄ Γενικό Λύκειο Άργους (πρώτο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Στο σημείο αυτό, κυρίες και κύριοι Βουλευτές, προτείνω να διακόψουμε τη συνεδρίαση και να συνεχίσουμε στις 15.30΄ με την έναρξη των ομιλιών των πολιτικών αρχηγών.

Διακόπτεται η συνεδρίαση.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι Βουλευτές, συνεχίζεται η συνεδρίαση.

Θα ακολουθήσουν οι ομιλίες των Προέδρων των Κοινοβουλευτικών Ομάδων.

Πριν δώσω τον λόγο, λοιπόν, στον Πρόεδρο της Κοινοβουλευτικής Ομάδας του Ποταμιού, τον κ. Θεοδωράκη, επιτρέψτε μου να κάνω μια ανακοίνωση.

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων: «Μέτρα θεραπείας ατόμων που απαλλάσσονται από την ποινή λόγω ψυχικής ή διανοητικής διαταραχής και άλλες διατάξεις».

Τον λόγο έχει ο Πρόεδρος της Κοινοβουλευτικής Ομάδας του Ποταμιού κ. Σταύρος Θεοδωράκης.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Να αρχίσουμε από τα εύκολα. Οι ΣΥΡΙΖΑ - ΑΝΕΛ φέρνουν στη Βουλή έναν πολύ βαρύ προϋπολογισμό. Φόροι, φόροι, φόροι. Φόροι για αυτούς που ξεκινούν, φόροι για αυτούς που επιχειρούν, φόροι για αυτούς που προσπαθούν και για όλους τους άλλους, τους άνεργους, τους φτωχούς, τους αδύναμους. Μια γερή δόση από έμμεσους φόρους. Πέντε δισεκατομμύρια περισσότερους φόρους από τους φόρους του 2015. Στόχος σας, όπως έχετε πει, τα μεγάλα πλεονάσματα, ενώ η οικονομία και η χώρα ολόκληρη σέρνονται, χάνονται οι ευκαιρίες και οι νέοι φεύγουν.

Κυρίες και κύριοι συνάδελφοι, ο στόχος κάθε λογικής κυβέρνησης και κάθε κοινωνίας είναι το μεγάλωμα της πίτας, η αύξηση του πλούτου και το μοίρασμά του σε όλους τους πολίτες.

Εσείς αναλάβατε τη χώρα σε μια ευνοϊκή διεθνή συγκυρία, με χαμηλή τιμή πετρελαίου, χαμηλό ευρώ, χαμηλά επιτόκια, άφθονη ρευστότητα στις χρηματαγορές, ισχυρή ανάπτυξη σε όλη την Ευρώπη και ιδιαίτερα ευνοϊκή γεωπολιτική συγκυρία για τον τουρισμό που ωθεί την οικονομία. Και τρία χρόνια τώρα μας σέρνετε από μιζέρια σε μιζέρια, με μεγάλους χαμένους, με πρώτους χαμένους τους φτωχούς και τους ανέργους.

Λέει η Κυβέρνηση: «Μειώσαμε την ανεργία». Η μείωση της ανεργίας προέκυψε από το σπάσιμο των θέσεων εργασίας των 700 ευρώ σε θέσεις των 350 ευρώ. Λέτε: «Δίνουμε χρήματα στους φτωχούς». Είναι χρήματα, όμως, που θα πάρετε πίσω διπλά και τριπλά με τους υπέρογκους έμμεσους φόρους. Λέτε: «Μειώνονται τα spreads». Μειώνονται πράγματι, αλλά μειώνονται επειδή σταματήσατε να «φλερτάρετε» με την έξοδο της Ελλάδος από την Ευρώπη.

Οι Ευρωπαίοι ηγέτες σάς κτυπούν ενθαρρυντικά στην πλάτη, αλλά οι ευρωπαϊκές εταιρείες μάς κουνούν ήδη το μαντήλι. Τα «εμπρός-πίσω» στις Σκουριές, η προστασία των αόρατων δασών στο Ελληνικό, ο ψηφιακός μεσαίωνας του κ. Σπίρτζη και του κ. Λυμπερόπουλου, δεν είναι μάχες εναντίον κάποιων συγκεκριμένων κακών επενδυτών. Πρόκειται ουσιαστικά για έναν πόλεμο χαρακωμάτων προς όλους τους υποψήφιους επενδυτές.

Έχετε δεσμευθεί προς τους θεσμούς, προς τους δανειστές ότι μέχρι τον Αύγουστο θα ολοκληρωθεί η αποκρατικοποίηση του Ελληνικού, των ΕΛΠΕ, της ΔΕΠΑ, της Εγνατίας Οδού, του ΟΛΘ και της ΔΕΗ. Ταυτόχρονα, όμως, διώχνετε μικρές και μεγάλες επενδύσεις, μειώνοντας έτσι την ανάπτυξη. Και για να καλύψετε τα κενά, βάζετε πρόσθετους φόρους. Έτσι, έχει προκύψει, έτσι προκύπτει και το κυνήγι της μεσαίας τάξης με φόρους και εισφορές. Είναι ένας ταξικός πόλεμος -για να χρησιμοποιήσω έναν παλαιότερο, προσφιλή σας όρο- απέναντι στη μεσαία τάξη, τους μικρομεσαίους, τη ραχοκοκαλιά της ελληνικής οικονομίας και κοινωνίας.

Εσείς, βέβαια, έχετε άλλη άποψη. Δεν δέχεστε αυτό το «ραχοκοκαλιά της ελληνικής οικονομίας». Λέτε: «Οι δικοί μας ψηφοφόροι δεν έχουν καταθέσεις», «Οι δικοί μας ψηφοφόροι δεν έχουν μπλοκάκια». Βαράμε, λοιπόν, τους άλλους -τη μεσαία τάξη, στη συγκεκριμένη περίπτωση- και όποιος επιζήσει, επέζησε!

Το σωτήριο έτος 2018, κύριοι συνάδελφοι, η Κυβέρνηση προϋπολογίζει να αντλήσει από την οικονομία φόρους της τάξης των 48 δισεκατομμυρίων ευρώ. Ποιο είναι το όριο; Πού θα σταματήσουμε; Στον επόμενο προϋπολογισμό θα φορολογήσουμε και τις αναμνήσεις, γιατί τα όνειρα ήδη έχουν φορολογηθεί και έχουν γίνει εφιάλτες, τα όνειρα για μια κανονική ζωή, η ελπίδα για τη σωτήρια της οικογενειακής επιχείρησης, η επιχειρηματικότητα και η προσδοκία για μια νέα αρχή.

Το δικαίωμα στο μεροκάματο, στη δουλειά, στην ασφάλιση έχει καεί για πολλές εκατοντάδες χιλιάδες συμπολιτών μας και κυρίως για τους νέους που μοιράζονται -προσέξτε τις επιλογές που έχουν μπροστά τους οι νέοι- ανάμεσα στην ανεργία, τη μαύρη εργασία και την υποαπασχόληση των 300 ευρώ.

Κοιτώντας, βέβαια, πίσω, θα δούμε ότι και πριν από δέκα χρόνια το ελληνικό κράτος εισέπραξε φόρους της τάξης των 48 δισεκατομμυρίων ευρώ. Εισέπραξε 48 δισεκατομμύρια ευρώ τότε, 48 δισεκατομμύρια ευρώ εισπράττει και τώρα. Θα μπορούσε, βέβαια, να αναρωτηθεί κάποιος, «Τι αλλάζει;».

Τα 48 δισεκατομμύρια, όμως, αντλήθηκαν τότε από μια οικονομία των 230 δισεκατομμυρίων, ενώ σήμερα, οι φόροι ύψους 48 δισεκατομμυρίων αντλούνται από μια οικονομία 180 δισεκατομμυρίων. Χάσαμε 50 δισεκατομμύρια ΑΕΠ και ζητάμε τους ίδιους φόρους. Αυτό είναι το πρόβλημα της χώρας, το μικρό ΑΕΠ. Το μικρό ΑΕΠ και η σπατάλη του πελατειακού κράτους είναι σήμερα τα μεγάλα προβλήματα της χώρας.

Η σπατάλη, βέβαια, του κομματικού κράτους έρχεται από πολύ παλιά. Την κληρονομήσατε και απλώς τη συνεχίζετε. Τρία χρόνια τώρα, όμως, κάνετε ό,τι είναι δυνατόν για να κρατήσετε το ΑΕΠ της χώρας καθηλωμένο.

Το ΑΕΠ της χώρας θα μπορούσε να είναι σήμερα πολύ μεγαλύτερο αν είχαμε αποφύγει το κλείσιμο των τραπεζών, τα capital controls, την απώλεια καταθέσεων ύψους 40 δισεκατομμυρίων, τις εγκληματικές συμπεριφορές του 2015. Δεν βάλατε, όμως, μυαλό από τις καταστροφές του 2015. Δεν έμεινε στο παρελθόν, σαν μια κακή ανάμνηση, το 2015.

Η άρνηση της πραγματικότητας, η πολιτική των καθυστερήσεων συνεχίστηκε και το 2016, συνεχίστηκε και το 2017. «Καήκαμε! Καήκαμε, αν καθυστερήσει η πρώτη αξιολόγηση μέχρι τον Μάιο!», φωνάζατε, κύριε Υπουργέ, τον Φλεβάρη του 2016. Έτσι ακριβώς το έλεγε ο κ. Τσακαλώτος το 2016. Και η αξιολόγηση έκλεισε τον Σεπτέμβριο του 2016. «Καλύτερα μια καλή συμφωνία τώρα παρά μια καλύτερη συμφωνία αργότερα», έλεγε ο κ. Χουλιαράκης τον Φεβρουάριο. Και η συμφωνία ήλθε τον Ιούνιο.

Πρέπει να ξέρουμε, όμως, ότι κάθε μήνας καθυστέρησης, κόβει από το ΑΕΠ της χώρας και προσθέτει φόρους στην πλάτη των φορολογουμένων. Είναι ο τέλειος φαύλος κύκλος.

Χωρίς εμπιστοσύνη, κυρίες και κύριοι συνάδελφοι, δεν θα υπάρξει ποτέ ανάπτυξη. Και χωρίς ανάπτυξη τα πλεονάσματα χτίζονται αναγκαστικά μόνο με φόρους.

Αναρωτήθηκε τις προάλλες ρητορικά ο κύριος Υπουργός Οικονομίας πώς θα μάζευε τα πλεονάσματα, τα οποία έχει εγγυηθεί η Κυβέρνησή του, αν δεν έβαζε φόρους. Μα, με την ανάπτυξη. Οι ίδιοι φορολογικοί συντελεστές με μεγάλο ΑΕΠ, με υψηλότερο ΑΕΠ, φέρνουν περισσότερα έσοδα.

Να ρίξουμε μια ματιά στο χάρτη της Νότιας Ευρώπης. Η Ισπανία και η Πορτογαλία είχαν φέτος περισσότερα έσοδα και πέτυχαν πλεονάσματα χωρίς να χρειαστεί να αυξήσουν καθόλου τους φόρους, τη φορολογία. Προσέξτε, ένα συγκεκριμένο στοιχείο, γιατί η Πορτογαλία είναι λίγο στην επικαιρότητα. Το ΑΕΠ της Πορτογαλίας ήταν 173 δισεκατομμύρια το 2014 και θα κλείσει στα 192 δισεκατομμύρια το 2017. Είναι μια αύξηση περίπου 11%. Αντιστοίχως, η Ισπανία είχε μια αύξηση γύρω στο 12% τις ίδιες χρονιές. Εμείς, 178 δισεκατομμύρια το 2014, 178 δισεκατομμύρια το 2017. Και σήμερα η Λισαβόνα -θα το έχετε μάθει- πλήρωσε το τελευταίο ένα δισεκατομμύριο ευρώ που χρωστούσε στο ΔΝΤ και το οποίο θα έπρεπε να καταβάλει κανονικά το 2021. Για να απελευθερωθεί, όμως, από τα δεσμά -αυτό σημαίνει «απελευθέρωση από τα δεσμά»-, πλήρωσε αυτό το 1 δισεκατομμύριο τέσσερα χρόνια νωρίτερα.

Ανάπτυξη, λοιπόν. Αυτός είναι ο δίκαιος τρόπος για να αυξήσουμε τα έσοδα, χωρίς να εξοντώσουμε φορολογικά τους πολίτες.

Η Κυβέρνηση αυτές τις μέρες μοιράζει κάτι υπόλοιπα σε αυτούς που τα έχουν ανάγκη, αλλά τα έχει πάρει πολλαπλάσια από τους φόρους που μπήκαν στον καφέ, στη μπύρα, στο τηλέφωνο, στην τηλεόραση, στη βενζίνη, στο πετρέλαιο θέρμανσης και σε όλα τα είδη πρώτης ανάγκης μέσω της αύξησης του ΦΠΑ.

Κυρίες και κύριοι συνάδελφοι, στον στόχο της ανάπτυξης υστερήσαμε δραματικά το 2017. Ήταν 2,7% θυμίζω και θα πιάσουμε το μισό.

Φοβάμαι πως αντίστοιχη υστέρηση -και το «φοβάμαι» το λέω ειλικρινά- θα καταγραφεί και το 2018. Η Κυβέρνηση, ανίκανη να εργαστεί για την ανάπτυξη, θα συνεχίσει να αναδιανέμει φτώχεια, μιζέρια και φόρους και βόλεμα -προσέξτε, πάμε στην άλλη πτυχή του προβλήματος- μέσα σ’ ένα σπάταλο κομματικό κράτος.

 Δεν ξέρω αν έχετε προσέξει κάποια επιμέρους στοιχεία του προϋπολογισμού. Οι γενικές γραμματείες του Πρωθυπουργού και οι Υπουργοί του Μαξίμου -που, δόξα να έχει ο Θεός και ο Μαρξ, είναι πλέον τέσσερις- θα μας στοιχίσουν περίπου δέκα εκατομμύρια.

Ελέγχονται οι φορείς που διαχειρίζονται δημόσιο χρήμα; Από την έκθεση της Γενικής Διεύθυνσης Δημοσιονομικών Ελέγχων προκύπτει -είναι στον προϋπολογισμό- ότι ένας στους δύο φορείς που ελέγχθηκαν το 2017 παρουσιάζει κενά στην οικονομική του διαχείριση.

Ξέρετε ποιο είναι το εντυπωσιακότερο, κυρίες και κύριοι Βουλευτές; Ότι ακόμα και όταν διαπιστώθηκε αυτό το πρόβλημα, δηλαδή οι παρατυπίες, και αφού έγιναν υποδείξεις προς τους φορείς, μόνο ο ένας στους τρεις από τους φορείς που έλαβαν τις υποδείξεις, συμμορφώθηκε. Αυτό είναι ένα από τα προβλήματα του σπάταλου κομματικού κράτους.

 Έρχεται μόλις προχθές ο υπεύθυνος οικονομικής πολιτικής του ΣΥΡΙΖΑ -νομίζω ότι αυτός είναι ο τυπικός τίτλος του- και μας λέει -τα έχει υπολογίσει- ότι το κράτος χάνει 15 δισεκατομμύρια κάθε χρόνο από λαθρεμπόριο καπνού, καυσίμων, ποτών, φοροδιαφυγή και διαφθορά.

Πέρα από το προφανές ερώτημα εσείς τι κάνατε γι’ αυτά, κύριε Αλεξιάδη, που είχατε για μήνες -και νομίζω για χρόνια- την τυπική αρμοδιότητα για όλα αυτά, υπάρχει ένα μεγαλύτερο ερώτημα προς την Κυβέρνηση των ΣΥΡΙΖΑ -ΑΝΕΛ: Ποιος προστατεύει, λοιπόν, αυτά τα τελευταία χρόνια τους λαθρέμπορους του πετρελαίου, του καπνού και τους μεγάλους φοροφυγάδες;

Μας ρωτάνε κάποιοι συνάδελφοι, πολλές φορές καλοπροαίρετα, πολλές φορές κακοπροαίτερα, από πού μπορεί να κόψει λεφτά το κράτος, από πού μπορεί να κόψει δαπάνες το κράτος. Δίνουμε συνεχώς νέα παραδείγματα της μεγάλης σπατάλης. Θα το ξέρετε. Έχει γραφτεί, έχει φωτογραφηθεί, έχει σχολιαστεί. Στη Θηβών εξακολουθεί το κράτος να πληρώνει 6 εκατομμύρια ευρώ τον χρόνο για ογδόντα χιλιάδες τετραγωνικά μέτρα και ογδόντα υπαλλήλους, δηλαδή ένα στρέμμα ανά δημόσιο υπάλληλο.

Ο προϋπολογισμός το 2017 εμφανίζει αύξηση κατά κάτι παραπάνω από μισό δισεκατομμύριο για έξοδα που αφορούν κυρίως καταναλωτικές δαπάνες και δαπάνες μετακίνησης του προσωπικού. Φαντάζομαι ότι είναι οι πρόσθετες ανάγκες ορισμένων εκ των Υπουργών στα πολυτελή ξενοδοχεία και καζίνο του εξωτερικού.

Ας έλθουμε τώρα στην περιβόητη καθαρή έξοδο από το μνημόνιο τον Αύγουστο του 2018. Είναι -για να χρησιμοποιήσω άλλη μία φράση που έχει μπει στην πολιτική μας ορολογία- το νέο μεγάλο fake news των ΣΥΡΙΖΑ - ΑΝΕΛ. Αφού δεχτήκαμε -για να είμαι πιο ακριβής- την απαίτηση των δανειστών για το υπερταμείο αποκρατικοποιήσεων, αφού δεσμεύτηκαν οι ΣΥΡΙΖΑ - ΑΝΕΛ να δεσμεύσουν την κρατική περιουσία για ενενήντα εννέα χρόνια, αφού οι τράπεζες τορπιλίστηκαν -θυμίζω ότι στα μέσα της κρίσης η συνολική κεφαλαιοποίηση των τραπεζών ξεπερνούσε τα 30 δισεκατομμύρια και τώρα είναι χαμηλότερη των 8 δισεκατομμυρίων- αφού δεχτήκαμε πρόσθετα μέτρα 2% του ΑΕΠ, ένα από τη μείωση συντάξεων το 2019 και άλλο ένα από μείωση του αφορολόγητου το 2020, αφού υπογράψαμε τα τερατώδη πρωτογενή πλεονάσματα, 3,5% του ΑΕΠ μέχρι το 2023 και τουλάχιστον 2% μέχρι το 2060, τώρα λένε ότι μετά απ’ όλα αυτά μπορούμε να βγούμε από το μνημόνιο, αποσιωπώντας βέβαια ότι θα δίνουμε λόγο στους δανειστές μας μέχρι να αποπληρώσουμε το 75% των ευρωπαϊκών δανείων.

Αλήθεια -για να ελαφρύνουμε και λίγο την ατμόσφαιρα- πού θα πάνε αυτά τα 7 δισεκατομμύρια ευρώ πρωτογενές πλεόνασμα που προβλέπει ο προϋπολογισμός για το 2018; Πού θα πάνε; Για να το πω με την παλιά γλώσσα των ΣΥΡΙΖΑ - ΑΝΕΛ, τα 7 δισεκατομμύρια ευρώ θα πάνε για την εξυπηρέτηση ενός παράνομου, μη νόμιμου, -λέγατε και τις δύο λέξεις και παράνομου και μη νόμιμου-, επαχθούς, επονείδιστου μη βιώσιμου χρέους. Και όλα αυτά σήμερα δεν τα επιβάλλουν οι γερμανοτσολιάδες ή, τέλος πάντων, οι αρεστοί των ισχυρών της Ευρώπης, αλλά ο κ. Τσακαλώτος, που εκτός των άλλων τον είδαμε να χαίρεται πάρα πολύ που τον κάλεσαν να κτυπήσει το σφυράκι στη Wall Street.

Αλήθεια, κύριε Υπουργέ, δεν σας έχουμε δει πιο χαμογελαστό, πιο χαρούμενο, πιο εντυπωσιασμένο και τελικά πιο ευτυχή -συνήθως σας βλέπουμε πολύ βλοσυρό στη Βουλή- από εκείνη τη στιγμή που κτυπήσατε το σφυράκι στη Wall Street. Πραγματικά, εάν το ξέραμε πολύ νωρίτερα ότι αυτό θα σας ευχαριστήσει πάρα πολύ, θα έπρεπε να είχαμε οργανώσει μια εκδρομή στον ναό του καπιταλισμού, να σας φύγει και αυτό το απωθημένο που νομίζω ότι το πληρώσαμε πολύ ακριβά σε πολλούς τομείς.

(Χειροκροτήματα από τις πτέρυγες του Ποταμιού και της Δημοκρατικής Συμπαράταξης ΠΑΣΟΚ - ΔΗΜΑΡ)

Κυρίες και κύριοι συνάδελφοι, είναι προφανές ότι αυτός ο προϋπολογισμός δεν μπορεί να έχει την έγκριση του κινήματός μας. Το Ποτάμι θα επιμείνει να μελετά και να προωθεί σύγχρονες λύσεις, όχι τις λύσεις που έχουν την έγκριση των συντεχνιών, όχι τις λύσεις που επιβάλλουν οι κομματικοί μηχανισμοί, όχι τις λύσεις που στηρίζουν τα συμφέροντα των κολλητών.

Το Ποτάμι -και το Κίνημα Αλλαγής που αυτές τις μέρες χτίζουμε- θέλει να απελευθερώσει τις δημιουργικές δυνάμεις της κοινωνίας, θέλει να στηρίξει όλους αυτούς που ωθούνται στο περιθώριο, θέλει να λύσει τα χέρια αυτών που ποτέ δεν τους χαρίστηκε τίποτα.

Η Ελλάδα μπορεί να έχει ένα σπουδαίο μέλλον, αρκεί να φύγει από τα χέρια των λαϊκιστών, των συντηρητικών, των ιδεοληπτικών και τελικά των αμοραλιστών της πολιτικής και της εξουσίας. Αυτός είναι ο στόχος και αυτή είναι η ευθύνη, αρχικά των προοδευτικών πολιτών, που βλέπουν πια την αλήθεια μπροστά τους, αλλά στη συνέχεια και των πραγματικά προοδευτικών πολιτικών της χώρας.

Σας ευχαριστώ.

(Χειροκροτήματα από τις πτέρυγες του Ποταμιού και της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Πρόεδρος της Κοινοβουλευτικής Ομάδας της Ένωσης Κεντρώων κ. Βασίλης Λεβέντης.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Έχει έθιμο ο κ. Μητσοτάκης, όταν ανεβαίνει στο Βήμα ο Βασίλης Λεβέντης, να απέρχεται. Του εύχομαι να μη με χρειαστεί μόνο, γιατί εάν με χρειαστεί θα απέλθω εγώ. Αυτά πάνε δανεικά, ξέρετε!

(Γέλωτες στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κάντε λίγο ησυχία.

Συνεχίστε, κύριε Πρόεδρε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Όταν συναντήθηκα με τον κ. Μητσοτάκη, κυρίες και κύριοι, πριν από πέντε-έξι μήνες, επειδή αναγνώρισε ενώπιόν μου ότι ο πατέρας του ήταν πρωτεργάτης σε αποστασία, που έριξε κυβέρνηση με 54%, εγώ βγήκα και είπα έξω ότι συνάντησα έναν ώριμο Μητσοτάκη, έναν Μητσοτάκη αρκετά καλύτερο από ό,τι τον περίμενα.

Βγήκαν άλλοι και είπαν ότι τώρα θα συνεργαστεί ο Λεβέντης με τον Μητσοτάκη. Όχι, απλά θεωρούσα ότι είναι πράξη γενναιότητας να αναγνωρίζει ο γιος του πρωτεργάτη της αποστασίας του 1965 το λάθος του πατέρα του. Διότι στην Ελλάδα υπάρχει τέτοια έλλειψη συγγνώμης, τέτοια έλλειψη αναγνώρισης λαθών, γενικώς υπάρχει τέτοιο πράγμα και τέτοιο θράσος, που είναι όλοι αλάνθαστοι στην Αίθουσα αυτή.

Εν πάση περιπτώσει, για τον κ. Μητσοτάκη έχω να πω ότι βασίζει όλη του την προσπάθεια στο να πάρει την κυβέρνηση με μπόνους βέβαια, δηλαδή με τις πενήντα έδρες μπόνους που δίνει αυτός ο εκλογικός νόμος. Εκεί βασίζει την προσπάθειά του. Αν γίνει κάποιο δημοψήφισμα λίγο προ των εκλογών και βγάλει ο ελληνικός λαός ότι θέλει απλή αναλογική με 65% -που ξέρω ότι θέλει, γιατί έχω κάνει κι εγώ έρευνες και ξέρω ότι το 65% του ελληνικού λαού θέλει την απλή αναλογική- ο κ. Μητσοτάκης θα πρέπει να φύγει και από Αρχηγός της Νέας Δημοκρατίας, γιατί το να μείνει Αρχηγός, όταν ο λαός έχει εκφραστεί υπέρ της απλής αναλογικής και αυτός επαγγέλλεται αυτοδυναμίες, σημαίνει ότι είναι εκτός τόπου και χρόνου. Έτσι νομίζω. Δεν είναι;

Και ο Μεϊμαράκης πότε έφυγε από Αρχηγός της Νέας Δημοκρατίας; Όταν έχασε το δημοψήφισμα. Επαγγελλόταν το «ναι» και βγήκε το «όχι». Ήταν δυνατόν να μείνει; Εκινήθησαν οι διαδικασίες.

**ΑΘΑΝΑΣΙΟΣ ΜΠΟΥΡΑΣ:** Μετά τις εκλογές. Τα μπερδεύετε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Έτσι είναι. Σας λέγω, αγαπητοί κύριοι, λίγο μυαλό να υπάρχει. Μπορεί να εκφραστεί ο ελληνικός λαός με δημοψήφισμα ότι θέλει την απλή αναλογική. Εσείς τα βασίζετε όλα στο να επιστρέψετε αυτοδύναμοι ή έστω με έναν συνεταίρο σαν το ΠΑΣΟΚ. Τι άλλο; Δεν υπάρχει κάποιος άλλος να σας δώσει ψήφο εδώ μέσα. Υπάρχει άλλος να σας δώσει ψήφο;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ο ΣΥΡΙΖΑ.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Ο ΣΥΡΙΖΑ; Εντάξει, αν κάνετε μεγάλο συνασπισμό, αυτό θα είναι ένα άλλο ζήτημα και θα είναι προς όφελος της χώρας, αν γίνει τέτοιου είδους βήμα. Αν γίνει τέτοιου είδους βήμα σε αυτόν τον τόπο, αντί να βρίζετε ο ένας τον άλλον «προδότη» οι δύο -υποτίθεται- μεγάλοι της πολιτικής και να βάλετε κάτω τη μύτη και τους εγωισμούς και να φτιάξετε μια οικουμενική κυβέρνηση, αυτό είναι άλλο ζήτημα, που σημαίνει πρόοδο των θεσμών, που σημαίνει ότι πολλά πράγματα πάνε προς το καλύτερο.

Εγώ πάντως θεωρώ ότι ο κ. Μητσοτάκης, αν γίνει δημοψήφισμα μαζί με κάποια ερωτήματα για το Σύνταγμα και για την απλή αναλογική και χαθεί το δημοψήφισμα αυτό για τη Νέα Δημοκρατία, δεν θα έχει λόγο να είναι ούτε Αρχηγός της Νέας Δημοκρατίας. Πρέπει να τα μαζεύει. Γι’ αυτό του είχα πει στο ραντεβού που είχαμε ότι πρέπει σαν νέος Αρχηγός να μη διαλέγει συστήματα αλλά να προσπαθεί μέσα στο πλαίσιο των συνεννοήσεων να υπάρχει. Όταν διαλέγεις συστήματα, αν δεν σου βγει, χάνεις και την καριέρα σου, χάνεις τα πάντα. Πιστεύω ότι εκεί θα φτάσουμε τελικώς, σε δημοψήφισμα λίγο προ των εκλογών. Αυτή είναι η πεποίθησή μου. Δεν έχει άλλη λύση ο κ. Τσίπρας.

Τώρα, σχετικά με τον προϋπολογισμό που συζητάμε, ο προϋπολογισμός αυτός είναι ίδιος με τους προηγούμενους προϋπολογισμούς του Γιώργου Παπανδρέου, του Σαμαρά, του Τσίπρα. Άκουγα χθες τον καυγά μεταξύ του κ. Βενιζέλου και του κ. Τσακαλώτου.

Θα μου επιτρέψετε, κύριε Υπουργέ, να σας πω ότι και η δική σας φράση προς τον κ. Βενιζέλο, λέγοντάς του ότι «είσαι αποτυχημένος» ήταν ανάρμοστη. Είναι ανάρμοστο στην Αίθουσα αυτή ο ένας να λέει τον άλλο αποτυχημένο και μετά είπε σε εσάς -νομίζω- να ξεκαβαλικέψετε. Και οι δύο δεν σεβαστήκατε το χώρο στον οποίο μιλούσατε.

Εσείς εκφράζατε την άποψη τώρα πάμε καλύτερα, το οποίο θα το δούμε οσονούπω. Ο δε κ. Βενιζέλος εξέφραζε την άποψη ότι εκείνος τα έκανε καλύτερα. Πιστεύω ότι και οι δύο τα κάνατε μούσκεμα. Δίκαιο είχατε και οι δύο, αλλά όχι στους χαρακτηρισμούς. Οι χαρακτηρισμοί είναι αταίριαστοι για την Αίθουσα αυτή.

Τώρα, πράγματι, από τον προϋπολογισμό αφαιρούνται κάποια λεφτά. Άρα δεν είναι προϋπολογισμός που δίνει, είναι προϋπολογισμός που παίρνει όταν αφαιρούνται κάποια χρήματα, έτσι δεν είναι; Τα μεγάλα έργα έχουν σταματήσει. Προσπαθούμε με κοψίματα μισθών και συντάξεων και με επιβολή φόρων να επιβιώσουμε. Επιβιώνουμε οκτώ χρόνια έτσι. Πόσο καιρό μπορούμε να επιβιώσουμε έτσι; Να πάνε δέκα τα χρόνια; Θα πεθάνουν οι Έλληνες.

Πρέπει να σεβαστούμε τον κόσμο που υπάρχει έξω στις πλατείες, στα χωριά, στις πόλεις. Δεν αντέχει ο κόσμος. Αυτό δεν το έχετε ακούσει; Δεν αντέχει ο κόσμος να κόβουμε μισθούς και συντάξεις και να επιβάλουμε όλο νέους φόρους. Γίνεται τίποτα άλλο στον τόπο αυτόν οκτώ χρόνια; Αν γίνεται κάτι άλλο και δεν το έχω πληροφορηθεί, πείτε το.

Τώρα εσείς εδώ μέσα όλον τον χρόνο τον αναλώσατε στο ποιος φταίει. Λέτε ότι φταίει ο Τσίπρας και ο Τσίπρας ότι φταίτε εσείς, μια τραμπάλα για το ποιος φταίει. Λύσεις ακούγονται; Όχι.

Εγώ τι πιστεύω σαν Βασίλης Λεβέντης, θέλετε να σας πω; Το έγκλημα έγινε από το 2009. Έπρεπε να σχηματιστεί μια κυβέρνηση διακοσίων τριάντα, διακοσίων σαράντα Βουλευτών. Τότε έκανε το λάθος ο Γιωργάκης και άρχισε να τρέχει σε Κίνες και σε Ρωσίες εκλιπαρώντας για λεφτά, έφαγε πολύτιμο χρόνο.

Μετά ήρθε ο Βενιζέλος με τον Σαμαρά, οι οποίοι άρχισαν και αυτοί να κόβουν συντάξεις, μισθούς και να λένε: «θα πάμε καλύτερα, βγαίνουμε από τα μνημόνια», αλλά στο μεταξύ πετσοκόψανε τον κόσμο. Το λάθος τους είναι ότι έκαναν κυβέρνηση. Έκαναν κυβέρνηση ο Σαμαράς με τον Βενιζέλο και κάνοντας κυβέρνηση έδωσαν την ώθηση στον ΣΥΡΙΖΑ, πρώτον, να μεγαλώσει, παίρνοντας τη φθορά τους και, δεύτερον, στην Αίθουσα αυτή οι μισοί να λένε τους άλλους μισούς προδότες.

Αν δεν είχε γίνει αυτή η κυβέρνηση Σαμαρά - Βενιζέλου τον Μάιο του 2012 και γινόντουσαν αληθινές προσπάθειες για μια οικουμενική λύση η χώρα θα είχε βγει από τα μνημόνια. Το πιστεύω απόλυτα.

Με αυτή την κατάσταση η μισή Βουλή να λέει τους άλλους μισούς προδότες και εν τω μεταξύ να τρέχουν οι φόροι και τα κοψίματα μισθών και συντάξεων και η αντιπολίτευση να μεγαλώνει εκ του θυμού του κόσμου και να έρχεται μετά η αντιπολίτευση στην εξουσία και να τα κάνει πιο μούσκεμα από αυτούς που κατηγορούσε ότι διώχνουν ιδιαίτερα τη νεολαία αλλά και όλο τον κόσμο από την πολιτική.

Αν αποστρέφονται όλοι οι Έλληνες και οι Ελληνίδες την πολιτική, γι’ αυτό την αποστρέφονται, γιατί αυτοί που δηλώνουν ότι θέλουν να διώξουν τους άλλους αποδεικνύονται χειρότεροι από αυτούς που διώχνουν. Και σε αυτόν τον τόπο όλο διώχνουμε ο ένας τον άλλον. Και διερωτάται ο λαός: πότε θα βρεθεί ένας στοιχειωδώς ικανός να τον ανεχθούμε;

Είχε συνέδριο θέσεων η Νέα Δημοκρατία. Άκουσα την ομιλία του κ. Μητσοτάκη. Περίμενα να ακούσω κάτι. Κόβει φόρους, ξέρει ότι αυτό φέρνει ψήφους. Πώς κόβει φόρους; Πώς θα φέρει ανάπτυξη;

Όταν ήταν η Νέα Δημοκρατία στην κυβέρνηση είχε έρθει μία επένδυση; Ούτε μία. Άρα πώς αυτό που θα κόψετε θα το αντικαταστήσετε; Πρέπει να σας εμπιστευτούμε απλά ότι θα είστε διαφορετικοί από χθες.

Αυτό μας ζητάτε. Ζητάτε από τον ελληνικό λαό να δεχθεί ότι τώρα θα διορθωθείτε και θα είστε καλύτεροι από χθες. Με τι κριτήρια; Γιατί δεν βγάζετε πρόγραμμα; Όλο λέτε ότι θα βγάλετε πρόγραμμα, ότι, θα, θα, θα! Τι θα κάνετε; Θα μειώσετε -λέτε- 30% τον ΕΝΦΙΑ. Με τι θα τον αντικαταστήσετε, αφού ο ΕΝΦΙΑ είναι ανελαστικός φόρος; Θέλουν οι ξένοι για παράδειγμα 3 δισεκατομμύρια. Αν τον μειώσεις κατά τι, πρέπει από κάπου αλλού να τα φέρεις.

Εκφράζεται μια αντίληψη ότι μειώνοντας φόρους αυξάνονται οι τζίροι. Αυτό είναι οικονομολογικά το προσδοκώμενο. Όμως, από πού κι ως πού αυξάνονται; Στη χώρα υπάρχει οικονομική στειρότητα. Στη χώρα δεν λειτουργεί τίποτα. Ο κλασικός κανόνας ότι μειώνοντας φόρους ευεργετείται η οικονομία υπάρχει, αλλά σε χώρες φυσιολογικές. Εδώ τη χώρα την καταντήσατε νεκροταφείο. Στα νεκροταφεία δεν ισχύουν αυτοί οι κανόνες. Γι’ αυτό πέφτει έξω και η Κυβέρνηση.

Και τι αναγκάζεται να κάνει, όταν πια το άγχος και το άγος του κόσμου μεγεθύνεται; Λένε, «πάρε 300 ευρώ εσύ, πάρε 400 ευρώ εσύ. Με τρακοσάρια και διακοσάρια πάμε να περισώσουμε ό,τι περισώζεται. Αυτό κάνουμε, κυρίες και κύριοι.

Το λάθος, λοιπόν, το έκανε ο Σαμαράς με τον Βενιζέλο που όρκισαν κυβέρνηση και έδωσαν την ευκαιρία στον Τσίπρα να εισπράξει τη φθορά τους και να γίνει Κυβέρνηση. Έπρεπε να επιμείνουν και να πουν: «κύριοι θα πάμε όλοι μαζί έξω, θα κάνουμε όλοι μαζί αυτό που πρέπει να γίνει για τη χώρα». Και, βεβαίως, ο Τσίπρας έκανε το ίδιο λάθος, όρκισε και αυτός Κυβέρνηση, έχοντας προηγουμένως υποσχεθεί τα πάντα ενώ ήξερε ότι κατ’ ουσίαν έχει εξαπατηθεί ο κόσμος. Γιατί δεν πιστεύω ότι ο κύριος Πρωθυπουργός δεν ήξερε ότι είναι αδύνατον να πραγματοποιηθούν οι τρέλες που είχε υποσχεθεί, δηλαδή τα «σκίζουμε μνημόνια, θα αλλάξουμε την Ευρώπη, θα την κάνουμε την Ευρώπη διαφορετική» και λοιπά.

Πήγα στην πρόσφατη σύνοδο των δικαστών και τους συμβούλευσα να κατεβάσουν λίγο τους τόνους, γιατί κάνει ο Κοντονής αυτά που κάνει -τον Κοντονή κι εγώ τον θεωρώ λίγο εμπαθή άνθρωπο- και βγαίνετε κι εσείς σαν Δικαστική Ένωση και κάνετε ανακοινώσεις σαν να είστε πολιτική παράταξη. Μην το κάνετε αυτό, μην πέφτετε. Ακόμα κι αν πέφτει ο Υπουργός, εσείς σταθείτε σε ένα ύψος. Ο Υπουργός αν δεν ψηφιστεί, αύριο δεν θα είναι τίποτα, ενώ εσείς όσο είστε στην ενέργεια, είστε δικαστές που απονέμετε δικαιοσύνη. Εσείς έχετε χρέος να σεβαστείτε τον θεσμό που πρεσβεύετε. Δεν το κατάλαβαν. Νόμιζαν ότι τους επιτίθεμαι. Δεν το κατανόησαν. Και είδα σήμερα ότι συνέχισαν με μία απόφαση ότι αυτοί και μόνο αυτοί δικαιούνται να μην καταθέτουν.

Εγώ τους ρωτούσα: «καταθέσατε φέτος πόθεν έσχες;». Αυτοί μου απαντούσαν: «είκοσι χρόνια καταθέτουμε». Λέω: «δεν ρωτάω για τα είκοσι, αλλά για φέτος». Στο τέλος αναγκάστηκαν και είπαν: «φέτος, όντως δεν καταθέσαμε». «Πείτε το ρε παιδιά». Λένε: «μα, δεν καταθέσαμε γιατί βγήκε μία και λοιπά…».

Ρε παιδιά, σε αυτόν τον τόπο δεν υπάρχουν διαφορετικοί πολίτες. Όλοι όσοι είμαστε υπό έλεγχο πρέπει προθύμως να είμαστε υπό έλεγχο. Έτσι είναι. Άλλο αν ο Υπουργός, επαναλαμβάνω, βγαίνει σαν κήνσορας, σαν εθνικός εισαγγελέας, σχεδόν σαν δικτάτορας και θέλει να περνάει το δικό του.

Το ίδιο έκανε και στην ταυτότητα φύλου, από δεκαπέντε ετών να αυτοπροσδιορίζονται. Ο μόνος άνθρωπος που δεν κατάλαβε ότι δεκαπέντε ετών είναι μία μικρή ηλικία για να αυτοπροσδιορίζεται ένα άτομο είναι ο κ. Κοντονής. Δεν το κατάλαβε. Τι να κάνουμε; Έχουμε να κάνουμε με εμπαθή.

Εγώ παρακαλώ τον κύριο Πρωθυπουργό να σκεφθεί το θέμα αντικατάστασης του κ. Κοντονή, γιατί αν οξυνθεί περαιτέρω το κλίμα, η χώρα θα ζημιωθεί. Δεν το λέω για να περάσει των δικαστών. Άλλωστε, τους είπα ότι έχουν υποχρέωση να καταθέτουν «πόθεν έσχες» και δεν τους άρεσε.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

Εγώ λέω ότι, αν αρχίσουμε στον τόπο αυτό στο κάθε τι να αμφισβητούμε τις αποφάσεις της δικαιοσύνης και να δημιουργούμε οξύτητα τέτοιας μορφής, δεν θα έχουμε καλό ξεμπέρδεμα. Αν προστεθεί, δηλαδή, στις οξύτητες άλλων ειδών και αυτή ανάμεσα στην κυβέρνηση και τη δικαιοσύνη, οι εξελίξεις δεν θα είναι φυσιολογικές για τη χώρα.

Για το θέμα των Σκοπίων: οι εφημερίδες γράφουν ότι μέχρι τον Μάιο πρέπει να έχει λήξει το θέμα της ονομασίας των Σκοπίων, διότι βιάζεται ο Τραμπ να έχει τελειώσει το θέμα αυτό μέχρι τον Ιούνιο και διότι είναι ευκαιρία τώρα που εκεί υπάρχει ηγεσία πιο «μαλακή» και συγκαταβατική να λύσουμε το θέμα. Συμφωνώ.

Ερωτώ, όμως: Εις τη διαπραγμάτευση πώς μετέχουμε; Με τι τρόπο μετέχουμε; Ως πού μπορούμε να υποχωρήσουμε; Ποια είναι η θέση;

Ο Αντώνης Σαμαράς ξέρετε πότε έκανε την Πολιτική Άνοιξη; Την ημέρα που τέθηκε στο Συμβούλιο Αρχηγών το ζήτημα των Σκοπίων και εξεδιώχθη από Υπουργός Εξωτερικών. Τότε ιδρύθηκε η Πολιτική Άνοιξη. Συμφώνησε ο Καραμανλής, απ’ ό,τι ξέρω, με τον γερο-Μητσοτάκη και τον απέλυσαν. Στον προθάλαμο της σύσκεψης Αρχηγών εξεδιώχθη από την κυβέρνηση ο Σαμαράς.

Ο Σαμαράς βρίσκεται σήμερα στη Νέα Δημοκρατία. Απάντησε προχθές ο Χατζηδάκης στον «ΣΚΑΪ» ότι η θέση της Νέας Δημοκρατίας στο θέμα των Σκοπίων είναι ό,τι απεφασίσθη σε εκείνη τη σύσκεψη Αρχηγών.

Σε εκείνη τη σύσκεψη Αρχηγών απεφασίσθη σύνθετη ονομασία. Αυτό πρεσβεύει ο κ. Μητσοτάκης, τη σύνθετη ονομασία; Δηλαδή, το «Nova Macedonia» ή το «Βόρεια Μακεδονία»; Αυτό πρεσβεύει η Νέα Δημοκρατία;

Αν πρεσβεύετε αυτό, ούτε συνδυασμούς μην καταρτίσετε στη βόρεια Ελλάδα. Σας το λέω. Θα είναι το «χαστούκι» πολύ μεγάλο.

Όμως και ο κ. Τσίπρας τόσο εύκολα «πουλάει» το όνομα; Διότι αυτοί μπορεί να ρίξουν δέκα αγάλματα, να αποσύρουν από τις ιστοσελίδες περί αλυτρωτισμού, να πάρουν αυτό που θέλουν, το όνομα, και μετά από έναν μήνα να τα επαναφέρουν, όταν εμείς θα τους τα έχουμε δώσει.

Τι εγγυήσεις δίνετε εσείς; Τις ίδιες εγγυήσεις που έδωσε ο γερο-Καραμανλής όταν έβαλε την Τουρκία εγγυήτρια δύναμη στην Κύπρο; Όταν ο γερο-Καραμανλής με τον Αβέρωφ έβαλαν εγγυήτρια δύναμη την Τουρκία στην Κύπρο ήρθε εδώ ο Καραμανλής και έβαλε δημοσιεύματα στις απογευματινές εφημερίδες: «Ελύθη το Κυπριακό οριστικά». Και βγαίνει ο Γεώργιος Παπανδρέου στην Αίθουσα αυτή και λέει: «Ετέθη απλά η ταφόπετρα του Κυπριακού». Έτσι είπε για τον Καραμανλή.

Το ίδιο θα πείτε και τώρα; Θα δώσουμε το όνομα; Γιατί οι ξένοι επιμένουν, τώρα ή ποτέ. Και ίσως ένας ελιγμός του Τσίπρα είναι να πει ότι «κάνουμε εκλογές» και να αποφασίσει ο λαός. Είναι μείζον το θέμα αυτό.

Είναι μείζον, γιατί σας λέω ότι και η κυβέρνηση Μητσοτάκη το 1993 έπεσε από το θέμα των Σκοπίων. Από τη Λάρισα και πάνω δεν είναι διατεθειμένοι οι άνθρωποι για κανέναν Μητσοτάκη, για κανέναν Τσίπρα να παραδώσουν το όνομα. Το θεωρούν προδοσία, αν γίνει. Ξεκαθαρίστε το και αποφασίστε. Επιπλέον, δηλώστε τι πιστεύετε, τι πρεσβεύετε. Δεν μπορεί να βαδίζει «τυφλά» το θέμα των Σκοπίων.

Ο κ. Σκουρλέτης –τον άκουσα σε μία ομιλία που ήμουν παρών- λέει ότι «δεν θα δίνουμε πια τα χρήματα στις περιφέρειες με βάση πληθυσμιακά δεδομένα, αλλά θα τα δίνουμε με βάση τα ποιοτικά χαρακτηριστικά, τις ανάγκες».

Δηλαδή και σε έναν πολύ μικρό δήμο, που πληθυσμιακά δεν δικαιούται μεγάλα ποσά, αν κινδυνεύει σε πλημμύρα να πεθάνουν άνθρωποι, θα πηγαίνουνε να δίνουμε. Πότε το κατάλαβε αυτό; Έπρεπε πρώτα να υπάρχουν νεκροί; Ο κ. Σκουρλέτης πόσον καιρό είναι Υπουργός; Πότε κατάλαβε ότι έπρεπε να αλλάξει ο τρόπος χρηματοδότησης των περιφερειών και να γίνει με βάση τις αληθινές ανάγκες των περιφερειών η χρηματοδότηση; Το κατάλαβε αφού υπήρξαν νεκροί.

Και κάτι άλλο. Στην Ένωση Δικαστών, όταν ρώτησα γιατί ο εισαγγελέας δεν ενήργησε με τα αντανακλαστικά του για τη Μάνδρα και γιατί περίμεναν τη Δούρου να ζητήσει ευθύνες, όποιος κι αν έχει, πετάγεται ένας εισαγγελέας και μου λέει: «Την άλλη μέρα, κύριε Πρόεδρε, εκινήθη αυτεπάγγελτη διαδικασία έρευνας». Και τότε, η κίνηση της Δούρου ήταν διακοσμητική, ήταν για το θεαθήναι; Αν εκινήθη η διαδικασία, τι την ήθελε την επιπρόσθετη; Κι αν εκινήθη, όμως, τόσος καιρός που έχει περάσει, ανευρέθη κάτι; Πάλι κανείς δεν φταίει. Αδράνεια, απραξία στο κράτος. Υπεύθυνος κανένας! Αυτό είναι το αποτέλεσμα.

Και τι έγινε που κινούνται οι διαδικασίες; Εκινήθη η διαδικασία και με το «Αγία Ζώνη 2» που ρύπανε τον Πειραιά. Κατέβηκα στον Πειραιά και ρώτησα αν πήραν αποζημιώσεις. Ούτε ξέρανε. Λέω: «μήπως δεν είσαι αλιέας; Μήπως δεν είσαι καραβοκύρης μικρός; Μήπως δεν ξέρεις εσένα που ρωτάω;». Πήγαμε σε άλλους. Δεν είπαν τίποτα, λέει. Δεν υπεβλήθη κανένας φάκελος. Δεν μας ενημέρωσε κανένας.

Μιλάμε για τους πλειστηριασμούς. Και δεν πρέπει να είναι χοντροκέφαλη η Κυβέρνηση. Αφού λένε ότι δεν προστατεύεται η πρώτη κατοικία, φέρτε μια τροπολογία, σήμερα κιόλας, που να λέει ότι η πρώτη κατοικία προστατεύεται. Τελεία και παύλα. Να μην μπορεί να την αγγίξει ούτε συμβολαιογράφος ούτε πλειστηριαστής ούτε τράπεζα ούτε τίποτα.

Γιατί δεν εξηγείστε έτσι τίμια στην κοινωνία; Γιατί αφήνετε να απλώνονται απόψεις ότι «να, την πρώτη χρονιά θα πλειστηριάσουμε τόσες χιλιάδες, τη δεύτερη τόσες και μετά -λέει- θα πάμε πιο κάτω». Τι είναι αυτά; Γιατί η Αίθουσα αυτή δεν εξηγείται μπροστά στον λαό; Άλλαξαν οι συνθήκες, κυρίες και κύριοι συνάδελφοι, την τελευταία οκταετία. Γι’ αυτό ζητά ο λαός προστασία. Αν δεν υπήρχαν τα μνημόνια και η κάθετη πτώση εισοδήματος, δεν θα υπήρχε αίτημα προστασίας.

Θέλετε να σας πω την άποψή μου; Και η δεύτερη κατοικία πρέπει να προστατευτεί, για όσες κατοικίες έχουν παιδιά. Για να μη λέμε, όμως, πράγματα που είναι δύσκολο να πραγματοποιηθούν, πρέπει να γίνει μελέτη και μια κοινωνική συμφωνία μεταξύ κράτους, δανειστών και τραπεζών, για να είναι αληθινή η προστασία. Ο καθένας μπορεί να δηλώνει να προστατεύονται τα πάντα. Το θέμα είναι πόσο σοβαρή είναι αυτή η κουβέντα.

Ήρθε ο κ. Ερντογάν και είχα προειδοποιήσει τον κ. Τσίπρα να μην του δώσει ευκαιρία εδώ κι αρχίσει τις τρέλες ότι θέλει το ένα, θέλει το άλλο κ.λπ.. Λέει: «Του απαντήσαμε. Του απάντησε και ο Πρόεδρος της Δημοκρατίας, του απάντησε και ο Τσίπρας. Και ωραία του απάντησε». Του είπε: «Εσείς στην Αγιά Σοφιά πάτε και κάνετε πάρτι, ενώ εμείς σεβόμεθα».

Τι έμεινε, όμως, από αυτή την ιστορία; Έμεινε ότι οι Τούρκοι συνεχίζουν τις διεκδικήσεις τους και ότι οι Ένοπλες Δυνάμεις μας είναι σε ομηρεία, γιατί ο κ. Καμμένος θέλει να αναβαθμίσει κάτι τενεκέδες, ενώ οι άλλοι αγόρασαν εκατό F-35.

**ΧΡΗΣΤΟΣ ΑΝΤΩΝΙΟΥ:** Δεν είναι τενεκέδες.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Δεν είναι τενεκέδες, εντάξει. Πηγαίντε μπείτε μέσα σε αυτούς τους τενεκέδες και πηγαίντε στο Αιγαίο να κυνηγάτε τα F-35, για να δούμε πόσο ικανοί πιλότοι είστε.

Ξέρω ότι είναι γενναίοι οι πιλότοι. Αλλά όσα ατυχήματα προξενούνται, συμβαίνουν γιατί τα μηχανήματα επί των οποίων εποχούνται καλύτερα να μην πω τι είναι.

Για συντάξεις έχω κατ’ επανάληψη πει ότι η λύση είναι τα εισοδηματικά κριτήρια. Η Αυστραλία είναι ένα κράτος δυτικό. Όποιος έχει μεγάλα εισοδήματα, κατά την άποψή μου, δεν πρέπει να παίρνει σύνταξη. Εάν, δηλαδή έχεις πάνω από 3.000 ευρώ εισόδημα από ενοίκια, γιατί να παίρνεις και 1600 ευρώ σύνταξη; Έτσι θα εξοικονομηθούν χρήματα, για να μπορέσουμε να χρηματοδοτήσουμε αληθινά το κοινωνικό κράτος.

Αφού λέτε ότι είστε Αριστεροί, γιατί δεν το κάνετε; Βάλτε εισοδηματικά κριτήρια. Και το ΚΚΕ πρέπει να το θέλει αυτό. Ένας ο οποίος έχει ενοίκια να μην παίρνει σύνταξη, για όσο έχει ενοίκια. Εάν σταματήσουν να είναι νοικιασμένα, να επανέρχεται η σύνταξη. Δεν λέω να καταστρέψουμε ανθρώπους. Όποιος έχει εισόδημα πάνω από 3.000 από ενοίκια ή από τόκους καταθέσεων ή από οτιδήποτε να μην παίρνει τη σύνταξή του. Δεν την έχει ανάγκη.

Αντίθετα μάλιστα, το κράτος την έχει πολλαπλασίως ανάγκη για να στηρίξει μονογονεϊκές οικογένειες, πάμφτωχους, άστεγους και όλον αυτόν τον κόσμο που συναντάμε καθημερινά ενώπιόν μας.

Γιατί αποφεύγουμε να δούμε την αλήθεια πρόσωπο προς πρόσωπο; Γιατί; Αφού στο τέλος εκεί θα καταλήξουμε. Μην αμφιβάλλετε. Δεν θα γίνει εδώ εμφύλιος. Θα υιοθετηθούν αναγκαστικά λύσεις όπου οι έχοντες θα πρέπει να χρηματοδοτήσουν τους φτωχούς. Δεν υπάρχει άλλη λύση. Ξέρετε εσείς άλλη λύση;

Ξέρω ότι χάνω ψήφους με αυτό που λέω. Θα πει ένας πλούσιος που έχει 5.000 ευρώ από ενοίκια: «Τι λέει ο Λεβέντης; Θα μου αφαιρέσει εμένα τη σύνταξη;». Έτσι όπως πάμε, όμως, που πάμε τις συντάξεις από τέσσερα στο τρία και από τρία στο δύο και από δύο στο ένα, τι κάνουμε; Τι κάνουμε έτσι όπως πάμε, κύριε Μητσοτάκη; Ξέρω ότι και από το γραφείο του ακούει. Δεν έχω αμφιβολία.

Με τον Μητσοτάκη με συνδέει ένα πράγμα. Θέλετε να σας πω τι; Έριξε την κυβέρνηση του κόμματος που πρεσβεύω εγώ. Ουσιαστικά κατέστρεψε την παράταξή μου ο κ. Μητσοτάκης. Και αυτό μας κάνει να έχουμε μία περίεργη διασύνδεση. Μπορεί να μην είναι προς το καλό, αλλά να είναι προς το κακό. Αλλά είναι μια διασύνδεση.

Θέλω να πω και δύο λέξεις για τις δημοσκοπήσεις. Γιατί ο κ. Μητσοτάκης πιστεύει ότι, εάν η Βουλή γίνει πεντακομματική, θα βγει αυτοδύναμος. Και σε όλες τις φιλικές προς αυτόν δημοσκοπήσεις που γίνονται, βλέπουμε μεγάλη στήριξη του ΠΑΣΟΚ -έφτασε μέχρι 12%- και βλέπουμε και το σταθερό ποσοστό της Νέας Δημοκρατίας. Να δούμε, βέβαια, πόσο θα γίνει στο τέλος, γιατί στο τέλος ξυρίζουν τον γαμπρό!

Και ακούστε τι κάνουν για την Ένωση Κεντρώων. Και από το Πανεπιστήμιο Μακεδονίας δεν κάνουν αναγωγή. Άθροισα τα ποσοστά που έδινε και το σύνολο ήταν 80%. Ακόμα και με το 2,5% που έδωσε χθες, βγαίνει 3,20%. Αυτό το ποσοστό το έδωσε η «MRB» πριν τρεις μέρες. Ο κύριος, όμως, της Θεσσαλονίκης δεν το έδωσε. Άφησε μόνο την πρόθεση. Εάν έκανε, όμως, την αναγωγή, το μόνο κόμμα από τα μικρότερα -υποτίθεται- που εισήρχετο στη Βουλή είναι η Ένωση Κεντρώων.

Θέλω, όμως, να πω κάτι. Να προσέξουν οι κύριοι με τις δημοσκοπήσεις και να προσέξουν και τα κόμματα με τους υπολογισμούς, εάν βασίζουν τους υπολογισμούς τους πάνω στις δημοσκοπήσεις.

Εγώ είμαι πολιτικός του πρωτογενούς τομέα. Τι έχω μάθει; Να τρέχω πόρτα, πόρτα και χωριό, χωριό. Εμένα δεν θα με νοιάξει πόσο προηγείται η Γεννηματά. Εγώ θα τρέξω με όσες αντοχές έχω και θα κοιτάω τον λαό στα μάτια, γιατί εγώ ούτε ένα εκατομμύριο κόσμο έχω διορίσει στο δημόσιο ούτε δάνεια χρωστάω. Να ξέρουν κάποιοι από τις εταιρείες δημοσκοπήσεων ότι θα κάψουν τα πτυχία τους –που δεν έχουν- με την Ένωση Κεντρώων.

Και, επιπλέον, το ποσοστό που θα λάβουμε δεν θα κυμανθεί γύρω στο 3,30% με 3,40%. Εγώ, αν γίνει τέτοιο ποσοστό, θα θεωρώ ηττημένο τον εαυτό μου. Το ποσοστό της Ένωσης Κεντρώων το αφήνω να το εκφράσει ο λαός τη νύχτα των εκλογών.

Σας ευχαριστώ, κυρίες και κύριοι συνάδελφοι.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Πρόεδρε.

Τον λόγο έχει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτριος Κουτσούμπας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι της Κυβέρνησης, έχετε ξεπεράσει κάθε όριο θράσους και πολιτικής εξαπάτησης με την καινούργια υπόσχεσή σας για το λαμπρό μεταμνημονιακό μέλλον που μας περιμένει μετά τον Αύγουστο του 2018, όταν, υποτίθεται, θα φτιάξουμε τον πρώτο εθνικό προϋπολογισμό μας ή θα αρχίζουμε να τον φτιάχνουμε.

Μας λέτε ότι ο προϋπολογισμός του 2018 είναι ο τελευταίος μνημονιακός. Επιχειρείτε να μας πείσετε πως ζούμε κάπου αλλού, σε κάποια άλλη χώρα όπου έχει ξεκινήσει, μάλιστα, η δίκαιη ανάπτυξη για όλους. Δυστυχώς για εσάς, οι εργαζόμενοι έχουν αρκετή πείρα πλέον για να δουν πίσω από τις διακηρύξεις σας, έχουν τσέπη και καταλαβαίνουν τα νέα μέτρα που προωθείτε το επόμενο διάστημα.

Παρά τις πομπώδεις διακηρύξεις σας για την ανάπτυξη που αρχίζει να ανακουφίζει τον λαό, την επόμενη χρονιά οι εργαζόμενοι θα κληθούν να πληρώσουν πάνω από ένα δισεκατομμύριο ευρώ περισσότερους φόρους, για να υλοποιηθεί ο στόχος σας του υπέρογκου πρωτογενούς πλεονάσματος στο 3,5% του ΑΕΠ. Θα δουν να καταργείται το δικαίωμα στην απεργία, όπως το θέλουν τα πολιτικά αφεντικά σας. Θα δουν να παραδίνετε τα λιγνιτικά της ΔΕΗ σε επενδυτικούς ομίλους και το ρεύμα να ακριβαίνει ακόμα περισσότερο. Θα δουν να βγαίνουν στο σφυρί τα σπίτια τους. Θα δουν να κυνηγάτε, ως φοροφυγάδες, μισθωτούς και αυτοαπασχολούμενους, για να καλύψετε βιομήχανους, εφοπλιστές, το μεγάλο κεφάλαιο συνολικά, που συστηματικά δεν πληρώνουν καθόλου φόρους.

Η ανάπτυξή σας έχει για τους εργαζόμενους το ίδιο ταξικό πρόσημο με την κρίση. Τότε είχαμε θυσίες, για να βγει η οικονομία από την κρίση, τώρα θα μας ζητάτε νέες θυσίες, για να θωρακίσουμε την ανάπτυξή σας. Και με ανάπτυξη δηλαδή και με καπιταλιστική κρίση η κατάσταση για τη μεγάλη πλειοψηφία των εργατικών, λαϊκών στρωμάτων επιδεινώνεται. Τα αντιλαϊκά μέτρα έρχονται συνεχώς. Και αν συνεχίσουμε να βαδίζουμε στον ίδιο δρόμο, δεν υπάρχει κανένα φως στο τούνελ για τα επόμενα τουλάχιστον χρόνια.

Και πώς θα μπορούσε άραγε να ήταν διαφορετικά; Η κρίση υπερσυσσώρευσης του κεφαλαίου σε παγκόσμιο επίπεδο δεν βρίσκει κανενός είδους λύση. Οι διεθνείς αναλύσεις κάνουν λόγο για πρωτόγνωρα επίπεδα υπερσυσσώρευσης κεφαλαίου, χαρακτηριστικότερη εκδοχή της οποίας είναι η τεράστιας κλίμακας αύξηση του χρέους, ιδιωτικού και δημόσιου, σε ολόκληρο τον κόσμο.

Μοναδική πρόταση και λύση που βρίσκει το κεφάλαιο σε ολόκληρο τον κόσμο είναι η αύξηση του βαθμού εκμετάλλευσης της εργατικής τάξης με πολλούς και διαφορετικούς τρόπους: με άμεση μείωση των μισθών, με διασφάλιση φθηνότερης εργατικής δύναμης, με προώθηση ιδιωτικοποιήσεων στην υγεία, στην παιδεία, σε κοινωνικές υπηρεσίες, που εκτινάσσουν το βάρος στις λαϊκές οικογένειες, με χτύπημα όσων θεωρούνται ή τους θεωρείτε εσείς μεσαίους.

«Μεσαίοι», ένας έξυπνος όρος πίσω από τον οποίο κρύβετε εσείς όποιον δεν βρίσκεται σε κατάσταση εξαθλίωσης, ώστε να βρεθούν νέες πηγές αφαίμαξης για τη στήριξη μόνο της κερδοφορίας του μεγάλου κεφαλαίου. Παντού και διαχρονικά η δική σας πλευρά σε αυτή τη φάση του συνεχιζόμενου ταξικού πολέμου επιτίθεται σε μισθωτούς, αυτοαπασχολούμενους και συνταξιούχους.

Και αφήστε τώρα τις κορόνες για τα επιδόματα που δίνετε.

Κάθε κυβέρνηση -μάλιστα κάθε αντιλαϊκή κυβέρνηση, για να την προσδιορίσουμε επακριβώς- που κόβει δικαιώματα δίνει τέτοια επιδόματα πτωχοκομείου, για να συγκαλύπτει την πολιτική της. Έτσι έκαναν και οι προηγούμενες κυβερνήσεις. Άλλωστε εσείς οι ίδιοι παραδεχθήκατε σήμερα και χθες εδώ, με ομιλίες Βουλευτών σας και Υπουργών, ότι αυτό έκανε και η κυβέρνηση της Νέας Δημοκρατίας. Έδινε μερίσματα.

Το πρόβλημά σας, λοιπόν, δεν είναι τα επιδόματα, αλλά τα δικαιώματα. Με αυτά θέλετε να ξεμπερδεύετε. Αυτή είναι η πολιτική σας και εδώ στην Ελλάδα. Μια συνεχής πολιτική μείωσης μισθών, συνολικά φθηνής εργατικής δύναμης και μεταρρυθμίσεων υπέρ των μονοπωλίων. Αυτό προσπαθείτε βέβαια να εδραιώσετε για δεκαετίες μαζί με τη συνέχιση του έργου των προηγούμενων από εσάς. Λέω όλοι σας, όχι μόνο εσείς στα τρία χρόνια. Δηλαδή, και η Νέα Δημοκρατία και το ΠΑΣΟΚ που εργάστηκαν δραστήρια για τη θεμελίωση της αστικής εξουσίας, αυτής δηλαδή της στυγνής δικτατορίας των μονοπωλίων.

Όντως, κάνετε φιλότιμες προσπάθειες και εσείς και όλοι οι πολιτικοί σας σύμμαχοι ανά τον κόσμο. Έχετε τη θαυμαστή ιδιαιτερότητα να είστε με όλους ή να παριστάνετε, τέλος πάντων, ότι είστε με όλους, αφού δεν κρατήσατε και κάτι άλλο από τον οπορτουνισμό που σας διέκρινε χρόνια τώρα, πέρα από αυτή ακριβώς τη δυνατότητα ελιγμού του χαμαιλέοντα, για να το πούμε πιο κατανοητά, που κινείται πάντα βέβαια με το ρεύμα. Από τον δημοκρατικό Κλίντον, μέχρι τον «διαβολικά καλό» τώρα ρεπουμπλικάνο Τραμπ έως τον Νετανιάχου του Ισραήλ, αλλά και τον Μακρόν, τη Μέρκελ και πολλούς άλλους.

Και επειδή σας αρέσει συνεχώς να σκιαγραφείτε το διεθνές και ευρωπαϊκό πλαίσιο, για να δικαιολογήσετε και τα αίσχη τα δικά σας, ένα σας λέμε: Φυσικά για να φέρετε την καπιταλιστική οικονομία πίσω σε φάση σταθερής μακροπρόθεσμης ανάπτυξης δεν μπορείτε να τα καταφέρετε, ακόμα και αν συμφωνήσετε και συνομολογήσετε όλοι μαζί. Νιώθετε όλοι στην πλάτη σας το φάντασμα των εσωτερικών αντιφάσεων του καπιταλισμού, την αδυναμία του να ελέγξει τις παραγωγικές δυνάμεις που ο ίδιος δημιουργεί, την αδυναμία κεφαλαίων που λιμνάζουν να επενδυθούν με ικανοποιητικό ποσοστό κέρδους.

Σε ολόκληρο τον κόσμο διεθνείς οργανισμοί και μεγάλες τράπεζες, από το Διεθνές Νομισματικό Ταμείο μέχρι τη Διεθνή Τράπεζα Διακανονισμών και την Παγκόσμια Τράπεζα, από τη Deutsche Bank μέχρι τις μεγάλες αμερικάνικες τράπεζες, όλοι μιλούν για μια αυξανόμενη πιθανότητα εκδήλωσης μιας νέας καπιταλιστικής κρίσης μέσα στα επόμενα δύο χρόνια, με πιθανές αφετηρίες αυτή τη φορά την Κίνα στην Ασία και την Ιταλία στην Ευρωζώνη.

Ο καπιταλισμός δεν μπορεί να διαχειριστεί την υπερσυσσώρευση κεφαλαίου. Οι αντιθέσεις ανάμεσα σε ομίλους, κράτη και ιμπεριαλιστικές συμμαχίες, ακόμα και στο εσωτερικό τους, συνεχώς αυξάνονται. Η Κυβέρνηση των Ηνωμένων Πολιτειών δυναμιτίζει κυριολεκτικά την περιοχή μας και αυξάνει την αστάθεια με την πρόταση για τη μεταφορά της πρωτεύουσας του Ισραήλ στην Ιερουσαλήμ, που ανοίγει έναν νέο, μεγαλύτερο κύκλο αίματος.

Η Κυβέρνησή σας αναλαμβάνει ρόλο σημαιοφόρου των σχεδίων του ΝΑΤΟ, λέει, στην περιοχή και αυξάνει τον κίνδυνο έτσι για τα κυριαρχικά δικαιώματα για την ειρήνη στην περιοχή, για να αναβαθμίσει τη θέση της εγχώριας άρχουσας τάξης στην Ανατολική Μεσόγειο, στα Βαλκάνια, ευρύτερα.

Πρόσφατα είχαμε την επίσκεψη Ερντογάν, όπου είδαμε την αναβάθμιση εκ μέρους της τούρκικης πολιτικής όλων των διεκδικήσεων σε βάρος των κυριαρχικών δικαιωμάτων της χώρας μας. Και αυτό το γεγονός δεν μπορεί να αλλάξει με τη διαφήμιση οικονομικών συμφωνιών και αμοιβαίων συμβιβασμών που έγιναν ανάμεσα σε τμήματα του ελληνικού και τούρκικου κεφαλαίου.

Και πάψτε να έχετε και μεγάλη ιδέα για τον εαυτό σας. Μη νομίζετε ότι η εξυπνάδα σας είναι αυτή που βάζει τους άλλους να χορεύουν, με βάση τα νταούλια τα δικά σας! Άλλωστε, εσείς ενεργείτε ως πιστό πολιτικό προσωπικό, ως πιόνια -να το πούμε ακριβολογώντας- μιας τάξης, η οποία δεν διστάζει να εμπλέξει τον ελληνικό λαό πιο βαθιά σε ανταγωνισμούς και αντιθέσεις στην ευρύτερη περιοχή, προκειμένου να υπηρετήσει τα δικά της οικονομικά γεωπολιτικά συμφέροντα.

Καλό θα σας κάνει να επαναφέρετε στη μνήμη σας την παλαιότερη και πιο πρόσφατη ιστορία της Ελλάδας, όπου οι ελληνικές κυβερνήσεις συμμετείχαν πάμπολλες φορές σε πολέμους, σε επεμβάσεις για λογαριασμό της αστικής τάξης, έστω και με σχέσεις ανισοτιμίας συγκριτικά με άλλες.

Σας προσκαλούμε, λοιπόν, για μια ακόμη φορά, αντί να κουνάτε συνεχώς το δάχτυλο, αντί να λέτε γενικολογίες, να απαντήσετε στα εξής: Θα ενημερώσετε επιτέλους αναλυτικά για το τι συμφωνήσατε ακριβώς στο ταξίδι σας στις Ηνωμένες Πολιτείες της Αμερικής και για το πολιτικό στριπτίζ που κάνατε στον Τραμπ; Τι ενέργειες θα κάνετε για την οριοθέτηση και την ανακήρυξη της ελληνικής ΑΟΖ, πριν προχωρήσουν οι έρευνες των εγχώριων κοιτασμάτων υδρογονανθράκων; Τι σκοπεύετε να κάνετε σχετικά με την αναγνώριση του παλαιστινιακού κράτους;

Βεβαίως, ξέρουμε ότι οι ανάγκες των ομίλων για διασφάλιση της κερδοφορίας και της ανταγωνιστικότητάς τους σε αυτές τις συνθήκες είναι ο δικός σας καθοδηγητής. Η αιτία της επίθεσης στα εργατικά λαϊκά δικαιώματα που εξαπολύετε είναι ακριβώς αυτή η κερδοφορία.

Γι’ αυτό και η επίθεση σε λαϊκά δικαιώματα είναι επίθεση διαρκείας και δεν πρόκειται να τελειώσει τον Αύγουστο του 2018, ακόμα και αν βγούμε από τα μνημόνια, όπως λέτε. Τα μέτρα που έχετε ήδη υπογράψει στην τρίτη αξιολόγηση, αλλά και γενικότερα, εκτείνονται πολύ μετά το 2018. Κάνετε ό,τι μπορείτε για να ισοπεδώσετε εντελώς κυρίως την αστική τάξη, το εισόδημα, τα δικαιώματα των εργαζομένων. Έχετε υπογράψει για θηριώδη πρωτογενή πλεονάσματα της τάξης του 3,5% του ΑΕΠ για τα επόμενα πέντε χρόνια και μέχρι το 2060 για πλεονάσματα που ξεπερνούν το 2% στα επίπεδα που προβλέπει και η ευρωπαϊκή, βέβαια, δημοσιονομική συνθήκη, η οποία δεσμεύει κάθε χώρα της Ευρωπαϊκής Ένωσης, γεγονός που αποδεικνύει πως η δημοσιονομική εποπτεία είναι διαρκής και δεν θα σταματήσει ποτέ και πως δεν πετύχατε κανενός είδους ουσιαστική ελάφρυνση χρέους, παρά τις πομπώδεις διακηρύξεις σας.

Οι δημοσιονομικές σας δεσμεύσεις εκτείνονται πολύ μετά τον Αύγουστο του 2018. Έχετε υπογράψει νέα μείωση των συντάξεων που θα φθάσει το 30% σε όλες τις συντάξεις, με στόχο να αυξήσετε το ματωμένο πλεόνασμα κατά 1%. Τόσο υπολογίζεται ότι θα φθάσει.

Έχετε, επίσης, υπογράψει και μια νέα επιπρόσθετη αύξηση της φορολογίας ύψους 1% του ΑΕΠ που θα «χτυπήσει» χαμηλόμισθους, χαμηλοσυνταξιούχους των 500 ευρώ ετησίως. Πρόκειται για μέτρα που θα εφαρμοστούν μετά τη λήξη του προγράμματος του 2018.

Η νέα αξιολόγηση που υπογράψατε -σε χρόνο ρεκόρ μάλιστα- λέει πως έχετε πλέον και την ιδιοκτησία του προγράμματος, λες και δεν το ξέραμε, βέβαια. Και μάλιστα, εσείς κομπάζετε γι’ αυτό. Ο κόσμος το έχει τούμπανο και εσείς κρυφό καμάρι, που λένε.

Και, φυσικά, δεσμεύεστε να κάνετε οτιδήποτε είναι αναγκαίο, ακόμα και το πιο ακραίο, προκειμένου να προχωρήσουν οι αντιδραστικές για τον λαό μεταρρυθμίσεις. Τι δείχνει αυτό; Δείχνει πως εκτός από την εποπτεία της Ευρωπαϊκής Ένωσης και του ΔΝΤ ο εχθρός των λαϊκών συμφερόντων, δυστυχώς, βρίσκεται και μέσα στην ίδια μας τη χώρα. Έχουμε εσάς που έχετε την προθυμία και την ικανότητα να προχωράτε τις μεταρρυθμίσεις όπως τις έχει ανάγκη το μεγάλο κεφάλαιο, οι βιομήχανοι, οι εφοπλιστές, όπως τις σχεδιάζετε μαζί με τα «κοράκια» της Ευρωπαϊκής Ένωσης και άλλους. Όμως, έχετε ακόμα ένα φύλλο συκής.

Η αξιολόγηση που υπογράψατε τι προβλέπει; Προβλέπει μια σειρά από επιτροπές εποπτείας και γνωμοδότησης, ξεχωρίζοντας το υπερταμείο, το Ταμείο Χρηματοπιστωτικής Σταθερότητας που έχει τις τράπεζες, ώστε να διασφαλίζετε πως οι μεταρρυθμίσεις θα υλοποιηθούν μέχρι κεραίας.

Σταματήστε να κοροϊδεύετε τον ελληνικό λαό, κύριε Τσίπρα, αν με ακούτε από εκεί που είστε, γιατί εδώ δεν έχετε εμφανιστεί. Σας προκαλούμε από αυτό το Βήμα να μας πείτε ποια βασικά μνημονιακά μέτρα -είτε από αυτά που παραλάβατε, αλλά διατηρείτε και εφαρμόζετε στο ακέραιο, είτε από αυτά που έχετε ήδη λάβει, είτε από αυτά που ετοιμάζετε για το επόμενο διάστημα- πρόκειται να αναιρεθούν μετά τη λήξη του μνημονίου τον Αύγουστο του 2018, όπως ισχυρίζεστε. Επί της ουσίας, σας λέμε –και εδώ είμαστε και θα το δούμε- κανένα. Γι’ αυτό και λέμε ότι πρόκειται για μεγάλη πολιτική απατεωνιά.

Η πολυσυζητημένη λήξη των μνημονίων δεν θα φέρει δυστυχώς κανενός είδους ελάφρυνση στους εργαζόμενους. Το μόνο που έχουν να περιμένουν από εσάς οι εργαζόμενοι για το 2018 είναι νέα σκληρά μέτρα.

Η πλήρης εφαρμογή του νόμου–λαιμητόμου του Κατρούγκαλου -που ανταμείφθηκε μάλιστα γι’ αυτό το «ευάρεστο» έργο του με μετάθεση σε πιο γκλαμουράτο Υπουργείο- δείχνει τα δόντια της. Έχετε ήδη τινάξει το ασφαλιστικό σύστημα στον αέρα. Καταργείτε τα ασφαλιστικά ταμεία, ενοποιώντας εισφορές και φορολογικά βάρη. Και έχετε το θράσος να χαρακτηρίζετε ως υπεραπόδοση των μέτρων τη φτωχοποίηση των συνταξιούχων αλλά και των εργαζομένων, που κυριολεκτικά γονατίζουν με τις ασφαλιστικές εισφορές.

Φέρνετε τώρα έναν προϋπολογισμό που προβλέπει σχεδόν 1 δισεκατομμύριο ευρώ πλεόνασμα από τον ΕΚΦΑ. Πώς θα το πετύχετε αυτό; Καταργώντας το ΕΚΑΣ, τσακίζοντας τους χαμηλοσυνταξιούχους, καθυστερώντας προκλητικά να δώσετε συντάξεις και αφήνοντας δεκάδες χιλιάδες ξεκρέμαστους, εφαρμόζοντας μέτρα αναγκαστικής εκτέλεσης, ώστε να ξεζουμίζετε δεκάδες χιλιάδες φτωχούς αυτοαπασχολούμενους, που δεν μπορούν να πληρώσουν τις υπέρογκες ασφαλιστικές εισφορές που έχετε θεσπίσει.

Και σαν να μη φτάνει αυτό, ετοιμάζετε νέες μειώσεις των νέων συντάξεων, προωθώντας τον επανυπολογισμό τους. Παρά τις συνεχείς διαβεβαιώσεις σας, καταργείτε το ειδικό καθεστώς ΦΠΑ στα νησιά, φέρνοντας, μαζί και με άλλα μέτρα, πάνω από 1 δισεκατομμύριο ευρώ νέους φόρους που θα πληρώσουν τα λαϊκά στρώματα.

Και για όποιον δεν μπορεί να πληρώσει την αντιλαϊκή φορολογία έχετε βρει τη λύση. Πρώτα τον καταγγέλλετε ως φοροφυγά και μετά τον ρίχνετε στη δαγκάνα των μέτρων αναγκαστικής είσπραξης, με κατασχέσεις λογαριασμών, με πλειστηριασμούς περιουσιακών στοιχείων.

Όμως για την πραγματική φοροαποφυγή των μεγάλων ομίλων όχι απλώς δεν βγάζετε άχνα, δεν λέτε κουβέντα, αλλά προβλέπετε μείωση ακόμα και της ισχνής αυτής φορολογίας που καταβάλλουν, κατά 3,2%, μετά από μία μείωση της τάξης του 17% την προηγούμενη χρονιά. Την ίδια ώρα που η φορολόγηση των φυσικών προσώπων αυξάνεται κατά 5,5%, αποτελεί τουλάχιστον πρόκληση το γεγονός πως οι μεγάλοι όμιλοι καταβάλλουν φορολογία της τάξης του 5% των συνολικών κρατικών εσόδων, καθώς και ότι η φορολογία αυτή μειώνεται, αφού με μία σειρά -το ξαναλέμε- από φοροαπαλλαγές και ειδικά καθεστώτα, όπως αυτό των εφοπλιστών, τα κέρδη τους είναι πρακτικά αφορολόγητα.

Γι’ αυτό και η επίθεση που εξαπολύετε στη φοροδιαφυγή με το πλαστικό χρήμα, το δρακόντειο νομικό πλαίσιο της Ανεξάρτητης Αρχής Δημοσίων Εσόδων με τους πολλαπλούς ελέγχους, στοχεύει πολλαπλά κυρίως στους αυτοαπασχολούμενους από τη μια ως φορολογικά υποζύγια για τη διασφάλιση της δημοσιονομικής πορείας του προϋπολογισμού και από την άλλη ως μηχανισμού με τον οποίο επιχειρείτε να πετάξετε έξω από την αγορά έναν μεγάλο αριθμό από αυτούς, ώστε να προχωρήσει η φάση της καπιταλιστικής ανάκαμψης, με ωφελημένο βέβαια μόνο το μεγάλο κεφάλαιο.

Δεν είστε αφελείς όταν φορολογείτε με ασφαλιστικές εισφορές και άμεση φορολογία τους αυτοαπασχολούμενους με ποσοστό που μπορεί και να ξεπερνά το 60%. Είστε απλά υπάλληλοι των μεγάλων ομίλων. Το λιγότερο που έχουμε να σας πούμε δηλαδή!

Στόχος σας είναι να επιταχύνετε την πορεία συγκέντρωσης της πίτας σε μια σειρά από κλάδους στις μεγάλες επιχειρήσεις -για όσους δεν το κατάλαβαν αυτό από τους συναδέλφους σας. Αυτό κάνετε άλλωστε και ανοιχτά με τις εργαλειοθήκες του ΟΟΣΑ, που έχετε αναλάβει να προωθήσετε. Από τα δομικά υλικά και τους μηχανικούς μέχρι το φάρμακο, χτυπάτε τους αυτοαπασχολούμενους επαγγελματίες προς όφελος των μεγάλων ομίλων.

Η πολιτική σας είναι ποτισμένη σε κάθε πλευρά της με τα συμφέροντα αυτών των μονοπωλίων. Γι’ αυτό, άλλωστε και επιχειρήσατε -με αποτυχία την πρώτη φορά- να προχωρήσετε σε μια βίαιη επίθεση ενάντια στο εργατικό κίνημα, με την απαγόρευση ουσιαστικά της απεργίας, φέρνοντας εκείνη την τροπολογία νυχτιάτικα. Κόπτεστε και εσείς, όπως ο ΣΕΒ, τάχα για την αντιπροσωπευτικότητα των σωματείων και την ίδια στιγμή στηρίζετε την εργοδοτική τρομοκρατία και τον κυβερνητικό συνδικαλισμό που απομαζικοποιούν τα σωματεία.

Σας έπιασε ο πόνος τάχα για τη συμμετοχή των εργαζομένων και την ίδια στιγμή διατηρείτε την αθλιότητα των ενώσεων προσώπων, που μπορούν να συστήνονται με το 15% των εργαζομένων για να αποφασίζουν μειώσεις μισθών.

Δίπλα σε αυτό το έγκλημα ετοιμάζετε κι άλλο: φέρνετε μια νέα κωδικοποίηση της εργατικής νομοθεσίας, που φυσικά θα σφραγίσει όλες τις αντιδραστικές αλλαγές των τελευταίων ετών. Πού πήγε άραγε η υπόσχεσή σας πως θα επαναφέρετε τις προηγούμενες διατάξεις;

Ετοιμάζεστε να χτυπήσετε ακόμη και το δικαίωμα των σωματείων και ομοσπονδιών να υπογράφουν συλλογικές συμβάσεις εργασίας, αξιοποιώντας ως πρόσχημα τη λεγόμενη αντιπροσωπευτικότητά τους. Θέλετε να τσακίσετε το εργατικό κίνημα, να του κόψετε τα φτερά, να εμποδίσετε τα συνδικάτα ακόμη και να διαπραγματεύονται συλλογικά τους όρους εργασίας με τους καπιταλιστές.

Δεν σας υποχρεώνει κανείς να το κάνετε αυτό. Έχετε ως χώρος ιστορική αλλεργία στο ταξικό συνδικαλιστικό κίνημα. Άλλωστε, ακόμα και ως Κυβέρνηση και κυβερνητικό κόμμα, δεν έχετε και καμμιά ουσιαστική παρουσία πουθενά, οπότε μύχιος πόθος σας είναι να το διαγράψετε. Δεν είναι τυχαία η στάση σας. Κατάγεστε από ένα πολιτικό ρεύμα που έχει παραδώσει τα όπλα, που έχει ενσωματωθεί ολοκληρωτικά μέσα στο σύστημα και που γι’ αυτό, όποτε ακούτε για ταξική πάλη, σας πιάνει κρύος ιδρώτας.

Δεν θα σας απαντήσουμε ξανά, βέβαια, πως εσείς έχετε ψηφιστεί μόλις από το 20% περίπου του εκλογικού Σώματος στην πραγματικότητα και πως έτσι και αλλιώς δεν έχετε καμμιά νομιμοποίηση να προχωρήσετε τέτοιου είδους μέτρα, ούτε ότι είναι αποκαλυπτική η δήθεν αγωνία του μεγάλου εχθρού των εργατικών δικαιωμάτων -φυσιολογικά αυτό βέβαια, δικαιολογείται- του ΣΕΒ εννοούμε, για την υποτιθέμενη βελτίωση της λειτουργίας των σωματείων του εργατικού κινήματος.

Οι νόμοι του αστικού κράτους εκφράζουν το δίκαιο της δικής σας τάξης, της άρχουσας τάξης, του μεγάλου κεφαλαίου που υπηρετείτε. Όμως, σας προειδοποιούμε να μην τολμήσετε να το επιχειρήσετε. Δεν πρόκειται να παραδώσουμε το αναφαίρετο δικαίωμα της εργατικής τάξης στην απεργία απλώς επειδή θα τα ψηφίσετε παρέα με την κατά τα άλλα επάρατη Δεξιά, τη Νέα Δημοκρατία εδώ μέσα, στη Βουλή, όπως δήλωσε πριν λίγο καιρό.

Σας προειδοποιούμε πως το χέρι της εργατικής τάξης είναι πολύ πιο δυνατό από όσο νομίζετε και δεν πρόκειται να σας σώσουν οι γελοιότητες κάποιων Υπουργών σας, που ανακάλυψαν δήθεν αντισυγκεντρώσεις στη δικαιολογημένη διαμαρτυρία σωματείων ενάντια στην κυβερνητική φιέστα στη δυτική Αττική, με την προβολή ταυτόχρονα και των δικών τους αιτημάτων, των δικών τους προτάσεων -άσχετα αν συμφωνείτε- που δίνουν, όμως, απάντηση για ανακούφιση μόνιμη και πραγματική στους κατοίκους των πληγεισών περιοχών, εκτός βέβαια και αν σκέφτεστε μαζί με το χτύπημα στην απεργία να βάλετε γύψο και στις συγκεντρώσεις ή να επιτρέπετε μόνο όσες εσείς εγκρίνετε.

Μάλιστα, σήμερα είχαμε και νέες αθλιότητες από Υπουργούς του κ. Τσίπρα, που είπαν ότι τάχα το ΚΚΕ δεν έχει πάρει ξεκάθαρη θέση για την απλή αναλογική στην τοπική αυτοδιοίκηση, όπως και το ότι ο Δήμος Πάτρας δεν εφαρμόζει τα μέτρα ατομικής προστασίας για τις καθαρίστριες.

Προτείνουμε στον κ. Τσίπρα να πει στους Υπουργούς του να τους ενημερώνουν οι συνεργάτες τους καλύτερα για να μην εκτίθενται και συμπεριφέρονται μέσα στο Κοινοβούλιο ως απλά τρολ του διαδικτύου. Διότι για τη μεν απλή αναλογική, όταν και εφόσον τη φέρει και αν είναι απλή και άδολη, όπως λέει, έχουμε πει εδώ και χρόνια -και το ξέρετε πολύ καλά- ότι το ΚΚΕ θα την ψηφίσει ως μέτρο για την ισοτιμία της ψήφου, όχι όμως ως εργαλείο -το πολιτικό σας, δηλαδή, σκεπτικό- για άλλου είδους συμπράξεις, συνεργασίες όπου εσείς θα δυσκολεύεστε και θα ψάχνετε δεξιά και αριστερά να βρείτε συμμάχους, όπως θέλετε εσείς και όπως επιδιώκετε, άλλωστε και το ξέρει πάρα πολύ καλά ο ελληνικός λαός και οι ίδιοι οι ψηφοφόροι σας.

Για τον δε Δήμο Πάτρας, σας ενημερώνουμε ότι ο δήμαρχος εφαρμόζει ήδη το μέτρο και με το παραπάνω. Όμως, ταυτόχρονα λέει ότι κάνετε παροχές με ξένα κόλλυβα και αυτό σας ενοχλεί, γιατί βάζετε τους δήμους να τα πληρώνουν. Όμως, δεν σας ενοχλεί αυτό με τον Πελετίδη. Σας ενοχλούν όλα αυτά που ξέρει καλά ο λαός της Πάτρας, δηλαδή για τη δουλειά του, για το έργο του, για την υπεράσπιση των λαϊκών συμφερόντων, για τις διεκδικήσεις του και γι’ αυτά που σας καταμαρτυρά και για τα οποία έχει απόλυτο δίκιο. Γι’ αυτό έχει τη στήριξη της πλειοψηφίας του λαού εκεί στην πόλη.

Σαν να μην έφταναν όλα αυτά, το 2018 έρχονται και πιθανά νέα μέτρα. Τα περιβόητα stress test των τραπεζών θα γίνουν μέσα στους επόμενους μήνες. Γι’ αυτό και ετοιμάζετε ένα ακόμα πιο σκληρό πλαίσιο, για να προχωρούν οι πλειστηριασμοί κατοικίας των υπερχρεωμένων νοικοκυριών. Δείχνετε για μία ακόμα φορά και εδώ το πραγματικό σας πρόσωπο, γιατί κεντρικός σας στόχος είναι να γίνονται όλοι οι πλειστηριασμοί ηλεκτρονικά σαν τους κλέφτες, παρακάμπτοντας ακόμα και την όποια προστασία προσφέρουν τα δικαστήρια.

Ο στόχος σας είναι πολλαπλός, δηλαδή από τη μια να τα βγάλουν όλα τα ακίνητα-φιλέτα στο σφυρί οι τράπεζες και τα funds -αυτά τα ίδια funds, δηλαδή, τα οποία αδειοδοτείτε αφειδώς σήμερα, ξεχνώντας πώς τα χαρακτηρίζατε πριν από μόλις δύο χρόνια, ως κοράκια δηλαδή- και κυρίως επιδιώκετε να εξαναγκάσετε τους εργαζόμενους να καταβάλουν ό,τι μπορούν από το υστέρημά τους στις τράπεζες, για να μη χαθούν τα σπίτια τους.

Άλλωστε και ο «νόμος Κατσέλη» που έχετε φτιάξει βολεύει. Ο εργαζόμενος πληρώνει ό,τι μπορεί στην τράπεζα, το δάνειο είναι ενήμερο και η υποθήκη παραμένει, οπότε η τράπεζα δεν μπαίνει μέσα κεφαλαιακά. Στην πορεία θα αξιοποιήσετε και τα stress test και την πιθανότητα ανάγκης νέας ανακεφαλαιοποίησης, ίσως και κουρέματος καταθέσεων, για να προχωρήσουν και νέα αντιλαϊκά μέτρα, προκειμένου να κάμψετε όποιες αντιρρήσεις υπάρχουν για τους πλειστηριασμούς.

Θα μας βρείτε μπροστά σας. Η περιβόητη ανάπτυξη που λέτε ότι φέρνετε το 2018 είναι και άδικη και αντιλαϊκή. Τσακίζετε μισθωτούς, συνταξιούχους, αυτοαπασχολούμενους, επαγγελματίες με φόρους, με κατάργηση εργατικών δικαιωμάτων, μειώσεις συντάξεων, αύξηση εισφορών, πλειστηριασμούς, μειώσεις κοινωνικών επιδομάτων. Τις ιδιωτικοποιήσεις τις προωθείτε επιθετικά την επόμενη περίοδο για να βρουν κερδοφόρα διέξοδο οι όμιλοι στην ενέργεια, στις μεταφορές, ακόμα και στο νερό.

Πρόκειται για μέτρα που δεν είναι προσωρινά ούτε έκτακτα, αλλά έρχονται για να μείνουν. Είναι μέτρα που υπηρετούν την κερδοφορία του μεγάλου κεφαλαίου. Είναι μέτρα που αποδεικνύουν πως η καπιταλιστική ανάπτυξη δεν είναι και δεν μπορεί να είναι φιλολαϊκή. Η ανάπτυξη που θέλετε πατάει πάνω στα ερείπια των δικαιωμάτων, γιατί όσα κερδίζουν οι όμιλοι τα χάνουν οι εργαζόμενοι.

Άλλωστε, τα λαϊκά στρώματα είδαν το τελευταίο διάστημα και μία άλλη εξίσου αποκρουστική όψη της ανάπτυξης με κριτήριο το καπιταλιστικό κέρδος, με την απουσία των αντιπλημμυρικών έργων ακόμα και σε βασικές υποδομές όπως οι εθνικές οδοί, καθώς και άλλα εγκλήματα στο πλαίσιο της εμπορευματοποίησης της γης και της χωροταξίας που υπηρετεί σχεδιασμούς του κεφαλαίου.

Οι νεκροί της Μάνδρας, άλλοι σκοτωμένοι στους τόπους δουλειάς, η ρύπανση του Σαρωνικού, η φτώχεια, η ανεργία, η ανέχεια έχουν κοινό παρονομαστή, δηλαδή την ακόρεστη δίψα των καπιταλιστών, των βιομηχάνων, των εφοπλιστών, των τραπεζιτών, για περισσότερα κέρδη, για περισσότερο μεγάλο φαγοπότι. Αυτή είναι η ουσία.

Γι’ αυτό, λοιπόν, καλούμε τους εργαζόμενους να οργανώσουν άμεσα, εδώ και τώρα την αντεπίθεσή τους, να φέρουν μαχητικά στο προσκήνιο την απαίτηση να ικανοποιηθούν οι σύγχρονες λαϊκές ανάγκες τους, οι πραγματικές ανάγκες τους, να σηκώσουν κεφάλι, να οργανώσουν εστίες αντίστασης και αντεπίθεσης σε κάθε εργασιακό χώρο, σε κάθε κλάδο δουλειάς, παντού, σε όλη τη χώρα.

Τους καλούμε να συντονίσουν αυτή την πάλη τους με τα άλλα λαϊκά στρώματα που υποφέρουν και μέσα στις μεγάλες πόλεις και στην ελληνική ύπαιθρο, στα χωριά της πατρίδας μας, να αλλάξουν τους αρνητικούς συσχετισμούς παντού, να οργανωθούν, να παλέψουν μέσα στο κίνημα, να ισχυροποιήσουν το Κομμουνιστικό Κόμμα Ελλάδας, τη μόνη δύναμη που μπορεί σήμερα πραγματικά να εμπνεύσει την ελπίδα, που μπορεί να σταθεί δίπλα τους, να δώσει ανάταση στον λαό και σε αυτή τη δύσμοιρη χώρα.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Πρόεδρε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και τέσσερις συνοδοί-εκπαιδευτικοί από το 2ο Γυμνάσιο Άργους.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Πρόεδρος της Κοινοβουλευτικής Ομάδας της Χρυσής Αυγής κ. Νικόλαος Μιχαλολιάκος.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Κύριε Πρόεδρε, κυρίες και κύριοι Βουλευτές, πραγματικά συμπάσχω με τους Υπουργούς της Κυβερνήσεως οι οποίοι θα έχουν λουστεί από κρύο ιδρώτα, όπως είπε προηγουμένως ο Γραμματέας του ΚΚΕ, διότι έρχεται η ταξική πάλη και η έφοδος στα χειμερινά ανάκτορα.

Πώς βλέπουν αυτή την ταξική πάλη τα απολιθώματα του σταλινισμού, το γνωρίζουμε πάρα πολύ καλά. Το είδαμε και από τις οθόνες των τηλεοράσεών μας, όταν οι Έλληνες πατριώτες, κρατώντας ελληνικές σημαίες, διαμαρτυρόμενοι έξω από τη Βουλή, εδέχθησαν την επίθεση, εκτός των δυνάμεων των ΜΑΤ και των ροπαλοφόρων του ΚΚΕ που είναι οι τελευταίοι φρουροί των χειμερινών ανακτόρων, η τελευταία γραμμή αμύνης του αστικού συστήματος απέναντι στην εθνική επαναστατική ιδέα.

Κύριε Πρόεδρε, κυρίες και κύριοι Βουλευτές, γνωρίζετε ότι δεν κινδυνεύετε από το ΚΚΕ. Γνωρίζετε ότι δεν κινδυνεύετε από τους κομμουνιστές. Το σύστημα μόνο έναν κίνδυνο έχει σήμερα, το αμαρτωλό και διεφθαρμένο πλουτοκρατικό σύστημα, η ψευτοδημοκρατία της δύσεως, τον εθνικισμό που αναγεννιέται σε ολόκληρη την Ευρώπη και που στην Ελλάδα εκπροσωπείται δυναμικά από τη Χρυσή Αυγή των Ελλήνων.

(Χειροκροτήματα από την πτέρυγα της Χρυσής Αυγής)

Γίνεται συζήτηση σήμερα για τον προϋπολογισμό. Σύμφωνα με το σχέδιο του προϋπολογισμού, αναμένονται για το 2018 μέτρα ύψους 1,9 δισεκατομμυρίου ευρώ, τα οποία θα επιβληθούν με νέες περικοπές στο ενιαίο μισθολόγιο, με πρόσθετες περικοπές στις συντάξεις και τα οικογενειακά επιδόματα, με κατάργηση του ΕΚΑΣ, με κατάργηση πολλών επιδομάτων και με πρόσφατες επιβαρύνσεις, βεβαίως, στους ελεύθερους επαγγελματίες.

Η Κυβέρνηση έχει επιβάλει συνολικά με τον προϋπολογισμό αυτόν είκοσι επτά νέους φόρους και είκοσι μία περικοπές συντάξεων και κοινωνικών επιδομάτων. Έχει μειώσει, μάλιστα, δύο φορές το αφορολόγητο, έχοντας αυξήσει τους έμμεσους φόρους.

Ανάμεσα σε όλα τα άλλα, έρχεται το 2018 η κατάργηση των μειωμένων συντελεστών του ΦΠΑ σε τριάντα δύο νησιά του βορειανατολικού Αιγαίου και της Δωδεκανήσου. Ανάμεσα σε αυτά είναι η Λέσβος, η Χίος και η Σάμος, που υποφέρουν αυτή τη στιγμή, που έχουν κοινωνικά διαλυθεί από τους πρόσφυγες και τους λαθρομετανάστες. Και εσείς ακόμη μιλάτε για πρόσφυγες πολέμου, την ίδια στιγμή που βγαίνει η Συρία και λέει ότι ο πόλεμος τελείωσε.

Βγαίνει η κυβέρνηση του Ιράκ και λέει ότι ο πόλεμος τελείωσε. Διαβάζουμε σε ρεπορτάζ εφημερίδων ότι ξαναχτίζονται οι εκκλησίες των χριστιανών ορθοδόξων του Ιράκ, επειδή ο πόλεμος τέλειωσε. Η μόνη χώρα, η οποία δεν έχει καταλάβει ότι ο πόλεμος τελείωσε και φιλοξενεί από το υστέρημα του ελληνικού λαού πρόσφυγες πολέμου, ενός πολέμου που δεν υπάρχει, είναι η Ελλάδα.

Μειωμένοι συντελεστές, λοιπόν, στα νησιά μας, στα νησιά του Αιγαίου, την κυριαρχία των οποίων διεκδικεί ο Ερντογάν και επί του θέματος θα επανέλθω.

Οι ελεύθεροι επαγγελματίες, γιατροί, δικηγόροι, μηχανικοί, ιδιοκτήτες καταστημάτων χτυπιούνται αλύπητα. Η μεσαία τάξη έχει κυριολεκτικά αφανιστεί. Θέλετε να την εξαφανίσετε, θέλετε να οδηγήσετε σε μια φτωχοποίηση και προλεταριοποίηση των μαζών, ούτως ώστε να μην υπάρχει η οποιαδήποτε αντίσταση.

Και αυτό, το οποίο έχω πει και σε προηγούμενη ομιλία μου στη Βουλή, είναι ότι το χειρότερο το οποίο κάνατε ως Κυβέρνηση, η Κυβέρνηση του ΣΥΡΙΖΑ και των ΑΝΕΛ, δεν είναι ότι δεν σκίσατε το μνημόνιο, δεν είναι ότι υποχωρήσατε και παραδοθήκατε αμαχητί στους διεθνείς τοκογλύφους, αλλά ότι ξεριζώσατε κάθε ελπίδα από τα στήθη του ελληνικού λαού, οδηγώντας τον σε μια παθητικότητα και έναν ραγιαδισμό.

Προϋπολογισμός 2018 και το σύνθημά σας ηχεί ακόμα στα αυτιά ενός απατημένου λαού: «Κανένα σπίτι στα χέρια τραπεζίτη». Και έρχομαι εδώ και σας διαβάζω ότι ο επικεφαλής του κλιμακίου της Κομισιόν Κοστέλο προειδοποίησε ότι η τρίτη αξιολόγηση δεν θα τελειώσει ούτε στα τέλη Ιανουαρίου, αν οι πλειστηριασμοί δεν συνεχιστούν για χρέη προς το δημόσιο, εκτός των τραπεζών.

Μάλιστα με διάταξη, που ψήφισε η Κυβέρνησή σας τον Μάιο, το άρθρο 78 του ν.4472/2017, προβλέπεται ότι οι πλειστηριασμοί ακινήτων για οφειλές προς τις ΔΟΥ θα διενεργούνται με τιμές εκκίνησης όχι τις αντικειμενικές, αλλά τις πολύ πιο χαμηλές εμπορικές.

Επίσης, στην ισχύουσα πλέον διάταξη, οι κατασχέσεις και οι πλειστηριασμοί επιτρέπονται να επιβάλλονται για ποσά ληξιπρόθεσμα άνω των 500 ευρώ. Την φτωχολογιά χτυπάτε όταν θα κάνετε κατασχέσεις κατοικιών για χρέη των 500 ευρώ.

Επιπροσθέτως, κατασχέσεις για χρέη προς το δημόσιο δεν προστατεύουν την πρώτη κατοικία. Φυσικά, η διάταξη αυτή ανοίγει τον ασκό του Αιόλου. Ο Πρωθυπουργός, ο κ. Τσίπρας λέει ότι δεν χρειάζεται νόμος για να προστατευθεί η πρώτη κατοικία και ότι έχετε κάνει συμφωνία κυρίων με τις τράπεζες.

Σοβαρώς δεν χρειάζεται νόμος; Ποια συμφωνία έχετε κάνει με τις τράπεζες; Ποιες τράπεζες; Αυτές που ανήκουν πλέον σε διεθνή funds, σε κοράκια του διεθνούς χρηματοπιστωτικού κεφαλαίου, τα οποία δεν έχουν κανένα ίχνος τιμής, προκειμένου να κερδίσουν εις βάρος των λαών;

Σχετικά με τους πλειστηριασμούς έχω εδώ ένα ντοκουμέντο, το οποίο θα καταθέσω στα Πρακτικά της Βουλής και είναι η Εφημερίδα της Κυβερνήσεως, το ΦΕΚ της 29ης Νοεμβρίου του 2017, όπου στο άρθρο 1, πεδίο εφαρμογής, αναφέρεται χαρακτηριστικά το εξής: «Καθορίζονται οι ειδικότεροι όροι τήρησης και γνωστοποίησης στα πιστωτικά ιδρύματα του ειδικού ακατάσχετου τραπεζικού λογαριασμού –επαναλαμβάνω «ειδικού ακατάσχετου τραπεζικού λογαριασμού»- των συμβολαιογράφων, που ενεργούν ως υπάλληλοι ηλεκτρονικού πλειστηριασμού έναντι όλων των δανειστών τους και για χρέη και οφειλές τους από κάθε αιτία».

Ούτε ο Πάπας της Ρώμης δεν έχει τέτοια ασυλία, την οποία δίνετε στους συμβολαιογράφους, που θα κάνουν το βρώμικο παιγνίδι για λογαριασμό δικών σας και των τοκογλύφων των τραπεζών!

Μέσα σε όλα αυτά έχουμε τους έμμεσους φόρους. Είναι εντυπωσιακό ότι, ενώ η οικονομία βρίσκεται σε διαρκή συρρίκνωση, οι εισπράξεις από τους έμμεσους φόρους παραδόξως παραμένουν σε υψηλά επίπεδα.

Για το 2018 προβλέπεται να ανέλθουν στα 27.390.000.000 ευρώ, ποσό που αποτελεί το μεγαλύτερο μετά από το 2011. Σε αντίθεση με τους άμεσους φόρους, ως γνωστόν, που επιβαρύνουν αναλογικά όλους τους πολίτες, οι έμμεσοι φόροι επιβαρύνουν το ίδιο και τους πλούσιους και τους φτωχούς. Οι έμμεσοι φόροι είναι φόροι άκρως καπιταλιστικοί που γίνονται από μια Κυβέρνηση, η οποία δηλώνει αριστερή. Δεν έχω αντίρρηση ότι είναι αριστερή, γιατί τελικά τι άλλο ήταν η Αριστερά, από ένα καπιταλιστικό στην ουσία σύστημα, αφού επίκεντρό του είναι η ύλη και το χρήμα;

Έχει γονατίσει ο ελληνικός λαός από τα μνημόνια και την ίδια στιγμή σε δημοσιεύματα εφημερίδων, σε ανακοινώσεις του Ινστιτούτου Καταναλωτών βλέπουμε ότι οι τιμές στα τρόφιμα δεν έχουν πέσει. Διαβάζουμε, μάλιστα, στη σχετική ειδησεογραφία, ότι ο διεθνής κολοσσός στο εμπόριο τροφίμων, η ολλανδική εταιρεία «SPAR», η οποία έχει ετήσιο τζίρο 35 δισεκατομμύρια ευρώ, πρόκειται να επιστρέψει στην Ελλάδα, ενώ είχε αποχωρήσει. Ο τζίρος, τα συνολικά έσοδα από τις αλυσίδες τροφίμων είναι 10 δισεκατομμύρια ευρώ.

Ερωτώ: Πώς είναι δυνατόν τα ίδια προϊόντα να πουλιούνται φθηνότερα στη Γερμανία και στη Γαλλία απ’ ό,τι πουλιούνται στην Ελλάδα; Είναι φανερό ότι έχουμε ένα καρτέλ τροφίμων, το οποίο είστε τρία χρόνια Κυβέρνηση και δεν το αγγίξατε καθόλου.

Περνάω και σε ένα άλλο θέμα που είναι πολύ σημαντικό για μένα. Είναι σημαντικό, γιατί κανένα έθνος δεν ζει ελεύθερο χωρίς τις Ένοπλες Δυνάμεις του. Θεωρώ απαράδεκτο να έχουν μειωθεί τα χρήματα για την εθνική άμυνα της χώρας από το 2009, που ήταν 5.763.000.000 ευρώ, στα 3.181.000.000 ευρώ. Πρόκειται για μια μείωση, η οποία θα πλήξει καίρια τις Ένοπλες Δυνάμεις μας και απέναντι στην οποία είμαστε αντίθετοι. Θα ήμασταν πρόθυμοι ακόμη και να στερηθεί περισσότερο ο λαός, προκειμένου να ενισχυθεί η εθνική του άμυνα.

Ήταν 10 Δεκεμβρίου 2017, όταν σε αυτήν εδώ την Αίθουσα μιλούσαμε για τον προϋπολογισμό και είχα πει αυτολεξεί -από τα Πρακτικά της Βουλής είναι αυτό- για τους έμμεσους φόρους, τους οποίους συνεχίζετε να διογκώνετε και να ζητείτε περισσότερα από τον μέσο Έλληνα πολίτη: «Υπάρχει δραματική αύξηση των έμμεσων φόρων, δηλαδή στο πετρέλαιο, στη βενζίνη, στα τσιγάρα. Είναι φόροι άδικοι, τους οποίους θα πληρώσει ολόκληρος ο λαός.

Ο προϋπολογισμός σας αυτός είναι μνημονιακός και γι’ αυτό θα τον καταψηφίσουμε. Εκτός, όμως, από μνημονιακός είναι και παράλογος. Δεν στέκει στην λογική. Γιατί από τη στιγμή που οι Έλληνες έχουν ανεξόφλητες οφειλές στο δημόσιο 91 δισεκατομμύρια ευρώ -αυτό σας έλεγα πριν έναν ακριβώς χρόνο- εσείς τους ζητάτε να δώσουν 46 εκατομμύρια ευρώ».

Έλεγα, επίσης, στην ίδια ομιλία μου για τον προϋπολογισμό, ότι αν είχαμε μια εθνική Κυβέρνηση, σήμερα στον προϋπολογισμό θα έπρεπε να υπάρχει μια εγγραφή σημαντική και δεν είναι άλλη από το κατοχικό δάνειο. Δεν την εγγράψατε ούτε στα τέλη του 2015 ούτε στα τέλη του 2016 ούτε στα τέλη του 2017.

Σας είχα πει τότε και το επαναλαμβάνω ότι ο ιστορικός, ο οποίος ανήκει στην Αριστερά, ο Χάγκεν Φλάισσερ, έχει γράψει στο βιβλίο του ότι είχαν πληρώσει τρεις δόσεις οι Γερμανοί επί Κατοχής και είχαν εγγράψει και στον προϋπολογισμό τους το 1945, πριν πέσει το καθεστώς τους, πληρωμή για το κατοχικό δάνειο.

Είχε γράψει μάλιστα και ο σημερινός Πρόεδρος της Δημοκρατίας στην εθνική σας εφημερίδα, το κομματικό σας όργανο, την «ΑΥΓΗ», τα εξής για το κατοχικό δάνειο: «Οι σημερινοί ισχυρισμοί του Υπουργού Οικονομικών κ. Σόιμπλε, αναφορικά με τις απαιτήσεις της Ελλάδος είναι προδήλως και προκλητικώς εσφαλμένοι. Όχι μόνο δεν υφίσταται ζήτημα παραγραφής της προηγούμενης ρύθμισης, αλλά αντιθέτως οι ως άνω ελληνικές απαιτήσεις είναι πλήρως ενεργές από νομικής απόψεως».

Και τι κάνατε εσείς; Δεν κάνατε τίποτε!

Η Χρυσή Αυγή ζητά από την Κυβέρνηση, έστω την τελευταία στιγμή, να εγγράψει το κατοχικό δάνειο ως απαίτηση της Ελλάδος προς τη Γερμανία. Είναι απόλυτα νόμιμη η διεκδίκησή μας. Και είστε υπεύθυνοι και υπόλογοι και εσείς. Εσείς κυβερνάτε τώρα. Λέγατε ότι έφταιγε η Νέα Δημοκρατία και το ΠΑΣΟΚ, η ΕΡΕ προηγουμένως, η Ένωση Κέντρου που δεν το ζητούσε. Εσείς, τρία χρόνια που είστε Κυβέρνηση γιατί δεν το ζητάτε;

Δεν είναι όμως, μόνο αυτά. Θα θυμίσω ότι οι περίφημοι δανειστές μας, οι διεθνείς τοκογλύφοι έχουν πέσει εντελώς έξω στις προβλέψεις τους σε ό,τι αφορά την Ελλάδα και την εθνική της οικονομία. Έλεγαν ότι το 2012 θα έχουμε μείωση του ΑΕΠ 2,6% και είχαμε 7%. Και όμως, συνεχίζουμε να υπακούμε και να ακολουθούμε τις εντολές τους. Το 2011, το 2012, το 2013 μειώθηκε το εισόδημα των Ελλήνων, το ΑΕΠ, το Ακαθάριστο Εθνικό Προϊόν κατά 25%. Την ίδια στιγμή, που στην τριετία 1946-1949, οπότε είχαμε την αλληλοσφαγή των Ελλήνων, πόλεμο κυριολεκτικά, χωριά να καταστρέφονται, άνθρωποι να εκτελούνται από όλες τις παρατάξεις, ξέρετε ποια ήταν η μείωση του ΑΕΠ; Ήταν μόνο 15%, μικρότερη, μεγαλύτερη συμφορά από το 2011 έως το 2013.

Ύστερα έρχονται κάποιοι κύριοι της Νέας Δημοκρατίας και λένε γιατί ρίξανε πριν δυο χρόνια, τον Δεκέμβριο του 2015 την κυβέρνησή τους. Να γιατί τη ρίξανε. Γιατί μειώσανε το εισόδημα των Ελλήνων κατά 25% σαν συνυπεύθυνοι, με πρώτο διδάξαντα βέβαια την πολιτική των μνημονίων, το ΠΑΣΟΚ με το οποίο φιλοδοξούν να κυβερνήσουν. Και έτσι να ξέρει ο ελληνικός λαός ότι όποιος ψηφίζει Νέα Δημοκρατία, ψηφίζει κατ’ ουσίαν για να έρθει στην κυβέρνηση το ΠΑΣΟΚ. Το ΠΑΣΟΚ άνοιξε τον δρόμο των μνημονίων στην Ελλάδα, των μνημονίων απέναντι στα οποία ειλικρινά μάχεται μία μόνο πολιτική δύναμη στην Ελλάδα, η Χρυσή Αυγή των Ελλήνων.

(Χειροκροτήματα από την πτέρυγα της Χρυσής Αυγής)

Θα έχουμε 3,5% πρωτογενές πλεόνασμα έως το 2022. Με το ΑΕΠ να είναι λίγο χαμηλότερο από τα 200 δισεκατομμύρια ευρώ, το 3,5% του ΑΕΠ είναι 6,4 δισεκατομμύρια. Ζητάτε ούτε λίγο ούτε πολύ 32 δισεκατομμύρια ευρώ μέσα σε πέντε χρόνια. Εγώ πιστεύω ότι δεν θα τα αντέξει αυτά η ελληνική οικονομία και ότι το 2022 θα έρθει και τυπικά η χρεοκοπία.

Αλλά, εάν δούμε σε βάθος χρόνου την εξέλιξη αυτού του χρέους, μετά το 3,5% απαιτείται πρωτογενές πλεόνασμα του 2% έως το 2060, όταν δεν θα ζει κανένας από εδώ μέσα. Ξέρετε τι σημαίνει αυτό; Το 2060, εάν συνεχίσουν τα πράγματα να είναι έτσι, το χρέος όχι μόνο δεν θα έχει μειωθεί, αλλά θα έχει ανέβει στο 195% του ΑΕΠ. Και το πιο σημαντικό: Θα απαιτείται για τοκοχρεολύσια το 45% του ΑΕΠ. Δηλαδή, για κάθε 2 ευρώ που θα παράγει η Ελλάδα, το 1 θα πρέπει να πηγαίνει στους διεθνείς τοκογλύφους.

Εγκληματείτε εις βάρος της χώρας! Δεν υπάρχει τρόπος, εάν δεν ρυθμιστεί το χρέος, εάν δεν καταγγελθεί το χρέος ως επαχθές, που αποδεδειγμένα είναι επαχθές, δεν υπάρχει περίπτωση να επιβιώσει η Ελλάδα.

Και μέσα σε όλα τ’ άλλα η Κυβέρνηση ΣΥΡΙΖΑ - ΑΝΕΛ πανηγυρίζει για την έξοδο της χώρας από τα μνημόνια, την ίδια στιγμή που βγαίνει ο Μοσκοβισί και λέει ότι θα είστε υπό επιτροπεία μέχρι να ξεπληρώσετε το 75% του χρέους. Δηλαδή, ποτέ! Θα είμαστε υπό επιτροπεία. Κάνατε την Ελλάδα, από μια χώρα που ποθούσε κάποτε να βρει την εθνική της ανεξαρτησία, απόλυτα υποτεταγμένη στα διεθνή συμφέροντα.

Έχετε μεγάλη ευθύνη εσείς, κύριοι του ΣΥΡΙΖΑ, οι οποίοι στα τέλη του 2014 πήρατε τη χώρα με το να χρωστούν οι πολίτες στο κράτος 73 δισεκατομμύρια ευρώ και σήμερα, σύμφωνα με τα τελευταία στοιχεία του Οκτωβρίου της Ανεξάρτητης Αρχής Δημοσίων Εσόδων, χρωστάνε 99 δισεκατομμύρια 751 εκατομμύρια ευρώ. Αυξήσατε δηλαδή, τα χρέη των πολιτών προς την εφορία κατά 27 δισεκατομμύρια ευρώ.

Έρχεται ο ίδιος ο Ντάισελμπλουμ και λέει «το μνημόνιο έγινε για να σωθούν οι τράπεζες». Αφήστε λοιπόν, τα παραμύθια, και εσείς του ΠΑΣΟΚ και τη Νέας Δημοκρατίας και του ΣΥΡΙΖΑ, ότι με τα μνημόνια σώζετε την Ελλάδα. Τους διεθνείς τοκογλύφους και τις τράπεζες σώσατε!

Έρχεστε τώρα να ξεπουλήσετε και τη ΔΕΗ, ένα περιουσιακό στοιχείο του ελληνικού λαού που αποκτήθηκε με κόπο. Κάποτε υπήρχαν σχεδόν τριακόσιες ιδιωτικές εταιρείες παροχής ηλεκτρικού ρεύματος. Όλες αυτές ενοποιήθηκαν και έγιναν μια μεγάλη δημόσια εταιρεία. Κι αυτή τώρα πάτε να την ξεπουλήσετε, την ίδια στιγμή που όταν η κυβέρνηση της Νέας Δημοκρατίας είχε πει ότι θα πουλήσει ένα τμήμα της ΔΕΗ, είχατε βγει και είχατε πει ότι είναι εθνικό έγκλημα. Αυτό το εθνικό έγκλημα που καταγγείλατε τότε σήμερα το διαπράττετε εσείς, κύριοι του ΣΥΡΙΖΑ.

Κύριε Πρόεδρε, κυρίες και κύριοι Βουλευτές, η διαγραφή του χρέους είναι μονόδρομος και η Χρυσή Αυγή παραμένει σταθερά σ’ αυτή την κατεύθυνση. Αν δεν διαγραφεί το χρέος, όλα όσα ακούμε είναι λόγια του αέρα. Ελάφρυνση, ρύθμιση, αναδιάταξη, είναι λόγια του αέρα. Κανείς δεν μιλάει για κούρεμα, κανείς δεν μιλάει για διαγραφή. Αν υπάρχει αυτό το χρέος, κανείς δεν πρόκειται να επενδύσει στην Ελλάδα.

Πάνω σ’ αυτό το σημείο θέλω να πω: Όχι άλλες θυσίες για την Ευρώπη και το ευρώ. Αυτή εκεί η μπλε σημαία με τα κίτρινα αστέρια, της Ευρωπαϊκής Ένωσης, για μας τους χρυσαυγίτες δεν λέει τίποτα. Μόνο η Γαλανόλευκη! Η Ευρώπη είναι απέναντί μας σταθερά.

Είναι αστειότητες αυτά που ακούω ότι τα σύνορα της Ελλάδας είναι σύνορα της Ευρώπης. Σοβαρώς, κύριοι; Θα έρθουν οι τεθωρακισμένες μεραρχίες του Λουξεμβούργου να μας υπερασπιστούν αν μας επιτεθεί η Τουρκία; Ή μήπως θα έρθουν τα υποβρύχια της Μάλτας; Τι ιστορίες είναι αυτές ότι θα μας σώσει η Ευρώπη;

Και όλα αυτά συμβαίνουν σε μια χώρα η οποία είναι πλούσια. Θα σας αναφέρω δύο στοιχεία από τον καθηγητή γεωλογίας, κ. Φιλιππίδη: «Δυο τρισεκατομμύρια ευρώ αποτιμάται η ακαθάριστη αξία του ελληνικού πλούτου». Και έχω κι άλλο στοιχείο για νότια της Κρήτης, όπου υπάρχουν 600 δισεκατομμύρια δολάρια σε φυσικό αέριο. Η Deutsche Bank το κοστολόγησε 427 δισεκατομμύρια. Τίποτε για όλα αυτά από εσάς παρά μόνο λόγια του αέρα. Δεν είναι τα πάντα οικονομία. Έχουμε και άλλα σοβαρά ζητήματα.

Έρχομαι στην επίσκεψη Ερντογάν. Σας διαβάζω τι είχα πει στις 10 Δεκεμβρίου του 2016 στη συζήτηση για τον προϋπολογισμό για την υπόθεση αυτή, έναν χρόνο πριν. Σας διαβάζω από τα Πρακτικά της Βουλής στις 10 Δεκεμβρίου 2016: «Μέγα εθνικό θέμα οι δηλώσεις Ερντογάν για διεκδίκηση των ελληνικών νήσων και για αναθεώρηση της Συνθήκης της Λωζάνης». Εδώ, σ’ αυτή την Αίθουσα το είχα πει ένα χρόνο πριν.

Είχα παραθέσει και τι είχε πει ο αείμνηστος καθηγητής, Παναγιώτης Κονδύλης: «Ενώ Ελλάδα προσανατολίστηκε ψυχή τε και σώματι στην Ευρώπη για να διασφαλιστεί από τον τουρκικό κίνδυνο, ακριβώς ο ευρωπαϊκός της προσανατολισμός θα μεταβληθεί σε όργανο de facto μετατροπής της σε δορυφόρο της Τουρκίας».

Έρχομαι στην πρόσφατη επίσκεψη Ερντογάν. Ο Ερντογάν μίλησε για ανάγκη επικαιροποίησης της Συνθήκης, ο Έλληνας Πρόεδρος της Δημοκρατίας για ανάγκη ερμηνείας, σύμφωνα με τα σύγχρονα δεδομένα, και τέλος ο Πρωθυπουργός για εκσυγχρονισμό.

Στην πραγματικότητα για όσους ξέρουν ελληνικά, οι λέξεις και οι εκφράσεις «επικαιροποίηση», «ερμηνεία σύμφωνα με τα σύγχρονα δεδομένα» και «εκσυγχρονισμός» δεν διαφέρουν. Ανοίξατε τον δρόμο για αναθεώρηση της Συνθήκης της Λωζάνης. Πάρτε το πίσω, αλλιώς είστε εθνικά υπόλογοι.

Όσο για τη Συνθήκη της Λωζάνης, έχω να πω και κάτι άλλο: Θέλω να καταθέσω στα Πρακτικά μία φωτογραφία, τη φωτογραφία του στεφάνου που κατέθεσε στο Μνημείο το Αγνώστου Στρατιώτου ο Ταγίπ Ερντογάν.

(Στο σημείο αυτό ο Γενικός Γραμματέας του Λαϊκού Συνδέσμου - Χρυσή Αυγήκ. Νικόλαος Μιχαλολιάκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι μία ημισέληνος. Πώς τον αφήσατε να καταθέσει την τουρκική σημαία σε ένα μνημείο, όπου είναι ο τάφος των Ελλήνων στρατιωτών που έπεσαν πολεμώντας την ημισέληνο;

Για του λόγου του αληθές -και θα τα καταθέσω στα Πρακτικά- θα σας διαβάσω ονόματα μαχών που υπάρχουν χαραγμένα στο Μνημείο του Αγνώστου Στρατιώτη: Ελασσόνα, Σαραντάπορο, Γιαννιτσά, Θεσσαλονίκη, Αετορράχη, Μανωλιάσσα, Μπιζάνι, Δρίσκος όπου πέθανε ο Λορέντζος Μαβίλης, Αρτάκη, Αϊδίνι, όπου θριάμβευσε και έδιωξε τους Τούρκους ο Στρατηγός Πλαστήρας με το «542» Σύνταγμα Ευζώνων, Φιλαδέλφεια, Κιουτάχεια, Δορύλαιον, Αφιόν Καραχισάρ, Σαγγάριος, Κάλε Γκρότο, Κύπρος 1974.

(Στο σημείο αυτό ο Γενικός Γραμματέας του Λαϊκού Συνδέσμου - Χρυσή Αυγήκ. Νικόλαος Μιχαλολιάκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλοι αυτοί πέθαναν πολεμώντας την ημισέληνο. Κι εσείς αφήσατε τον Ερντογάν να καταθέσει στον τάφο τους μια ημισέληνο. Ντροπή σας!

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Κύριε Πρόεδρε, έχετε τον λόγο.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Με συγχωρείτε, ενώ είστε παρών, θα ήθελα να αναφερθώ σε ένα ζήτημα, που το θεωρώ πάρα πολύ σημαντικό --και είναι πάρα πολύ σημαντικό- και δεν πρέπει να δημιουργούνται ψευδείς εντυπώσεις σήμερα στον κόσμο, σε όλον τον λαό που παρακολουθεί, και έχει σχέση με τις γερμανικές αποζημιώσεις. Μόνο με αυτό το ζήτημα. Τα άλλα θέματα είναι θέματα της πολιτικής σας και αναφερθήκατε σε αυτά.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Εγώ στο κατοχικό δάνειο αναφέρθηκα.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Ξέρω πολύ καλά. Επ’ αυτού θα σας πω.

Εσείς αναφερθήκατε μόνο στο κατοχικό δάνειο. Μας επιρρίψατε την ευθύνη, εν πάση περιπτώσει, ότι δεν έχουν ληφθεί οι σχετικές αποφάσεις από τη Βουλή. Γνωρίζετε πολύ καλά ότι υπάρχει πόρισμα της αρμόδιας επιτροπής της Βουλής, το οποίο ακόμη δεν έχει έρθει προς έγκριση και από την Ολομέλεια, για ένα σύνολο ζητημάτων που αφορούν στις πολεμικές αποζημιώσεις -διότι η Γερμανία έχασε τότε- στις εκατό μαρτυρικές πόλεις με τα δεκάδες χιλιάδες αθώα θύματα, στα θύματα του λιμού, στα αρχαία -δηλαδή σε ένα σύνολο ζητημάτων- και βεβαίως, στο κατοχικό δάνειο.

Όλα αυτά έχουν μαζευτεί με ντοκουμέντα εξαιρετικά από το Νομικό Συμβούλιο του Κράτους και από αλλού και από επιτροπές που δουλεύουν τόσα χρόνια και είναι ένα σημαντικό οπλοστάσιο μεγάλης εθνικής σημασίας και με μεγάλο ηθικό, πολιτικό και ιστορικό φορτίο προς διεκδίκηση.

Θέλω να πω ευθέως και ήθελα να το πω μπροστά σας για να μπορείτε, αν θέλετε, να το σχολιάσετε: Δεν σας διέφυγαν όλα αυτά, κύριε Μιχαλολιάκο. Η αναφορά σας και μόνο ότι είναι υπόλογη η Γερμανία στις δόσεις του κατοχικού δανείου έχει να κάνει με τη βαθύτατη και εκπεφρασμένη δημοσίως πεποίθησή σας ότι έχετε εκλεκτική συγγένεια και ότι χάσατε τότε τον πόλεμο, ότι οι δυνάμεις που έχασαν τότε τον πόλεμο είναι οι δυνάμεις, στις οποίες ιστορικά, ιδεολογικά και πολιτικά αναφερόσασταν και τότε και τώρα.

Με αυτή την έννοια, δεν θα ήθελα να μείνει προς τα έξω, προς τον κόσμο που μας ακούει, σαν από την πλευρά σας, μια ειλικρινής διεκδίκηση περί των τεράστιων γερμανικών αποζημιώσεων και επανορθώσεων που χρωστούν στον ελληνικό λαό. Είναι εντελώς ελλειπτική αναφορά. Δεν είναι καθόλου τυχαία αναφορά, διότι επανειλημμένως μόνο αυτό το θέμα αναγνωρίζετε. Για τα άλλα, θεωρείτε ότι ήταν πολεμικές συγκρούσεις, στις οποίες μάλιστα οι δυνάμεις στις οποίες αναφερόσασταν -και αναφέρετε- έχασαν. Και ευτυχώς για τη δημοκρατία και τον ελεύθερο κόσμο έχασαν τότε τον πόλεμο.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Σπυρίδων Λυκούδης):** Κύριε Πρόεδρε, έχετε τον λόγο.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Κύριε Πρόεδρε, ασφαλώς και συμφωνώ μαζί σας ότι πρέπει να διεκδικήσουμε και τις πολεμικές επανορθώσεις. Στάθηκα στο θέμα του κατοχικού δανείου, επειδή αυτό το θέμα δεν έχει προχωρήσει καθόλου. Το άλλο ζήτημα των πολεμικών επανορθώσεων έχει προχωρήσει.

Από εκεί και πέρα, θα πρέπει να ξέρετε ότι άλλο είναι η ιδεολογία του οποιουδήποτε, που δεν ταυτίζομαι σε καμμία περίπτωση με την ιδεολογία της εθνικοσοσιαλιστικής Γερμανίας ή της φασιστικής Ιταλίας, διότι ανήκουν σε άλλες χώρες και άλλες εποχές και άλλο είναι η πατρίδα. Εμείς, ως Έλληνες πατριώτες, καταγγέλλουμε σαν εγκλήματα πολέμου τα όσα έγιναν από τις κατοχικές δυνάμεις μέσα στην πατρίδα μας, καταγγέλλουμε τα εγκλήματα, τις εκτελέσεις αμάχων, τις καταστροφές των χωριών και ως εκ τούτου μας αδικείτε και μας ερμηνεύετε λάθος.

Αυτό είχα να σας πω. Δεν αναφέρθηκα επιλεκτικά, όπως είπατε. Αναφέρθηκα γιατί αυτή είναι μια χαρακτηριστική περίπτωση την οποία μπορούμε χειροπιαστά να διεκδικήσουμε. Αυτό είχα να σας πω.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Πρόεδρε.

Τον λόγο έχει ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Πρόεδρε, κυρίες και κύριοι συνάδελφοι, πράγματι, η σημερινή συζήτηση του προϋπολογισμού είναι μια πολύ ιδιαίτερη συζήτηση. Τουλάχιστον τα τελευταία είκοσι πέντε χρόνια που θυμάμαι σ’ αυτήν την Αίθουσα, υπήρχε μια λίστα ομιλητών η οποία δεν είχε εξαντληθεί και περιμέναμε μέχρι τη 12η βραδινή ώστε να κλείσει ο Πρωθυπουργός την ομιλία, προκειμένου να ψηφίσουμε τον προϋπολογισμό του κράτους.

Φέτος, δεν υπήρχε ιδιαίτερο ενδιαφέρον από τους συναδέλφους Βουλευτές της Αντιπολιτεύσεως. Ενεγράφησαν εκατόν ενενήντα και φαίνεται…

**ΔΗΜΗΤΡΙΟΣ ΚΥΡΙΑΖΙΔΗΣ:** Μίλησαν όλοι!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Νομίζω ότι μπορεί να γυρίσει η κάμερα στα έδρανά σας να δείξει πόσο ενδιαφέρον δείχνει η Αντιπολίτευση για τη συζήτηση σε επίπεδο Αρχηγών. Είστε δεκαπέντε Βουλευτές μέσα.

**ΔΗΜΗΤΡΙΟΣ ΚΥΡΙΑΖΙΔΗΣ:** Επειδή είσαστε εσείς. Γι’ αυτό!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Μετά τη μετατροπή της Νέας Δημοκρατίας σε Ποτάμι με τη στήριξη της κ. Γεννηματά, νομίζω ότι ούτε στη συζήτηση του προϋπολογισμού δεν έρχεστε.

(Χειροκροτήματα από την πτέρυγα των ΑΝΕΛ)

Έχει μετατραπεί σε ποτάμι του ξηροποτάμου του κ. Θεοδωράκη βεβαίως, από τον οποίο δεν έχετε τίποτα να χωρίσετε. Έχετε ακριβώς την ίδια ιδεολογική κατεύθυνση όπως είπατε.

Τέλος πάντων. Νομίζω, κύριε Πρόεδρε, ότι…

**ΔΗΜΗΤΡΙΟΣ ΚΥΡΙΑΖΙΔΗΣ:** Μαζί τρέχαμε!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Θα σας απαντήσω και σε αυτό. Δεν τρέχαμε μαζί ποτέ ούτε με τον γιό του Παπαντωνίου, ούτε με την κ. Γεννηματά, ούτε με το όλον ΠΑΣΟΚ. Τότε τους κυνηγάγαμε. Τώρα έχετε γίνει κολλητοί. Έρχονται σε συνέδριά σας και χειροκροτούν. Η κ. Γεννηματά δε κάθεται έμπροσθεν των Διόσκουρων, του κ. Βορίδη και του κ. Γεωργιάδη, και χειροκροτείται ταυτόχρονα από ακροδεξιά στοιχεία, τα οποία κάποτε κατήγγειλε το ΠΑΣΟΚ.

Όμως, ας πάμε στα σοβαρά, στον προϋπολογισμό, γιατί πράγματι αυτός ο προϋπολογισμός είναι ο πρώτος προϋπολογισμός ομαλότητας που συζητείται τα τελευταία επτά χρόνια στη Βουλή. Και είναι ιδιαίτερη η χαρά μου, που μετά από δύο έτη σκληρών προσπαθειών, πρωτίστως του ελληνικού λαού και δευτερευόντως της Κυβέρνησής μας, κατατίθεται ένας προϋπολογισμός, όπως θα έπρεπε να είναι σε μία ανεπτυγμένη χώρα, ένας προϋπολογισμός που δεν χαρακτηρίζεται από τις ανωμαλίες και τις περιπέτειες του παρελθόντος, στις οποίες μας οδήγησαν οι λανθασμένοι χειρισμοί, τα εγκλήματα των τελευταίων ετών μετά το 2009.

Κυρίες και κύριοι συνάδελφοι της Αντιπολιτεύσεως, η εποχή που ο προϋπολογισμός χαρακτηριζόταν μονίμως από αποσπασματικά, χωρίς σχεδιασμό και διαπραγμάτευση μέτρα, έχει παρέλθει χωρίς γυρισμό. Οι εποχές που ο προϋπολογισμός περιελάμβανε μειώσεις εκατοντάδων εκατομμυρίων -και θα μιλήσω για το Υπουργείο Εθνικής Άμυνας-, δεν θα ξαναγυρίσουν όσο εμείς έχουμε αναλάβει την ευθύνη της Κυβερνήσεως και για κανένα Υπουργείο.

Θα μου επιτρέψετε να μην σταθώ στα μακροοικονομικά μεγέθη του κρατικού προϋπολογισμού, τα οποία ανέλυσαν οι αρμόδιοι Υπουργοί και στους οποίους και εν γένει στο Υπουργείο Οικονομικών αξίζουν πολλά συγχαρητήρια.

Τα συγχαρητήρια αυτά προκύπτουν από γεγονότα. Ενδεικτικά αναφέρω τη μείωση του κόστους δανεισμού σε ιστορικά χαμηλά για την τελευταία περίοδο στοιχεία, την αναβάθμιση της πιστοληπτικής ικανότητας της χώρας, τη μείωση της ανεργίας –σημερινά στοιχεία από την «ΕΡΓΑΝΗ»- τις θετικές προοπτικές ανάκαμψης της οικονομίας.

Θα καταθέσω μόνο στη Βουλή ένα γράφημα των δεκαετών ομολόγων του δανεισμού του ελληνικού δημοσίου. Έχουμε φτάσει στο 3,986%. Σε αυτό το ποσοστό η Ελλάδα δανειζόταν το 2006. Βρισκόμαστε, λοιπόν, σε κόστος δανεισμού για τη χώρα -και αυτό είναι ένα κριτήριο, το οποίο δεν μπορεί κανείς να αμφισβητήσει- του επιπέδου του 2006, ούτε καν του 2007, ούτε του 2008, ούτε του 2009.

Το καταθέτω στη Βουλή, προκειμένου αυτό και μόνο το σχεδιάγραμμα να αποδείξει σαν καθρέφτης την πραγματική εικόνα της οικονομίας.

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα σταθώ τώρα στα του οίκου μου, του Υπουργείου Εθνικής Άμυνας, και θέλω να πω ότι για άλλη μια φορά -και το πιστεύω ακράδαντα- ο προϋπολογισμός της άμυνας θα πρέπει να είναι ένα πεδίο συνεννόησης και συναίνεσης όλων των πολιτικών ομάδων αυτού του Κοινοβουλίου και όχι πεδίο αντιπαράθεσης και διαφωνιών. Έχουμε σε πολλά να αντιπαρατεθούμε, όχι, όμως, στην άμυνα. Όλοι θα πρέπει να είμαστε ενωμένοι έναντι οιασδήποτε εξωτερικής απειλής της χώρας, για την προάσπιση των δικαιωμάτων της οποίας ένα αξιοσέβαστο ποσό των ετήσιων εσόδων του κράτους κατευθύνεται προς τον ευαίσθητο τομέα της άμυνας.

Θέλω να σας πω ότι σήμερα γύρισα τα στρατόπεδα, ευχόμενος στα στελέχη των Ενόπλων Δυνάμεων. Αυτό που περιμένω από το σύνολο των πολιτικών δυνάμεων, όσον αφορά την άμυνα, είναι να μπορέσουμε να φτάσουμε στο επίπεδο που ήμασταν κάποτε στη Βουλή, όπου η Κυβέρνηση να ψηφίζει τον προϋπολογισμό και η Αντιπολίτευση στο μόνο Υπουργείο, στο οποίο να δίνει θετική ψήφο, είναι στον προϋπολογισμό του Υπουργείου Εθνικής Άμυνας.

Στο πλαίσιο, λοιπόν, αυτής της συνεννόησης και της συναίνεσης, εγώ θα συμφωνήσω απόλυτα με τον αρμόδιο τομεάρχη Άμυνας της Νέας Δημοκρατίας, ότι το Υπουργείο Εθνικής Άμυνας είναι πονεμένο. Είναι όντως πονεμένο, αλλά παρέλειψε να αναφέρει από τι είναι. Μιας και δεν έχει τίποτα να πει, θα σας πω, λοιπόν, εγώ από τι είναι πονεμένο.

Το Υπουργείο Εθνικής Άμυνας είναι πονεμένο από τα σκάνδαλα των εξοπλιστικών του 2000-2002 μέχρι και το 2004. Είναι πονεμένο απ’ αυτά τα οποία πληρώσαμε στα υποβρύχια από τον κ. Τσοχατζόπουλο, από τον κ. Παπαντωνίου, από τα σκάνδαλα που η Νέα Δημοκρατία ανέδειξε ως Αντιπολίτευση και εν συνεχεία, ξέχασε. Τώρα δε, προς επούλωση των παλαιών πληγών, καλεί κληρονομικώ τω δικαίω τα παιδιά των Υπουργών, που τότε χειρίστηκαν τα εξοπλιστικά, να συμμετέχουν στο άνοιγμα της πολιτικής ατζέντας της Νέας Δημοκρατίας.

Είναι πονεμένο το Υπουργείο Εθνικής Άμυνας από τις εξωπραγματικές μειώσεις του προϋπολογισμού, οι οποίες για το διάστημα 2009-2015 υπερέβησαν το 50%.

Η αλήθεια είναι ότι φροντίσατε να πονέσετε αρκετά τα στελέχη του Υπουργείου Εθνικής Άμυνας με τις μειώσεις των αποδοχών τους. Τώρα δε, κλαίτε και έρχεστε να κουνήσετε το δάχτυλο. Ποιοι; Εσείς που πετσοκόψατε τις αποδοχές των στελεχών και αντί να τις επαναφέρετε μετά τις αποφάσεις του ΣΤΕ, τους δώσατε το 50%.

**ΔΗΜΗΤΡΙΟΣ ΚΥΡΙΑΖΙΔΗΣ:** Δώσε το άλλο 50%.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Και τους δώσατε το 50% -προσέξτε- λέγοντας ότι το 50% αφορά το σύνολο των οφειλόμενων από το Συμβούλιο της Επικρατείας.

**ΔΗΜΗΤΡΙΟΣ ΚΥΡΙΑΖΙΔΗΣ:** Γιατί δεν δίνεις το άλλο 50%;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Αυτή είναι η αλήθεια. Αυτή είναι η συμφωνία σας με τους δανειστές. Δίνουμε το 50% για το σύνολο.

**ΔΗΜΗΤΡΙΟΣ ΚΥΡΙΑΖΙΔΗΣ:** Και το 2015-2016 έλεγες ότι θα τα δώσεις.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Και την αλήθεια αυτήν την αποδεικνύουμε ακριβώς από τις ατζέντες διαλόγου με τους δανειστές, κύριε Δαβάκη.

Θέλω να σας θυμίσω ότι η παρούσα Κυβέρνηση δεν έκοψε, αντιθέτως κατέβαλε συνεχή προσπάθεια, για να λύσει το πρόβλημα. Κι όσο εσείς επιμένετε για πράγματα τα οποία θα έπρεπε να είχατε κάνει, γιατί τώρα πλέον τα προκαλέσατε, τώρα μας εγκαλείτε.

Εμείς θα σας πούμε, λοιπόν, γι’ αυτά που κάναμε. Θα λέμε αυτά που τα στελέχη βιώνουν τα τελευταία έτη ως ανταπόδοση στην αναγνώριση της προσφοράς τους και όχι ως προς την επούλωση των πληγών, που εσείς ανοίξατε. Θα σας λέμε, λοιπόν, ότι για την αποζημίωση εκτός έδρας που καταβάλλεται στην παραμεθόριο ανελλιπώς τα τελευταία έτη, καθώς και για την εκτέλεση των υπηρεσιών που δεν αποζημιώνονταν εντός του έτους, όταν εσείς, με σημαντικά υψηλότερους προϋπολογισμούς, αδιαφορούσατε.

Δεν καταβάλλατε στην παραμεθόριο αυτά που οφείλατε να καταβάλετε, παρά ορισμένα έτη τμηματικά κάποιους μήνες.

Θα σας λέμε για το μισθολόγιο, που ενώ σαν Κασσάνδρες μιλούσατε για υπέρογκες μειώσεις, κρίνοντας εξ ιδίων τα αλλότρια, αυτό θα αποκαταστήσει τις στρεβλώσεις του παρελθόντος και δεν θα επιφέρει μειώσεις στα στελέχη. Και όσο εσείς θα μιλάτε για μειώσεις των πέντε και των δέκα ευρώ, εμείς θα αντιπαρατεθούμε στις αυξήσεις που θα καταγράφουν. Κοντός ψαλμός!

Θα σας λέμε για την ψήφιση της νυχτερινής αποζημίωσης, ενός πάγιου και δίκαιου αιτήματος των στελεχών των Ενόπλων Δυνάμεων, που θα αποκαταστήσει αδικίες πολλών ετών και θα είναι μία δικαίωση γι’ αυτούς.

Θα σας λέμε για τη θέσπιση του επιδόματος παραμεθορίου, εντασσόμενο στις τακτικές αποδοχές των στελεχών, γεγονός που διασφαλίζει απρόσκοπτα την καταβολή του.

Κυρίες και κύριοι συνάδελφοι, ο λόγος που πρωτίστως είμαι υπερήφανος που ηγούμαι του συγκεκριμένου Υπουργείου είναι αναμφίβολα η ποιότητα και το ήθος του προσωπικού. Αυτά τα δύο, δυστυχώς για την Αξιωματική Αντιπολίτευση, καθιστούν τα στελέχη ικανά να αντιλαμβάνονται ποιος τους εμπαίζει και ποιος μάχεται καθημερινά γι’ αυτούς, ποιος τους παραμυθιάζει και ποιος τους ακούει πραγματικά.

Και ξέρετε, κυρίες και κύριοι συνάδελφοι, ότι αυτό είναι και το πρόβλημα που είχαν πάντα τα στελέχη: Δεν τους άκουγαν.

Εμείς, όπως ανέφερε και εχθές και ο Αναπληρωτής Υπουργός ο κ. Βίτσας, ακούμε τα στελέχη, ακούμε τους υπηρεσιακούς παράγοντες, τους εμπιστευόμαστε, γιατί πονάνε πιο πολύ από τον καθένα το σπίτι τους. Και να είστε όλοι σίγουροι ότι τα στελέχη βλέπουν το Υπουργείο σαν το δικό τους σπίτι.

Για να περάσουμε στα νούμερα, θα συμφωνήσω εκ νέου με τον τομεάρχη άμυνας της Νέας Δημοκρατίας, πως θα αποτελεί πραγματικά key study για το μέλλον, πώς με τα διπλάσια χρήματα στο παρελθόν δεν μπορούσαν να κάνουν ούτε τα μισά από αυτά που κάνουμε εμείς σήμερα.

Τα μεγέθη είναι αποκαλυπτικά: Την περίοδο 2009-2015, ο συνολικός προϋπολογισμός του Υπουργείου Άμυνας μειώθηκε κατά 50%, δηλαδή σε απόλυτες τιμές από 6,5 δισεκατομμύρια το 2009, σε 3,2 δισεκατομμύρια το 2015.

Από το έτος 2016 και εντεύθεν, ο προϋπολογισμός του Υπουργείου Εθνικής Άμυνας κινείται περίπου στα ίδια επίπεδα, περί τα 1,3 δισεκατομμύριο. Θυμίζω ότι, ακόμα και όταν υπήρξε πρόβλεψη για μείωση στο προσχέδιο του κρατικού προϋπολογισμού το έτος 2016 κατά 500 εκατομμύρια στις αμυντικές δαπάνες, τελικά, μετά από αγαστή συνεργασία με το Υπουργείο Οικονομικών, αποφεύχθηκε.

Αξίζει δε, σημειωθεί ότι το ψηφισμένο από την προηγούμενη κυβέρνηση Μεσοπρόθεσμο Πλαίσιο Δημοσιονομικής Στρατηγικής 2015-2018, προβλεπόταν για το 2018 για αμυντικές δαπάνες προϋπολογισμός ύψους 2,8 δισεκατομμυρίων. Εύκολα καταγράφει κάποιος την αναθεώρηση που υπήρξε με το νεότερο μεσοπρόθεσμο προγραμματισμό με αριθμό 1821 στα 3,1 δισεκατομμύρια.

Θυμηθείτε την ανακοίνωση της κ. Μπακογιάννη στην ερώτηση του κ. Χατζηνικολάου: «Πού θα βρουν τα χρήματα για την παιδεία και την υγεία, όταν είπε ότι θα περικόψει στο 50% τον προϋπολογισμό του Υπουργείου Άμυνας;».

Περαιτέρω δε, τα επόμενα έτη καταγράφεται μία σχετική αύξηση του συνολικού προϋπολογισμού του Υπουργείου Άμυνας στα όρια που οι γενικότερες δημοσιονομικές συνθήκες το επιτρέπουν.

Όμως, προκειμένου να γίνει αντιληπτή σε όλες και σε όλους μέσα στην Αίθουσα η κατάσταση που έχει διαμορφωθεί στον χώρο της άμυνας τα τελευταία έτη παραθέτω τα εξής στοιχεία: Στην κατηγορία των αποδοχών, οι συγκυβερνήσεις ΠΑΣΟΚ - Νέας Δημοκρατίας, Βενιζέλου - Σαμαρά, μείωσαν τις αποδοχές κατά 32% περίπου, οδηγώντας το προσωπικό των Ενόπλων Δυνάμεων σε συνθήκες εξαθλίωσης.

Όσον αφορά στο λειτουργικό κόστος του προϋπολογισμού, ήτοι τις δαπάνες για καύσιμα, τρόφιμα στρατευσίμων, συντηρήσεις κ.λπ., η κατάσταση παρουσιάζεται ακόμα χειρότερη, καθώς η μείωση του προϋπολογισμού του έτους 2015 σε σχέση με τον αντίστοιχο του έτους 2009 προσεγγίζει το 60%. Στα εξοπλιστικά δε η μείωση το εν λόγω χρονικό διάστημα κυμάνθηκε σε ποσοστά περί το 68%.

Συνοπτικά, δηλαδή, όπως προανέφερα, η μείωση του προϋπολογισμού του Υπουργείου Εθνικής Άμυνας για την περίοδο 2009-2015 υπερβαίνει το 50% και σε απόλυτες τιμές ξεπερνά τα 3,2 δισεκατομμύρια ευρώ.

Τα μεγέθη αυτά είναι αποκαλυπτικά και δεν χρειάζονται περαιτέρω σχολιασμό, από τη δική μου πλευρά. Το μόνο που θα σχολιάσω και θα πρέπει να τονίσω, είναι το γεγονός ότι, εάν κρατήθηκε και κρατείται υψηλά η άμυνα και το αίσθημα ασφάλειας στον ελληνικό λαό, αυτό οφείλεται αποκλειστικά στο υψηλό φρόνημα, στο ήθος του προσωπικού των Ενόπλων Δυνάμεων, που ενάντια σε κάθε περικοπή, προασπίζονται με αισθήματα υπέρτατης ευθύνης την ακεραιότητα της χώρας και τα κυριαρχικά της δικαιώματα.

Παράλληλα, δίνουν και κοινωνικό έργο. Όπου τους χρειαστήκαμε, ήταν παρόντες. Ήταν παρόντες στις βροχές, πριν από λίγους μήνες, ήταν παρόντες στο μεταναστευτικό, είναι παρόντες σε κάθε τοπική κοινωνία.

Όσα προανέφερα έλαβαν χώρα τα προηγούμενα έτη και εμείς κληθήκαμε να αντιμετωπίσουμε, σε στενή συνεργασία με τη στρατιωτική ηγεσία, αυτή τη δυσμενή κατάσταση.

Παρακαλώ πολύ, ωστόσο, όπως σημειωθούν τα εξής, αναφορικά με τον προϋπολογισμό του έτους 2018, ο οποίος έχει κατατεθεί προς ψήφιση: Οι πιστώσεις για αποδοχές παρουσιάζουν αύξηση περί το 2%, σε σχέση με αυτές του έτους 2017, λόγω της εφαρμογής του νέου ειδικού μισθολογίου του ν.4472/2017 και της αύξησης των εργοδοτικών εισφορών του κράτους ως εργοδότη υπέρ ΕΦΚΑ για το προσωπικό, που υπαγόταν στο συνταξιοδοτικό καθεστώς του δημοσίου έως 31 Δεκεμβρίου του 2016.

Τα κονδύλια για λειτουργικές δαπάνες παρουσιάζουν μείωση της τάξης του 7%, η οποία αντιστοιχεί σε σχεδιασμένες και πλήρως κοστολογημένες δράσεις των Γενικών Επιτελείων.

Επιπλέον, περί τα 7.000.000 ευρώ αφορά σε μείωση του κόστους της κομμένης ηλεκτρικής ενέργειας, κατόπιν συμφωνίας μεταξύ του Υπουργείου Οικονομικών και της εταιρείας ΔΕΗ για παροχή σχετικής έκπτωσης στα Υπουργεία. Στο θέμα, δε, της μείωσης του κόστους στο ηλεκτρικό ρεύμα, του χρόνου θα έχουμε τουλάχιστον μείωση κατά 30% του κόστους, μόνο και μόνο με την αντικατάσταση των λαμπτήρων σε όλα τα στρατόπεδα -χωρίς να πληρώσει το Υπουργείο Εθνικής Άμυνας ούτε 1 ευρώ- με νέας τεχνολογίες και πληρώνοντάς το μέσω των λογαριασμών της ΔΕΗ.

Οι πιστώσεις για τα εξοπλιστικά προγράμματα παρουσιάζουν αύξηση κατά 35.500.000, ήτοι περίπου 7,4%, σύμφωνα με τις προβλέψεις του μεσοπρόθεσμου πλαισίου δημοσιονομικής πολιτικής του ν.4472.

Συνολικά, ο προϋπολογισμός του Υπουργείου Εθνικής Άμυνας του έτους 2018 είναι αυξημένος σε σχέση με το τρέχον έτος περί τα 27.700.000 ευρώ. Για να διευκολύνω, δε, όσον αφορά το case study του μέλλοντος, κατά τα λεγόμενα του κ. Κικίλια, θα σας δώσω ενδεικτικά κάποια στοιχεία που καταδεικνύουν πώς με τα μισά λεφτά επιτυγχάνεις τα μέγιστα αποτελέσματα. Το παράδειγμα προκύπτει από τα πολυδιαφημιζόμενα εξοπλιστικά προγράμματα. Στην κατηγορία αυτή και διαβλέποντας εγκαίρως το πρόβλημα της περικοπής πιστώσεων που έχει ψηφιστεί, επαναλαμβάνω, από τις προηγούμενες κυβερνήσεις, στο πλαίσιο του μεσοπρόθεσμου, δόθηκαν σχετικές οδηγίες στις οικονομικές υπηρεσίες του Υπουργείου, οι οποίες σε αγαστή συνεργασία με τα εμπλεκόμενα Γενικά Επιτελεία και τις υπηρεσίες του Υπουργείου Οικονομικών είχαν εξασφαλίσει τις αναγκαίες προμήθειες οπλικών συστημάτων και κυρίως, τις συντηρήσεις αυτών, το follow support, εκμεταλλευόμενες πλήρως τις πιστώσεις εξοπλιστικών προγραμμάτων, που είναι στη διάθεσή μας.

Αξίζει να σημειωθεί πως τα προηγούμενα έτη η απορροφητικότητα των σχετικών πιστώσεων κυμαίνονταν σε επίπεδα της τάξης του 22% το 2011, του 41% το 2012, του 71% το 2013, 59% το 2014. Από το έτος 2015 και εντεύθεν, σε όρους ανάλωσης πιστώσεων ως προς τη διαμορφωθείσα πίστωση, καταγράφεται ποσοστό απορρόφησης 94% το 2015 και 98% το 2016, ενώ και η πρόβλεψη του τρέχοντος έτους κυμαίνεται σε ποσοστό απορρόφησης περί του 99%.

Δεν θέλω να σας κουράζω άλλο με νούμερα, γιατί εν μέρει, μέσα στην αριθμολαγνεία χάνονται πολλές φορές οι δράσεις, εξόχως σημαντικές, τόσο για τα στελέχη μας, όσο και για το σύνολο της κοινωνίας, δράσεις που αφορούν στον εκσυγχρονισμού του ιατρικού εξοπλισμού των στρατιωτικών νοσοκομείων, αξιοποιώντας κάθε διαθέσιμο μέσο, ούτως ώστε να περιοριστεί δραστικά η υγειονομική δαπάνη, στην οποία υποβάλλονται τα στελέχη μας και οι οικογένειές τους, δράσεις, που αφορούν σε συμβάσεις με μεγάλες ιδιωτικές εταιρείες, μέσα από διαυγείς και ανοιχτές διαγωνιστικές διαδικασίες, όπως στην περίπτωση της Τράπεζας Πειραιώς, προσφέροντας σημαντικά προνόμια στα στελέχη μας, τις οικογένειές τους, καθώς και στο εν αποστρατεία προσωπικό.

Μιλώντας για το εν αποστρατεία προσωπικό, δεν πρέπει να λησμονείται από κανέναν η λήψη μέτρων για τη θωράκιση των μετοχικών ταμείων, ούτως ώστε να εκτελείται απρόσκοπτα η κοινωνική αποστολή τους.

Εκμεταλλευόμενος, δε, την προχθεσινή μου παρουσία στη Θεσσαλονίκη για τα εγκαίνια ενός ακόμη σύγχρονου συγκροτήματος στρατιωτικών κατοικιών, δράττομαι της ευκαιρίας να τονίσω την επέκταση και τη βελτίωση του οικιστικού προγράμματος, που είχαμε ήδη σχεδιάσει με την ανάληψη των καθηκόντων μας το 2015, γεγονός, που θα μας κάνει υπερήφανους για την επίτευξη του στόχου των τριών χιλιάδων κατοικιών ανά την επικράτεια, γεγονός που θα μας οπλίσει με πρόσθετο κουράγιο για την επέκταση του εν λόγω προγράμματος, για την κάλυψη του συνόλου των στεγαστικών αναγκών των στελεχών σε βάθος χρόνου.

Πέραν δε των προαναφερθέντων, δεν μπορούμε όλοι μαζί να μην αναγνωρίσουμε τη συνδρομή των Ενόπλων Δυνάμεων, όπως είπα και πριν, στην προσφυγική και μεταναστευτική κρίση, όχι μόνο για την παροχή βοήθειας σε ανθρώπους, που πραγματικά το έχουν ανάγκη, εξασφαλίζοντας ανθρώπινες συνθήκες διαβίωσης, αλλά και με τρόπο που δεν επιβαρύνεται ο κρατικός προϋπολογισμός, καθόσον με μέριμνα των οικονομικών υπηρεσιών του Υπουργείου, σε συνεργασία με την υπεύθυνη αρχή του Υπουργείου Οικονομίας και Ανάπτυξης, καταβάλλεται συνεχής προσπάθεια άντλησης σχετικής ευρωπαϊκής χρηματοδότησης.

Για τον κοινωνικό δε ρόλο και την προσφορά των Ενόπλων Δυνάμεων, δεν χρειάζεται να επεκταθώ, διότι όλοι μας καθημερινά είμαστε μάρτυρες της παρουσίας τους, όπου αυτό κριθεί απαραίτητο, στις πυρκαγιές, στις δράσεις δασοπροστασίας την καλοκαιρινή περίοδο, στις πρόσφατες πλημμύρες στη Μάνδρα, στις επιχειρήσεις έρευνας και διάσωσης στο Αιγαίο μέχρι και την παροχή ιατροφαρμακευτικής περίθαλψης στους ακρίτες μας και ιδιαίτερα στα νησιά, από τα έργα οδοποιίας σε δύσβατες και απομακρυσμένες περιοχές, μέχρι την παροχή συσσιτίου και άρτου σε γηροκομεία και ιερές μητροπόλεις.

Κυρίες και κύριοι συνάδελφοι, για ένα πράγμα πρέπει να είστε όλοι βέβαιοι μέσα σ’ αυτήν την Αίθουσα, ότι οι Ένοπλες Δυνάμεις θα είναι πάντοτε αρωγός στη δημοσιονομική προσπάθεια της χώρας. Θα συνιστά κρίσιμο παράγοντα σταθερότητας στην ευρύτερη περιοχή, διασφαλίζοντας συνθήκες σταθερότητας και ασφάλειας, στοιχείων απαραίτητων για την ανάπτυξη της οικονομίας, προσφέροντας παράλληλα στην κοινωνία σημαντικό έργο σε δύσκολες για τον λαό συνθήκες και καταστάσεις.

Θα ήθελα ακόμα να σας διαβεβαιώσω πως η οικονομική κρίση δεν έχει μειώσει στο ελάχιστο την αξιοπιστία, το φρόνημα και το αξιόμαχο του στρατεύματος. Οι ελληνικές Ένοπλες Δυνάμεις έχουν πλήρη επίγνωση της αποστολής τους και πρέπει όλοι να είμαστε υπερήφανοι για το επίπεδό τους. Δεν πρέπει, σε καμμιά περίπτως,η η οικονομική κρίση να μεταβληθεί σε εθνική κρίση. Και για να επιτευχθεί αυτό, πρέπει όλοι να σταθούμε με εμπιστοσύνη απέναντι στις Ένοπλες Δυνάμεις και στο προσωπικό τους.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΝΙΚΟΛΑΟΣ ΒΟΥΤΣΗΣ**)

Θέλω δε, στο σημείο αυτό, να αναφέρω ότι το πρόγραμμα που τρέξαμε το 2017 για το «Έτος Εθνοφυλακής και Εφέδρων» είχε απόλυτη επιτυχία. Εθνοφύλακες από όλα τα νησιά του Αιγαίου, από τις παραμεθόριες περιοχές, από όλη την Ελλάδα ήταν παρόντες στην αναδιοργάνωση της Εθνοφυλακής. Χθες, στη Θεσσαλονίκη, τρεις χιλιάδες από αυτούς ήρθαν στην τελετή λήξης του «Έτους Εθνοφυλακής» με δικά τους έξοδα, από την τσέπη τους. Έκαναν τη θητεία τους μετά το πέρας της, μέχρι και το εξηκοστό πέμπτο και σε κάποιες περιπτώσεις και το εβδομηκοστό έτος της ηλικίας τους. Ξαναγεννήθηκε αυτό που είχε σχεδιαστεί στο παρελθόν, η παλλαϊκή άμυνα στα νησιά μας και στην παραμεθόριο.

Θα ήθελα ακόμα αντίστοιχα να πω ότι το προσωπικό των Ενόπλων Δυνάμεων αισθάνεται και πρέπει να αισθάνεται ασφάλεια, διότι οι χρηματικές απολαβές δεν συνιστούν τον μοναδικό παράγοντα ευημερίας. Σημαντικότατο ρόλο διαδραματίζουν και όλα αυτά, για τα οποία μοχθούμε και αφορούν την κάλυψη της ανάγκης στέγασης, όπως προείπα, τη δημιουργία βρεφονηπιακών σταθμών και άλλα τόσα, που θα κάνουν το προσωπικό να αισθάνεται ότι το Υπουργείο Εθνικής Άμυνας είναι αυτό που στέκεται και προσπαθεί να νιώσουν όλοι σαν οικογένειά τους.

Κυρίες και κύριοι συνάδελφοι, αυτός ο προϋπολογισμός είναι ο προϋπολογισμός που οδηγεί στο τέλος των μνημονίων. Οδηγεί στο τέλος της διαπραγμάτευσης για τη δόση. Δεν θα υπάρξει ξανά διαπραγμάτευση για τη δόση ανάλογα με τα μέτρα τα οποία θα θέλουν οι δανειστές. Πρέπει να το καταλάβουμε ότι η Ελλάδα πλέον βγαίνει από την εποχή των μνημονίων, βγαίνει από την εποχή της παραχώρησης της εθνικής κυριαρχίας.

Ξέρω πως κάποιους σας στενοχωρεί. Εδώ φωνάζατε «Γερούν, γερά!». Εσείς ήσασταν που φωνάζατε «Γερούν, γερά!», ήσασταν εκείνοι που θέλατε να ταπεινώσετε τον ελληνικό λαό, για να έχετε πολιτικά αποτελέσματα.

(Θόρυβος από την πτέρυγα της Νέας Δημοκρατίας)

Ε, δεν κράτησε ο Γερούν! Ο ελληνικός λαός κράτησε και αυτή η Κυβέρνηση κράτησε και θα κρατήσει, για να βγάλει τη χώρα από την κρίση! Αυτό σας πονά, αλλά είναι η αλήθεια!

Το υφεσιακό πρόγραμμα, το οποίο εσείς τρέξατε, κύριοι της Νέας Δημοκρατίας, μαζί με το ΠΑΣΟΚ, στοίχισε στον ελληνικό λαό 280 δισεκατομμύρια ευρώ σε νέο χρέος, 58,6 δισεκατομμύρια ευρώ σε μέτρα, 61,6 δισεκατομμύρια ευρώ σε απώλεια του ΑΕΠ, 58 δισεκατομμύρια σε νέα κόκκινα δάνεια. Σε ποιους; Στους «κολλητούς». Στον κ. Ψυχάρη, σε όλους αυτούς που πλέον παίρνουν τη σειρά για το δικαστήριο, σε όλους αυτούς των οποίων κατάσχονται οι λογαριασμοί, σε όλους αυτούς που ανταλλάξατε πολιτική στήριξη από τα μέσα τους, προκειμένου να τους δώσετε τον δανεισμό.

**ΣΟΦΙΑ ΒΟΥΛΤΕΨΗ:** Τι είναι αυτά που λέει;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Και εσείς τα παίρνατε, κυρία Βούλτεψη, από τέτοια συγκροτήματα, όταν έπαιρναν δανεισμό.

**ΠΡΟΕΔΡΟΣ (Νικόλαος Βούτσης):** Παρακαλώ.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Από τον «ΕΛΕΥΘΕΡΟ ΤΥΠΟ» δεν τα παίρνατε, κυρία Βούλτεψη; Τα μοιράζατε..

**ΠΡΟΕΔΡΟΣ (Νικόλαος Βούτσης):** Παρακαλώ.

**ΣΟΦΙΑ ΒΟΥΛΤΕΨΗ:** Είσαι… Δεν ντρέπεσαι;

**ΠΡΟΕΔΡΟΣ (Νικόλαος Βούτσης):** Παρακαλώ πολύ, να μη γραφτεί τίποτα στα Πρακτικά.

**ΣΟΦΙΑ ΒΟΥΛΤΕΨΗ:** …

**ΠΡΟΕΔΡΟΣ (Νικόλαος Βούτσης):** Κύριε Πρόεδρε, κύριε Καμμένο!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Τα άρπαζε από τον «ΕΛΕΥΘΕΡΟ ΤΥΠΟ», όταν έδινε δάνεια, την ώρα που οι ελληνικές μικρομεσαίες επιχειρήσεις πείναγαν! Αυτή είναι η αλήθεια. Τα μοιράσατε ωραία μεταξύ σας και νομίζατε ότι ο ελληνικός λαός είναι ηλίθιος!

**ΠΡΟΕΔΡΟΣ (Νικόλαος Βούτσης):** Κύριε Καμμένο, κυρία Βούλτεψη, παρακαλώ, σταματήστε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** …8,5 δισεκατομμύρια απώλειες ασφαλιστικών εισφορών…

**ΣΟΦΙΑ ΒΟΥΛΤΕΨΗ:** …

**ΠΡΟΕΔΡΟΣ (Νικόλαος Βούτσης):** Κυρία Βούλτεψη, έξι φορές βρίσατε. Να διαγραφούν.

**ΣΟΦΙΑ ΒΟΥΛΤΕΨΗ:** …

**ΠΡΟΕΔΡΟΣ (Νικόλαος Βούτσης):** Μα, είστε καλά; Τι πράγματα είναι αυτά;

**ΣΟΦΙΑ ΒΟΥΛΤΕΨΗ:** ...

**ΠΡΟΕΔΡΟΣ (Νικόλαος Βούτσης):** Μα, σας παρακαλώ!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Να σε δω αύριο με τον Μαρινάκη τι θα κάνεις! Να σε δω αύριο, μεθαύριο!

**ΠΡΟΕΔΡΟΣ (Νικόλαος Βούτσης):** Κύριε Υπουργέ, παρακαλώ πολύ, ούτε προσωπικές αναφορές ούτε τέτοιες εκφράσεις. Παρακαλώ αυτές οι εκφράσεις…

**ΣΟΦΙΑ ΒΟΥΛΤΕΨΗ:** Έφυγε ο Ερντογάν και πήρες πάλι τους δρόμους. Τρεις μέρες κρυβόσουν!

**ΠΡΟΕΔΡΟΣ (Νικόλαος Βούτσης):** Κυρία Βούλτεψη, εάν δεν μπορείτε να σταματήσετε, σας παρακαλώ κάντε ένα ατομικό διάλειμμα.

**ΣΟΦΙΑ ΒΟΥΛΤΕΨΗ:** ...

**ΠΡΟΕΔΡΟΣ (Νικόλαος Βούτσης):** Το διάλειμμα; Αφού μιλάει τώρα.

Μα, το είπα προηγουμένως. Εσείς δεν ακούσατε;

**ΣΟΦΙΑ ΒΟΥΛΤΕΨΗ:** Να το πάρει πίσω.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Από τον «ΕΛΕΥΘΕΡΟ ΤΥΠΟ» πληρωνόσασταν, όταν έπαιρνε δάνεια και κοβόντουσαν τα δάνεια στις επιχειρήσεις, όπως τα έπαιρναν και οι άλλοι από το συγκρότημα «ΛΑΜΠΡΑΚΗ» και τα συγκροτήματα που δανείζονταν…

**ΠΡΟΕΔΡΟΣ (Νικόλαος Βούτσης):** Να αφαιρεθούν από τα Πρακτικά και το μεν και το δε.

**ΣΟΦΙΑ ΒΟΥΛΤΕΨΗ:** Πληρωνόμουν, λέει, από τον «ΕΛΕΥΘΕΡΟ ΤΥΠΟ», που έπαιρνε δάνεια.

**ΠΡΟΕΔΡΟΣ (Νικόλαος Βούτσης):** Παρακαλώ.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Πρόεδρε, τι να κάνω;

**ΣΟΦΙΑ ΒΟΥΛΤΕΨΗ:** Πού ήσουν με τον Ερντογάν; Τρεις μέρες κρυβόσουν για να φύγει ο Ερντογάν.

**ΠΡΟΕΔΡΟΣ (Νικόλαος Βούτσης):** Σας παρακαλώ, κυρία Βούλτεψη! Μα, δεν είναι δυνατόν! Θέλετε να σας ανακαλέσω στην τάξη; Γιατί το κάνετε αυτό;

**ΣΟΦΙΑ ΒΟΥΛΤΕΨΗ:** Ανακαλέστε τον Υπουργό στην τάξη!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Η κ. Βούλτεψη ήθελε να πάω στον Ερντογάν να πολεμήσω! Θέλατε να βγάλω, δηλαδή, τα όπλα, όταν ήρθε;

**ΠΡΟΕΔΡΟΣ (Νικόλαος Βούτσης):** Θέλετε να σας ανακαλέσω στην τάξη, κυρία Βούλτεψη; Τα έχει πει δέκα φορές, κυρία Βούλτεψη. Δεν είναι σωστά πράγματα αυτά. Διακόπτετε μια αγόρευση. Σας παρακαλώ!

**ΣΟΦΙΑ ΒΟΥΛΤΕΨΗ:** Μα, δεν είναι αγόρευση αυτό.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Όχι, είναι ενδιαφέρον να ακούει ο ελληνικός λαός τις απόψεις…

**ΠΡΟΕΔΡΟΣ (Νικόλαος Βούτσης):** Όχι προσωπικές αναφορές. Παρακαλώ πολύ!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Συνεχίζω, λοιπόν.

Το υφεσιακό πρόγραμμα της Νέας Δημοκρατίας και του ΠΑΣΟΚ, της συγκυβέρνησης, που συνεχίζει να εμφανίζεται σαν ένας κοινός φορέας, ο νεοφιλελευθερισμός, με τη δήθεν σοσιαλδημοκρατία, μαζί στα συνέδρια, μαζί στα χειροκροτήματα, που λένε ότι έχουν κοινές θέσεις -«Δεν έχουμε να χωρίσουμε τίποτα με το Ποτάμι», είπε ο κ. Μητσοτάκης στο συνέδριό του- κόστισαν 8,5 δισεκατομμύρια σε απώλειες ασφαλιστικών εισφορών, λόγω οκτακοσίων χιλιάδων νέων ανέργων, 37,7 δισεκατομμύρια σε ζημιές τραπεζών το PSI, 13,4 δισεκατομμύρια ζημιές ασφαλιστικών ταμείων, 30,2 δισεκατομμύρια απώλειες μετοχών του Ταμείου Χρηματοπιστωτικής Σταθερότητας σε τράπεζες τον Μάρτιο του 2015.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Κάντε ησυχία, παρακαλώ!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Οι κυβερνήσεις αυτές έφαγαν τοκοχρεολύσια 1,2 τρισεκατομμύρια ευρώ, 92 δισεκατομμύρια ευρώ πακέτα της Ευρώπης, 83 δισεκατομμύρια εξοπλιστικά και άφησαν 190 εκατομμύρια ο ένας και 170 εκατομμύρια ο άλλος χρέη στα κόμματά τους. Τώρα αλλάζουν ονόματα, για να αλλάξουν ΑΦΜ. Αυτή είναι η αλήθεια. Πού πήγαν τα λεφτά; Πού πήγε το cash; Τα 15 εκατομμύρια του ταμείου, του χρηματοκιβωτίου, εξαφανίστηκαν.

Κυρίες και κύριοι συνάδελφοι, μπαίνουμε σε μια νέα περίοδο. Ο ελληνικός λαός ξέρει ότι από φέτος οι επιχειρηματίες θα έχουν εκατόν είκοσι δόσεις για χρέη τους σε εφορία και ασφαλιστικά ταμεία, εκατό δόσεις στον εξωδικαστικό συμβιβασμό οι πολίτες. Τα οικογενειακά επιδόματα, τα οποία δίνονται για τις οικογένειες με ένα παιδί, με δυο παιδιά, με τρία παιδιά αναλύθηκαν. Αν θέλετε, να σας πω πόσο παίρνουν. Μπορώ να σας τα δώσω.

(Στο σημείο αυτό ο Υπουργός Εθνικής Άμυνας και Πρόεδρος των Ανεξάρτητων Ελλήνων κ. Πάνος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι αναλυτικά πόσα παίρνει κάθε παιδί από τις επιδοτήσεις της Κυβερνήσεως.

Προχωρούμε σε κοινωνικό μέρισμα, το οποίο είναι 1,4 δισεκατομμύρια, υπερδιπλάσιο δηλαδή από πέρυσι.

Κάνουμε αυτό ακριβώς, το οποίο περιέγραψε στο νεοφιλελεύθερο Συνέδριο της Νέας Δημοκρατίας ο πρώην Πρωθυπουργός Κώστας Καραμανλής, λέγοντας δυο πράγματα. Ζητάμε να στηριχθούν εκείνοι που περισσότερο επλήγησαν από την κρίση, ενώ η Νέα Δημοκρατία του σήμερα ζητάει να αποκατασταθούν περισσότερο εκείνες οι επιχειρήσεις, που θα αφεθούν ελευθέρως να απολύουν τον κόσμο.

Το δεύτερο που ζήτησε, είναι να προχωρήσουμε σε συνταγματικές μεταρρυθμίσεις για την εκλογή του Προέδρου της Δημοκρατίας από τον λαό.

Εμείς, σ’ αυτά τα δύο συμφωνούμε απόλυτα. Όσον αφορά το πρώτο, το κάναμε πράξη και θα συνεχίσουμε να το κάνουμε πράξη, γιατί πράγματι, το μεγαλύτερο μέρος του ελληνικού λαού υποφέρει ακόμα από την κρίση, την οποία δημιούργησε η συγκυβέρνηση ΠΑΣΟΚ-Νέας Δημοκρατίας μετά τον ολετήρα του ελληνικού λαού, τον Γιώργο Παπανδρέου.

(Χειροκροτήματα από τις πτέρυγα του ΣΥΡΙΖΑ και των ΑΝΕΛ)

**ΣΟΦΙΑ ΒΟΥΛΤΕΨΗ:** Κύριε Πρόεδρε, ζητώ τον λόγο.

**ΠΡΟΕΔΡΟΣ (Νικόλαος Βούτσης):** Διαγράφηκαν από τα Πρακτικά, τόσο οι αιτιάσεις περί του «…», καθώς και προσωπικές αναφορές, όσο βεβαίως και τα περί «…», τα οποία επανειλημμένα είπατε.

(Θόρυβος - διαμαρτυρίες από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΣΟΦΙΑ ΒΟΥΛΤΕΨΗ:** Όχι, με συγχωρείτε. Τα Πρακτικά δεν με ενδιαφέρουν! Δώστε μου τον λόγο! Ακούστηκαν στην τηλεόραση!

**ΠΡΟΕΔΡΟΣ (Νικόλαος Βούτσης):** Όχι, όχι. Σας παρακαλώ! Να μην εκτραπεί η συζήτηση. Ακούστηκε και διεγράφησαν.

**ΣΟΦΙΑ ΒΟΥΛΤΕΨΗ:** Ακούστηκαν στην τηλεόραση!

**ΠΡΟΕΔΡΟΣ (Νικόλαος Βούτσης):** Και τώρα ακούγομαι, που λέω ότι διαγράφονται από τα Πρακτικά.

(Θόρυβος - διαμαρτυρίες από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Μισό λεπτό!

**ΣΟΦΙΑ ΒΟΥΛΤΕΨΗ:** Θέλω τον λόγο, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Κυρία Βούλτεψη, πάρτε το μικρόφωνο μπροστά σας. Σας ακούμε.

**ΣΟΦΙΑ ΒΟΥΛΤΕΨΗ:** Κύριε Πρόεδρε, αυτά που είπε ο κ. Καμμένος ακούστηκαν από την τηλεόραση. Για μένα, τα Πρακτικά είναι για τον ιστορικό του μέλλοντος και κακώς τα διαγράψατε, γιατί πρέπει να δει ο ιστορικός του μέλλοντος τι δημαγωγοί και ψεύτες κυβέρνησαν την Ελλάδα.

(Χειροκροτήματα από την πτέρυγα της Νέας Δημοκρατίας)

Θα μου δώσετε τον λόγο επί προσωπικού;

**ΠΡΟΕΔΡΟΣ (Νικόλαος Βούτσης):** Έχετε τον λόγο.

**ΣΟΦΙΑ ΒΟΥΛΤΕΨΗ:** Ακούστε. Ο κ. Καμμένος…

**ΠΡΟΕΔΡΟΣ (Νικόλαος Βούτσης):** Ύστερα θα πάρει τον λόγο και ο κ. Καμμένος, αν το ζητήσει.

**ΣΟΦΙΑ ΒΟΥΛΤΕΨΗ:** Ο κ. Καμμένος υποστήριξε ότι κι εγώ «…» με κάποιον τρόπο, επειδή ως εργαζόμενη δημοσιογράφος στον «ΕΛΕΥΘΕΡΟ ΤΥΠΟ» έπαιρνα τον μισθό μου, όταν ο «ΕΛΕΥΘΕΡΟΣ ΤΥΠΟΣ» έπαιρνε κάποια δάνεια. Επομένως, λέει ότι «…» κι εγώ «…».

Κοιτάξτε, δεν μπορούμε να συγκριθούμε. Η πορεία μου είναι γνωστή. Ούτε κότερα έχω ούτε αγόρασα τη Μερσεντές του Αμίν Ντάντα.

(Χειροκροτήματα από την πτέρυγα της Νέας Δημοκρατίας)

Και βέβαια –γιατί πλέον εδώ πρέπει να γνωριστούμε ξανά με τον κόσμο- είπα ότι είναι πολύ μεγάλο θράσος να εμφανίζεται ο κ. Καμμένος κάθε φορά στη Βουλή, ενώ είχε εξαφανιστεί. Πού ήταν, όταν ήταν εδώ ο Ερντογάν; Ξαναβγήκε στον πόλεμο, μόλις έφυγε ο εχθρός.

(Θόρυβος - διαμαρτυρίες από τις πτέρυγες του ΣΥΡΙΖΑ και των ΑΝΕΛ)

Με συγχωρείτε, τώρα πήγε στη Θράκη! Δεν μας είπε αν συμφωνεί να εκλέγονται οι μουφτήδες!

Ευχαριστώ.

**ΠΡΟΕΔΡΟΣ (Νικόλαος Βούτσης):** Αυτά τα τελευταία, δεν είναι επί προσωπικού.

**ΣΟΦΙΑ ΒΟΥΛΤΕΨΗ:** Ναι.

**ΠΡΟΕΔΡΟΣ (Νικόλαος Βούτσης):** Είπατε και κάτι άλλο. Είπατε πολλές φορές τη λέξη «…» και πιστεύω να συμφωνείτε ενθέρμως να διαγραφεί.

**ΣΟΦΙΑ ΒΟΥΛΤΕΨΗ:** Διαγράψτε ό,τι θέλετε!

**ΠΡΟΕΔΡΟΣ (Νικόλαος Βούτσης):** Να διαγραφεί από τα Πρακτικά. Δεν αστεϊζόμαστε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Πρόεδρε, θα ήθελα τον λόγο.

**ΠΡΟΕΔΡΟΣ (Νικόλαος Βούτσης):** Ορίστε, κύριε Πρόεδρε, κάντε ένα σχόλιο και να κλείσουμε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Πρόεδρε, του Αμίν Νταντά αυτοκίνητο δεν είχα ποτέ. Οι δημοσιογράφοι το γράφουν. Του κ. Μεταξά ήταν το αυτοκίνητο.

Όσον αφορά το κότερο, είχα μεγαλύτερο παλαιότερα και πήγαινα βόλτα την κ. Βούλτεψη.

(Γέλωτες - χειροκροτήματα από τις πτέρυγες του ΣΥΡΙΖΑ και των ΑΝΕΛ)

Την πήγαινα βόλτα την κ. Βούλτεψη στο παρελθόν.

**ΣΟΦΙΑ ΒΟΥΛΤΕΨΗ:** Τι; Εμένα;

**ΠΡΟΕΔΡΟΣ (Νικόλαος Βούτσης):** Μα, δεν είναι έγκλημα καθοσιώσεως.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Πήρα μικρότερο. Η περιουσία μου έχει μειωθεί, κύριε Πρόεδρε.

**ΣΟΦΙΑ ΒΟΥΛΤΕΨΗ:** Είναι ψεύτης! Ποτέ δεν έχω μπει στο κότερό του!

**ΠΡΟΕΔΡΟΣ (Νικόλαος Βούτσης):** Σας λέω πως αυτό δεν είναι έγκλημα καθοσιώσεως. Προς Θεού!

**ΣΟΦΙΑ ΒΟΥΛΤΕΨΗ:** Μα, είναι ψεύτης! Δεν έχω πάει ποτέ!

**ΠΡΟΕΔΡΟΣ (Νικόλαος Βούτσης):** Εσείς, λοιπόν, το διαψεύδετε.

Κύριε Πρόεδρε, το διαψεύδει η κ. Βούλτεψη. Παρακαλώ να προχωρήσει η συζήτηση!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Θα σας δείξω φωτογραφίες.

**ΣΟΦΙΑ ΒΟΥΛΤΕΨΗ:** Μα, δεν έχω πάει ποτέ! Είναι ψεύτης!

**ΠΡΟΕΔΡΟΣ (Νικόλαος Βούτσης):** Σας παρακαλώ! Δεν ευθυμούμε!

Συνεχίστε, κύριε Πρόεδρε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Πρόεδρε, επειδή αναφέρθηκε η κ. Βούλτεψη στην επίσκεψη του Τούρκου Προέδρου, λέγοντας ότι εγώ εξαφανίστηκα, θέλω να πω ότι εγώ είμαι Υπουργός Άμυνας και η δουλειά μου ήταν να βρίσκομαι στη νατοϊκή άσκηση. Ο Πρόεδρος Ερντογάν ήρθε εδώ, προκειμένου να μπορέσουμε να βρούμε μια λύση συνύπαρξης, μια λύση, στο πλαίσιο της οποίας θα μπορούν οι δύο λαοί να ζουν αρμονικά, χωρίς αυτό να σημαίνει ότι οι ελληνικές Ένοπλες Δυνάμεις, αν απαιτηθεί και αν ποτέ απειληθεί η εθνική κυριαρχία της χώρας, θα παραιτηθούν, λόγω μιας επισκέψεως ενός προέδρου.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Αντιλαμβάνομαι ότι η λογική που η κ. Βούλτεψη υπηρετεί, είναι η λογική των ζεϊμπέκικων και των κουμπάρων. Είναι άλλο να ασκείται εξωτερική πολιτική και άλλο να χορεύουν ζεϊμπέκικα και τσιφτετέλια μαζί με τους Προέδρους!

**ΠΡΟΕΔΡΟΣ (Νικόλαος Βούτσης):** Ευχαριστούμε.

Υπάρχει ένας επιπλέον λόγος, που σταματάμε τώρα αυτή τη συζήτηση εδώ. Ο λόγος είναι ότι έχουν έρθει εδώ παιδιά και μας παρακολουθούν από τα άνω δυτικά θεωρεία.

Οπότε, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μία μαθήτριες και μαθητές και δύο εκπαιδευτικοί συνοδοί τους από το 1ο Γυμνάσιο Τρίπολης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ο επιπλέον λόγος, είναι ότι είναι από την πατρίδα μας, την Τρίπολη. Να είστε καλά, παιδιά. Ό,τι παρακολουθήσατε ήταν ένα απογευματινό.

Παρακαλώ πολύ την Πρόεδρο της Κοινοβουλευτικής Ομάδας της Δημοκρατικής ΣυμπαράταξηςΠΑΣΟΚ - ΔΗΜΑΡ κ. Φωτεινή Γεννηματά, να πάρει τον λόγο.

**ΦΩΤΕΙΝΗ ΓΕΝΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ - ΔΗΜΑΡ):** Ευχαριστώ, κύριε Πρόεδρε.

Η συζήτηση που παρακολουθήσαμε προηγουμένως θυμίζει λίγο παλιές ελληνικές ταινίες, του τύπου «έχω και κότερο, πάμε μια βόλτα;».

(Γέλωτες στην Αίθουσα)

Μετά από αυτό, λοιπόν, το κρεσέντο της αριστερής πτέρυγας της Κυβέρνησης ΣΥΡΙΖΑ - ΑΝΕΛ, ας πούμε και καμμιά αλήθεια για την ουσία αυτού του προϋπολογισμού.

Ο προϋπολογισμός που καταθέσατε, κυρίες και κύριοι της Κυβέρνησης, είναι αντιαναπτυξιακός, γιατί είναι αντιλαϊκός. Και είναι αντιλαϊκός, ακριβώς επειδή είναι αντιαναπτυξιακός. Τι προβλέπει; Για άλλη μια φορά προβλέπει νέους φόρους, αυξημένες εισφορές στους ελεύθερους επαγγελματίες, νέες επιβαρύνσεις στην παραγωγή και βεβαίως, νέες μειώσεις στα κονδύλια για τις κοινωνικά αδύναμες ομάδες. Είναι ένας ακόμα προϋπολογισμός, που υπονομεύει την ανάπτυξη και οδηγεί σε νέες εξοντωτικές επιβαρύνσεις για τα ελληνικά νοικοκυριά.

Όλοι οι προϋπολογισμοί της διακυβέρνησής σας υπήρξαν τραγικά αποτυχημένοι. Γιατί; Γιατί δεν κατάφεραν να καλλιεργήσουν αίσθημα αισιοδοξίας στον κόσμο της εργασίας και της παραγωγής, πριν από όλα. Δεν κατάφεραν να προσδώσουν αναπτυξιακή δυναμική στην οικονομία. Βέβαια, δεν καταφέρατε να εμπεδώσετε ένα αίσθημα ασφάλειας για τους Έλληνες πολίτες.

Είναι δε, αποτυχημένη και με τα δύο κριτήρια, που μπορεί κανείς να κρίνει τους προϋπολογισμούς: Ως λογιστικά κείμενα, δημοσιονομικής διαχείρισης κατ’ αρχήν, αλλά και ως εργαλεία άσκησης οικονομικής και κοινωνικής πολιτικής.

Για του λόγου το αληθές, πρώτον, οι εισπράξεις από φόρους και ιδιαίτερα άμεσους υστέρησαν. Αυτό είναι ενδεικτικό της ακραίας υπερφορολόγησης, η οποία πλέον έχει εξαντλήσει τη φοροδοτική ικανότητα των πολιτών. Η υστέρηση αυτή πώς καλύφθηκε; Καλύφθηκε από περιστασιακές και όχι μόνιμες εισροές, που η αποδοτικότητά τους δεν πρόκειται να επαναληφθεί στις επόμενες περιόδους.

Η ίδια ακριβώς, λοιπόν, λογιστική ασυμμετρία χαρακτηρίζει και τον προϋπολογισμό του 2018. Προβλέπει ανάπτυξη 2,5% με ταυτόχρονη αύξηση των εσόδων και περικοπή δαπανών συνολικού ύψους 2 δισεκατομμυρίων ευρώ και βέβαια, δημιουργία πλεονάσματος 7 δισεκατομμυρίων ευρώ.

Όχι μόνο δεν διδαχθήκατε απολύτως τίποτα από τις αστοχίες των προηγούμενων ετών, αλλά τις επαναλαμβάνετε και μάλιστα, με τον χειρότερο δυνατό τρόπο. Διότι εσείς, ένα φιλολαϊκό -υποτίθεται- κόμμα, τι κάνετε; Αυξάνετε ακόμα περισσότερο από πέρσι την αναλογία των άμεσων με τους έμμεσους φόρους. Αυξάνετε δηλαδή τους έμμεσους φόρους, που χτυπούν κατευθείαν το λαϊκό πορτοφόλι. Η αστοχία σας στη συλλογή άμεσων φόρων κατά 1 δισεκατομμύριο ευρώ το 2017, σας τρέχει τώρα πού; Στη διόγκωση των έμμεσων φόρων επί της κατανάλωσης, δηλαδή ειδικά, όπως είπα πριν, των φόρων, που θίγουν, τόσο τους φτωχούς, όσο και τους πλούσιους οριζόντια.

Η δεύτερη πλευρά του προϋπολογισμού που αποτελεί, όπως είπα πριν, το βασικό εργαλείο αύξησης οικονομικής και κοινωνικής πολιτικής, πώς μετριέται; Μετριέται από τις επιπτώσεις στην κοινωνική ευημερία του λαού, αλλά και στην παραγωγική και αναπτυξιακή δυνατότητα του τόπου.

Πριν επιδοθείτε, λοιπόν, στους ανέξοδους πανηγυρισμούς για τον τελευταίο, δήθεν, μνημονιακό προϋπολογισμό, θα πρέπει να εξηγήσετε, κυρίες και κύριοι της Κυβέρνησης, ποιος ήταν ο λόγος που σας έκανε να γίνετε βασιλικότεροι του βασιλέως, γιατί επιβαρύνετε τον Έλληνα φορολογούμενο την περίοδο από το 2016 μέχρι και το 2018, με περισσότερο από 7,5 δισεκατομμύρια ευρώ αχρείαστο πρωτογενές πλεόνασμα. Δημιουργείτε έτσι μια απίστευτη φορολογική ασφυξία, επιδεινώνετε το οικονομικό κλίμα και οδηγείτε την οικονομία, για άλλη μία φορά, σε αδιέξοδο.

Η τραγική αποτυχία των προϋπολογισμών σας, η χρεωκοπία της οικονομικής σας πολιτικής αποδεικνύεται και από ένα άλλο στοιχείο. Ποιο είναι αυτό; Ότι περίπου τέσσερα εκατομμύρια Έλληνες δεν μπορούν να ανταποκριθούν στις υποχρεώσεις τους απέναντι στο δημόσιο, έχει εξαντληθεί, όπως είπα πριν, η φοροδοτική τους ικανότητα. Και το χειρότερο από αυτό, είναι ότι ένα εκατομμύριο από αυτούς τους Έλληνες πολίτες απειλούνται από κατασχέσεις, με δική σας ευθύνη, με δική σας απόφαση, με δική σας υπογραφή. Και οι συνέπειες; Μπείτε στον κόπο να διαβάσετε για λίγο μόνο τις εκθέσεις των αρμόδιων φορέων και οργανισμών:

Τέλος, η αποταμίευση για τα νοικοκυριά. Μόνο ένας στους δέκα έχει τη δυνατότητα να βάλει χρήματα στην άκρη μας λέει ο ΙΟΒΕ και η ΑΑΔΕ καταγράφει ότι μόνο τον Σεπτέμβριο, μέσα σε έναν μήνα, τετρακόσιες δέκα χιλιάδες πολίτες, τετρακόσια δέκα χιλιάδες ΑΦΜ δεν εξυπηρετούν τις οφειλές τους προς το δημόσιο, δεν μπορούν να έχουν φορολογική ενημερότητα. Τίποτε από αυτά δεν σας απασχολεί; Τίποτε από όλα αυτά δεν σπάει την εικόνα, την εικονική πραγματικότητα, που προσπαθείτε να παρουσιάσετε, όλες αυτές τις ημέρες εδώ μέσα;

Βυθίσατε πραγματικά, την οικονομία στα χρέη και την απόγνωση, κυρίες και κύριοι των ΣΥΡΙΖΑ - ΑΝΕΛ. Είναι σαφές, λοιπόν, ότι εμείς καταψηφίζουμε αυτόν τον προϋπολογισμό. Αναπαράγετε την στασιμότητα, τη γκρίζα κατάσταση. Πιστεύω ότι αυτός είναι πράγματι, ο τελευταίος προϋπολογισμός που φέρνει η Κυβέρνησή σας.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Κυρίες και κύριοι Βουλευτές, θέλω να σταθώ και να απαντήσω σε δύο εξαιρετικά κρίσιμα ερωτήματα:

Το πρώτο, με τις πολιτικές του κ. Τσίπρα η χώρα οδηγείται πράγματι σε καθαρή έξοδο από τα μνημόνια;

Και το δεύτερο, οδηγούμαστε τελικά στην έξοδο από την κρίση;

Απαντώ στο πρώτο κατηγορηματικά «όχι», γιατί; Γιατί η Κυβέρνηση ΣΥΡΙΖΑ-ΑΝΕΛ έχει υπογράψει σκληρή επιτροπεία. Πώς; Με την δέσμευση στο μεσοπρόθεσμο για δυσβάσταχτα πρωτογενή πλεονάσματα 3,5% του ΑΕΠ έως το 2022, τη δέσμευση δηλαδή για συνέχιση αυτής της φοβερής φοροεπιδρομής για τουλάχιστον άλλα πέντε χρόνια, τη δέσμευση για παραχώρηση του εθνικού πλούτου στο υπερταμείο, που ελέγχεται από τους δανειστές για ενενήντα εννέα χρόνια, τη δέσμευση για επιτροπεία της χώρας και συγκεκριμένα υψηλά πλεονάσματα μέχρι το 2060, την ψήφιση νέων περικοπών για επτακόσιες χιλιάδες κύριες συντάξεις το 2019, νέων μέτρων 1,8 δισεκατομμυρίων ευρώ το 2018 και βέβαια, τη δραστική μείωση του αφορολόγητου, η οποία τώρα συζητείται ότι μπορεί να έρθει νωρίτερα από το 2020, για το 2019.

Ο μόνος λόγος που η αξιολόγηση αυτή δεν προσέθεσε νέα μέτρα, είναι πολύ απλά, γιατί όλα αυτά, απλόχερα τα έχει δώσει η Κυβέρνησή σας, εκ των προτέρων και για το 2018 και για το 2019 και για το 2020. Και όλα αυτά, χωρίς καμμία απολύτως ουσιαστική δέσμευση για την απομείωση και αναδιάρθρωση του δημοσίου χρέους. Αντίθετα, τώρα ξαφνικά ο κ. Τσίπρας ανακάλυψε ότι δεν είναι απαραίτητη η ένταξη της χώρας στην ποσοτική χαλάρωση. Θυμίζω, όμως εδώ τα λόγια του στη συζήτηση του προϋπολογισμού του 2017.

Διαβάζω ακριβώς το απόσπασμα με τα λόγια του κ. Τσίπρα. «Τους επόμενους μήνες» έλεγε «αναμένεται με το κλείσιμο της δεύτερης αξιολόγησης και τα μέτρα για το χρέος, η ένταξη και της χώρας μας στο πρόγραμμα ποσοτικής χαλάρωσης της Ευρωπαϊκής Κεντρικής Τράπεζας». «Είναι» έλεγε «ένα γεγονός που θα συμβάλει στην αποκατάσταση της κανονικότητας, οδηγώντας και σε σταδιακή άρση όλων των περιορισμών στη μεταφορά κεφαλαίου». Κλείνω το απόσπασμα. Το αποτέλεσμα είναι γνωστό σε όλους. Ούτε αναδιάρθρωση του χρέους ούτε ένταξη στο πρόγραμμα ποσοτικής χαλάρωσης, αυτή που πέρυσι κατά τον ίδιον ήταν ο πρώτος στόχος της Κυβέρνησής του. Αλλά, όπως λέει ο λαός μας, όταν στην Ευρώπη για τις υπόλοιπες χώρες έβρεχε χρήμα, ο κ. Τσίπρας είχε βγει με ομπρέλα. Αυτή είναι η πραγματικότητα για τη δήθεν επιτυχία της Κυβέρνησής σας. Έξοδος μαϊμού, με συνθήκες υποτέλειας, σκληρών μέτρων λιτότητας, κυριαρχία των συντηρητικών πολιτικών.

Έρχομαι αμέσως στο δεύτερο ερώτημα, που ήταν, αν τελικά βγαίνουμε από την κρίση. Όχι. Δεν μπορούμε να μιλάμε για ασφαλή και οριστική έξοδο από την κρίση με συνθήκες μιας αναιμικής ανάπτυξης, οι στόχοι της οποίας συνεχώς αναθεωρούνται προς τα κάτω και με τη φτώχεια να απειλεί όλα και μεγαλύτερα τμήματα του ελληνικού λαού. Σκεφτείτε μόνο ότι για τα έτη 2015 έως 2017 η προβλεπόμενη ανάπτυξη θα έφτανε αθροιστικά περίπου στο 10% του ΑΕΠ, φυσικά πριν έρθει η λαίλαπα της Κυβέρνησης Τσίπρα- Καμμένου. Τώρα μιλάμε για ανάπτυξη 1,6% το 2017. Βγάλτε τα συμπεράσματά σας.

Έξοδος από την κρίση και συνθήκες φτωχοποίησης της μεσαίας τάξης απλά δεν συμβαδίζουν. Έξοδος από την κρίση δεν επιτυγχάνεται με την εξοντωτική φορολόγηση και τις δυσβάσταχτες εισφορές για τους επαγγελματίες και τις μικρομεσαίες επιχειρήσεις, με μέτρα δηλαδή που υπονομεύουν τελικά την ανταγωνιστικότητά τους αλλά και την ίδια την προοπτική επιβίωσής τους.

Τα ληξιπρόθεσμα χρέη των πολιτών προς το κράτος φτάνουν τα 100 δισεκατομμύρια ευρώ. Τα χρέη προς τα ασφαλιστικά ταμεία αγγίζουν τα 30 δισεκατομμύρια. Οι μικρομεσαίες επιχειρήσεις δοκιμάζονται και απειλούνται με λουκέτο. Οι Έλληνες αγρότες έχουν εγκαταλειφθεί στην κρίση τους. Έξοδος από την κρίση δεν επιτυγχάνεται, με τράπεζες που δεν μπορούν ακόμα να χρηματοδοτήσουν την ελληνική οικονομία. Και βεβαίως, έξοδος από την κρίση, χωρίς σημαντικές επενδύσεις, χωρίς δημιουργία νέων θέσεων εργασίας, απλά δεν γίνεται.

Αλλά πώς θα γίνει αυτό; Από μια κυβέρνηση που υπονομεύει κάθε επένδυση; Που κυνηγά ό,τι παράγει και δημιουργεί; Από το Ελληνικό, τη Χαλκιδική, την Κασσιόπη της Κέρκυρας; Τι να πρωτοθυμηθούμε σ’ αυτή την Αίθουσα; Το πρόγραμμα δημοσίων επενδύσεων, που κόπηκε μέσα στο 2017 κατά 818 εκατομμύρια ευρώ;

Από τον περιβόητο αναπτυξιακό νόμο των ΣΥΡΙΖΑ-ΑΝΕΛ που πολυδιαφήμιζε στην περσινή του ομιλία ο Πρωθυπουργός δεν έχει ως τώρα πέσει ούτε ένα ευρώ στην αγορά. Κανένα μεγάλο έργο δεν έχει ξεκινήσει με χρηματοδότηση από το τρέχον ΕΣΠΑ. Στην ουσία, κινούνται μόνο τα μεταφερόμενα έργα από την προγραμματική περίοδο 2007-2013. Και διακηρύξατε ότι θα τακτοποιήσετε τα δάνεια τετρακοσίων χιλιάδων επιχειρήσεων. Κι εδώ, απ’ ό,τι καταλαβαίνουμε, ναυάγιο.

Είναι χαρακτηριστικό ότι το 2016 οι επενδύσεις στην Ελλάδα βρέθηκαν σε χαμηλό εικοσαετίας. Βρισκόμαστε στο 50%, σε σχέση με τους ρυθμούς πραγματοποίησης επενδύσεων, σε όλες τις άλλες ευρωπαϊκές χώρες. Η ανταγωνιστικότητα της χώρας έχει πέσει πια στην ογδοηκοστή έβδομη θέση παγκοσμίως. Δεν φτάνουν, λοιπόν, οι εκκλήσεις σας, κ. Τσίπρα σε διεθνή συνέδρια. Και βεβαίως, δεν φτάνουν οι αμφιβόλου πολιτικής σοβαρότητας αναφορές περί της γης της ευκαιρίας για επενδύσεις.

Είναι αργά για δάκρυα, Αλέξη, όπως θα λέγαμε.

Το νέο αφήγημα του κ. Τσίπρα είναι η νέα πολιτική εξαπάτηση, που επιχειρείται σε βάρος των πολιτών. Με τις μεθοδεύσεις του ο κ. Τσίπρας, την ώρα που εικονικά φεύγει το μνημόνιο, στην πραγματικότητα έχει εγκαταστήσει ένα μνημόνιο διαρκείας.

Κυρίες και κύριοι Βουλευτές, έρχομαι τώρα σε θέματα που αφορούν την κοινωνική πολιτική, γιατί θεωρώ ότι διαρκής εθνικός στόχος -είναι η βασική παράμετρος άλλωστε εξόδου από την κρίση- πρέπει να είναι η κοινωνική συνοχή.

Η Κυβέρνηση μιλά για δίκαιη ανάπτυξη, φυσικά στα λόγια. Όμως, να δούμε ποια είναι η πραγματικότητα, ποια είναι η αλήθεια. Πρώτον, πέρα από τους φόρους και την περικοπή του Προγράμματος Δημοσίων Επενδύσεων, σε τι άλλο στηρίχθηκε η Κυβέρνηση για να πετύχει τα υψηλά πρωτογενή πλεονάσματα; Μείωσε τις δαπάνες για την υγεία και την πρόνοια. Το ίδιο πράττει και με τον προϋπολογισμό του 2018. Η πρόβλεψη της δαπάνης για ασφάλιση, περίθαλψη, κοινωνική προστασία μειώνεται κατά 1,6 δισεκατομμύρια ευρώ σε μια χώρα που υποφέρει, που καταρρέει το Εθνικό Σύστημα Υγείας. Οι επιχορηγήσεις μειώνονται και στον ΕΟΠΥΥ και στα νοσοκομεία και στο Υπουργείο Υγείας.

Δεύτερον, έχει βάση ο ισχυρισμός ότι όλα τα δυσάρεστα που συμβαίνουν δεν θίγουν τελικά τους οικονομικά αδύναμους; Αυτό το διαψεύδει ο ίδιος ο προϋπολογισμός σας, γιατί μόνο τους μη προνομιούχους θίγει: Η αύξηση έμμεσων φόρων κατά προτεραιότητα κατά 473 εκατομμύρια ευρώ, η κατάργηση των φοροαπαλλαγών για ιατρικές δαπάνες, η κατάργηση της έκπτωσης φόρου για μισθωτούς και συνταξιούχους, η αύξηση του ΦΠΑ σε τριάντα δυο νησιά του Αιγαίου.

Ακούσαμε σήμερα -διαρρέει η Κυβέρνηση- ότι θα δώσει παράταση εξαμήνου. Αφήστε τα μπαλώματα. Έχουμε καταθέσει συγκεκριμένη πρόταση νόμου και εγώ σας προκαλώ να πάρετε θέση σήμερα όλοι.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Η αύξηση της εισφοράς για τους ελεύθερους επαγγελματίες κατά 53 εκατομμύρια ευρώ το 2018 και 124 εκατομμύρια ευρώ το 2019, η κατάργηση κοινωνικών επιδομάτων για ευαίσθητες κατηγορίες, όπως τα απροστάτευτα τέκνα και οι νεοεισερχόμενοι στην αγορά εργασίας, η μείωση κατά 50% του κονδυλίου, που διατίθεται για την καταβολή επιδόματος θέρμανσης και βέβαια, οι νέες περικοπές στο ΕΚΑΣ μείον 234 εκατομμύρια ευρώ και βεβαίως, η πρόβλεψη για πλήρη κατάργησή του το 2019.

Σε αυτά αθροίζονται οι περικοπές στους τρίτεκνους και στους πολύτεκνους και βεβαίως, η άρση προστασίας της πρώτης κατοικίας μεγάλου μέρους των μικρών και μεσαίων δανειοληπτών.

Τώρα, ο κ. Τσίπρας εμφανίζεται να νουθετεί τις τράπεζες, αλλά δεν υπάρχει κανένας λόγος να κάνετε τον Πόντιο Πιλάτο. Έχετε απόλυτη ευθύνη γι’ αυτό που συμβαίνει σήμερα, αποκλειστική ευθύνη. Όποιος πραγματικά νοιάζεται, λοιπόν, όπως είπα πριν, δεν έχει παρά να στηρίξει την πρότασή μας, που τι λέει;

Πρώτον, προστασία πρώτης κατοικίας με προϋποθέσεις εισοδηματικά και περιουσιακά κριτήρια, για να προστατευθούν οι μικροί και μεσαίοι δανειολήπτες, που επλήγησαν πραγματικά από την κρίση. Δεύτερον, διατήρηση του μειωμένου ΦΠΑ στα νησιά, που ισχύει ακόμη και τώρα και, τρίτον, συγκρότηση διακομματικής επιτροπής εργασίας για επεξεργασία και άμεση κατάθεση προτάσεων στήριξης των νησιών σε εφαρμογή και του άρθρου 101 του Συντάγματος.

Ψηφίστε, λοιπόν, την πρότασή μας. Το οφείλουμε αυτό και στους οικονομικά αδύναμους, αλλά και στους νησιώτες μας.

Και έρχομαι στο τρίτο: Έξοδος από την κρίση σημαίνει, πριν απ’ όλα, ουσιαστική μείωση της ανεργίας, με αξιοπρεπείς θέσεις εργασίας και όχι πολιτικές, που οδηγούν στο μοίρασμα μιας θέσης σε δύο και την κυριαρχία των ελαστικών μορφών απασχόλησης.

Πάνω από μια στις δύο προσλήψεις του 2017 ήταν μερικής απασχόλησης. Πεντακόσιες ογδόντα δύο χιλιάδες εργαζόμενοι ζουν με μισθό στα όρια των 400 ευρώ περίπου. Είναι θλιβερές καταστάσεις, που αποθαρρύνουν κυρίως τη νέα γενιά που αναζητάει στο εξωτερικό μια ευκαιρία.

Το πρόβλημα δεν αντιμετωπίζεται με μποναμάδες. Αν θέλετε πραγματικά να βοηθήσετε τους νέους να βρουν δουλειά, αξιοποιήστε επιτέλους την πρότασή μας για επιδότηση σταθερών θέσεων εργασίας στον ιδιωτικό τομέα. Έτσι μπορείτε να ανοίξετε ευκαιρίες, κυρίως για τα νέα παιδιά αυτού του τόπου.

Το συμπέρασμα είναι ότι δεν έχουμε ανάπτυξη και δεν προωθείται η κοινωνική δικαιοσύνη. Δέκα παίρνετε, ένα επιστρέφετε στους πολίτες. Η κοινωνική πολιτική Τσίπρα έγινε φιλανθρωπία των κυβερνώντων. Πόσα χρόνια πίσω μας γυρνάτε επιτέλους; Μόνο λογαριασμό για την προικοδότηση απόρων κορασίδων δεν έχετε κάνει, όπως η Φρειδερίκη. Σε λίγο θα φτάσετε κι εκεί.

(Διαμαρτυρίες από την πτέρυγα του ΣΥΡΙΖΑ)

Η Κυβέρνηση ΣΥΡΙΖΑ – ΑΝΕΛ καταργεί ουσιαστικά το κοινωνικό κράτος. Mε αυτή την πολιτική, δεν υπάρχει προοπτική εξόδου από την κρίση και καλύτερο μέλλον για τις Ελληνίδες και τους Έλληνες. Το μόνο που επιχειρεί να κάνει αυτή η Κυβέρνηση, μέσα από καθεστωτικές λογικές και πρακτικές, είναι να παραμείνει όσο γίνεται περισσότερο στις καρέκλες της εξουσίας. Αυτή είναι η αλήθεια, που ο ίδιος ο προϋπολογισμός αναδεικνύει.

Άλλη μια σκληρή πραγματικότητα, που χρειάζεται επισήμανση -και ας το προσέξουμε αυτό- είναι ότι το επόμενο διάστημα η χώρα μας καλείται ταυτόχρονα να υλοποιεί τις σκληρές δεσμεύσεις που ο κ. Τσίπρας ανέλαβε, αλλά και να σταθεί χωρίς βοήθεια στα πόδια της, καλύπτοντας τις δανειακές της ανάγκες από τις αγορές.

Κυρίες και κύριοι Βουλευτές, είναι πλέον ξεκάθαρο ότι η χώρα, για να βγει πράγματι από τα μνημόνια και από την κρίση, χρειάζεται επειγόντως αλλαγή πολιτικής, που περνά μέσα από την ήττα της σημερινής Κυβέρνησης και την απομάκρυνσή της.

Είναι φανερό, βέβαια, ότι η έξοδος από την κρίση δεν θα εξασφαλιστεί απλά και μόνο με μια κυβερνητική αλλαγή. Η έξοδος από την κρίση απαιτεί ολοκληρωμένο σχέδιο, μια εθνική γραμμή για ένα νέο μοντέλο παραγωγής, που θα οδηγήσει πραγματικά σε βιώσιμη ανάπτυξη, σε προσέλκυση υγιών επενδύσεων και παραγωγή νέου πλούτου στη χώρα.

Απαιτεί και μια τολμηρή πολιτική εφαρμογή δίκαιης διανομής αυτού του πλούτου, που θα στηρίζει τη μεσαία τάξη και θα μειώνει ριζικά τις κοινωνικές ανισότητες. Γιατί για εμάς αποτελεί θεμελιώδη -και γι’ αυτό αδιαπραγμάτευτη- προτεραιότητα η καταπολέμηση της ανεργίας, η κοινωνική δικαιοσύνη και η συνοχή και βεβαίως οι αξιοπρεπείς αμοιβές και συνθήκες εργασίας.

Απαιτεί βέβαια και βαθιές αλλαγές, ανατροπές και μεταρρυθμίσεις σε ό,τι καθηλώνει τη χώρα, την αναμέτρησή μας με πελατειακές νοοτροπίες και κάθε μορφής συμφέροντα, που στερούν σήμερα δυνατότητες και πόρους από το κοινωνικό σύνολο. Απαιτεί τον ανένδοτο αγώνα απέναντι στη φοροδιαφυγή, στο λαθρεμπόριο, στο μαύρο πολιτικό χρήμα. Απαιτεί διαφάνεια για τους πάντες και παντού σε όλους τους τομείς της πολιτικής ζωής. Έτσι, θα ανακτήσουμε τη χαμένη αξιοπιστία απέναντι στον κόσμο, αλλά και στους εταίρους.

Αυτή είναι η βασική προϋπόθεση για να εξασφαλίσουμε αναδιάρθρωση του χρέους και μείωση των πρωτογενών πλεονασμάτων, ώστε να απελευθερωθούν πόροι για την ενίσχυση της ανάπτυξης, της κοινωνικής πολιτικής και στοχευμένες λογικές μειώσεις των φορολογικών και ασφαλιστικών εισφορών.

Εδώ θέλω να αναφερθώ στις διαφορές των προτάσεών μας με αυτές της Νέας Δημοκρατίας. Η Νέα Δημοκρατία, παρά τη νέα προσπάθεια να εμφανιστεί ως λαϊκή Δεξιά ξανά, ακολουθεί μια όλο και πιο δεξιά πολιτική, εγκλωβισμένη στις παλιές παραδοσιακές της λογικές.

Δεν είναι τυχαίο ότι ο κ. Μητσοτάκης αναφέρεται στα κίνητρα για τους οικονομικά ισχυρούς και ξεχνά συστηματικά τα ζητήματα της αναδιανομής για τη μείωση των κοινωνικών ανισοτήτων. Δεν αναφέρεται στην ανάγκη στήριξης των μικρομεσαίων επιχειρήσεων.

Δεν είναι τυχαίο πως ακόμα και για τους πλειστηριασμούς που αφορούν τη λαϊκή κατοικία, τι βρήκε να πει η Νέα Δημοκρατία; Απλώς, να πάνε λίγο αργότερα και τα σπίτια των πιο αδύναμων να ακολουθήσουν στην πορεία.

Δεν είναι τυχαίο πώς συνεχίζουν να εμμένουν στην περικοπή των δημόσιων δαπανών και αυτών που αφορούν τις απαραίτητες κοινωνικές και αναπτυξιακές υποδομές, κυρίως στη δημόσια παιδεία και στη δημόσια υγεία.

Ναι, λοιπόν, στη συρρίκνωση της σπατάλης, στη μείωση της σπατάλης, αλλά όχι στη συρρίκνωση των δαπανών για τις κοινωνικές υποθέσεις. Χρειαζόμαστε πολιτικές με ορατά κίνητρα, που μπορούν να πείσουν ιδιαίτερα τα παιδιά μας ότι αξίζει να μείνουν εδώ και να παλέψουν στον τόπο τους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Προέδρου)

Κυρίες και κύριοι Βουλευτές –και κλείνω με αυτό σε λιγότερο από ένα λεπτό, κύριε Πρόεδρε- αυτές είναι οι προκλήσεις που έχουμε μπροστά μας. Οφείλουμε καθένας από τη σκοπιά του να ανταποκριθούμε σε αυτές, ώστε να γυρίσει η ελπίδα και η αισιοδοξία σε αυτόν τον τόπο και στους Έλληνες πολίτες και να σταματήσουν να επικρατούν τα συναισθήματα της οργής, της αγανάκτησης και της ντροπής.

Αυτό προσδιορίζει την ευθύνη και την υποχρέωση, που συνολικά έχει το πολιτικό σύστημα απέναντι στον τόπο. Ιδιαίτερα, όμως, προσδιορίζει την ευθύνη που έχουν οι φιλοευρωπαϊκές δυνάμεις. Έχουμε υποχρέωση να εξασφαλίσουμε εθνική συνεννόηση.

Η εθνική συνεννόηση, κυρίες και κύριοι Βουλευτές, δεν ταυτίζεται κατ’ ανάγκη με κυβερνητικές συνεργασίες, διότι πολύ απλά τις υπερβαίνει. Συνδυάζει την αναγκαία πολιτική σταθερότητα με την εξίσου επιτακτική ανάγκη για προοδευτική διακυβέρνηση του τόπου.

Ας μιλήσουμε, όμως, καθαρά. Η περίοδος του μικρού και κακέκτυπου δικομματισμού ανήκει οριστικά στο παρελθόν. Οι πολιτικοί συσχετισμοί αλλάζουν. Νέες πραγματικότητες δημιουργούνται.

(Χειροκροτήματα)

Όσοι επιμένουν να αναζητούν βολικά κυβερνητικά συμπληρώματα και δεκανίκια εξουσίας δεν είναι σε επαφή με τη νέα πραγματικότητα, που υπάρχει στη χώρα και στο πολιτικό σύστημα.

Λέμε, λοιπόν, όχι σε όσους προσπαθούν να εξυπηρετήσουν τα μικροκομματικά τους συμφέροντα, επιδιώκοντας πολιτικά μέτωπα κάθε μορφής, που όμως αυτά διχάζουν.

Εμείς έχουμε ένα μέτωπο ανοιχτό απέναντι στη συντήρηση και στο λαϊκισμό. Πιστεύουμε πως έχει έρθει η ώρα να ενώσουμε επιτέλους και όχι να συνεχίσουμε να διχάζουμε τους Έλληνες πολίτες, τον ελληνικό λαό, με το Κίνημα Αλλαγής, τη νέα πραγματική ελπίδα για τον τόπο στην πρώτη γραμμή αυτής της προσπάθειας.

Ευχαριστώ πολύ.

(Χειροκροτήματα)

**ΠΡΟΕΔΡΟΣ (Νικόλαος Βούτσης):** Ευχαριστώ πολύ, κυρία Γεννηματά.

Τον λόγο έχει ο Αντιπρόεδρος της Κυβέρνησης κ. Ιωάννης Δραγασάκης για δεκαπέντε λεπτά.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης):** Κύριε Πρόεδρε, μιλώντας μετά από την κ. Γεννηματά, δεν μπορώ να μη σχολιάσω το γεγονός το από το εικοστό τρίτο λεπτό της ομιλίας της μέχρι και το εικοστό πέμπτο ασχολήθηκε με τη Νέα Δημοκρατία.

(Χειροκροτήματα από την πτέρυγα του ΣΥΡΙΖΑ)

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μεγάλη εξυπνάδα είπες!

**ΠΡΟΕΔΡΟΣ (Νικόλαος Βούτσης):** Κύριε Κεγκέρογλου, αντιδράτε τοπικιστικά, επειδή ο κ. Δραγασάκης είναι Ηρακλειώτης. Σας παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ασχολήθηκε πολύ ή λίγο;

**ΠΡΟΕΔΡΟΣ (Νικόλαος Βούτσης):** Κύριε Αντιπρόεδρε, συνεχίστε.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης):** Παρ’ όλα αυτά, πρέπει να πω ότι στο ενάμισι λεπτό η κ. Γεννηματά είπε μερικά σημαντικά πράγματα.

Πραγματικά, έχω να σας κάνω το εξής ερώτημα, κυρία Γεννηματά. Εάν συμπληρώνατε τα ερωτηματολόγια, που μοιράστηκαν στους συνέδρους της Νέας Δημοκρατίας, στο ερώτημα περί κοινωνικού κράτους τι θα απαντούσατε; Θα απαντούσατε στήριξη ή ιδιωτικοποίηση του κοινωνικού κράτους; Αυτές οι φιλοευρωπαϊκές δυνάμεις είναι υπέρ ή κατά της καταπολέμησης των ανισοτήτων και της φτώχειας;

Έρχομαι σε αυτά τα οποία ήθελα να πω και θέλω να επικεντρωθώ σε τρία, κατά τη γνώμη μου, κρίσιμα επίδικα της συγκυρίας. Το πρώτο αφορά τον τερματισμό των μνημονίων, το δεύτερο αφορά το μεταμνημονιακό καθεστώς και το τρίτο αφορά το πώς οι νέες δυνατότητες που διαμορφώνονται θα γίνουν υπόθεση των πολιτών, πώς θα επωφεληθούν οι πολίτες.

Είναι εφικτή η καθαρή έξοδος από τα μνημόνια, όπως επιδιώκει η Κυβέρνηση; Ή μήπως θα έπρεπε να επιδιώξουμε μια πιστωτική γραμμή, όπως νομίζω ότι και χθες ακόμα πρότεινε εδώ ο κ. Βενιζέλος; Ή μήπως θα έπρεπε να συνεχίσουμε να δανειζόμαστε από τον ESM, συνομολογώντας ένα νέο μνημόνιο ή προσφερόμενοι οι ίδιοι οικειοθελώς να εφαρμόσουμε ένα μνημόνιο, όπως υπαινισσόταν, αν δεν έλεγε ρητά, από καιρού ο κ. Μητσοτάκης;

Σε ό,τι αφορά το δεύτερο επίδικο θέμα, τη δεύτερη ομάδα ερωτημάτων, το ζήτημα είναι πώς θα διαμορφωθεί το νέο τοπίο μετά τα μνημόνια; Με ποιά αξιακή και πολιτική πυξίδα θα πορευτούμε, ούτως ώστε να αποτρέψουμε στο μέλλον δημοσιονομικούς εκτροχιασμούς και άλλες παθογένειες; Και σε αυτό έχει δίκιο η κ. Γεννηματά -να αναφερθώ ξανά στην ομιλία της- ότι απέχουμε από το τέλος της κρίσης, διότι για να βγούμε από την κρίση, θα πρέπει να αντιμετωπίσουμε τις αιτίες και όχι μόνο τις συνέπειές της.

Και η τρίτη ομάδα ερωτημάτων είναι επίσης κρίσιμη. Με ποιον τρόπο οι δυνατότητες που αρχίζουν να παρουσιάζονται ήδη από σήμερα, αλλά πολύ περισσότερο μετά το τέλος των μνημονίων και της επιτήρησης, θα αξιοποιηθούν ώστε να βελτιωθεί η ζωή, ιδίως όσων επλήγησαν περισσότερο από την κρίση;

Σε ό,τι αφορά την πρώτη ομάδα ερωτημάτων, η καθαρή έξοδος από τα μνημόνια πρέπει να πω ότι δεν είναι ούτε θα είναι αποτέλεσμα κάποιου αυτόματου πιλότου. Είναι το δικό μας σχέδιο. Είναι η δική μας επιλογή. Και πρέπει να έχουμε συνείδηση ότι υπήρχαν και άλλα ενδεχόμενα και άλλες δυνάμεις που αλλιώς ήθελαν τις εξελίξεις.

Συγκεκριμένα, υπήρχαν τρία δυνητικά ενδεχόμενα, τρεις επιλογές. Η πρώτη επιλογή ήταν, όπως είπα ήδη, να συνεχίσουμε να δανειζόμαστε από τον ESM διαρκώς, διότι πράγματι εκεί το επιτόκιο είναι χαμηλότερο και διότι, όπως λένε ορισμένοι, το πολιτισμικό πρότυπο της Ελλάδας είναι τέτοιο που μόνο μετά από εξωτερική πίεση μπορούμε να έχουμε δημοσιονομική σταθερότητα. Αυτά ήταν τα επιχειρήματα των δυνάμεων εκείνων που υποστήριζαν αυτή την επιλογή.

Οι απόψεις αυτές έχουν αποσυρθεί από το τραπέζι των πολιτικών συζητήσεων, αλλά δεν έπαψαν να υπάρχουν και στο εξωτερικό, αλλά και στο εσωτερικό της χώρας και αυτό ακριβώς εξηγεί την ευκολία με την οποία ορισμένες εγχώριες δυνάμεις υποδέχτηκαν με ενθουσιασμό, θα έλεγα, και τα μνημόνια και την επιτροπεία.

Η δεύτερη επιλογή ήταν αυτή της εξόδου στις αγορές μέσα από μία πιστοληπτική γραμμή. Είναι η λύση που επεδίωξε, χωρίς να το επιτύχει, η κυβέρνηση Σαμαρά το 2014. Η λύση αυτή, αν την επιλέγαμε, θα σήμαινε πάλι, αν όχι νέο μνημόνιο, σίγουρα νέες δεσμεύσεις πέραν αυτών που έχουμε ήδη αναλάβει και γι’ αυτό την απορρίψαμε.

Εμείς, λοιπόν, επιλέξαμε την τρίτη επιλογή και την καθαρή έξοδο, που σημαίνει να βγούμε στις αγορές έχοντας διαμορφώσει ήδη ένα απόθεμα κεφαλαίων που θα θωρακίσει τη χώρα απέναντι σε απρόβλεπτες απειλές. Και μάλιστα το απόθεμα αυτό -ένα μέρος του- θα μπορούσαμε να συζητήσουμε να το κρατήσουμε και μετά ως ένα μόνιμο ταμείο σταθερότητας, τουλάχιστον μέχρις ότου η ευρωπαϊκή ζώνη αποκτήσει θεσμούς δανεισμού ύστατης ανάγκης και θωράκισης από ασύμμετρο σοκ.

Δεν ήταν εύκολος ο στόχος αυτός ούτε ήταν αρχικά αποδεκτός απ’ όλους. Δεν ήταν βέβαιο, επίσης, ότι μπορούσε να επιτευχθεί χωρίς να ενταχθούμε στο «QE», στο Πρόγραμμα Αγοράς Ομολόγων από την Ευρωπαϊκή Κεντρική Τράπεζα.

Οι θετικές εξελίξεις, όμως, στην οικονομία, η αποφασιστική στάση της Κυβέρνησης και η ευνοϊκή από ορισμένες απόψεις διεθνής συγκυρία, καθιστούν την καθαρή έξοδο εφικτή. Όμως θα χρειαστεί επιμονή και στήριξη μέχρι τέλους. Θα ήταν χρήσιμο από την άποψη αυτή να γίνει πιο ευκρινής και η στάση της Αξιωματικής Αντιπολίτευσης και όλων των πολιτικών δυνάμεων στο θέμα αυτό.

Προσωπικά θεωρώ ότι ο στόχος για καθαρή έξοδο από τα μνημόνια μπορεί και πρέπει να έχει την ευρύτερη πολιτική στήριξη, διότι είναι η πλέον συμφέρουσα επιλογή και για τη χώρα και για τον λαό.

Έρχομαι τώρα στο δεύτερο ερώτημα, που αφορά στο καθεστώς μετά τα μνημόνια. Ορισμένοι καλλιεργούν, κατά τη γνώμη μου συνειδητά, μια σύγχυση, έναν ισοπεδωτισμό ότι και μετά τα μνημόνια, μνημόνια θα έχουμε -το ακούσαμε ήδη- και μετά την επιτροπεία, επιτροπεία θα έχουμε.

Δυστυχώς, αυτός ο ισοπεδωτισμός ορισμένες φορές υιοθετήθηκε από τμήματα του ευρύτερου χώρου της Αριστεράς. Όμως τι επιδιώκουν οι εκπρόσωποι του παλαιού συστήματος της εξουσίας, του παλαιού δικομματισμού, όταν καλλιεργούν αυτήν τη σύγχυση; Προσπαθούν να πουν ότι όλα τα ίδια είναι και όλοι το ίδιο είναι. Θέλουν να κρύψουν τις δικές τους ευθύνες για τη χρεοκοπία της χώρας, για τη φτωχοποίηση του λαού, για το γιγαντισμό της διαφθοράς και της διαπλοκής επί των ημερών τους.

Με τη σύγχυση που καλλιεργούν θέλουν να πουν ότι μεγαλύτερες ευθύνες δεν έχει εκείνος που οδήγησε τη χώρα στη χρεοκοπία, αλλά αυτός που προσπαθεί να τη βγάλει από τη χρεοκοπία. Προσπαθούν να φέρουν στον ίδιον παρονομαστή εκείνους, οι οποίοι αντιπαλεύουν τη διαπλοκή και τη διαφθορά καθημερινά με εκείνους που την εξέθρεψαν, την ευνόησαν επί των ημερών τους ή δεν μπόρεσαν να την αντιμετωπίσουν επί των ημερών τους, αυτούς που άφησαν τις τράπεζες να φορτωθούν με κόκκινα δάνεια χωρίς να κάνουν απολύτως τίποτα. Η σημερινή Κυβέρνηση, είναι η πρώτη Κυβέρνηση, που επιχειρεί να δημιουργήσει ένα θεσμικό πλαίσιο μείωσης των κόκκινων δανείων.

Αυτή η αντιστροφή της πραγματικότητας έχει καθαρή πολιτική στόχευση και ιδεολογική αναφορά, που ακριβώς γι’ αυτό δεν πρέπει να αγνοείται από καμμία δύναμη της αριστεράς.

Σε ό,τι αφορά το μεταμνημονιακό καθεστώς, το βέβαιο είναι, η αλήθεια είναι ότι τον Αύγουστο του 2018 τελειώνουν τα μνημόνια και μαζί τους τελειώνει και το σύστημα, το καθεστώς επιτροπείας που τα συνοδεύει. Η νέα διευθέτηση θα καθορίζεται όχι από κάποιο ειδικό καθεστώς, που αφορά αποκλειστικά την Ελλάδα, αλλά από τους κοινούς κανόνες που ισχύουν για όλες τις χώρες, οι οποίες μπήκαν σε πρόγραμμα. Η ευθύνη για τη διαμόρφωση της πολιτικής επιστρέφει σ’ εμάς, στην εκλεγμένη Κυβέρνηση και στα όργανα της ελληνικής δημοκρατίας.

Η έξοδος από τα μνημόνια, βέβαια, δεν σημαίνει ότι όλα τα προβλήματα που δημιούργησε η κρίση έχουν ξεπεραστεί. Αντίθετα, θα έλεγα ότι οι μακροχρόνιες συνέπειες ορισμένων από τα προβλήματα αυτά, όπως είναι το δημογραφικό, όπως είναι η παρατεταμένη αποεπένδυση, όπως είναι η διεύρυνση των ανισοτήτων, ενδεχομένως δεν έχουν πλήρως συνειδητοποιηθεί.

Ακριβώς γι’ αυτό, το τέλος των μνημονίων δεν είναι για εμάς το τέλος του δρόμου, αλλά είναι ένας σημαντικός σταθμός, ένα ξέφωτο που μας επιτρέπει να ανασυγκροτήσουμε τις δυνάμεις μας, ως κοινωνία και ως χώρα, και να σχεδιάσουμε το μέλλον με δική μας ευθύνη.

Έρχομαι στο επόμενο ερώτημα. Ποιες δυνάμεις, όμως, με ποιες πολιτικές μπορούν να αναλάβουν το έργο αυτό; Μπορεί ο νεοφιλελευθερισμός να είναι το μέλλον για την κοινωνία μας όταν, όπου εφαρμόστηκε, αποδείχτηκε θερμοκήπιο εκρηκτικών ανισοτήτων και θερμοκοιτίδα της Ακροδεξιάς; Ή μήπως το μείγμα εθνικισμού-νεοφιλελευθερισμού, όπως άκουσα να λέει ο κ. Σαμαράς, αποτελεί ένα αξιόπιστο υποκατάστατό του; Ή μήπως μια γραμμή ίσων αποστάσεων και αποφυγής διλλημάτων, όπως κάνει η κ. Γεννηματά, είναι η λύση;

Πολλοί ρωτούν: Τι σημαίνει για εμένα, τον απλό άνθρωπο, το τέλος των μνημονίων; Σημαίνει ότι αύριο μπορώ να βρω δουλειά; Σημαίνει ότι θα αυξηθεί ο μισθός μου; Σημαίνει ότι θα βελτιωθεί η ζωή μου;

Η απάντηση είναι ότι δεν θα λυθούν αμέσως και δια μιας όλα τα προβλήματα, αλλά ότι θα υπάρξουν περισσότερες δυνατότητες. Το τελικό αποτέλεσμα για τους πολίτες θα κριθεί, πρώτον από τις δυνατότητες αυτές που δημιουργούμε με την πολιτική μας και δεύτερον μέσα από την πολιτική βούληση, η οποία πρέπει να υπάρχει, ούτως ώστε αυτές οι δυνατότητες να αξιοποιηθούν προς όφελος των πολλών.

Το κρίσιμο ζήτημα δηλαδή είναι, ποιες πολιτικές δυνάμεις τελικά και με ποια πολιτική θα αξιοποιήσουν αυτές τις δυνατότητες. Θα είναι δυνάμεις, οι οποίες θα προτάξουν τις ανάγκες των πολλών, όπως κάνει η σημερινή Κυβέρνηση ή θα επιστρέψουμε σε καθεστωτικές λογικές, που τις θυμόμαστε από το παρελθόν, όπου κυριαρχούσε η εξυπηρέτηση των ημετέρων;

Θα αρχίσει η αποκατάσταση των αδικιών από κάτω προς τα πάνω, όπως κάνει η σημερινή Κυβέρνηση; Ή θα αρχίσουν από τα ρετιρέ και θα ξεχαστούν εκεί, όπως τόσες φορές έγινε στο παρελθόν;

Ο ΣΥΡΙΖΑ είναι η πολιτική δύναμη, που όχι μόνο επιθυμεί, αλλά έχει κάθε λόγο -για να μην πω και συμφέρον- να υπερβεί έμπρακτα το παρελθόν. Είμαστε εδώ, κυρίες και κύριοι συνάδελφοι, διότι συγκρουστήκαμε και συγκρουόμαστε με ό,τι αυτό το παρελθόν εξέφραζε. Ο ΣΥΡΙΖΑ είναι η δύναμη που μπορεί να κάνει τις αναγκαίες ρήξεις. Είναι η δύναμη που έχει σχέδιο για το μέλλον, για την παραγωγική ανασυγκρότηση της χώρας, τη δημιουργία ενός νέου υποδείγματος βιώσιμης και δίκαιης ανάπτυξης, ένα σχέδιο, το οποίο συζητούμε με τον λαό, με τις περιφέρειες, με την αυτοδιοίκηση, το οποίο παίρνει ολοένα και περισσότερο μία ολοκληρωμένη και συγκεκριμένη μορφή.

Ο ΣΥΡΙΖΑ είναι η πολιτική δύναμη, η οποία έφερε πολιτική σταθερότητα σε μία χώρα και σε μία κοινωνία, η οποία ζει μία πρωτοφανή κρίση. Ακριβώς γι’ αυτό η Κυβέρνηση, που στηρίζεται και από τον ΣΥΡΙΖΑ και από τους ΑΝΕΛ και από Οικολόγους, αποδείχθηκε η πιο σταθερή κοινοβουλευτική Πλειοψηφία από την αρχή της κρίσης.

Παρά τους δημοσιονομικούς περιορισμούς, παρά τη σκληρή επιτροπεία, η Κυβέρνηση αυτή απέδειξε στα τρία αυτά χρόνια ότι, όταν υπάρχει η θέληση, όταν υπάρχει η πολιτική βούληση, τότε πάντα υπάρχει τρόπος να γίνει σεβαστή η αρχή της δικαιοσύνης.

Και αρκετά από τα μέτρα του προϋπολογισμού το επιβεβαιώνουν, όπως η απόδοση του κοινωνικού μερίσματος, που υπερβαίνει τα 720 εκατομμύρια ευρώ, η εδραίωση του κοινωνικού εισοδήματος αλληλεγγύης, ενός θεσμού που έπρεπε να έχει δημιουργηθεί στα χρόνια της ανόδου και που δημιουργήθηκε τώρα και που καλύπτει επτακόσιες χιλιάδες συμπολίτες μας, η αύξηση του προϋπολογισμού για τα οικογενειακά επιδόματα, η παροχή εκατόν τριάντα χιλιάδων ζεστών ημερήσιων σχολικών γευμάτων και πολλά άλλα.

Ο προϋπολογισμός που συζητούμε, λοιπόν, συνδέεται και με τα τρία αυτά ερωτήματα, τα οποία έθεσα. Η ψήφιση και η πιστή τήρησή του είναι όρος για να βγούμε από τα μνημόνια. Ταυτόχρονα, όμως, η υλοποίηση του προϋπολογισμού συμβάλλει στη διαμόρφωση του μεταμνημονιακού τοπίου και στην εξυπηρέτηση των πολιτών.

Με την έξοδο από την ύφεση, με την ανάκαμψη της οικονομίας, με την άρση του αποκλεισμού της χώρας μας από τις αγορές, με το τέλος της επιτροπείας διαμορφώνονται δυνατότητες.

Η δική μας Κυβέρνηση, η Κυβέρνηση ΣΥΡΙΖΑ – ΑΝΕΛ - Οικολόγων, αποτελεί την εγγύηση ότι αυτές οι δυνατότητες, μεγάλες ή μικρές, είναι βέβαιο πως θα χρησιμοποιούνται πάντα προς όφελος της κοινωνίας, προς όφελος των αδυνάτων.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ τον κ. Δραγασάκη.

Καλώ στο Βήμα τον κ. Κυριάκο Μητσοτάκη, Πρόεδρο της Κοινοβουλευτικής Ομάδας της Νέας Δημοκρατίας.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κυρίες και κύριοι Βουλευτές, συμπληρώνονται αυτές τις ημέρες τρία χρόνια από τότε που η απόπειρα εκλογής του Σταύρου Δήμα στην Προεδρία της Δημοκρατίας απέβη άκαρπη. Το αποτέλεσμα είναι γνωστό σε όλους. Οδηγήθηκε η χώρα σε πρόωρες εκλογές. Ο ΣΥΡΙΖΑ και οι ΑΝΕΛ ματαίωσαν από πρόθεση, από κομματική σκοπιμότητα την προεδρική εκλογή κι όχι γιατί το ήθελαν οι δανειστές, όπως μας είπε ή όπως εννόησε ο Πρόεδρος της Βουλής.

Να το πούμε, λοιπόν, ξεκάθαρα, διότι αυτό συνέβη, κύριε Τσίπρα και κύριες και κύριοι της Συμπολίτευσης. Εσείς που είπατε τον Γενάρη ότι είστε κάθε λέξη του Συντάγματος, έναν μήνα νωρίτερα είχατε ευτελίσει το Σύνταγμα με τον χειρότερο τρόπο, εργαλειοποιώντας την προεδρική εκλογή.

(Χειροκροτήματα από την πτέρυγα της Νέας Δημοκρατίας)

Και ρίξατε την προηγούμενη κυβέρνηση σε αγαστή συνεργασία με τη Χρυσή Αυγή, με τον κ. Κουβέλη, για να έρθετε, μετά από ένα καταστροφικό εξάμηνο, να εφαρμόσετε τις πιο σκληρές μνημονιακές πολιτικές που βίωσε ποτέ η χώρα.

Κοροϊδέψατε τον ελληνικό λαό δύο φορές. Εκλεγήκατε την πρώτη φορά ως αντιμνημονιακοί και τη δεύτερη ως μνημονιακοί. Αποτύχατε δύο φορές. Την πρώτη φορά μας στοιχίσατε 100.000.000.000. Το κόστος της δεύτερης αποτυχίας σας, όμως, κύριε Τσίπρα, θα το πληρώνουμε οι Έλληνες πολίτες -όσο κι αν χαμογελάτε αυτάρεσκα- για πολλά χρόνια ακόμα.

Είμαστε η μόνη ευρωπαϊκή χώρα που παραμένει ακόμα σε μνημόνια και είμαστε η οικονομία με τον χαμηλότερο ρυθμό ανάπτυξης στην Ευρωζώνη. Εκτός αν ο κ. Βούτσης με αυτήν την ενδιαφέρουσα αποστροφή του εννοούσε κάτι άλλο, ότι κάποιοι δανειστές είναι ικανοποιημένοι σήμερα που ένα λαϊκίστικο μόρφωμα μετατράπηκε στο πιο πειθήνιο όργανό τους. Με άλλα λόγια, κάποιοι μπορεί να είναι ικανοποιημένοι, κυρίες και κύριοι του ΣΥΡΙΖΑ, επειδή γίνατε με τη συμπεριφορά σας παράδειγμα προς αποφυγή για τους δικούς τους λαϊκιστές. Πώς το είχατε πει, κύριε Τσίπρα κάποτε; «Χρήσιμοι ηλίθιοι».

Ένα είναι βέβαιο. Τρίτη ευκαιρία ο λαός δεν θα σας δώσει. Αποτύχατε ως αντιμνημονιακοί, αποτύχατε και ως διαχειριστές του μνημονίου. Αποτύχατε -δυστυχώς για τη χώρα- παντού και σε όλα και εξακολουθείτε να μην έχετε μάθει τίποτα από τα λάθη σας.

Εσείς, κύριε Υπουργέ των Οικονομικών, που σας αρέσουν αυτές οι αναλογίες, θυμάστε τι είχε πει ο Αϊνστάιν για τον ορισμό της παράνοιας, έτσι δεν είναι; «Να κάνεις τα ίδια πράγματα και να περιμένεις διαφορετικά αποτελέσματα». Αυτό ακριβώς κάνετε, δυστυχώς. Ο προϋπολογισμός σας επαναλαμβάνει την ίδια αποτυχημένη συνταγή. Είναι ένας ακόμα προϋπολογισμός λιτότητας, ένας ακόμα προϋπολογισμός βαθιά αντιαναπτυξιακός, ένας ακόμα προϋπολογισμός φόρων, πολλών φόρων, ένας προϋπολογισμός άδικος και τελικά, βέβαια, ένας προϋπολογισμός αντιλαϊκός.

Η Κυβέρνηση έχει αποτύχει παταγωδώς και η Ελλάδα σήμερα σέρνεται. Αυτό το ξέρει κάθε Ελληνίδα και κάθε Έλληνας. Η συντριπτική πλειονότητα των Ελλήνων υπερφορολογείται, δεν αντέχει άλλο και δεν αξίζει στους πολίτες άλλος ένας χαμένος χρόνος μετά από τόσες θυσίες. Ο ελληνικός λαός αξίζει και αξίζει πολύ καλύτερα, αλλά εσείς και η Κυβέρνησή σας δεν μπορείτε καν να του διασφαλίσετε τα στοιχειώδη. Και εδώ και τρία χρόνια κρύβετε το πραγματικό πρόβλημα. Ψεύδεστε ακόμα και σήμερα συνειδητά, δεν έχετε λύσεις και γι’ αυτό δυστυχώς η Ελλάδα είναι εκεί που είναι.

Ο ελληνικός λαός σάς έχει ήδη ακριβοπληρώσει. Και σαν να μην έφτανε αυτό, ο προϋπολογισμός του 2018 μεγαλώνει κι άλλο τον λογαριασμό.

Γι’ αυτό και οι πολίτες εύχονται και ελπίζουν ο προϋπολογισμός που θα ψηφιστεί σήμερα, να είναι ο τελευταίος προϋπολογισμός της Κυβέρνησής σας.

(Χειροκροτήματα από την πτέρυγα της Νέας Δημοκρατίας)

Κυρίες και κύριοι της Συμπολίτευσης, εδώ και πέντε μέρες -με μια ασυνήθιστη βέβαια για τα κοινοβουλευτικά ήθη και έθιμα διακοπή- οι Βουλευτές και τα στελέχη του ΣΥΡΙΖΑ και των ΑΝΕΛ επαναλαμβάνουν μονότονα τρεις ανυπόστατους ισχυρισμούς. Τους άκουσα και πριν από λίγο και από τον Αντιπρόεδρο της Κυβέρνησης, τον κ. Δραγασάκη: Πρώτον, ότι η οικονομία δήθεν υπεραποδίδει. Δεύτερον, ότι δήθεν βγαίνουμε από τα μνημόνια. Τρίτον, ότι δήθεν όλα αυτά έχουν κάποιο κοινωνικό πρόσημο.

Θα αποδείξω με την ομιλία μου ότι και οι τρεις αυτοί ισχυρισμοί σας είναι ψευδείς.

Η οικονομία όχι μόνον δεν υπεραποδίδει, αλλά αντιθέτως πέφτει έξω σε όλους τους βασικούς στόχους, με σημαντικότερο αυτόν του ρυθμού ανάπτυξης. Καθαρή έξοδος από τα μνημόνια -τον ακούσαμε και σήμερα αυτόν τον όρο- δεν υπάρχει. Έχουν ήδη νομοθετηθεί από εσάς μέτρα για το 2019 και το 2020 και έχουν ήδη τεθεί υπερβολικά αυστηροί δημοσιονομικοί περιορισμοί μέχρι το 2022 τουλάχιστον. Και όλοι γνωρίζουν ότι θα υπάρξει μια ειδική αυξημένη επιτήρηση μετά τον Αύγουστο του 2018, η οποία θα συνδέεται και με την όποια λύση δοθεί για το χρέος.

Ποιους πλήττει, όμως, κυρίως αυτή η καταστροφική και αδιέξοδη πολιτική σας; Το έχω πει και το ξαναλέω: Τα μεγαλύτερα θύματα της πολιτικής σας σήμερα είναι οι οικονομικά ασθενέστεροι συμπολίτες μας, όχι μόνον γιατί δεν προστατεύονται, αλλά γιατί φτωχοποιούνται κάθε μέρα. Και αυτό συμβαίνει την ώρα που συνειδητά διαλύετε τη μεσαία τάξη, κάτι που έχετε παραδεχθεί μάλιστα και χωρίς καμία ιδιαίτερη δυσκολία σε αυτήν εδώ την Αίθουσα.

Ας πάρουμε, όμως, τα πράγματα από την αρχή.

Η Κυβέρνηση ισχυρίζεται ότι υπάρχει υπεραπόδοση της οικονομίας. Για να το τεκμηριώσει αυτό επικαλείται την υπέρβαση των στόχων του πλεονάσματος.

Είναι ψέμα. Μετά από δύο χρόνια ύφεσης, που ήταν το αποτέλεσμα καταστροφικών επιλογών της σημερινής Κυβέρνησης, η ελληνική οικονομία έχει σήμερα έναν αναιμικό ρυθμό ανάπτυξης που βρίσκεται πολύ πιο κάτω από τις πραγματικές της δυνατότητες. Υπεραπόδοση σημαίνει να πηγαίνεις καλύτερα από τις εκτιμήσεις. Εδώ, όμως, όχι μόνον η οικονομία δεν πηγαίνει καλύτερα από τις εκτιμήσεις, αλλά αντιθέτως πηγαίνει πολύ χειρότερα από τις δικές σας αρχικές προβλέψεις. Καμμία, λοιπόν, υπεραπόδοση της οικονομίας δεν υπάρχει. Υπερφορολόγηση, ναι υπάρχει. Αχρείαστη λιτότητα, ναι υπάρχει. Και υπάρχει βέβαια και πλεόνασμα κοινωνικής αδικίας. Η μόνη υπεραπόδοση την οποία έχετε πετύχει, αφορά στην ίδια την αποτυχία σας.

Πάμε, λοιπόν, να δούμε τα πραγματικά δεδομένα.

Το 2017 προβλέπεται ότι θα κλείσει με χαμηλότερη ανάπτυξη, χαμηλότερη ιδιωτική κατανάλωση, χαμηλότερη δημόσια κατανάλωση, λιγότερες επενδύσεις και χαμηλότερο εξωτερικό ισοζύγιο σε σχέση με τις προβλέψεις του περσινού προϋπολογισμού. Με απλά λόγια, για άλλη μια φορά πέσατε έξω.

Ο στόχος του 2017 για τον ρυθμό ανάπτυξης, το σημαντικότερο, το πιο καθοριστικό μέγεθος -δεν χρειάζεται να σας τον θυμίσω-, ποιος ήταν, κύριε Τσίπρα; Ήταν 2,7%. Αναμένεται να κλείσει στο 1,3%, στο 1,4%, άντε 1,5%, αν έχουμε ένα εξαιρετικά καλό τέταρτο τρίμηνο του 2017, δηλαδή, για να το πω πολύ απλά, στο μισό της αρχικής πρόβλεψης.

Κάθε δύο μήνες αναθεωρούσατε τους στόχους προς τα κάτω, όταν -προσέξτε- στην Ευρωζώνη κάθε δύο μήνες οι στόχοι αναθεωρούνταν προς τα πάνω. Είμαστε η μόνη χώρα της Ευρωζώνης που κάνει βήματα προς τα πίσω όταν οι όλοι οι άλλοι πηγαίνουν μπροστά. Έχω εδώ πέρα έναν πολύ ενδιαφέροντα πίνακα- θα ήθελα παρακαλώ να τον δώσετε μετά στον Υπουργό Οικονομικών- ο οποίος δείχνει ποιες ήταν οι αρχικές προβλέψεις ανάπτυξης και πώς αυτοί οι στόχοι, κύριε Τσακαλώτο, αναθεωρήθηκαν για όλες τις ευρωπαϊκές χώρες.

Βλέπετε ότι υπάρχει μια μεγάλη εξαίρεση εδώ πέρα. Είναι μια εξαίρεση και μόνη, η Ελλάδα. Μια μόνη εξαίρεση, η οικονομία με τον χαμηλότερο ρυθμό ανάπτυξης στην Ευρωζώνη.

Δώστε, παρακαλώ, τον πίνακα στον κ. Τσακαλώτο και στον κ. Τσίπρα να θαυμάσει τα κατορθώματά του.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για το Διεθνές Νομισματικό Ταμείο αποτελούμε αρνητική αναπτυξιακή έκπληξη και αυτό, γιατί επί των ημερών σας δεν μπόρεσε η Ελλάδα να αξιοποιήσει ιστορικά χαμηλά επιτόκια και άφθονη ρευστότητα που υπήρχε στις διεθνείς αγορές. Δεν μπόρεσε να αξιοποιήσει χαμηλές τιμές πετρελαίου και ένα εξαιρετικά ευνοϊκό μακροοικονομικό περιβάλλον στους κυριότερους εμπορικούς μας εταίρους.

Αυτή τη συγκυρία τη χάσαμε, κύριε Τσίπρα. Βέβαια, χάσαμε και μια μοναδική αναπτυξιακή ευκαιρία για την Ελλάδα όλα αυτά τα τρία χρόνια.

Αυτό, λοιπόν, κύριε Τσίπρα, δεν λέγεται υπεραπόδοση από κανέναν, σε κανένα λεξικό. Αυτό λέγεται πλήρης αποτυχία ως προς την αναπτυξιακή σας πολιτική και έχει αποκλειστικά και μόνο τη δική σας υπογραφή. Μόνο εσείς μπορείτε να μιλάτε για υπεραπόδοση και να υποτιμάτε συστηματικά τη νοημοσύνη της ίδιας της κοινωνίας.

Πάμε να δούμε τα υπόλοιπα μεγέθη του προϋπολογισμού.

Επενδύσεις: Ποιος ήταν ο στόχος, κύριε Τσακαλώτε, που είχατε στον προϋπολογισμό; Ήταν 9,1%. Πού είμαστε; Στο 5,1%.

Ιδιωτική κατανάλωση. Ποια ήταν η πρόβλεψη, κύριε Υπουργέ; Ήταν 1,8%. Πού είμαστε; Στο 0,9%.

Δημόσιες επενδύσεις: Μειώθηκαν κατά 800 εκατομμύρια σε σχέση με τον στόχο, με τις αναμενόμενες επιπτώσεις στην ανάπτυξη της χώρας και βέβαια, οι ληξιπρόθεσμες οφειλές εξακολουθούν να αυξάνονται.

Θα ήθελα να υπενθυμίσω εδώ ότι η προηγούμενη κυβέρνηση είχε μειώσει τις ληξιπρόθεσμες οφειλές κατά 6 δισεκατομμύρια ευρώ μέσα σε δύο χρόνια. Εσείς σε μεγαλύτερο χρονικό διάστημα καταφέρατε να τις αυξήσετε κατά μισό δισεκατομμύριο, παρότι έχετε πάρει 5 δισεκατομμύρια δάνεια ειδικά για την αποπληρωμή τους.

Φυσικά, τα χρέη των πολιτών προς την εφορία ξεπέρασαν το αστρονομικό ποσό των 100 δισεκατομμυρίων ευρώ. Στην εφορία χρωστούν τέσσερα εκατομμύρια διακόσιες χιλιάδες συμπολίτες μας. Ένας στους δύο Έλληνες είναι σήμερα αιχμάλωτοι των οφειλών τους. Το ξαναλέω για να το αντιληφθούμε. Οι μισές ελληνικές οικογένειες δεν μπορούν σήμερα να ανταπεξέλθουν στους φόρους τους.

Η αλήθεια, λοιπόν, είναι ότι η Ελλάδα είναι μια χώρα κομμένη στη μέση, με μια κοινωνία ακρωτηριασμένη.

Εξίσου, όμως, στρεβλό είναι και το κυβερνητικό αφήγημα για το υπερπλεόνασμα του προϋπολογισμού ως δήθεν απόδειξη της επιτυχίας της κυβερνητικής πολιτικής.

Μπορεί κάποιος φωστήρας από το οικονομικό επιτελείο να μου εξηγήσει γιατί πρέπει να παράγουμε μεγαλύτερα πλεονάσματα από αυτά που μας ζητούν οι πιστωτές μας; Γιατί πρέπει σε συνθήκες ύφεσης να στερούμε πόρους από την πραγματική οικονομία ή γιατί πρέπει να δίνουμε επιχειρήματα σε κάποιους πιστωτές μας, οι οποίοι μας λένε την απλή κουβέντα: Αφού βγάζετε τόσο υψηλά πρωτογενή πλεονάσματα, υπερπλεονάσματα, τι τη θέλετε τη μείωση του χρέους, αφού μπορείτε να ανταποκρίνεστε και μόνοι σας στην ανάγκη εξυπηρέτησής του;

Μια εξήγηση, λοιπόν, υπάρχει μόνο για αυτή τη συνειδητή επιλογή να παράγετε πολύ μεγάλα υπερπλεονάσματα. Θέλετε τα υπερπλεονάσματα για να έρθετε να μοιράσετε κάποια επιδόματα, αντιγράφοντας δυστυχώς τις χειρότερες πελατειακές λογικές της Μεταπολίτευσης. Από τη μια τσέπη παίρνετε δέκα για να δώσετε πίσω, στην άλλη τσέπη, ένα. Διότι τα αχρείαστα υπερπλεονάσματα του 2016 και του 2017 είναι προϊόν της απαράδεκτης υπερφορολόγησης της παραγωγικής Ελλάδος.

Η Κυβέρνηση ισχυρίστηκε ανάμεσα στα άλλα ότι το υπερπλεόνασμα βασίστηκε σε έσοδα από τη μείωση της ανεργίας. Μάλιστα. Και αυτό είναι ψέμα, διότι αυτό που συμβαίνει τα τελευταία δύο χρόνια -και το γνωρίζουν όλοι- είναι ότι χάνονται θέσεις πλήρους απασχόλησης και δημιουργούνται θέσεις μερικής ή εκ περιτροπής απασχόλησης.

Θα σας το πω, λοιπόν, με αριθμούς. Έξι στις δέκα -δηλαδή, το 60%- καινούργιες θέσεις εργασίας που δημιουργούνται, είναι θέσεις μερικής απασχόλησης. Ρωτώ, λοιπόν, το εξής: Αυτό φέρνει περισσότερα έσοδα;

**ΧΡΗΣΤΟΣ ΜΑΝΤΑΣ:** Εσείς τι λέτε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Εσείς που είστε καλός στα μαθηματικά, φαντάζομαι πως ξέρετε ότι δύο εργαζόμενοι των 350ευρώ εισφέρουν στα ταμεία όσο ένας εργαζόμενος των 700 ευρώ. Γι’ αυτό, ο δείκτης της ανεργίας πράγματι μειώνεται, αλλά χωρίς αύξηση των συνολικών εισοδημάτων. Γι’ αυτό και τα έσοδα των ταμείων δεν αυξάνονται με βιώσιμο τρόπο. Αυξάνονται συγκυριακά εξαιτίας και των διπλών εισφορών που επιβάλατε στους ελεύθερους επαγγελματίες.

Όμως ας εξετάσουμε και ένα ακόμα ψέμα της Κυβέρνησης, ότι δηλαδή το υπερπλεόνασμα προήλθε και εν μέρει λόγω του περιορισμού της διαφθοράς και της φοροδιαφυγής.

Μακάρι να ήταν έτσι! Όμως δυστυχώς, δεν είναι, διότι οι επιδόσεις σας, κύριοι της Κυβέρνησης, στην καταπολέμηση της φοροδιαφυγής και του λαθρεμπορίου είναι ανύπαρκτες. Προεκλογικά, πόσο είχατε υποσχεθεί; Είχατε υποσχεθεί 3 δισεκατομμύρια ευρώ από τη φοροδιαφυγή, αν θυμάμαι καλά, μέσα σε έξι μήνες. Σύμφωνα με τα επίσημα στοιχεία του Υπουργείου Οικονομικών, εισπράξατε λιγότερα από 100 εκατομμύρια ευρώ μέσα σε τριάντα μήνες.

Επί τη ευκαιρία και μιας και σας έχω εδώ, κύριε Υπουργέ των Οικονομικών, διότι δεν συναντιόμαστε και πολύ συχνά στη Βουλή…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Εγώ εδώ είμαι.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Α, ναι. Η αλήθεια είναι ότι εσείς είστε. Ο Πρωθυπουργός μπήκε για πρώτη φορά στην Αίθουσα και μου κάνει πραγματικά εντύπωση. Η πρώτη του εμφάνιση στη συζήτηση του προϋπολογισμού ήταν στο τέλος.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Εσείς πού ήσασταν; Ακούσατε καμμία ομιλία;

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ.

Κύριε Τσακαλώτο, λύθηκε η παρεξήγηση. Ησυχία.

Προχωρήστε, κύριε Μητσοτάκη.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Εσείς που ενδιαφέρεστε τόσο πολύ για τον περιορισμό της φοροδιαφυγής, για το ζήτημα του παράνομου διαδικτυακού τζόγου θα κάνετε κάτι επιτέλους ή για όλους αυτούς που έχουν τους «servers» τους στη Μάλτα και δηλώνουν ότι προαιρούνται στην Ελλάδα, ότι είναι οικειοθελείς οι δηλώσεις φόρου εισοδήματος γι’ αυτές τις εταιρείες; Ή μήπως επειδή τα τελευταία χρόνια απέκτησαν όλως τυχαίως μέσα μαζικής ενημέρωσης που στηρίζουν την Κυβέρνηση, κάποιοι θα συνεχίσουν να φοροδιαφεύγουν;

(Χειροκροτήματα από την πτέρυγα της Νέας Δημοκρατίας)

Τολμάτε, λοιπόν, να μιλάτε εσείς για διαπλοκή; Εσείς μιλάτε για διαπλοκή;

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Εσείς τι κάνατε τόσα χρόνια;

**ΠΡΟΕΔΡΟΣ (Νικόλαος Βούτσης):** Σας παρακαλώ, κύριε Μπαλαούρα, μην κάνετε ερωτήσεις. Δεν θα δίνονται και απαντήσεις.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Να σας πω τι δεν κάναμε. Δεν πανηγυρίζαμε αγκαλιά με καναλάρχες, όταν άλλαζαν οι ιδιοκτησίες των καναλιών!

(Θόρυβος - διαμαρτυρίες από τις πτέρυγες του ΣΥΡΙΖΑ και των ΑΝΕΛ)

Αυτά δεν τα κάναμε! Όχι! Αυτά τα κάνατε εσείς!

(Χειροκροτήματα από την πτέρυγα της Νέας Δημοκρατίας)

**ΚΩΝΣΤΑΝΤΙΝΟΣ ΜΠΑΡΚΑΣ:** Με τον Χριστοφοράκο αγκαλιά δεν ήσασταν;

**ΠΡΟΕΔΡΟΣ (Νικόλαος Βούτσης):** Παρακαλώ, κάντε ησυχία και μη διακόπτετε.

Συνεχίστε, κύριε Μητσοτάκη.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κοιτάξτε, καταλαβαίνω τη νευρικότητά σας.

(Γέλωτες από τις πτέρυγες του ΣΥΡΙΖΑ και των ΑΝΕΛ)

Θα σας το εξηγήσω. Ξέρετε ότι πολλοί από εσάς σε λίγους μήνες από τώρα δεν θα είστε Βουλευτές, αλλά τουλάχιστον μέχρι να γίνει αυτό φερθείτε με αξιοπρέπεια! Σεβαστείτε το Κοινοβούλιο!

(Χειροκροτήματα από την πτέρυγα της Νέας Δημοκρατίας)

(Θόρυβος - διαμαρτυρίες από τις πτέρυγες του ΣΥΡΙΖΑ και των ΑΝΕΛ)

**ΚΩΝΣΤΑΝΤΙΝΟΣ ΜΠΑΡΚΑΣ:** Εμείς δεν έχουμε πρόβλημα. Εσείς, αν δεν είστε;

**ΠΡΟΕΔΡΟΣ (Νικόλαος Βούτσης):** Παρακαλώ, δεν χρειάζονται επιφωνήματα.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Όχι μόνο, λοιπόν, είστε διαπλεκόμενοι, αλλά παινεύεστε κιόλας γι’ αυτό.

**ΧΡΗΣΤΟΣ ΜΑΝΤΑΣ:** Αυτό κι αν είναι για γέλια!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κι όλα αυτά, ενώ η υπερφορολόγηση οδηγεί σε έξαρση της φοροδιαφυγής και σε περαιτέρω μείωση των δημοσίων εσόδων, γιατί τα έσοδα από τους φόρους, άμεσους και έμμεσους, μειώνονται. Δυστυχώς, μειώνονται και τα δηλωθέντα εισοδήματα. Δείτε τι έγινε με τους ελεύθερους επαγγελματίες που δήλωσαν 25% χαμηλότερα εισοδήματα σε σχέση με τον προηγούμενο χρόνο. Αποτέλεσμα γι’ αυτό, της αύξησης των φόρων και της αύξησης των εισφορών.

Η Ευρωπαϊκή Επιτροπή διαπιστώνει αυξημένη φοροδιαφυγή, παρά τη χρήση ηλεκτρονικών συναλλαγών λόγω capital control. Άρα με τις πολιτικές σας όχι μόνο δεν είχαμε μείωση της φοροδιαφυγής, αλλά όποιος κινείται σήμερα στην πραγματική αγορά γνωρίζει ότι, δυστυχώς, η φοροδιαφυγή αυξάνεται συνεχώς.

Πώς προέκυψε, λοιπόν, το υπερπλεόνασμα; Να το ξαναπούμε άλλη μία φορά για να το εμπεδώσετε και εσείς και οι Έλληνες πολίτες που μας ακούν. Όχι, δεν προέκυψε από την υπεραπόδοση της οικονομίας, αλλά από τη φορολόγηση, από την ανελέητη φορολογική και ασφαλιστική επιδρομή κατά πάντων, από τις κατασχέσεις σε ένα εκατομμύριο πολίτες και επιχειρήσεις με άλλους επτακόσιες χιλιάδες πολίτες να βρίσκονται στη ζώνη κινδύνου, από τη διευρυμένη εσωτερική στάση πληρωμών, από τη σκόπιμη καθυστέρηση απονομής τριακοσίων χιλιάδων κύριων και επικουρικών συντάξεων, από τη μείωση επενδυτικών δαπανών κατά 800 εκατομμύρια και φυσικά από την υποχρηματοδότηση των κοινωνικών δαπανών, τις οποίες είχατε προϋπολογίσει, αλλά δεν υλοποιήσατε τελικά, κάτι το οποίο σας είπε και ο κ. Κοστέλο πριν από λίγες ημέρες.

Όλα τα παραπάνω έχουν καταγραφεί φυσικά στην επικαιροποίηση του μνημονίου που πρόσφατα είδε το φως της δημοσιότητας. Αυτή, λοιπόν, είναι η αλήθεια για το δήθεν υπερπλεόνασμα, τη δήθεν υπεραπόδοση της οικονομίας. Και τα μικροεπιδόματα που δίνετε, δυστυχώς, δεν αλλάζουν αυτή την πραγματικότητα.

Πάμε τώρα στον δεύτερο ισχυρισμό της Κυβέρνησης, τον ισχυρισμό που αποτελεί το νέο μεγάλο ψέμα του κ. Τσίπρα, τη δήθεν καθαρή έξοδο από τα μνημόνια τον Αύγουστο του 2018. Η Κυβέρνησή σας έχει ήδη βάλει τη χώρα σε τέταρτο μνημόνιο με μέτρα ύψους 5,1 δισεκατομμυρίων ευρώ, με δέσμευση για μείωση του αφορολόγητου, για μείωση των συντάξεων και για υψηλά πλεονάσματα μέχρι το 2020. Για ποια καθαρή έξοδο, λοιπόν, μιλάτε όταν υπάρχουν ψηφισμένα μέτρα για μετά το 2018;

Θα ήθελα, κύριε Τσίπρα, να σας θέσω ένα πολύ απλό ερώτημα. Παρακαλώ να μου απαντήσετε στην ομιλία σας. Η Κύπρος, η Ιρλανδία, η Πορτογαλία όταν βγήκαν από τα μνημόνια είχαν το ίδιο με την Ελλάδα δεσμευτικό πλαίσιο; Ναι ή όχι;

Θα σας απαντήσω εγώ και σας προκαλώ να με διαψεύσετε, αν μπορείτε. Ψήφισαν και αυτές οι χώρες εκ των προτέρων μέτρα για μετά τη λήξη του προγράμματος; Όχι είναι η απάντηση. Ψήφισαν πλεονάσματα ύψους 3,5% για πέντε χρόνια; Όχι είναι η απάντηση. Υπήρχε για αυτές τις χώρες το αυστηρό πλαίσιο εποπτείας που συζητείται για την Ελλάδα; Όχι είναι η απάντηση. Υπάρχουν σε αυτές τις χώρες capital control; Την ξέρετε την απάντηση, νομίζω. Όχι. Είναι μια ελληνική μοναδικότητα τα capital control, τα οποία εξακολουθούν να ισχύουν και ταλαιπωρούν τις ελληνικές επιχειρήσεις.

Καθαρή, λοιπόν, έξοδος από τα μνημόνια, κύριε Τσίπρα, θα επιτευχθεί μόνο όταν κάνουμε αυτό που έκανε η Κύπρος, η Ιρλανδία, η Πορτογαλία όταν βγήκαν από τα δικά τους μνημόνια, χωρίς προειλημμένα μέτρα για το μέλλον, χωρίς ασφυκτική επιτήρηση, χωρίς δέσμευση για υπερπλεονάσματα εξόντωσης των φορολογούμενων και εξάντλησης της οικονομίας.

Στην Ευρώπη, βεβαίως, «το έχουν τούμπανο». Θα σας πω ότι στελέχη της Κομισιόν μιλάνε ανοιχτά για κάτι που μοιάζει με νέο μνημόνιο. Το βαπτίζουν υβριδικό. Υβριδικό, αυτή είναι η καινούργια ορολογία η οποία χρησιμοποιείται.

Μας είπε ο κ. Δραγασάκης ότι το καθεστώς της Ελλάδος θα είναι το ίδιο με αυτό των υπόλοιπων χωρών. Βίζερ: «Η Ελλάδα θα παραμείνει σε αυστηρή εποπτεία για πολλά χρόνια ακόμα». Αυτά σας είπε.

Το καταθέτω στα Πρακτικά.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας κα Πρακτικών της Βουλής)

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης):** Με τον κ. Βίζερ είστε ή με τη χώρα;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Εγώ με την Ελλάδα είμαι. Εσείς δεν ξέρω με ποιους είστε τελικά. Εγώ σας λέω τι σας λένε, για να μη διαβάζετε επιλεκτικά τις δηλώσεις των Ευρωπαίων.

(Χειροκροτήματα από την πτέρυγα της Νέας Δημοκρατίας)

 Δυστυχώς, εξαιτίας σας κινδυνεύει να χαθεί κάθε θετική προοπτική. Όπως χάνονται και όλοι οι στόχοι που είχε θέσει ο κ. Τσίπρας.

Θυμίζω, κύριε Τσίπρα, αυτό που είπε και η κ. Γεννηματά. Αξίζει να το επαναλάβω, γιατί δεν ήταν ο κ. Τσίπρας στην Αίθουσα, οπότε μπορεί να μην το άκουσε.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ήσυχα, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Να το ακούσει τώρα, λοιπόν.

Θα σας πω, λοιπόν, κύριε Τσίπρα, τι λέγατε στη συζήτηση ακριβώς πριν από έναν χρόνο απ’ αυτό το Βήμα: «Τους επόμενους μήνες αναμένεται, με το κλείσιμο της δεύτερης αξιολόγησης και τα μέτρα για το χρέος, η ένταξη της χώρας μας στο πρόγραμμα ποσοτικής χαλάρωσης της Ευρωπαϊκής Κεντρικής Τράπεζας. Είναι ένα γεγονός που θα συμβάλλει στην αποκατάσταση της κανονικότητας οδηγώντας και στη σταδιακή άρση όλων των περιορισμών στη μεταφορά κεφαλαίων».

Αυτά είπατε πέρυσι. Έκτοτε επανειλημμένα έχετε τονίσει πόσο σκληρά διαπραγματευτήκατε, πόσες ώρες αφιερώσατε για να μπει η Ελλάδα επιτέλους στο πρόγραμμα ποσοτικής χαλάρωσης, στο γνωστό QE. Μας είπατε πόσο σημαντικό είναι το QE, για να μπορέσει η Ελλάδα επιτέλους να δανείζεται με κανονικά επιτόκια. Και είχατε δίκιο, πράγματι, μόνο που εξαιτίας σας χάσαμε το QE. Αυτό συμβαίνει, δυστυχώς, με την Κυβέρνησή σας κάθε φορά που διαπραγματεύεται. Τα δίνετε όλα και δεν παίρνετε τίποτα.

Τώρα προσέξτε. Τι μας είπατε, κύριε Τσίπρα; Η ένταξη στην ποσοτική χαλάρωση δεν είναι κρίσιμης σημασίας. Ε, τώρα φταίω εγώ αν σας πω ψεύτη;

(Χειροκροτήματα από την πτέρυγα της Νέας Δημοκρατίας)

Ή μήπως προτιμάτε τον όρο «κωλοτούμπας», τον οποίο έχετε πατεντάρει. Διαλέγετε και παίρνετε.

Η πραγματικότητα, όμως, για άλλη μια φορά δυστυχώς σας διαψεύδει. Βλέπω ότι τις τελευταίες μέρες πανηγυρίζετε για την αποκλιμάκωση στις τιμές των ομολόγων. Είναι αυτό, πράγματι, μια θετική εξέλιξη. Έχει και τεχνικούς λόγους, τους οποίους δεν χρειάζεται να αναλύσω σ’ αυτή την Αίθουσα. Αυτό, όμως, το οποίο δεν μας λέτε είναι ότι τα επιτόκια δανεισμού της χώρας είναι υπερβολικά υψηλά σε σχέση με αυτά της Κύπρου, της Πορτογαλίας και της Ισπανίας.

Και μιας και θέλετε να τα ακούσετε, να σας τα πω με αριθμούς για να τα καταλάβετε.

Ποια είναι η απόδοση του δεκαετούς ομολόγου; Λίγο κάτω από το 4% στο 3,96%. Πού είναι το ομόλογο της Κύπρου; Στο 1,54%. Πού είναι το ομόλογο της Πορτογαλίας;

**ΧΡΗΣΤΟΣ ΜΑΝΤΑΣ:** Κάτω, όχι πάνω.

**ΚΩΝΣΤΑΝΤΙΝΟΣ ΜΠΑΡΚΑΣ:** Το 2014 πόσο ήταν;

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Είναι δύσκολες έννοιες αυτές για εσάς. Είναι δύσκολα αυτά. Θα τα καταλάβετε, όμως, κάντε λίγη υπομονή.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Παρακαλώ πολύ, κάντε ησυχία. Μην διακόπτετε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Της Ισπανίας ήταν 1,46%. Βλέπετε, όμως, οι χώρες αυτές είχαν σοβαρές ηγεσίες που τις έβγαλαν από τα μνημόνια μια ώρα αρχύτερα.

Έχετε επισκεφθεί την Πορτογαλία αρκετές φορές, κύριε Τσίπρα. Αναρωτιέμαι, τι σκέφτεστε, άραγε, όταν βλέπετε τον σοσιαλιστή Πρωθυπουργό –προσέξτε, σοσιαλιστή- της Πορτογαλίας να έχει αυτές τις αποδόσεις;

(Θόρυβος στην Αίθουσα)

**ΚΩΝΣΤΑΝΤΙΝΟΣ ΜΠΑΡΚΑΣ:** Το 2014 πόσο ήταν;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Να σας θυμίσω τι έγινε από το 2014 και μετά, λοιπόν, μιας και θέλετε να το ακούσετε.

Η Πορτογαλία πρόσθεσε στο ΑΕΠ της 11%. Η Ελλάδα πόσο, κύριε Τσίπρα επί ημερών σας; Μηδέν. Αυτή είναι η σύγκριση με την Πορτογαλία, αφού θέλετε να κάνουμε τις συγκρίσεις, κύριε Τσίπρα.

(Χειροκροτήματα από την πτέρυγα της Νέας Δημοκρατίας)

Και ο Πορτογάλος Υπουργός Οικονομικών -κατά τα άλλα σοσιαλιστής και πανηγυρίζατε που εκλέχτηκε Πρόεδρος του Eurogroup- μας λέει ορθά-κοφτά ότι πρώτα θα τελειώσει το πρόγραμμα και μετά θα ξεκινήσει η συζήτηση για το χρέος.

Το πρόβλημά σας, κύριε Τσίπρα δεν είναι μόνο η ιδεολογία σας. Μεταξύ μας, αμφιβάλλω αν έχετε οποιαδήποτε πραγματική ιδεολογία. Εξάλλου, σας το θυμίζουν με κάθε ευκαιρία παλιοί συνοδοιπόροι σας, η κ. Κωνσταντοπούλου, ο κ. Λαφαζάνης.

(Χειροκροτήματα από την πτέρυγα της Νέας Δημοκρατίας)

(Θόρυβος στην Αίθουσα)

Μα, με προκαλέσατε τώρα! Τώρα με προκαλέσατε, λοιπόν, γιατί δεν είχα πρόθεση να τα διαβάσω, αλλά θα το κάνω!

Τι σας είπε, λοιπόν, η κ. Κωνσταντοπούλου; Διαβάζω, έχει ενδιαφέρον να ακουστεί. Πρόεδρο της Βουλής την κάνατε! Δεν την κάναμε εμείς.

(Χειροκροτήματα από την πτέρυγα της Νέας Δημοκρατίας)

Τι λέει η κ. Κωνσταντοπούλου; Ακούστε: «Είστε μία εγκληματική Κυβέρνηση που ταυτίζει την Αριστερά με τη ρεμούλα, τον οπορτουνισμό και τη κομπίνα, δηλητηριάζοντας ολόκληρη την κοινωνία και τις νέες γενιές, για να μην πιστέψει κανείς σε τίποτα.»

Και ο κ. Λαφαζάνης βέβαια, και αυτός Υπουργός ήταν, εάν θυμάμαι καλά, μαζί με τον κ. Βαρουφάκη, στους πρώτους ένδοξους μήνες: «Ανοιχτή κοροϊδία του κόσμου από τον Αλέξη Τσίπρα, γιατί ο κόσμος βλέπει τη ζωή του να επιδεινώνεται μέρα με τη μέρα.»

Το πρόβλημά σας, λοιπόν, κύριε Τσίπρα, είναι ο αφόρητος κυνισμός σας, είναι τα ατελείωτα ψέματά σας, είναι η μνημειώδης ανικανότητά σας, είναι τελικά η βαθιά σας ανηθικότητα. Και αυτά είναι στοιχεία του χαρακτήρα, φοβάμαι, δεν αλλάζουν, δεν «μασκαρεύονται» και οι Έλληνες σας γνωρίζουν πια καλά. Όσο παραμένετε στην εξουσία, καλύτερες μέρες για την πατρίδα μας δεν θα έρθουν.

Κυρίες και κύριοι Βουλευτές, πίσω από το «Greek come back» -όπως το είπατε, εν πάση περιπτώσει- που προσπαθείτε ατυχώς να διαφημίσετε, κρύβονται δυστυχώς μία σειρά από ωρολογιακές βόμβες, που η επόμενη Κυβέρνηση θα χρειαστεί να απενεργοποιήσει, όπως για παράδειγμα η τραγική κατάσταση στις αστικές συγκοινωνίες, η τραγική κατάσταση στη ΔΕΗ, η οποία παρουσιάζει μία άκρως ανησυχητική έλλειψη ρευστότητας.

(Θόρυβος και γέλωτες από την πτέρυγα του ΣΥΡΙΖΑ)

**ΙΩΑΝΝΗΣ ΤΡΑΓΑΚΗΣ:** Κύριε Πρόεδρε, σας παρακαλώ! Να κάνουν ησυχία.

**ΠΡΟΕΔΡΟΣ (Νικόλαος Βούτσης):** Κάντε ησυχία.

**ΙΩΑΝΝΗΣ ΤΡΑΓΑΚΗΣ:** Μιλάω για τα γέλια!

**ΠΡΟΕΔΡΟΣ (Νικόλαος Βούτσης):** Εντάξει, ο κ. Σταθάκης τα είπε εχθές αναλυτικά, απλώς δυσφόρησε γι’ αυτό που άκουσε. Το άκουσα προηγούμενα. Εντάξει, ησυχία να ακούσουμε τον ομιλητή. Αλίμονο!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Η πιο προβληματική εξέλιξη, όμως, κυρίες και κύριοι συνάδελφοι, είναι στο πεδίο της ανταγωνιστικότητας, όπου δυστυχώς η χώρα μας διαρκώς υποχωρεί. Παρά τους χαμηλούς μισθούς και παρά την κατάρρευση των αξιών, στην κατάταξη της Παγκόσμιας Τράπεζας έχουμε πέσει έξι θέσεις επί των ημερών σας.

Καταθέτω στα Πρακτικά το σχετικό έγγραφο. Δώστε και αυτό στον κύριο Υπουργό, να δούμε μήπως τυχόν θέλει και αυτά να τα διαψεύσει.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλα αυτά, ενώ σημαντικές επενδύσεις έχουν «βαλτώσει». Χιλιάδες θέσεις εργασίας καρκινοβατούν. Η περίπτωση του «Ελληνικού Χρυσού» στη Χαλκιδική. Αποκρατικοποιήσεις σέρνονται, όπως το Ελληνικό, η Κασσιόπη, η Αφάντου στη Ρόδο.

(Θόρυβος από την πτέρυγα του ΣΥΡΙΖΑ)

Κύριε Πρόεδρε, εάν έχετε την καλοσύνη, να κάνετε τη δουλειά σας και να επιβάλετε την τάξη σ’ αυτήν την Αίθουσα.

**ΠΡΟΕΔΡΟΣ (Νικόλαος Βούτσης):** Παρακαλώ, κάντε ησυχία!

Συνεχίστε, παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Μεγάλες επιχειρήσεις με ιστορία δεκαετιών κλείνουν τα εργοστάσιά τους, κύριε Τσίπρα, και αποεπενδύουν, τα εργοστάσια παγωτού της «FRONERI-NESTLE», η πώληση των σημάτων ελαιολάδου από την «ΕΛΑΪΣ-UNILEVER». Όλα αυτά, ενώ εκατοντάδες επιχειρήσεις στη βόρεια Ελλάδα μεταναστεύουν φορολογικά ή στην πραγματικότητα σε γειτονικές χώρες. Και όποιες επενδύσεις κατάφεραν και έγιναν, έγιναν με αδικαιολόγητες καθυστερήσεις και με συνεχή εμπόδια. Και είναι βέβαια πολλές από τις επενδύσεις που είχαν δρομολογηθεί από τις προηγούμενες κυβερνήσεις. Κάποιες σας επιβάλλονται τώρα από τους δανειστές. Τις πολεμούσατε και σήμερα αναγκάζεστε με το ζόρι να τις στηρίξετε. Εσείς, όμως, επενδύσεις στην Ελλάδα δεν μπορείτε να φέρετε. Από ιδεοληψία, από ανικανότητα; Μου είναι πλέον παντελώς αδιάφορο. Το αποτέλεσμα μετράει. Και το αποτέλεσμα, δυστυχώς, είναι αποκαρδιωτικό.

Πάμε τώρα στο τρίτο μεγάλο σας ψέμα, ότι η πολιτική σας έχει κοινωνικό πρόσημο, επειδή εσείς ως Αριστεροί είστε πάντα ευαίσθητοι από την Κεντροδεξιά.

Για πάμε, λοιπόν, να δούμε τι έχετε κάνει αυτά τα τρία χρόνια. Επιβάλατε είκοσι επτά νέους φόρους, προχωρήσατε σε είκοσι μία περικοπές συντάξεων και κοινωνικών επιδομάτων. Μειώσατε δυο φορές το αφορολόγητο. Ο Υπουργός, ο οποίος έλεγε ότι θα παραιτηθεί εάν μειώσει το αφορολόγητο -το μειώσατε δυο φορές!- και ακόμα κάθεστε στη θέση σας και κουνάτε σκωπτικά το κεφάλι σας.

(Χειροκροτήματα από την πτέρυγα της Νέας Δημοκρατίας)

Κόψατε το ΕΚΑΣ. Θα το καταργήσετε τελείως τον επόμενο χρόνο. Μειώθηκαν οι δικαιούχοι και τα ποσά του κοινωνικού επιδόματος αλληλεγγύης. Μειώσατε το επίδομα θέρμανσης. Ποιον πλήττουν όλα αυτά; Αυτούς που είναι σε δύσκολη θέση, τους πιο αδύναμους.

Και, βέβαια, στον νέο προϋπολογισμό του 2018, για να μην ξεχνιόμαστε, υπάρχουν πρόσθετα μέτρα ύψους σχεδόν 2 δισεκατομμυρίων ευρώ. Εκατόν πενήντα χιλιάδες στελέχη των Ενόπλων Δυνάμεων θα δουν περικοπές στις αποδοχές τους. Δυο εκατομμύρια Έλληνες θα χάσουν έκπτωση φόρου από τις ιατρικές δαπάνες και μαζί κάθε κίνητρο να ζητούν απόδειξη, θεριεύοντας με αυτόν τον τρόπο και άλλο τη φοροδιαφυγή. Τρία εκατομμύρια μισθωτοί και συνταξιούχοι θα χάσουν την έκπτωση φόρου που είχαν λόγω της παρακράτησης του φόρου στην πηγή πριν καν αυτός γίνει εισόδημα.

Περικόπτετε οικογενειακά επιδόματα. Μειώνετε τη φαρμακευτική δαπάνη και τις παροχές ασθένειας. Ποιους πλήττουν όλα αυτά; Τους πιο αδύναμους, βέβαια. Και θα συμφωνήσετε, φαντάζομαι, μαζί μου -διότι το λέγατε κατά κόρον όταν ήσασταν στην Αντιπολίτευση- ότι οι έμμεσοι φόροι είναι οι πιο άδικοι, διότι επιβαρύνουν δυσανάλογα τους οικονομικά ασθενέστερους.

Κρατικός προϋπολογισμός, σελίδα 60, αυτός που καταθέσατε. Πίνακας: Λόγος άμεσων και έμμεσων φόρων. Το 2014, για το οποίο ενδιαφερόσασταν, πόσο ήταν; Ήταν 1,15. Πόσο είναι το 2017; Είναι 1,33.

Καταθέτω τον σχετικό πίνακα στα Πρακτικά.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυξήθηκε ο ΦΠΑ. Αυξήθηκε ο ειδικός φόρος κατανάλωσης ενεργειακών προϊόντων. Αυξήθηκε ο φόρος στον καφέ, στον καπνό, στα τσιγάρα, στο αλκοόλ, στη συνδρομητική τηλεόραση, στην κινητή τηλεφωνία και τα χειρότερα είναι μπροστά σας. Η μείωση των συντάξεων είναι μπροστά σας. Η μείωση του αφορολόγητου είναι μπροστά σας. Το τέταρτο μνημόνιο είναι μπροστά σας. Είναι το δικό σας μνημόνιο αυτό, το μνημόνιο Τσίπρα - Καμμένου.

Παράλληλα, βέβαια, ξεκίνησαν και οι πλειστηριασμοί όλων των κατοικιών, ακόμα και των λαϊκών. Αυτά τα κάνετε εσείς προσωπικά, που φωνάζατε «κανένα σπίτι στα χέρια τραπεζίτη!». Αυτό, για να μην ξεχνιόμαστε εδώ πέρα.

Λέτε ψέματα, όταν ισχυρίζεστε ότι προστατεύεται η πρώτη κατοικία μέχρι 300.000 ευρώ. Η αλήθεια, κύριε Τσίπρα, είναι ότι σήμερα δεν υπάρχει καμμία οριζόντια προστασία για την πρώτη κατοικία. Η αλήθεια είναι ότι καταργήσατε τη διάταξη του ν.4224/2013, η οποία προστάτευε πλήρως την πρώτη κατοικία μέχρι 200.000 ευρώ. Σήμερα προστατεύεται από τον πλειστηριασμό μόνο η πρώτη κατοικία υπερχρεωμένων νοικοκυριών που έχουν υπαχθεί στο νόμο Κατσέλη. Όλα τα άλλα είναι ντροπή. Είναι ντροπή να τα λέτε για τους ανθρώπους, οι οποίοι βλέπουν σήμερα επί δικών σας ημερών να χάνεται η περιουσία τους!

(Χειροκροτήματα από την πτέρυγα της Νέας Δημοκρατίας)

Η αλήθεια είναι ότι όποιος δεν έχει υπαχθεί στον νόμο Κατσέλη είναι εκατό τοις εκατό απροστάτευτος σήμερα, κύριε Τσίπρα.

Αφού, λοιπόν, δεν μπορείτε να προστατεύσετε την πρώτη κατοικία, αποκαλύψτε τουλάχιστον τους στρατηγικούς κακοπληρωτές, ώστε η έναρξη των πλειστηριασμών να αφορά, πρώτα απ’ όλα, αυτούς και όχι τους πολίτες που εσείς φτωχοποιήσατε.

Κυρίες και κύριοι της συμπολίτευσης, η συζήτηση του προϋπολογισμού απέδειξε για άλλη μια φορά ότι μια ετερόκλητη κυβερνητική πλειοψηφία, που γαλουχήθηκε σε συνθήκες τυχοδιωκτικής γυμναστικής, δεν μπορεί να επαναφέρει τη χώρα στην κανονικότητα. Δεν έχετε κανένα σχέδιο για τη χώρα, παρά μόνο πώς θα μείνετε στην εξουσία για ακόμα λίγους μήνες. Το μόνο που σας ενδιαφέρει είναι να χτίσετε σχέσεις εκλογικής πελατείας με κοινωνικά στρώματα, τα οποία –προσέξτε!- από τη μια, τα φτωχοποιείτε και από την άλλη, πάτε να τα δελεάσετε με χριστουγεννιάτικα επιδόματα και προεκλογικά βοηθήματα, την ίδια ώρα που εξακολουθείτε να κάνετε κάθε προσπάθεια, για να εμφυσήσετε το μίσος και τη μισαλλοδοξία, την ίδια που εξυπηρετείτε μια νέα ολιγαρχία, στην οποία επιτρέψατε να πλουτίσει και να ελέγξει κρίσιμους τομείς, ώστε να διαπλέκεστε και να συναλλάσσεστε μαζί της, την ίδια ώρα, που αντί να συμμαζέψετε το κράτος, το ξεχειλώνετε, στέλνοντας τον λογαριασμό στον Έλληνα φορολογούμενο.

Επιτρέψτε μου να σταθώ λίγο περισσότερο σε αυτό. Γονατίζετε, κύριε Τσίπρα, τους Έλληνες στους φόρους. Πετσοκόβετε συντάξεις, μειώνετε κοινωνικές δαπάνες, μοιράζετε επιδόματα, αφού τα έχετε υφαρπάξει από τις τσέπες των πολιτών, ενώ παράλληλα χτίζετε το δικό σας κομματικό κράτος.

Έχετε φτιάξει μια πολύ ενδιαφέρουσα «βιομηχανία» κατασκευής γραμματέων, γενικών, ειδικών, αναπληρωτών, τομεακών. Κάθε λογής γραμματείς ξεφύτρωσαν ξαφνικά επί των δικών σας ημερών. Από ογδόντα έναν που είχαμε, φτάσαμε αισίως στους εκατόν πενήντα έξι. Είναι όλοι, φυσικά, με τους μετακλητούς υπαλλήλους, την υποστήριξη και το κόστος που όλα αυτά συνεπάγονται.

Αυξήσατε τον αριθμό των μετακλητών υπαλλήλων κατά 30%. Είναι πεντακόσιοι εβδομήντα πέντε περισσότεροι.

Συστήσατε νέες θέσεις προϊσταμένων και αυξήσατε τις οργανικές θέσεις στον στενό και ευρύτερο δημόσιο τομέα κατά τρεις χιλιάδες τριακόσιες σαράντα πέντε με τα καινούρια προεδρικά διατάγματα, τα οποία δημοσιεύσατε, με τους οργανισμούς των Υπουργείων.

Αυξήσατε τον αριθμό των συμβασιούχων σχεδόν 22%. Είναι δεκατρείς χιλιάδες περισσότεροι. Και όλοι αυτοί είναι όμηροι των υποσχέσεών σας για μονιμοποίηση, κόντρα στο Σύνταγμα, κόντρα στους νόμους και κόντρα, βέβαια, στην οικονομική κατάσταση της χώρας.

Συστήσατε σαράντα οκτώ καινούργιους κρατικούς φορείς με πάνω από εκατό αμειβόμενες θέσεις διοικητικών συμβουλίων. Και μη μου πείτε ότι όλοι αυτοί ήταν απαραίτητοι. Ο Οργανισμός Συγκοινωνιακού Έργου Θεσσαλονίκης είναι απαραίτητος, όταν υπάρχει ήδη ο Οργανισμός Αστικών Συγκοινωνιών Θεσσαλονίκης, τον οποίον σπεύσατε να κρατικοποιήσετε; Η Δημόσια Αρχή Λιμένων είναι απαραίτητη, όταν υπάρχει ήδη η Ρυθμιστική Αρχή Λιμένων; Και, βέβαια, το αγαπημένο μου -το έχετε ξανακούσει- Εθνικό Μουσείο Αγροτικού Κινήματος. Είναι απολύτως απαραίτητο στην κατάσταση της χώρας σήμερα!

(Χειροκροτήματα από την πτέρυγα της Νέας Δημοκρατίας)

Και εδώ, προς αποφυγή παρεξηγήσεων, θέλω να είμαι τελείως ξεκάθαρος. Θα μπει ένα τέλος σ’ αυτό το κομματικό κράτος. Αυτό το έκτρωμα δεν πρόκειται να το νομιμοποιήσουμε, ούτε πρόκειται να υποσχεθώ σε συμβασιούχους μονιμοποιήσεις, για να κερδίσω μερικές δεκάδες χιλιάδες ψήφους.

(Χειροκροτήματα από την πτέρυγα της Νέας Δημοκρατίας)

Αρκετά με τις χρεοκοπημένες πολιτικές της Μεταπολίτευσης. Αρκετά πια με αυτούς, που ενώ επαγγέλλονται το νέο, εκφράζουν τη χειρότερη Ελλάδα του χθες. Αν θέλουμε πραγματικά να κάνουμε μια καινούργια αρχή, αυτές τις λογικές πρέπει να τις αφήσουμε οριστικά πίσω μας. Η Ελλάδα δεν χρειάζεται σήμερα μια ισχνή οικονομική ανάκαμψη. Χρειάζεται ένα τολμηρό σχέδιο ριζικής ανασυγκρότησης και μια αποφασισμένη ηγεσία που θα το εφαρμόσει, χωρίς αναστολές, χωρίς επιφυλάξεις και σίγουρα χωρίς την ανάγκη εξωτερικών παραινέσεων. Γιατί θα το πιστεύει και γιατί το σχέδιο αυτό θα το έχει εγκρίνει με την ψήφο του ο ελληνικός λαός.

Το σχέδιο μας είναι έτοιμο κι εμείς είμαστε έτοιμοι να το υλοποιήσουμε. Το παρουσίασα στη Διεθνή Έκθεση Θεσσαλονίκης, το ενέκρινε το 11οΤακτικό μας Συνέδριο. Στηρίζεται σε δύο κεντρικούς άξονες.

Ο πρώτος είναι η απελευθέρωση της δημιουργικότητας των Ελλήνων από τα δεσμά του κρατισμού και της ασφυκτικής φορολογίας, έτσι ώστε με κινητήρια δύναμη τον ιδιωτικό τομέα και με τη στήριξη ενός σύγχρονου, αποτελεσματικού, αντιγραφειοκρατικού κράτους να απελευθερώσουμε την οικονομική ανάπτυξη, να κερδίσουμε την ευημερία. Όχι δανεική ευημερία, αλλά πραγματική, αυτή που θα βασίζεται στις δικές μας δυνάμεις, οι οποίες είναι πολλές και είναι αναξιοποίητες.

(Χειροκροτήματα από την πτέρυγα της Νέας Δημοκρατίας)

Μπορούμε να μειώσουμε τους φόρους και ταυτόχρονα να συγκρατήσουμε τις δαπάνες. Σίγουρα, μπορούμε να μειώσουμε το αποτύπωμα του κράτους στην οικονομία και ταυτόχρονα να επιδιώξουμε συμπράξεις με τον ιδιωτικό τομέα. Σίγουρα, μπορούμε να κάνουμε το κράτος και μικρότερο και αποτελεσματικότερο.

Εμείς ξέρουμε τι χρειάζεται, για να προσελκύσουμε τις επενδύσεις που τόσο χρειάζεται ο τόπος, διότι εμείς δεν βλέπουμε την υγιή επιχειρηματικότητα με καχυποψία. Γιατί ξέρουμε ότι για να αναδιανείμεις πλούτο, πρέπει πρώτα κάποιος να τον παράγει.

Ο δεύτερος άξονας, εξίσου σημαντικός, είναι η διάχυση της ευημερίας σε όλη την κοινωνία με ένα στιβαρό πρόγραμμα κοινωνικής αλληλεγγύης, που εξασφαλίζει υψηλού επιπέδου κοινωνικές υπηρεσίες σε όλους στην υγεία, στην παιδεία, στην κοινωνική πρόνοια, που εγγυάται ένα αξιοπρεπές επίπεδο διαβίωσης στους συμπολίτες μας που αντιμετωπίζουν το φάσμα της ακραίας φτώχειας, μέσω της επέκτασης του ελάχιστου εγγυημένου εισοδήματος, που εξάλλου αποτελεί πολιτική που πρώτη η Νέα Δημοκρατία θεσμοθέτησε.

Θα σας το πω, επιτέλους, μήπως το αντιληφθείτε κάποια στιγμή. Πιο αποτελεσματική πολιτική απέναντι στη φτώχεια και στον κοινωνικό αποκλεισμό δεν είναι τα αποσπασματικά επιδόματα, αλλά οι σταθερές δουλειές. Και αυτές μπορούν να έρθουν μόνο μέσα από μια έκρηξη επενδύσεων, κυρίως, σε εξωστρεφείς κλάδους, όπου η χώρα μας έχει φυσικά συγκριτικά πλεονεκτήματα. Οι επενδύσεις θα έρθουν μόνο, εάν μειώσουμε τη φορολογία, απλοποιήσουμε το φορολογικό σύστημα και το κρατήσουμε σταθερό για τουλάχιστον μια πενταετία, όταν απλοποιήσουμε δραματικά τις αδειοδοτικές διαδικασίες, ειδικά όσον αφορά τις χρήσεις γης, όταν αποκαταστήσουμε τη ρευστότητα στην πραγματική οικονομία, όταν εξασφαλίσουμε πραγματική ασφάλεια δικαίου για όλους τους Έλληνες, μεγάλους και μικρούς, Έλληνες και ξένους επενδυτές. Εμείς αυτές τις δεσμεύσεις μας και ξέρουμε και μπορούμε να τις κάνουμε πράξη.

Κυρίες και κύριοι Βουλευτές, κλείνω με την εξής παρατήρηση: Η ελληνική κοινωνία βρίσκεται σήμερα εγκλωβισμένη σε ένα σπιράλ θυμού, απαισιοδοξίας και παραίτησης. Από τον κ. Τσίπρα και από τους Υπουργούς του δεν περιμένω τίποτα πια. Το βάρος της ευθύνης αναπόφευκτα μεταφέρεται στους δικούς μας ώμους. Όλο και περισσότεροι Έλληνες, ακόμα και αυτοί που δεν ψήφισαν Νέα Δημοκρατία, αντιλαμβάνονται ότι έχουμε και το σχέδιο και την αποφασιστικότητα να βγάλουμε τη χώρα από την κρίση. Κυρίως, όμως, έχουμε την ευθύνη να ενώσουμε την ελληνική κοινωνία απέναντι σε ψεύτικους διχασμούς και σε ακραία πόλωση.

Κύριε Τσίπρα, θα σας το ξαναπώ. Δεν υπάρχουν δύο Ελλάδες, οι πατριώτες και οι Γερμανοτσολιάδες, οι μνημονιακοί και οι αντιμνημονιακοί, οι καλοί και οι κακοί, οι πλούσιοι και οι φτωχοί. Η Ελλάδα είναι μία και δεν θα βγούμε από την κρίση, εάν δεν ενώσουμε τις δυνάμεις μας και εάν δεν αντιληφθούμε επιτέλους ότι αυτή η προσπάθεια μας αφορά όλους.

(Χειροκροτήματα από την πτέρυγα της Νέας Δημοκρατίας)

Θα βγούμε από την κρίση, εάν βρούμε την αυτοπεποίθηση να κοιταχτούμε με ειλικρίνεια στον καθρέφτη και να κάνουμε όλοι την αυτοκριτική μας και την πεποίθηση ότι μπορούμε να τα καταφέρουμε, όπως το έχουμε κάνει πολλές φορές στην ιστορία μας, κόντρα στις προβλέψεις.

Κύριε Τσίπρα, σε λίγο θα ανεβείτε στο Βήμα, για να μας πείτε πως φέτος θα κάνετε όλα αυτά που μέχρι σήμερα δεν μπορέσατε ή δεν θέλατε να κάνετε. Μου είναι αδιάφορο τι ισχύει από τα δύο. Θα μας μιλήσετε για ανάπτυξη. Θα μας μιλήσετε για κοινωνική δικαιοσύνη. Θα μας μιλήσετε για καθαρή έξοδο από τα μνημόνια. Κανείς δεν θα σας πιστέψει. Ίσως ακόμα χειρότερα, κανείς δεν θα σας ακούσει.

Θα κάνετε βέβαια –είμαι σίγουρος- κάτι το οποίο σας είναι εξαιρετικά οικείο. Θα μας επιτεθείτε πάλι, χαρακτηρίζοντάς μας «διαπλεκόμενους», «καταστροφολόγους», «ελίτ», «πορφυρογέννητους».

(Θόρυβος στην Αίθουσα)

Αυτή η παράταξη, την οποία με τόση ευκολία απαξιώνετε, έχει αποδείξει ότι έχει ρίζες στην κοινωνία, διότι έχει ταξικό πρόσημο, διότι είναι ένα γνήσια λαϊκό κόμμα. Έχει ιστορία, έχει αρχές, έχει αξίες. Έχει τη δύναμη να εκσυγχρονίζεται και να ανανεώνεται, να αλλάζει, να μαθαίνει από τα λάθη της, τα οποία έχει τη γενναιότητα να αναγνωρίζει. Και είμαι πολύ υπερήφανος που είμαι Αρχηγός της.

(Ζωηρά και παρατεταμένα χειροκροτήματα από την πτέρυγα της Νέας Δημοκρατίας)

Και όταν έρθει η ώρα, το ξέρετε και εσείς ότι δεν αργεί, θα υπάρξει πράγματι καθαρή έξοδος, η έξοδός σας από την εξουσία με την βροντερή ετυμηγορία του ελληνικού λαού.

(Χειροκροτήματα από την πτέρυγα της Νέας Δημοκρατίας)

Και όταν βρεθείτε πολύ λιγότεροι στα έδρανα της Αντιπολίτευσης και χωρίς τον συγκολλητικό ιστό της εξουσίας και φυσικά την προστασία που αυτή σας προσφέρει, εκεί να δούμε πόσο θα αντέξετε.

(Θόρυβος από την πτέρυγα του ΣΥΡΙΖΑ)

Ίσως κάποιοι από εσάς δεν θα έχετε την ευκαιρία να είσαστε και σε άλλους προϋπολογισμούς. Το καταλαβαίνω.

Η Νέα Δημοκρατία, λοιπόν, καταψηφίζει τον προϋπολογισμό του 2018 και συνεχίζει τον δικό της αγώνα, ώστε το 2018 να είναι το έτος της μεγάλης πολιτικής ανατροπής, για να κερδίσουμε επιτέλους τον χαμένο χρόνο, να κερδίσουμε το μέλλον, το δικό μας μέλλον, αλλά κυρίως το μέλλον των παιδιών μας, γιατί όλοι οι Έλληνες γνωρίζουμε ότι αξίζουμε πολύ καλύτερα από αυτό που έχουμε σήμερα.

Σας ευχαριστώ πολύ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και τρεις συνοδοί - εκπαιδευτικοί από το 1ο Γυμνάσιο Τρίπολης (δεύτερο τμήμα).

Η Βουλή σάς υποδέχεται.

(Χειροκροτήματα απ’ όλες τις πτέρυγες της Βουλής)

Επίσης, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθήτριες και τρεις συνοδοί - εκπαιδευτικοί από το Γυμνάσιο Λιμένα Θάσου.

Η Βουλή σάς υποδέχεται.

(Χειροκροτήματα απ’ όλες τις πτέρυγες της Βουλής)

Καλώ στο Βήμα τον Υπουργό Οικονομικών κ. Τσακαλώτο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Πρόεδρε, θα ήθελα τον λόγο επί τοπικού.

**ΠΡΟΕΔΡΟΣ (Νικόλαος Βούτσης):** Δεν υπάρχει κανένα τοπικό. Το Αγροτικό Μουσείο είναι απολύτως απαραίτητο και αφήστε να λένε.

Ο Υπουργός Οικονομικών κ. Ευκλείδης Τσακαλώτος έχει τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κυρίες και κύριοι συνάδελφοι, παρ’ όλο που ο κ. Μητσοτάκης είπε ότι θα πούμε ότι υπάρχει καταστροφολογία, είχε μια δόση καταστροφολογίας η ομιλία του και αυτό το έχουμε συναντήσει τους τελευταίους έξι μήνες με μεγάλο κόστος για την οικονομία, γιατί, όπως ξέρετε, η αυτοπεποίθηση και η αισιοδοξία είναι μέρος της οικονομικής ευημερίας.

Ο κ. Σταϊκούρας μας είπε στις 14 Ιουλίου ότι το αφήγημα του κ. Τσίπρα κάθε μέρα καταρρέει.

Η κ. Μπακογιάννη μας είπε στις 2 Νοεμβρίου ότι η πραγματικότητα διαψεύδει πάλι τον κύριο Πρωθυπουργό, επειδή ο κύριος Πρωθυπουργός είπε ότι επιστρέφουμε στην ανάπτυξη.

Για να εξηγήσω αυτήν την καταστροφολογία δεν θα πω, όπως καμμιά φορά κάνω, ένα παράδειγμα από την Καινή Διαθήκη για δύο λόγους: Πρώτον, γιατί ο Κύριός μας, όπως ξέρετε, δεν είχε πολύ μεγάλη συμπάθεια ή τουλάχιστον είχε μια αμφίσημη σχέση με τους πλουσίους και αυτούς που υποστηρίζουν τους πλουσίους και, δεύτερον, γιατί η αγριότητα των εποχών και της Αντιπολίτευσης ταιριάζει περισσότερο με την Παλαιά Διαθήκη.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Άρα, σας θυμίζω τις καταστροφές και τις πληγές που είχαν οι Αιγύπτιοι κάτω από τον Φαραώ, όταν οι Ισραηλίτες ήθελαν να φύγουν και δεν τους επέτρεπε ο Φαραώ και, άρα, έγιναν οι δέκα πληγές.

Η πρώτη πληγή ήταν τα νερά του ποταμού Νείλου να μετατραπούν σε αίμα, η δεύτερη ήταν ότι βάτραχοι κάλυψαν όλη την επικράτεια της Αιγύπτου, τρίτον, ο αέρας της Αιγύπτου γέμισε με σκνίπες, τέταρτον, σμήνος από αλογόμυγες εισέβαλαν σε κάθε κατοικία των Αιγυπτίων, πέμπτον, βαριά επιδημία έπληξε όλα τα κοπάδια τους, έκτον, άνθρωποι και ζώα γέμισαν εξανθήματα, έβδομον, έπεσε πολύ βαρύ χαλάζι και φωτιά από τον ουρανό, όγδοον, σκοτείνιασε η γη της Αιγύπτου από τα σμήνη των ακρίδων, ένατον, για τρεις ημέρες πυκνό σκοτάδι σκέπασε όλη την αιγυπτιακή επικράτεια. Εδώ θα κάνω μια παρένθεση. Χτύπησε ξανά ο Θεός αποκλειστικά στην Ελλάδα και αποκλειστικά στην ΕΡΤ τον Νοέμβριο του 2013. Δέκατον, σκοτώθηκαν όλοι οι πρωτότοκοι γιοι των Αιγυπτίων και του Φαραώ.

Πάμε τώρα να δούμε τις δέκα πληγές που είχαμε και θα πω τις δέκα πληγές μόνο μετά από το κλείσιμο της δεύτερης αξιολόγησης.

Η πρώτη πληγή είναι ότι στις 25 Ιουλίου βγήκαμε στις αγορές με επιτόκιο 4,625% και οι προσφορές ξεπέρασαν τα 6,5 δισεκατομμύρια. Στις 2 Αυγούστου βγήκαμε με πολύ καλό επιτόκιο για έντοκα γραμμάτια. Στις 29 Νοεμβρίου έχουμε τα αποτελέσματα του swap με ποσοστό κάλυψης άνω του 86%.

Δεν θα επαναλάβω την ευθεία και ειλικρινή ανταλλαγή απόψεων που είχαμε χτες με τον κ. Βενιζέλο, γιατί αυτό δεν ήταν η ολοκλήρωση του PSI, αλλά ο τερματισμός, γιατί τώρα έχουμε κανονικά ομόλογα, που δεν έχουν ειδικά χαρακτηριστικά και, άρα, μπορούν να αγοραστούν από όποιον θέλει.

Επιτρέψτε μου να προσθέσω κάτι. Θέλω να πω ένα μεγάλο ευχαριστώ στον κ. Στέλιο Παπαδόπουλο, που ήταν όλα αυτά τα χρόνια ο επικεφαλής του ΟΔΔΗΧ. Πρέπει να πω δύο πράγματα γι’ αυτόν τον κύριο. Το πρώτο είναι ότι ήταν πάντα άψογος επαγγελματίας και το δεύτερο ότι είχε μια πολύ βαθιά αίσθηση της δημόσιας υπηρεσίας, που είναι δύο από τις πιο σημαντικές αξίες μας. Σας θυμίζω ότι ήταν επιλογή του κ. Σαμαρά και παρ’ όλα αυτά που λέτε, ότι εμείς έχουμε το πελατειακό κράτος, ξέρουμε πότε να κρατήσουμε ανθρώπους που έχουν μεγάλη αξία.

Ποιο ήταν το αποτέλεσμα του swap; Οι αποδόσεις όλων των ομολόγων πέφτουν, όλοι κάνουν λόγο για ράλι αποδόσεων και τώρα έχουμε φτάσει σήμερα λίγο κάτω από το 4, λίγο πάνω από το 4. Αυτή είναι η πρώτη πληγή.

Η δεύτερη πληγή είναι οι ανακοινώσεις των οίκων αξιολόγησης: στις 23 Ιουνίου του «MOODY’S», στις 21 Ιουλίου «STANDARD AND POOR’S», μετά πάμε στο «FITCH». Όλα αυτά είναι αναβαθμίσεις με θετικό πρόσημο για αναβαθμίσεις στο μέλλον. Υπάρχει η «FITCH» που λέει στις 4 Δεκεμβρίου ότι το swap θα βοηθήσει τη χώρα για να αποκτήσει πλήρη πρόσβαση στις αγορές. Στις 11 Δεκεμβρίου ως credit positive χαρακτηρίζει η «MOODY’S» τα κόκκινα δάνεια, που έχουν μειωθεί 800 εκατομμύρια παραπάνω από τον στόχο που είχε τεθεί.

Ποιο είναι το συμπέρασμα αυτών; Αυτή ήταν η μεγάλη διαφορά μεταξύ του 2015 και τώρα, ότι δεν χρειαζόμαστε την προληπτική γραμμή πίστωσης, γιατί έχουμε ακριβώς δημιουργήσει αυτά τα αποθέματα και δημιουργούμε περισσότερα αποθέματα. Θα βγούμε περισσότερες φορές στην αγορά από μία φορά.

Και τι σας είχα πει για τα τεστ, όταν ήσασταν όλοι εδώ τον Ιούλιο του 2017; Τι θεωρείται επιτυχία στο τεστ για την έξοδο στην αγορά; Εάν είναι μικρότερη η απόδοση μετά από τέσσερις - πέντε μήνες από ό,τι ήταν όταν βγήκαμε. Και, όπως καταλαβαίνετε, περάσαμε αυτό το τεστ.

Τρίτη πληγή είναι αυτό που έχει γίνει στον τραπεζικό τομέα. Σχεδόν κατά 1 δισεκατομμύριο ευρώ ήταν αυξημένες οι τραπεζικές καταθέσεις τον Ιούλιο, σύμφωνα με τα στοιχεία της Τράπεζας της Ελλάδoς. Στις 29 Σεπτεμβρίου η Τράπεζα Πειραιώς βγαίνει στις αγορές με ένα καλυμμένο ομόλογο. Στις 11 Δεκεμβρίου υπάρχει τριετές καλυμμένο ομόλογο από την Εθνική Τράπεζα και στις 22 Νοεμβρίου έχουμε μείωση του ELA κατά 1,1 δισεκατομμύριο, δηλαδή στα 25,8 δισεκατομμύρια.

Οι τράπεζες έχουν αυτή τη στιγμή 20 δισεκατομμύρια καβάντζα, για να αντιμετωπίσουν και τα stress tests και τα κόκκινα δάνεια. Και έχουν νέες διοικήσεις, που δεν είναι φίλοι μας, που δεν μας χρωστάνε τίποτα και κάνουν τη δουλειά τους.

Τέταρτη πληγή είναι οι δείκτες της οικονομίας. Στις 31 Αυγούστου ο δείκτης κύκλου εργασιών στο λιανικό εμπόριο κατέγραψε ετήσια αύξηση 3,2%. Στις 4 Σεπτεμβρίου, σύμφωνα με δημοσίευση έρευνας της «ERNST & YOUNG», το ποσοστό όσων βλέπουν βελτίωση εκτινάχθηκε στο 53% από 6% τον περασμένο Οκτώβριο.

Στις 11 Σεπτεμβρίου, σύμφωνα με την ΕΛΣΤΑΤ, τον Ιούνιο η ιδιωτική οικονομική δραστηριότητα ήταν αυξημένη κατά 25,1%, ενώ στο τέλος του πρώτου εξαμήνου ο οικονομικός όγκος σημείωσε άνοδο 24%.

Και την 1η Δεκεμβρίου είχαμε τα αποτελέσματα του MARKET, που είναι ένας δείκτης οικονομικής υγείας μεταποιητικού τομέα, που έδειξε έξι μήνες συνεχούς βελτίωσης των συνθηκών της ελληνικής οικονομίας. Επίσης, ο ρυθμός αύξησης νέων εργασιών κατέγραψε υψηλό σαράντα πέντε μήνες.

Πέμπτη πληγή είναι οι επενδύσεις. Τον τελευταίο καιρό έχουμε επενδύσεις και στον τουριστικό τομέα, για παράδειγμα στο «NAVARINO BAY», στο «RESORT» στην Εύβοια, στο «MIRUM RESORT», όπως επίσης της «VODAFONE», του «ΟΜΙΛΟΥ ΜΥΤΙΛΗΝΑΙΟΥ» και η συμφωνία με το «TALKE EDISON».

Δεν λέω ότι αυτό είναι το πιο σημαντικό. Το πιο σημαντικό είναι αυτό που έχει γίνει με τον νέο αναπτυξιακό νόμο, όπου έχουν υποβληθεί πάνω από επτακόσια σχέδια, υπάρχουν σαράντα επτά αιτήσεις με προϋπολογισμό πάνω από 10 εκατομμύρια η κάθε μία, αλλά μπορεί να δει κανείς και πολλά μικρά ή μεσαία επενδυτικά σχέδια, γύρω στα εξακόσια πενήντα.

Η έκτη πληγή είναι οι ανακοινώσεις για την ανάπτυξη. Προηγουμένως ο κ. Μητσοτάκης μας είπε πόσο καταστροφικό είναι το ότι αναγκαστήκαμε να πάμε προς τα κάτω την προηγούμενη πρόβλεψη.

Να θυμίσω ότι το 2011 η πρόβλεψη ήταν για -2,6% και το αποτέλεσμα ήταν -9%. Να θυμίσω ότι το 2012 η πρόβλεψη ήταν για -2% και το αποτέλεσμα ήταν -7,3%. Να θυμίσω ότι το 2013 η πρόβλεψη ήταν για -4,2% και το αποτέλεσμα ήταν -3,2%.

**ΧΡΗΣΤΟΣ ΣΤΑΪΚΟΥΡΑΣ:** Άρα, ήταν καλύτερο ποσοστό!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Στα δικά σας χρόνια, και πολύ μεγάλη κιόλας!

Άρα, έχουμε τρίτο συνεχόμενο τρίμηνο αύξησης, τρίμηνο με τρίμηνο, που αυτό είναι η πρώτη φορά που έχει γίνει από το 2008.

Και πίσω από τα αναπτυξιακά και πίσω από τις επενδύσεις, το πιο σημαντικό είναι ότι έχουμε και μία αλλαγή του μοντέλου. Γιατί αυτή η ανάπτυξη και αυτές οι επενδύσεις δεν είναι πια μόνο σε μεγάλα έργα. Έχει μιλήσει πολλές φορές ο κ. Χαρίτσης για το πώς διανέμεται το ΕΣΠΑ σε πολλά μικρά έργα. Σύντομα, ο κ. Σταθάκης φέρνει τις ενεργειακές κοινότητες, που δείχνει ότι θέλουμε πολλούς φορείς γι’ αυτή την ανάπτυξη. Πέρυσι φέραμε το νομοσχέδιο για την κοινωνική οικονομία, που όλα αυτά δείχνουν ότι χτίζουμε ένα μοντέλο ανάπτυξης πολύ διαφορετικό από αυτό που κάναμε τα προηγούμενα χρόνια.

Για τα εργασιακά μίλησε πριν η κ. Αχτσιόγλου. Δεν νομίζω ότι την πρόσεξε ο κ. Μητσοτάκης με ευλάβεια, γιατί, όπως είπε η κ. Αχτσιόγλου, κάνει λάθος. Όχι μόνο έχουμε μείωση της ανεργίας, όχι μόνο έχουμε αύξηση της απασχόλησης, αλλά η «ΕΡΓΑΝΗ» σήμερα βγάζει ότι είναι 70% οι θέσεις εργασίας που είναι μόνιμες και 30%. Απλώς μπέρδεψε ο κ. Μητσοτάκης το 70% με το 30% και το είπε ανάποδα. Με βάση τα στοιχεία από την «ΕΡΓΑΝΗ», έξι φορές έχουμε για κάθε μήνα την καλύτερη απόδοση από το 2001. Στις 7 Ιουνίου το καλύτερο πεντάμηνο από το 2001, στις 7 Ιουλίου το καλύτερο εξάμηνο από το 2001, στις 31 Ιουλίου το καλύτερο επτάμηνο από το 2001, στις 13 Σεπτεμβρίου το καλύτερο οκτάμηνο από το 2001 και δεν χρειάζεται να συνεχίσω.

Πάμε τώρα στην όγδοη πληγή που είναι οι ανακοινώσεις από αξιωματούχους. Στις 25 Σεπτεμβρίου ο Γερούν Ντάισελμπλουμ αναφέρεται σε καθαρή έξοδο από το πρόγραμμα το καλοκαίρι του 2018. Η 25η Σεπτεμβρίου, ουσιαστικά, είναι η επικύρωση και τυπικά της εξόδου της Ελλάδας από τη διαδικασία υπερβολικού ελλείματος στην οποία εισήλθε το 2009. Στις 9 Οκτωβρίου ο Μοσκοβισί λέει ότι το βασικό ζήτημα είναι η επιτυχής ολοκλήρωση του προγράμματος και προετοιμάζει το έδαφος. Αυτά δεν τα λέω για να πουν οι σύντροφοι και οι συντρόφισσες του ΚΚΕ ότι παίρνουμε επαίνους. Δεν το λέω γιατί παίρνουμε επαίνους. Το λέω γιατί βλέπει η κοινότητα στην οποία συμμετέχουμε ότι βγαίνουμε από το πρόγραμμα. Για τη σημασία της εξόδου μας από το πρόγραμμα θα επιστρέψω σε λίγο.

Η ένατη πληγή είναι το κοινωνικό μέρισμα, τα 1.400.000.000, που μας είπε ο κ. Μητσοτάκης. Δυο φορές αναφέρθηκε σε αυτό. Την πρώτη φορά είχε την τόλμη να πει ότι ήταν και πελατειακό, ότι είχαμε πελατειακές σχέσεις, για ένα μέρισμα που είναι για όλους με κοινωνικά εισοδήματα. Μήπως πελατειακό ήταν αυτό που γινόταν παλιά, που ήταν βοηθήματα για συγκεκριμένες επιχειρήσεις και σε συγκεκριμένες ομάδες; Αυτό είναι το πελατειακό; Αυτό το κοινωνικό μέρισμα; Σοβαρά μιλάτε και το λέτε αυτό;

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Και έρχομαι στις δαπάνες για την πρόνοια που ήταν 780.000.000 ευρώ. Σε συνθήκες οικονομικής ασφυξίας τις διπλασιάσαμε σε 1.500.000.000 ευρώ το 2017 και το 2018 θα είναι 1.830.000.000.

Εγώ θέλω μια δέσμευση από τη Νέα Δημοκρατία, γιατί στην ομιλία του στο Συνέδριό σας ο κ. Μητσοτάκης είπε ότι πρέπει να έχουμε αναδιανομή και ανάπτυξη, ενώ σήμερα το άλλαξε πάλι και είπε ότι πρέπει να έχουμε ανάπτυξη και μετά αναδιανομή. Η ερώτηση είναι απλή: Αυτό το ποσό του 1.830.000.000 για την κοινωνική πρόνοια, εσείς δεσμεύεστε ότι θα μείνει έτσι ή είναι μέρος από αυτό που θα πρέπει να κοπεί για να μειώσουμε τους φόρους; Καθαρές κουβέντες. Σας έκανα την ερώτηση, περιμένω την απάντηση.

Και έρχομαι στη δέκατη πληγή. Δυστυχώς, κυρίες και κύριοι συνάδελφοι, θα έχετε λίγη υπομονή. Φαντάζομαι ότι ακολουθείτε τον Χίτσκοκ, όπου η μεγαλύτερη αξία είναι το σασπένς, η αγωνία. Η δέκατη πληγή θα έρθει στο τέλος, επιτρέψετε μου, της ομιλίας, γιατί και σασπένς χρειάζεται αλλά και πρέπει να τη συνδυάσω με τις ευχές των Χριστουγέννων σε όλες τις πλευρές ή σχεδόν όλες τις πλευρές της Βουλής.

Αυτό που είπα για τις εννέα πληγές είναι success story; Όχι. Κατ’ αρχάς, όπως έλεγε ο Χαρίλαος Φλωράκης, παθαίνω αναγούλα όταν ακούω success story, γιατί όταν ακούω από τη Νέα Δημοκρατία success story καταλαβαίνω ότι θα συνεχίσουν να κάνουν αυτά που έκαναν με τον ίδιο τρόπο και στο μέλλον αν κυβερνήσουν. Οπότε μακριά από εμάς το success story και για έναν άλλο λόγο. Γιατί εμείς στο μέλλον σχεδιάζουμε να κάνουμε μερικά πράγματα όπως τα κάνουμε τώρα και μερικά πράγματα διαφορετικά, όταν βγούμε από τα μνημόνια.

Και αν θέλετε να ξέρετε τον καλύτερο ορισμό για το τι σημαίνει να βγούμε από τα μνημόνια, σας λέω να κατεβάσετε την ομιλία του Δημήτρη Τζανακόπουλου.

Μέσα σε πέντε αράδες προσδιόρισε ακριβώς τη διαφορά του να είσαι μέσα σε μνημόνιο και έξω από το μνημόνιο. Και θα καταλάβετε ακριβώς τι σημαίνει βαθμοί ελευθερίας και πώς το κατανοούμε αυτό.

Και τώρα φτάνουμε στο εάν αυτός ο προϋπολογισμός είναι δίκαιος.

Στην επιτροπή είχα πει ότι είναι δίκαιος εντός του πλαισίου. Βέβαια όλες οι εφημερίδες έγραψαν ότι είπα ότι είναι άδικος ο προϋπολογισμός. Μερικοί από εσάς ήσασταν στην επιτροπή και μπορείτε να επιβεβαιώσετε τι είπα. Αυτός ο προϋπολογισμός είναι εντός ενός συγκεκριμένου πλαισίου που έχει το μνημόνιο, που έχει τη λιτότητα ως την κυρίαρχη κατεύθυνση της ευρωπαϊκής πολιτικής.

Η λιτότητα, ευτυχώς, αρχίζει και αμφισβητείται. Στο ευρωπαϊκό επίπεδο έχουμε δύο Δεξιές. Η μία είναι νεοφιλελεύθερη πιο πολύ στα οικονομικά και η άλλη -δεν ξέρω γιατί βλέπω τον κ. Βορίδη!- είναι πιο πολιτιστική, πιο εθνικιστική. Και οι δύο αυτές Δεξιές βοηθούν να έχουμε προβλήματα. Ο ΣΥΡΙΖΑ έχει ενεργό ρόλο στις προσπάθειες –και είμαι πολύ υπερήφανος γι’ αυτό- που γίνονται για να αλλάξει αυτό ακριβώς το πλαίσιο.

Οι συζητήσεις που βρίσκονται αυτήν τη στιγμή σε εξέλιξη στο ευρωπαϊκό επίπεδο είτε στο Eurogroup είτε στο Ecofin είτε στο Συμβούλιο αφορούν το εάν χρειάζεται η Ευρώπη έναν ευρωπαϊκό μηχανισμό σταθεροποίησης είτε μέσω των επενδύσεων είτε με μείωση της ανεργίας, αν χρειάζεται να έχουμε μια αύξηση των πόρων που επενδύονται σε δημόσια ευρωπαϊκά αγαθά, αν η επιτάχυνση των διαδικασιών για την ολοκλήρωση της τραπεζικής ενοποίησης πρέπει να συνεχιστεί, ειδικά αν πρέπει να έχουμε μια εξασφάλιση των καταθέσεων σε ευρωπαϊκό επίπεδο.

Σε όλα αυτά τα μέτωπα η Κυβέρνησή μας, μαζί με τμήματα της ευρωπαϊκής σοσιαλδημοκρατίας και πολλά κράτη του ευρωπαϊκού Νότου υποστηρίζουμε αλλαγές που αλλάζουν το μείγμα της πολιτικής.

Υποστηρίζουμε αλλαγές που θα προάγουν αναπτυξιακές λύσεις οι οποίες θα περιλαμβάνουν και τον κόσμο της εργασίας.

Υποστηρίζουμε αλλαγές που θα αντιστρέψουν την καταστροφική λογική της λιτότητας.

Η πλειοψηφία του Ευρωπαϊκού Λαϊκού Κόμματος τι ακριβώς λέει; Ποια είναι η θέση της Νέας Δημοκρατίας γι’ αυτό; Προσπαθείτε, στ’ αλήθεια, να μας πείτε ότι εντός του Ευρωπαϊκού Λαϊκού Κόμματος πιέζετε για αύξηση των ευρωπαϊκών επενδύσεων σε δημόσια αγαθά ή για έναν μεγαλύτερο ευρωπαϊκό προϋπολογισμό που θα βοηθήσει όλες τις οικονομίες της Ευρώπης και ιδιαιτέρως του Νότου; Αυτό μας λέτε; Δεν νομίζω.

Το επίπεδο της υποκρισίας είναι εντυπωσιακό. Μας κατηγορείτε ότι έχουμε καταθέσει έναν προϋπολογισμό λιτότητας, ενώ οι ίδιοι υποστηρίζετε ενεργά ένα πλαίσιο που προάγει τη λιτότητα. Και το κάνετε και στην Ελλάδα. Εσείς όχι μόνο δεν υποστηρίζετε την αλλαγή, αλλά δεν υποστηρίζετε καν τα συμφέροντα των χωρών του Νότου.

Και δεν είναι μόνο οι αγώνες που δίνουμε στο Eurogroup, στο Ecofin και στο Συμβούλιο.

Ο κ. Τσίπρας, μαζί με την κ. Αχτσιόγλου στην Γκότενμπεργκ έκαναν μεγάλη παρέμβαση για να υπάρχει κοινωνικός πυλώνας και οι κοινωνικοί δείκτες να ενσωματωθούν στο πρόγραμμα του Eurogroup που ελέγχει πώς πάνε οι οικονομίες, να υπάρχει δηλαδή και έλεγχος για την ισότητα, για τη φτώχεια, για τον κοινωνικό αποκλεισμό. Τα έθεσε αυτά ο κ. Τσίπρας και στο Συμβούλιο.

Ο κ. Ξανθός μαζί με άλλες χώρες του Νότου –νομίζω και την Ιρλανδία που είναι επίτιμο μέλος του Νότου γενικά σε αυτές τις περιπτώσεις- έχει κάνει μεγάλο αγώνα για να υπάρχει μια συμμαχία για να αντιμετωπιστούν οι μεγάλες φαρμακευτικές εταιρείες, για να μπορούμε να έχουμε πιο φτηνά φάρμακα. Αυτό σημαίνει «κάνεις παρέμβαση για να αλλάξεις τους συσχετισμούς».

Μας ρωτάτε: Είναι δίκαιος αυτός ο προϋπολογισμός; Να σας πω πρώτα για τη μεσαία τάξη.

Ακούστε αυτό, κύριε Τραγάκη -νομίζω ότι θα σας ενδιαφέρει- για τη μεσαία τάξη. Ξέρω ότι σας ενδιαφέρει αυτό πολύ. Εμείς έχουμε ομολογήσει ότι δυσκολεύτηκε πολύ η μεσαία τάξη.

Τι έκανα, όμως, για να δω πόσο την έχουμε δυσκολέψει εμείς και πόσο τη δυσκολέψατε εσείς; Πήραμε μαζί με τη Θεανώ Φωτίου -αυτή έκανε την πολλή δουλειά, για να είμαστε ειλικρινείς- και κόψαμε την κατανομή του εισοδήματος σε τέσσερα τέταρτα και πήραμε το τρίτο τέταρτο, δηλαδή από αυτά αποκλείει μόνο τους εικοσιπέντε πιο πλούσιους Έλληνες. Παίρνουμε το πιο πλούσιο νοικοκυριό στο τρίτο τέταρτο, με ένα ανδρόγυνο και δύο παιδιά.

Πόσο εισόδημα είχε αυτό το νοικοκυριό το 2010; Είχε 34.000 ευρώ. Πόσο είχε το 2015; Είχε 21.720 ευρώ. Το μειώσατε 12.280 ευρώ σε πέντε χρόνια, δηλαδή μειώνατε περίπου 2.500 ευρώ τον χρόνο. Το 2016, το τελευταίο έτος που έχουμε στοιχεία, είναι 22.000 ευρώ. Αυξήθηκε από το 2015.

Ποιος κατέστρεψε τη μεσαία τάξη, κύριε Μητσοτάκη; Ποιος την κατέστρεψε; Από τις 34.000 ευρώ στις 21.000 ευρώ. Ποιος τους κατέστρεψε; Εμείς;

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Τώρα έχουμε φθάσει στα οικονομικά της Νέας Δημοκρατίας, που έγινε αυτή τη φορά μια πραγματικά ευθεία και ειλικρινής ανταλλαγή απόψεων -γιατί ο κ. Χουλιαράκης είναι πολύ πιο ευγενικός από ό,τι είμαι εγώ- με τον κ. Σταϊκούρα για την πολιτική της Νέας Δημοκρατίας.

Υπάρχει, ξέρετε, ένα παλιό αστείο ανέκδοτο που λέγαμε οι αριστεροί φοιτητές τη δεκαετία του 1980, όταν ήταν ο Ρέιγκαν στα πράγματα και άρχισε ο νεοφιλελευθερισμός, ότι ο Ρέιγκαν ήταν ο μεγαλύτερος κεϋνσιανός πολιτικός όλων των εποχών. Γιατί; Διότι είχε ανακοινώσει μειώσεις φόρων και είπε ότι, επειδή θα έρθει η ανάπτυξη, θα έχουμε περισσότερα έσοδα.

Ξέρετε πόσο αύξησε ο κ. Ρέιγκαν το χρέος της Αμερικής; Το αύξησε κατά 1,8 τρισεκατομμύρια. Και γι’ αυτό ο Μπους ο πρεσβύτερος -δεν νομίζω να ήξερε τόσα οικονομικά ο νεότερος- ονόμασε τον οικονομολόγο του Ρέιγκαν, τον κ. Στόκτεν, ότι έχει «voodoo economics». Ο Μπους το είπε αυτό για τον οικονομολόγο.

Εγώ δεν κατάλαβα την πολιτική σας. Θα διεκδικήσετε πρώτα μειώσεις στα πλεονάσματα και μετά θα έρθει η ανάπτυξη; Εγώ καταλαβαίνω ότι αυτά που λέτε για μειώσεις στις δαπάνες φτάνουν δεν φτάνουν, όπως σας είπε ο κ. Χουλιαράκης, τα 500 εκατομμύρια.

Άρα, ξέρουμε ότι στη φορολογία η πολιτική σας είναι ότι θα μειώσουμε τους φόρους χωρίς να μειώσουμε τις δαπάνες, εκτός αν και εσείς μαζί με τον κ. Στόκτεν πιστεύετε στην «καμπύλη Λέιφερ», που υποτίθεται ότι θα αύξανε τα έσοδα, αφού θα μείωνε τους φόρους…

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)

Θα μου δώσετε λίγο χρόνο, κύριε Πρόεδρε.

Εκτός αν το πιστεύετε, δεν έχετε στρατηγική. Διότι και αυτά που είπε και το ΠΟΤΑΜΙ και ο κ. Θεοδωράκης, πραγματικά, δεν φθάνουν τα 200, 300, 400 εκατομμύρια.

Είπατε εσείς ότι εμείς θριαμβολογούμε. Εγώ άκουσα τον Υπουργό Υγείας χθες, ο οποίος ανέλυσε ό,τι έχει κάνει και για τους ανασφάλιστους και για να υπάρχει περισσότερο προσωπικό στα νοσοκομεία. Δεν άκουσα θριαμβολογία. Άκουσα πόσο δύσκολα είναι τα πράγματα μέσα σε εποχές λιτότητας.

Άκουσα τον κ. Χουλιαράκη που είπε για τη μείωση της ανεργίας, αλλά έβαλε ένα θέμα μισθών. Άκουσα την κ. Αχτσιόγλου, που είπε ότι μειώθηκαν -αυτό ακούστε το, κύριε Μητσοτάκη, γιατί δεν ήσασταν εδώ και κάνατε ακριβώς το αντίθετο- σύμφωνα με την «ΕΡΓΑΝΗ» και είναι 70% οι μόνιμες θέσεις εργασίας και το 30% είναι μη μόνιμες. Μπορώ να το καταθέσω στα Πρακτικά ή να σας το δώσω μετά.

**ΙΩΑΝΝΗΣ ΤΡΑΓΑΚΗΣ:** Μίλησε για τις νέες θέσεις εργασίας.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Για τις νέες θέσεις εργασίας είναι αυτό.

Παρ’ όλο που η κ. Αχτσιόγλου, όπως όλοι οι Υπουργοί, έχει κάνει αριστερά πράγματα με την Επιθεώρηση Εργασίας -που τώρα προτείνουμε αυτή η Επιθεώρηση Εργασίας να υπάρχει και στο ευρωπαϊκό επίπεδο και όλα αυτά, που έχουν γίνει για την αδήλωτη εργασία και τη μη πληρωμένη εργασία- έβαλε τον προβληματισμό της για την ποιότητα αυτών των θέσεων εργασίας.

Άρα, δεν υπάρχει θριαμβολογία. Όμως, κατά την άποψή μου -και τώρα τελειώνω πριν το «surprise», κύριε Πρόεδρε…

**ΠΡΟΕΔΡΟΣ (Νικόλαος Βούτσης):** Ξέρουμε. Έχει μείνει χρόνος για τη δέκατη…

(Χειροκροτήματα από την πτέρυγα του ΣΥΡΙΖΑ)

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κατά την άποψή μου, σε αυτόν τον προϋπολογισμό -κοιτάω και αριστερά και όχι μόνο δεξιά, ιδιαίτερα μάλιστα κοιτάω αριστερά- το ερώτημα είναι ένα. Αν βγούμε από το μνημόνιο, η εργατική τάξη και τα μεσαία στρώματα θα είναι ισχυρότεροι ή πιο αδύναμοι; Θα είναι σε καλύτερη ή χειρότερη θέση να διευρύνουν τις απαιτήσεις τους; Αν συνεχίζουμε να διευρύνουμε το κοινωνικό κράτος, θα είναι πιο ισχυροί ή λιγότερο ισχυροί;

Όταν επιστρέψουν οι συλλογικές συμβάσεις τον Οκτώβριο του 2018, θα είναι πιο ισχυροί ή πιο αδύναμοι; Όταν ελαφρύνουμε τη φορολογία των μεσαίων στρωμάτων με τα 3,2 δισεκατομμύρια ευρώ, που έχουμε αφήσει στο μεσοπρόθεσμο, ακριβώς γιατί έχουμε ταλαιπωρήσει τα μεσαία στρώματα, οι εργαζόμενοι και τα μεσαία στρώματα θα είναι πιο ισχυροί ή πιο αδύναμοι;

Αυτό είναι το ερώτημα. Το ερώτημα δεν είναι αν κάνεις τον καλύτερο προϋπολογισμό χωρίς να λάβεις υπ’ όψιν και τους συσχετισμούς. Η ερώτηση δεν είναι αν ο προϋπολογισμός γενικά, αφηρημένα, είναι ο καλύτερος δυνατός προϋπολογισμός. Ξέρουμε από τον Βολταίρο ότι ο δρ. Πάνγκλος, που έλεγε ότι ζούμε στους καλύτερους απ’ όλους τους δυνατούς κόσμους, δεν υπάρχει. Αυτός ο προϋπολογισμός είναι μία προσπάθεια, μέσα σε δύσκολες συνθήκες, να διορθώσει τα λάθη του παρελθόντος, να φέρει μία σταθερότητα, να βγούμε από τα μνημόνια, να βάλει τη βάση για κάποιο κοινωνικό κράτος, να βελτιωθούν οι δείκτες, χωρίς αυτό να σημαίνει ότι τα πράγματα είναι καλά. Μπορεί να βελτιώνεται από χαμηλή βάση γιατί είμαστε σε πολύ κακή κατάσταση, αλλά βελτιώνεται. Αυτό προσπαθεί να κάνει αυτός ο προϋπολογισμός.

Γι’ αυτό, επιτρέψτε μου να πάω στη δέκατη και τελευταία πληγή μαζί με τις ευχές μου. Πήρα τον πίνακα από το αγαπημένο τηλεοπτικό κανάλι της αντιπολίτευσης, τον «ΣΚΑΙ», αλλά βέβαια και από την πηγή από το Πανεπιστήμιο Μακεδονίας και ήθελα να δείξω πώς πηγαίνει η Νέα Δημοκρατία τους τελευταίους επτά μήνες. Βλέπετε μία καθοδική τάση.

Όμως, επειδή είναι Χριστούγεννα, έκανα και κατά τον «ΣΚΑΙ» ευαγγέλιο τον δείκτη που έχουμε πρώτους τους τελευταίους μήνες και τελευταίους τους πρώτους μήνες, όπου φαίνεται ανοδική η πορεία της Νέας Δημοκρατίας, για να ευχαριστηθούν και να έχουν καλά Χριστούγεννα.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Γιατί το έκανα αυτό, δηλαδή την ανοδική πορεία; Το έκανα διότι θέλω να έχετε καλά Χριστούγεννα, να νομίζετε ότι έχετε ανοδική πορεία, να μην αλλάξετε τίποτα σ’ αυτό που κάνετε, να συνεχίζετε αυτήν την πολιτική, γιατί μας βοηθά πάρα πολύ και είμαστε ευγνώμονες…

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

…διότι χωρίς εναλλακτική στρατηγική και συζήτηση γύρω από το τι θέλετε να κάνετε και με την καταστροφολογία, νομίζω ότι αυτή η πορεία η ανοδική θα συνεχίσει για πάρα πολλά χρόνια.

(Παρατεταμένα χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Μετά το χιτσκοκικό φινάλε που επιφύλασσε ο Υπουργός Οικονομικών, καλώ στο Βήμα τον Πρωθυπουργό και Πρόεδρο του ΣΥΡΙΖΑ κ. Αλέξη Τσίπρα, για να κλείσουμε τη συνεδρίαση του προϋπολογισμού.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ευχαριστώ πολύ, κύριε Πρόεδρε.

Είναι πολύ ενδιαφέρουσα η ανάλυση και τα γραφικά που μας παρουσίασε ο Υπουργός Οικονομικών. Εγώ, όμως, θέλω να ξεκινήσω, κάνοντας μια παρατήρηση στην εισαγωγή της ομιλίας του κ. Μητσοτάκη, ο οποίος αναφέρθηκε σε ένα απόφθεγμα, δήθεν, του Αϊνστάιν, ότι είναι παράνοια να κάνεις τα ίδια πράγματα και να περιμένεις διαφορετικά αποτελέσματα. Μόνο που αυτό δεν το έχει πει ποτέ ο Αϊνστάιν, κύριε Μητσοτάκη.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Είναι από τα γνωστά ψεύτικα αποφθέγματα, που κυκλοφορούν στο διαδίκτυο. Καλό θα ήταν να σας ενημερώσουν οι συνεργάτες σας, που σας έβαλαν να το πείτε. Άλλες φορές το αποδίδουν στον Μπέρναρντ Σω, άλλες φορές κάποιοι στον Αϊνστάιν. Καλό θα είναι να διαβάζουν τα ελληνικά hoaxes οι συνεργάτες σας πριν μιλήσετε, γιατί σας αποδίδουν αποφθέγματα, που ποτέ δεν τα έχει πει ο Αϊνστάιν.

(Θόρυβος από την πτέρυγα της Νέας Δημοκρατίας)

Εντάξει, ξέρουμε εσείς είστε άριστος και άρα ό,τι λέτε είναι αυθεντικό, δεν χρειάζεται να το ψάχνετε. Όμως, καλό είναι να ψάχνετε και λίγο.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Όμως, εγώ θα πω, μιας και ξεκινήσατε από αυτό, ότι ίσως είναι η πρώτη φορά μετά από οχτώ χρόνια -γιατί είναι ο όγδοος μνημονιακός προϋπολογισμός- που δεν φαίνεται να κάνουμε καθόλου τα ίδια πράγματα σε αυτή τη Βουλή. Διότι είναι η πρώτη φορά στα οχτώ χρόνια όπου όλως παραδόξως, ξαφνικά λίγο πριν τον προϋπολογισμό δεν ήρθαν οι θεσμοί να μας πουν ότι για τον επόμενο χρόνο χρειάζονται νέα δημοσιονομικά μέτρα. Είναι η πρώτη φορά.

Επίσης, είναι και η πρώτη φορά που ξέρουμε με βεβαιότητα ότι αυτός είναι ο τελευταίος μνημονιακός προϋπολογισμός, που ψηφίζεται στο ελληνικό Κοινοβούλιο. Άρα, κάνουμε άλλα πράγματα και θα έχουμε -είναι βέβαιο- διαφορετικά αποτελέσματα.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Η χώρα μετά από μια μεγάλη και οδυνηρή περιπέτεια αφήνει πίσω της μια εποχή, που είναι βέβαιο ότι κανείς δεν θα θέλει να τη θυμάται, μια εποχή σκληρής λιτότητας, βαθιάς ύφεσης, αποεπένδυσης, κυρίως τα πρώτα χρόνια, ταπείνωσης και αναξιοπρέπειας, μια εποχή που τα κλειδιά των αποφάσεων για την οικονομία δεν τα είχαν οι αιρετοί, τα είχαν οι δανειστές μας.

Μετά από οχτώ ολόκληρα χρόνια η Ελλάδα επιστρέφει. Επιστρέφει, ανακτώντας την οικονομική της αυτοδυναμία, ανακτώντας το κύρος της στη διεθνή σκηνή και το κυριότερο, έχοντας την ευκαιρία να απαλλαγεί από τις παθογένειες του παρελθόντος, που μας οδήγησαν σε αυτή την τρομακτική περιπέτεια, έχοντας ολοκληρώσει επιτέλους μια δύσκολη δημοσιονομική προσαρμογή, έχοντας τα τελευταία δυόμισι χρόνια ανακτήσει αξιοπιστία στη διαχείριση των δημόσιων πόρων και ταυτόχρονα έχοντας υλοποιήσει δομικές μεταρρυθμίσεις, που ποτέ κανείς δεν τόλμησε να υλοποιήσει σε αυτόν εδώ τον τόπο, στη δημόσια διοίκηση, στους ελεγκτικούς μηχανισμούς, στη δικαιοσύνη, στο πολιτικό σύστημα, στο πεδίο των δικαιωμάτων και των ελευθεριών, παντού.

Και σήμερα, που αυτές οι μεταρρυθμίσεις αρχίζουν σιγά σιγά να εμφανίζουν τα πρώτα σημάδια και να αποδίδουν καρπούς, η Ελλάδα έχει μια εντελώς διαφορετική εικόνα στη διεθνή κοινή γνώμη από αυτή, που μας αφήσατε εσείς πριν από τρία χρόνια.

Παραλάβαμε μια χώρα με άδεια ταμεία, το «μαύρο πρόβατο» της Ευρώπης, με ανεργία κοντά στο 27%, με μηδενική αξιοπιστία απέναντι στους εταίρους, αλλά και στις διεθνείς αγορές, με τα επιτόκια δανεισμού για τα δεκαετή ομόλογα να αγγίζουν το 8%, με μια κυβέρνηση τότε που είχε δεσμευθεί όχι σε υπερβολικά, αλλά σε τρελά για τα μακροοικονομικά δεδομένα πλεονάσματα του 4%, του 4,2%, του 4,5% για τα αμέσως επόμενα χρόνια, ενώ αδυνατούσε να καλύψει ακόμη και τους τρέχοντες δημοσιονομικούς στόχους και είχε παρατήσει έξι και επιπλέον ολόκληρους μήνες τη διαπραγμάτευση τότε για την περιβόητη πέμπτη αξιολόγηση.

Παραλάβαμε μια χώρα που είχε μπει στο γύψο με μέτρα συνολικά ύψους, από το 2010 έως το 2014, 65 δισεκατομμυρίων ευρώ, μέτρα που είχαν βυθίσει την οικονομία σε μια πρωτοφανή στα χρονικά -για χώρα που δεν βρίσκεται σε πόλεμο- ύφεση, που συρρικνώθηκε το 25% του Ακαθάριστου Εγχώριου Προϊόντος σε μια τετραετία, ενώ την ίδια περίοδο χάθηκε το 40% του εισοδήματος των μισθωτών και των συνταξιούχων.

Αυτή τη χώρα παραλάβαμε, που την βάλατε στον γύψο της ύφεσης και της καταστολής -για να μην τα ξεχνάμε και αυτά- καθώς κυβερνούσατε με πράξεις νομοθετικού περιεχομένου και με τα ΜΑΤ και τα δακρυγόνα στην πλατεία Συντάγματος.

(Γέλωτες από την πτέρυγα της Νέας Δημοκρατίας)

Γελάτε! Γιατί γελάτε, κύριοι, θα έπρεπε να πω τώρα, κύριε Μητσοτάκη! Γιατί γελάτε, κύριοι;

**ΠΡΟΕΔΡΟΣ (Νικόλαος Βούτσης):** Ησυχία παρακαλώ!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Τα ξεχνάτε όμως, αυτά! Όμως, είναι ενδιαφέρουσα αυτή η συζήτηση που άνοιξε, για μια ακόμα φορά μέσα από παράφραση μιας τοποθέτησης -καθ’ όπως συνέφερε τα μέσα που την παρέφρασαν- του Προέδρου της Βουλής. Είναι πολύ ενδιαφέρον όμως, αυτό που ξεκίνησε και στο συνέδριό σας συνεχίστηκε.

Να συγκρίνουμε, λοιπόν, τι παραλάβαμε και ποιος τότε ήταν αυτός που σας έριξε. Διότι αυτός που σας έριξε ήταν ο ελληνικός λαός, γιατί δεν άντεχε άλλο αυτό το πολιτικό σύστημα που λεηλάτησε και χρεοκόπησε τη χώρα, να το βλέπει αγκαζέ και δεσμευμένο από τις κοινές αμαρτίες, να συνεχίζει για πολύ τη λεηλασία.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Γιατί η λεηλασία συνεχίστηκε και στα χρόνια των δύο πρώτων μνημονίων και στα χρόνια της κρίσης, που υποτίθεται ότι έπρεπε όλοι να σφίξουν το ζωνάρι. Κάποιοι δεν το έσφιγγαν, όμως. Και έδωσε σε εμάς εντολή, στην αρχή εντολή, πράγματι, σκληρής διαπραγμάτευσης, εντολή που τηρήσαμε και υλοποιήσαμε μέχρι κεραίας το πρώτο εξάμηνο, παρά τις συνθήκες ασφυξίας, που τεχνηέντως είχατε δημιουργήσει προσδοκώντας βεβαίως ή και σχεδιάζοντας τη βίαιη πτώση μας, τη λεγόμενη παρένθεση, που ξεχείλωσε στο τέλος.

Καταλήξαμε σε έναν συμβιβασμό με τους εταίρους μας, αναγκαστικό συμβιβασμό και δύσκολο μεν, αλλά με πολύ ρεαλιστικότερους όρους απ’ όσα εσείς είχατε φορτώσει στις πλάτες του ελληνικού λαού. Δεν καταφέραμε όλα όσα επιδιώκαμε, αλλά φέραμε μία συμφωνία πολύ ηπιότερης προσαρμογής και προσαρμογής, όπως αποδείχτηκε, στα δύο πρώτα χρόνια.

Εσείς εφαρμόσατε φορολογικά μέτρα 30 δισεκατομμυρίων. Για εμάς η φορολογική προσαρμογή δεν ξεπερνά συνολικά τα 5 δισεκατομμύρια. Και το κυριότερο, μειώσαμε τους δημοσιονομικούς στόχους κατά είκοσι ολόκληρα δισεκατομμύρια ευρώ σε σχέση με όσα είχατε δεσμευτεί για την τριετία 2015-2018.

Το πιο σημαντικό όμως, είναι ότι εμείς, αυτά που καταφέραμε, τότε στο πρώτο εξάμηνο, δεν τα κρύψαμε κάτω από το χαλί. Αυτήν τη συμφωνία που καταφέραμε δεν την κρύψαμε από τον ελληνικό λαό. Δεν αρκεστήκαμε στη νωπή εντολή που είχαμε ποτέ, αλλά προχωρήσαμε σε μία πρωτόγνωρη, για τα ελληνικά δεδομένα, πράξη δημοκρατικής ευθιξίας και ευαισθησίας, να ζητήσουμε εκ νέου την ψήφο του ελληνικού λαού, με τη συμφωνία γνωστή και τα μέτρα γνωστά και όλα πάνω στο τραπέζι.

Και ο ελληνικός λαός επέλεξε πάλι εμάς να υλοποιήσουμε τη συμφωνία, τη δύσκολη συμφωνία. Εμάς επέλεξε να βγάλουμε τη χώρα από την κρίση, όχι εσάς. Και μας επέλεξε πάλι, με πολύ μεγάλη διαφορά, εάν θυμάστε, παρά τα αντίθετα ευρήματα και τότε ορισμένων δημοσκοπικών μετρήσεων.

Γιατί άραγε, κύριοι της Νέας Δημοκρατίας, συνέβη αυτό; Έχετε σκεφτεί γιατί συνέβη αυτό; Ξεγελάστηκε, όπως μας είπε ο κύριος Μητσοτάκης, δύο φορές ο ελληνικός λαός;

Εσείς που, με περισσή απερισκεψία, μια εβδομάδα τώρα περιφέρεστε και υπερασπίζεστε το ψεύτικο, το φαύλο success story του κ. Σαμαρά, πώς το εξηγείτε αυτό; Τελικά, αφού εσείς τα είχατε κάνει τόσο καλά και τόσο τέλεια μέχρι το τέλος του 2014, ενώ εμείς τους πρώτους έξι-εφτά μήνες του 2015 διαλύσαμε τη χώρα, την καταστρέψαμε, γιατί ο ελληνικός λαός εμπιστεύθηκε πάλι εμάς να βγάλουμε τη χώρα από την κρίση και ξανακαταδίκασε εσάς στην αντιπολίτευση;

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Μήπως είναι αδαής ο λαός και δεν καταλαβαίνει, για να χρησιμοποιήσω μια προσφιλής σας έκφραση, κύριε Μητσοτάκη; Όχι, λοιπόν, κυρίες και κύριοι συνάδελφοι. Δεν είναι χαζός ο ελληνικός λαός.

Ο ελληνικός λαός έχει και μνήμη και γνώση και διαίσθηση. Σας γνωρίζει πολύ καλά. Αυτή ήταν η αιτία. Γνωρίζει τι κάνατε όλα αυτά τα χρόνια. Κι αυτή θα είναι η αιτία, που θα σας οδηγήσει και σε νέα ήττα στις εκλογές του Σεπτέμβρη του 2019!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Αφού όμως μπήκατε σ’ αυτή τη βάσανο των συγκρίσεων, ελάτε να συγκριθούμε από τώρα, αν θέλετε. Να μην περιμένουμε το 2019 που θα γίνουν οι εκλογές, γιατί τότε η σύγκριση -αφήστε την καλύτερα- θα είναι η μέρα με τη νύχτα. Για να συγκριθούμε λοιπόν τώρα, με τα σημερινά στοιχεία.

Το 2014 πασχίζατε να πετύχετε κάτι άπιαστο για τα δημοσιονομικά δεδομένα και τα μακροοικονομικά μεγέθη, να αποκτήσετε μια γραμμή πίστωσης με πολύ ισχυρή επιτήρηση και πολύ σκληρά προαπαιτούμενα, προφανώς αυτά που δεν μπορούσατε τότε να κλείστε στην πέμπτη αξιολόγηση. Αυτό ήταν το μεγάλο σας success αν το πετυχαίνατε, η μεγάλη σας επιτυχία.

Γι’ αυτόν τον λόγο, σας θυμίζω, στείλατε τότε τον κ. Χαρδούβελη, τον Υπουργό Οικονομικών στην Ουάσιγκτον να συναντήσει την κ. Λαγκάρντ. Είχατε προφανώς σχέδιο μετά το ψεύτικο success story να στήσετε κι ένα ψεύτικο τέλος των μνημονίων, αφού θα κρύβατε στην πιστωτική γραμμή τα απαραίτητα χρήματα για την κάλυψη των δανειακών αναγκών της χώρας -αφού στις αγορές δεν μπορούσατε να βγείτε- και στα προαπαιτούμενά της όλα τα μέτρα της πέμπτης αξιολόγησης.

Βεβαίως, τον κ. Χαρδούβελη σάς τον έστειλαν πίσω όπως πήγε στην Ουάσιγκτον όχι γιατί δεν σας αγαπούσαν, όχι γιατί δεν ήθελαν να σας διευκολύνουν, αλλά πολύ απλά γιατί δεν μπορούσαν να αυτοεξευτελιστούν, καθώς θα γελούσαν ακόμα και οι πέτρες, αν εσείς μιλούσατε για τέλος μνημονίων και πιστωτική γραμμή με όλες τις δομικές μεταρρυθμίσεις ανολοκλήρωτες και το κυριότερο με επιτόκια δανεισμού κοντά στο 8%.

Με εσάς, ξέρετε τείνουμε να ξεχάσουμε και τα βασικά, δηλαδή ότι στα μνημόνια οδηγηθήκαμε εξαιτίας του αποκλεισμού της χώρας από τις διεθνείς αγορές. Άρα, ο τρόπος για να ξεφύγουμε απ’ αυτή τη συνθήκη είναι το κόστος δανεισμού να επιστρέψει σε αποδεκτά επίπεδα ώστε να μπορεί η χώρα να αναχρηματοδοτεί τις ανάγκες της δίχως το περιοριστικό πλαίσιο των προγραμμάτων στήριξης.

Εσείς, λοιπόν, πριν τρία χρόνια μιλούσατε για success story με επιτόκια για το δεκαετές στο 8%. Εμείς σήμερα μιλάμε με βεβαιότητα για το τέλος της περιπέτειας και δεν λέμε ψέματα, όπως λέγατε εσείς τότε, για τον απλό λόγο ότι σήμερα τα επιτόκια για το δεκαετές έχουν ήδη πέσει, οκτώ μήνες πριν τη λήξη του προγράμματος, την προηγούμενη Παρασκευή, κοντά στο 3,7%. Τι ακριβώς συγκρίνετε λοιπόν; Συγκρίνετε το 8% με το 3,7%;

Να σας θυμίσω ότι ο στόχος, που τέθηκε από την πλευρά των Ευρωπαίων, για να βγούμε οριστικά από τα μνημόνια, είναι το επιτόκιο του δεκαετούς ομολόγου να κινείται σε παρόμοια επίπεδα με αυτά του 2009, δηλαδή 4%-4,5%.

Σήμερα το 3,7 και το 3,8 αντιστοιχεί στα επίπεδα δανεισμού για την Ελλάδα το 2005-2006, όταν δηλαδή ακόμη η έννοια της κρίσης δεν υπήρχε ούτε στο πίσω μέρος του μυαλού ούτε στην πιο αρρωστημένη φαντασία.

Τι σημαίνει αυτό πρακτικά; Ότι η Ελλάδα διαμορφώνει το έδαφος για να ανακτήσει την οικονομική και πολιτική της κυριαρχία με το τέλος του προγράμματος. Διαμορφώνει τη δυνατότητα να δανείζεται με ένα ευνοϊκό επιτόκιο δίχως τους καταναγκασμούς του μνημονιακού πλαισίου.

Σας άκουσα, κύριε Μητσοτάκη, εδώ -προφανώς μη έχοντας να συγκρίνετε κάτι άλλο- να συγκρίνετε τα δικά σας κατορθώματα. Όμως, αλήθεια τι να συγκρίνετε; Δεν είχατε τίποτα να πείτε για τα επιτόκια και ήρθατε εδώ να συγκρίνετε μήλα με πορτοκάλια. Λέτε «εντάξει, έχουν πέσει τα επιτόκια δανεισμού, αλλά είναι πιο χαμηλά από των χωρών που έχουν βγει εδώ και δύο-τρία χρόνια από τα μνημόνια». Και αναφέρατε το παράδειγμα της Κύπρου και το παράδειγμα της Πορτογαλίας.

Όμως, θέλω να σας θυμίσω, κύριε Μητσοτάκη, ότι η Πορτογαλία σε αντίστοιχο χρόνο με εμάς σήμερα, δηλαδή εννιά μήνες πριν ολοκληρώσει το πρόγραμμα, είχε επιτόκια 5%, όχι 3,7%.

Και βεβαίως, να σας θυμίσω σε σχέση με την Κύπρο, κύριε Μητσοτάκη, γιατί κάτι ξεχνάτε, το εξής: Η Κύπρος εδέχθη το βαρύτατο πλήγμα με το «έμπα» στα μνημόνια, διότι έγινε ένα καταστροφικό κούρεμα καταθέσεων που επηρέασε μέχρι και τον τελευταίο καταθέτη. Τα ξεχνάτε αυτά!

Και βεβαίως, να σας πω το αυτονόητο, το οποίο δεν θέλετε να καταλάβετε, γιατί σας πονάει και ήσασταν εσείς υπεύθυνοι γι’ αυτό. Όταν αναφέρεστε στην Κύπρο, στην Πορτογαλία, στην Ιρλανδία, ξεχνάτε ότι καμμία από αυτές τις χώρες δεν αναγκάστηκε να πάει σε δεύτερο μνημόνιο. Ολοκλήρωσαν το πρόγραμμα κανονικά και βγήκαν από την κρίση. Καμμία από αυτές τις χώρες δεν μπήκε στο πρώτο μνημόνιο και δεν έπιασε ούτε έναν από τους στόχους τους δημοσιονομικούς και τους αναπτυξιακούς. Καμμία από αυτές τις χώρες δεν μπήκε στο πρώτο μνημόνιο και δεν έχασε το 25% του ΑΕΠ της μέσα σε δύο χρόνια και καμία από αυτές τις χώρες δεν μπήκε στο πρώτο μνημόνιο και δεν είδε το χρέος της να απογειώνεται από το 120% στο 180% του ΑΕΠ. Αυτά είναι δικά σας κατορθώματα, δικά σας και του κ. Σαμαρά και του κ. Βενιζέλου που υπερασπίζεστε.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Η χώρα, λοιπόν, θα τηρήσει τις δεσμεύσεις που έχει αναλάβει και επιπλέον, θα επιτύχει τη σταθερή και διαρκή πρόσβαση με ευνοϊκά επιτόκια μέσα στις αγορές και από την οριστική ρύθμιση του χρέους και τα μέτρα που αναμένονται να ποσοτικοποιηθούν, να διευκρινιστούν με βάση τις κατευθυντήριες γραμμές της απόφασης του Eurogroup του περασμένου Ιουνίου, που βεβαίως να θυμίσω επίσης, ότι καμμία σχέση δεν έχει αυτή η απόφαση με τις κούφιες υποσχέσεις του Νοέμβρη του 2012.

Είναι σαφές ότι το τέλος των μνημονίων και της κατάστασης της εξαίρεσης, που βίωσε η χώρα δεν είναι λόγια προπαγάνδας και εσωτερικής κατανάλωσης, όπως αυτά που λέγατε εσείς το 2014, αλλά είναι πλέον κοινός τόπος για τις αγορές, τους επενδυτές, τους διεθνείς οίκους αξιολόγησης.

Και φυσικά δεν είναι μόνο η πορεία των ομολόγων, που δείχνουν ότι η χώρα έχει κάνει βήματα εξαιρετικά, βήματα προόδου και είναι έτοιμη για την έξοδο. Υπάρχουν και τα αποτελέσματα των βασικών μεγεθών της οικονομίας. Το 2017 είναι το πρώτο έτος ουσιαστικής ανάπτυξης μετά από σειρά χρόνων ύφεσης. Ανάπτυξη για τρία διαδοχικά τρίμηνα, αύξηση του ΑΕΠ κατά 0,4% το πρώτο, κατά 1,6% το δεύτερο και τουλάχιστον κατά 1,3% το τρίτο. Και το λέω αυτό, διότι η αρχική εκτίμηση είναι 1,3%. Σας θυμίζω ότι η αρχική εκτίμηση για το δεύτερο εξάμηνο στην τελική εκτίμηση διπλασιάστηκε. Μην προτρέχουμε, λοιπόν, για το τελικό μέγεθος.

Σε κάθε περίπτωση, είναι η πρώτη χρόνια, που ουσιαστικά έχουμε ανάπτυξη στον τόπο. Οι εξαγωγές αγαθών και υπηρεσιών του πρώτου εννεαμήνου αυξάνουν κατά 7,6% με τις βιομηχανικές εξαγωγές να κυριαρχούν. Η βιομηχανική δραστηριότητα αυξήθηκε κατά 5,3% το πρώτο εξάμηνο του 2017.

Οι άμεσες ξένες επενδύσεις το 2016 αυξήθηκαν συνολικά 142% σε ετήσια βάση, ενώ το πρώτο εννεάμηνο του 2017 σημειώνουν νέα άνοδο 69% αντίστοιχα.

Βεβαίως, να μην παραλείψω να πω για τον τουρισμό, που κατέγραψε φέτος και νέο ρεκόρ με τριάντα εκατομμύρια τουρίστες και σημαντικά αυξημένα έσοδα.

Για πρώτη φορά μετά την κρίση από το 2009, ανακάμπτουν ετησίως σε όγκο στο πρώτο εννιάμηνο του 2017 η ιδιωτική οικοδομική δραστηριότητα και το λιανικό εμπόριο κατά 19% και 2% αντίστοιχα.

Και το κυριότερο αφορά την ανεργία γιατί ξέρετε, δεν είναι σωστό, ακόμα και στον προϋπολογισμό, ιδίως στον προϋπολογισμό θα έλεγα εγώ, σε αυτήν εδώ την Αίθουσα να μιλάμε μονάχα για μακροοικονομικά μεγέθη. Πρέπει να μιλάμε και για τους κοινωνικούς δείκτες.

Η ανεργία, λοιπόν, ο πιο κρίσιμος κοινωνικός δείκτης, αποκλιμακώνεται ουσιαστικά. Θα σας θυμίσω ότι το 2014 χτυπήσατε ταβάνι. Φτάσαμε στο 27%, ενώ η ανεργία των νέων ήταν στο 60%. Από το 2010 έως το τέλος του 2014 χάσαμε πάνω από ένα εκατομμύριο θέσεις εργασίας.

Και ήρθατε σήμερα, κύριε Μητσοτάκη, πάλι αδιάβαστος. Δεν διαβάζετε ούτε εφημερίδες πριν μπείτε στην Αίθουσα. Διότι για κακή σας τύχη σήμερα βγήκαν τα στοιχεία της «ΕΡΓΑΝΗ», τα οποία λένε όχι μόνο ότι έχουμε από το 2014 έως σήμερα τριακόσιες χιλιάδες νέες θέσεις εργασίας, τη στιγμή που εσείς χάσατε ένα εκατομμύριο, αλλά και το ότι τα τρία αυτά χρόνια συνολικά, η πλειοψηφία τους, το 63%, είναι σταθερές. Ισχύει το ανάποδο από αυτό που είπατε, λοιπόν. Ειδικότερα την τελευταία χρονιά, μέσα στο 2017, το 70% των νέων θέσεων, περίπου εκατόν είκοσι χιλιάδες, ήταν σταθερές. Αλλάξαμε, δηλαδή, το ισοζύγιο ανάμεσα σε σταθερές και μη σταθερές θέσεις εργασίας και αυτό είναι εξαιρετικά σημαντικό.

**ΙΩΑΝΝΗΣ ΒΡΟΥΤΣΗΣ:** Ανάποδα τα λέτε.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Βεβαίως, κάτι ακόμα, που επίσης τα στοιχεία της «ΕΡΓΑΝΗ», που δεν τα διαβάζετε, σήμερα…

**ΙΩΑΝΝΗΣ ΒΡΟΥΤΣΗΣ:** Εμείς δεν τα διαβάζουμε; «Μονταζιέρα» λέγατε την «ΕΡΓΑΝΗ», όταν την έφτιαξα. Έλεος! Εμείς δεν διαβάζουμε την «ΕΡΓΑΝΗ»; Δεν είναι έτσι όπως τα λέτε. Διαβάστε τα σωστά.

**ΠΡΟΕΔΡΟΣ (ΝΙΚΟΛΑΟΣ ΒΟΥΤΣΗΣ):** Ησυχία, παρακαλώ. Κύριε Βρούτση έχετε πάρει τα εύσημα για την «ΕΡΓΑΝΗ» εδώ και χρόνια. Μην έχετε τάση δικαίωσης, σας παρακαλώ. Επί των σημερινών στοιχείων μιλάμε.

(Θόρυβος στην Αίθουσα)

Σας παρακαλώ! Το σύστημα το έκανε ο κ. Βρούτσης και τώρα αναφέρουμε τα στοιχεία. Ελάτε.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Δεν διαβάζετε, λοιπόν, τα στοιχεία. Διαβάζετε ψεύτικα αποφθέγματα του Αϊνστάιν και σκίτσα του Αρκά, αλλά τα στοιχεία δεν τα διαβάζετε. Λοιπόν, να σας πω κι ένα ακόμα, που είναι σημαντικό. Μέσα στο 2017 καταγράφηκαν δεκατέσσερις χιλιάδες περισσότερες επιχειρήσεις, κάτι που είναι επίσης πολύ σημαντικό, κυρίες και κύριοι συνάδελφοι.

Εσείς, λοιπόν, στην περίοδο για την οποία έρχεστε κι επιχαίρετε και μας λέτε τι καλά που τα κάνατε, καταγράψατε το μεγαλύτερο ρεκόρ ανεργίας που έχει καταγραφεί στη χώρα. Εμείς καταγράφουμε ήδη τριακόσιες χιλιάδες νέες θέσεις εργασίας. Εσείς καταγράφατε λουκέτα παντού. Εμείς καταγράφουμε χιλιάδες νέες επιχειρήσεις, δεκατέσσερις χιλιάδες περισσότερες μέσα στο 2017. Τι ακριβώς θέλετε να συγκρίνουμε, λοιπόν, κύριε Μητσοτάκη;

Έχω, λοιπόν, την αίσθηση ότι πολύ κακό σας έκανε η σπουδή του κ. Σαμαρά να εμφανιστεί από την κρυψώνα του μετά από δυόμισι χρόνια. Καλά είναι εκεί που κρύβεται. Δεν σας κάνει καλό να εμφανίζεται.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Θέλετε, όμως, μιας και ξεκίνησε αυτή η σύγκριση -και σας λέω ότι τώρα είναι έτσι, φανταστείτε το 2019-, να συγκρίνουμε τους δημοσιονομικούς στόχους, που εμείς πετυχαίνουμε εδώ και τρία χρόνια, ενώ εσείς δεν πέσατε μέσα ούτε σε έναν προϋπολογισμό;

Μας λέτε ότι εμείς υπερφορολογούμε και έχουμε διαλύσει τη μεσαία τάξη και ότι τα πλεονάσματα είναι αποτέλεσμα της υπερφορολόγησης. Το έχουμε ακούσει εκατοντάδες φορές αυτό το επιχείρημα.

Σας το είπα και προηγουμένως, η υπερφορολόγηση είναι τα πέντε δισεκατομμύρια ή τα τριάντα δισεκατομμύρια που φέρατε εσείς; Σε ποιον κόσμο αλήθεια το πέντε είναι πιο βαρύ, πιο μεγάλο νούμερο από το τριάντα;

Αφού, όμως, επιμένετε, να συγκρίνουμε και να θυμηθούμε ποιος έφερε την υπερφορολόγηση. Τον ΕΝΦΙΑ ποιος τον έφερε, κύριε Μητσοτάκη; Εμείς τον φέραμε; Την εισφορά αλληλεγγύης ποιος την έφερε; Εμείς τη φέραμε; Το τέλος επιτηδεύματος το φέραμε εμείς;

**ΚΩΝΣΤΑΝΤΙΝΟΣ ΤΣΙΑΡΑΣ:** Ποιος θα τα καταργούσε;

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ναι, πράγματι, το γνωρίζουμε. Εμείς δεν καταφέραμε να άρουμε άμεσα αυτά που εσείς, όμως, φορτώσατε στον ελληνικό λαό. Τώρα, κατηγορείτε εμάς γι’ αυτά που εσείς κάνατε, για τα δεινά που εσείς φέρατε και φορτώσατε.

(Χειροκροτήματα από την πτέρυγα του ΣΥΡΙΖΑ)

Τους φορολογικούς, όμως, συντελεστές, μέσα σε αυτό το δύσκολο πλαίσιο το δημοσιονομικό, τους αλλάξαμε εφαρμόζοντας μια πιο προοδευτική φορολόγηση, μοιράζοντας όσο πιο δίκαια γίνεται να μοιραστούν τα βάρη, δεδομένων αυτών των συνθηκών. Προστατεύσαμε όσο μπορούσαμε τους πιο αδύναμους.

Εφαρμόσαμε μέσα σε αυτές τις συνθήκες το αφορολόγητο για τους αγρότες, προστατεύοντας το εισόδημα της φτωχής και μεσαίας αγροτιάς. Δεν το είχατε κάνει εσείς τα χρόνια της ανάπτυξης.

(Θόρυβος - διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Παρακαλώ, μην αντιδράτε.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Είναι μεγάλος ο εκνευρισμός, αλλά δεν πειράζει. Ζωντανεύει και το κλίμα.

Το κυριότερο, κυρίες και κύριοι συνάδελφοι, είναι ότι εμείς ήμασταν οι πρώτοι, που για πρώτη φορά τα βάλαμε με τα λεγόμενα «μεγάλα ψάρια» και τη φοροδιαφυγή. Μόνο από το πρόγραμμα εθελοντικής αποκάλυψης εισοδημάτων έχουμε ήδη εθελοντικές δηλώσεις ύψους 6 δισεκατομμυρίων ευρώ και σύνολο φόρων 600 εκατομμύρια ευρώ, όταν εσείς, κύριε Μητσοτάκη -για να τα θυμηθούμε και αυτά- κρύβατε στα συρτάρια των Υπουργών της συγκυβέρνησης τη λίστα Λαγκάρντ και τη λίστα Μπόργιανς.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Μας κατηγορείτε, λοιπόν, εσείς ότι το μέρισμα το μοιράσαμε από την υπερφορολόγηση. Το μέρισμα που με δικαιοσύνη μοιράσαμε και όχι στοχευμένα σε κατηγορίες που με πελατειακή στόχευση θα πιστεύαμε εμείς ότι θα τις ελαφρύνουμε, προκειμένου να μας ανταμείψουν εκλογικά, αλλά στοχευμένα, οριζόντια, καλύπτοντας πάνω από το 30% του πληθυσμού και όλους όσοι είναι στο όριο της φτώχειας, όλους όσοι βρίσκονται στο όριο του κοινωνικού αποκλεισμού, οριζόντια για πρώτη φορά, με έναν αδιάβλητο μηχανισμό.

Νομίζετε ότι ο κόσμος ξεχνάει εύκολα, είναι χαζός, είναι αδαής και ότι δεν κάνει συγκρίσεις. Νομίζετε ότι δεν συγκρίνει, δηλαδή, ότι εσείς με δέκα φορές πιο σκληρά μέτρα και πιο σκληρή προσαρμογή δεν πετυχαίνατε ποτέ τους δημοσιονομικούς στόχους και τα πλεονάσματα, όχι παραπάνω, αλλά αυτούς που είχατε. Προφανώς, δεν είχατε τη δυνατότητα να διανείμετε με δικαιοσύνη, διότι μόνο παίρνατε.

Εμείς μοιράσαμε πέρσι 620 εκατομμύρια. Φέτος, μοιράσαμε κοντά στο 1,5 δισεκατομμύριο. Πιστεύετε, λοιπόν, ότι ο κόσμος δεν καταλαβαίνει, ότι αυτό που συνέβη, συνέβη επειδή εμείς καταφέραμε για πρώτη φορά να χτυπήσουμε τη μεγάλη διαφθορά, να σταματήσουμε τη μεγάλη σπατάλη, να χτυπήσουμε τη μεγάλη φοροδιαφυγή και να αυξήσουμε την απασχόληση κατά τριακόσες χιλιάδες νέες θέσεις και άρα, τις εισφορές στα δημόσια ταμεία.

Σήμερα, ο ΕΦΚΑ, το ένα και μοναδικό ταμείο, που ήταν μια από τις μεγαλύτερες μεταρρυθμίσεις στον χώρο της κοινωνικής ασφάλισης στον τόπο, καταλήγει να είναι όχι ελλειμματικό, όπως λέγατε ότι θα είναι, αλλά 2 δισεκατομμύρια ευρώ πάνω από τον στόχο.

Δεν μπήκατε, όμως, στον κόπο να δείτε τα πραγματικά δεδομένα. Μηρυκάζετε μια γραμμή που αναπαράγουν και τα μέσα ενημέρωσης που σας στηρίζουν και νομίζετε ότι ο κόσμος τρώει κουτόχορτο και δεν θυμάται και δεν συγκρίνει.

Υπάρχει, βέβαια, και το σκέλος του περιορισμού των εξόδων, όπου εξοικονομήσαμε 180.000.000 ευρώ από τη λεγόμενη επισκόπηση δαπανών σε κάθε Υπουργείο ξεχωριστά, κι αυτό με δική μας πρωτοβουλία και όχι κατ’ εντολή των δανειστών. Περικόψαμε τις δαπάνες, όχι τις ανελαστικές, αλλά αυτές που μπορούσαν να περικοπούν. Εμείς ούτε νοσοκομεία συγχωνεύσαμε, ούτε σχολεία κλείσαμε, ούτε δημόσιους υπαλλήλους απολύσαμε. Παρ’ όλα αυτά εξοικονομήσαμε 180.000.000 ευρώ από τα Υπουργεία.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Όμως, εσείς φαίνεται ότι δεν τα έχετε αυτά τα δεδομένα, δεν έχετε κάνει ακόμα «update» σε αυτά τα δεδομένα και υπόσχεστε μείωση φορολογικών συντελεστών μέσω μιας αόριστης, απροσδιόριστης μείωσης των δαπανών.

Τι δεν μας λέτε, κύριε Μητσοτάκη; Ποιων δαπανών; Ποιες δαπάνες θα κόψετε για να μειώσετε φορολογία; Μήπως υπαινίσσεστε, λοιπόν, και δεν το λέτε καθαρά απολύσεις δημοσίων υπαλλήλων; Μήπως υπαινίσσεστε μείωση πόρων για την υγεία και την παιδεία;

(Θόρυβος - διαμαρτυρίες από την πτέρυγας της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Μην αντιδράτε, σας παρακαλώ. Ρητορικά ερωτήματα τίθενται.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριοι Βουλευτές της Νέας Δημοκρατίας, μην εξάπτεστε και ιδιαίτερα εσείς της λαϊκής πτέρυγας που καταχειροκροτήσατε στην αναφορά «λαϊκό κόμμα». Το έχει ξεχάσει βέβαια αυτό, φιλελεύθερο το έχει κάνει ο Αρχηγός σας. Μην εξάπτεστε, διότι το είπε καθαρά: «Τους συμβασιούχους όλους έξω, είτε καλύπτουν πάγιες ανάγκες είτε δεν καλύπτουν πάγιες ανάγκες».

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Μην εξάπτεστε, διότι αυτό το οποίο ακούσαμε σήμερα στη Βουλή, όλους σε ένα τσουβάλι, τους πενταετείς πυροσβέστες που εμείς φέραμε, που κάλυπταν πάγιες και διαρκείς ανάγκες, τους δέχτηκε και η τρόικα. Ο κ. Μητσοτάκης είναι σκληρότερος από την τρόικα. Είναι τροϊκανότερος των τροϊκανών!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Και κάποια στιγμή να μας εξηγήσετε ποιο είναι το όριο του «λαϊκού» και του «λαϊκισμού», γιατί νομίζω ότι τα έχετε μπερδέψει.

Θα πω κι άλλα, όμως, κύριε Μητσοτάκη και κυρίες και κύριοι συνάδελφοι της Νέας Δημοκρατίας.

**ΔΗΜΗΤΡΙΟΣ ΚΥΡΙΑΖΙΔΗΣ:** Περιμένουμε με αγωνία.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Το ξέρω ότι περιμένετε με αγωνία. Δεν θα σας κρατήσω σε μεγάλη αγωνία, όμως.

Έκανε, λοιπόν, ο κ. Μητσοτάκης και μία αναφορά σε αυτό το κρεσέντο ενάντιο στον λαϊκισμό και ενάντια στο κράτος. Το μεγάλο πρόβλημα αυτού του τόπου ήταν το κράτος. «Θα γκρεμίσουμε το κράτος». Δεν ξέρει βέβαια, ή δεν θυμάται ότι αυτοί, που πρώτοι εισήγαγαν την έννοια της κρατικής προστασίας στον τόπο, επειδή η Αριστερά δεν ήταν στα πράγματα μετά τον πόλεμο, η δική σας παράταξη ήταν. Αλλά ας το ξεπεράσουμε αυτό.

Αναφερθήκατε, λοιπόν, στους γενικούς γραμματείς. Εσείς διατελέσατε και αρμόδιος Υπουργός και εκτός από απολύσεις και διαδικασία αξιολόγησης, προκειμένου να οδηγηθούμε σε απολύσεις που ήταν το μεγάλο σας επίτευγμα, δεν καταφέρατε να κάνετε και να αφήσετε καμμιά μεγάλη μεταρρυθμιστική τομή.

Εμείς, όμως, κύριε Μητσοτάκη, προχωράμε σε κάτι που το έχουμε ήδη νομοθετήσει και καμμιά άλλη Κυβέρνηση δεν τόλμησε να το κάνει από τη Μεταπολίτευση και μετά. Τι; Να σταματήσει αυτό το φαινόμενο που συμβαίνει μόνο στην Ελλάδα, που όχι όταν αλλάζει μια κυβέρνηση, αλλά όταν ένας Υπουργός φεύγει από ένα Υπουργείο, να φεύγει όλη η δομή του Υπουργείου.

Και τολμάτε να λέτε σε μας ότι αυξήσαμε τους γενικούς γραμματείς, που εμείς θεσμοθετήσαμε και φέρνουμε τον θεσμό του μόνιμου θεσμικού γενικού γραμματέα, ώστε να υπάρχει θεσμική μνήμη στα Υπουργεία. Ποιος τόλμησε να το κάνει αυτό; Και μας κατηγορείτε με ψεύτικα στοιχεία ότι διπλασιάσαμε τον αριθμό, διότι για τρεις μόνο μήνες, θα έχουμε κοινή παρουσία του προηγούμενου γενικού γραμματέα με τον νέο θεσμικό γενικό γραμματέα. Αυτό που κάνετε είναι λαθροχειρία, κύριε Μητσοτάκη. Λαθροχειρία αισχίστου είδους!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Και φτάσατε στο σημείο στο κρεσέντο σας αυτό να αναφερθείτε και στον ΟΑΣΘ.

Καλό θα είναι να μη μιλάνε για σκοινί στο σπίτι του κρεμασμένου. Αναφερθήκατε στον ΟΑΣΘ των σκανδάλων, στον ΟΑΣΘ της κακοδιαχείρισης, στον ΟΑΣΘ, που έπαιρνε δεκάδες εκατομμύρια από το δημόσιο ταμείο, παρ’ ότι ήταν ιδιωτική επιχείρηση και είχε σάπια λεωφορεία να κάθονται και να μην εξυπηρετούν τους πολίτες της Θεσσαλονίκης.

Δεν ξέρετε, όμως, ότι αυτός ο φορέας, στον οποίον αναφερθήκατε, είναι αυτός ο οποίος θα στελεχωθεί μετά την εκκαθάριση του ΟΑΣΘ και αυτήν τη στιγμή δεν έχει ούτε έναν στο διοικητικό συμβούλιο. Δεν ξέρετε ότι το σημερινό διοικητικό συμβούλιο παίρνει απολαβές μόνο 7.000 ευρώ, ενώ το προηγούμενο έπαιρνε 30.000 ευρώ τον μήνα και ο πρόεδρός του είναι αμισθί εκεί και κάνει έργο για την παράταξή του, αλλά και για τη χώρα.

(Χειροκροτήματα από τις πτέρυγες των ΣΥΡΙΖΑ και των ΑΝΕΛ)

 Δεν ξέρετε, επίσης, ότι μόνο μέσα στο τελευταίο τετράμηνο του 2017 έχουμε εξοικονομήσει για το δημόσιο ταμείο 7,5 εκατομμύρια από την εκκαθάριση και τη χρηστή διοίκηση του ΟΑΣΘ, ενώ αναμένεται -στον προϋπολογισμό το γράφει- το 2018 να έχουμε εξοικονόμηση 30 εκατομμυρίων ευρώ. Διότι είστε και γιαλαντζί νεοφιλελεύθερος, κύριε Μητσοτάκη. Μάλλον γιαλαντζί φιλελεύθερος, γιατί νεοφιλελεύθερος είστε.

Διότι η οικονομία της αγοράς δεν μπορεί να λειτουργεί σε συνθήκες διαφθοράς, διαπλοκής και διασπάθισης του δημόσιου πλούτου, όπως το παράδειγμα του ΟΑΣΘ, που εσείς οικοδομήσατε.

Έρχομαι, λοιπόν, τώρα σε ένα άλλο κρίσιμο θέμα. Μας λέτε να δώσουμε τις υπηρεσίες του δημοσίου σε εργολάβους. Μάλιστα! Βαθιά μεταρρυθμιστική τομή! Την υλοποιήσατε τα προηγούμενα χρόνια και δώσατε κάποιες δεκάδες εκατομμύρια ευρώ από το δημόσιο ταμείο σε κάποιους εργολάβους. Εμείς, παρά τα προβλήματα και τα εμπόδια που ετέθησαν ιδίως στα νοσοκομεία, προχωρήσαμε στην αποκατάσταση αυτής της, κατά τη γνώμη μας, στρεβλής διοίκησης και έχουμε εξοικονομήσει χρήμα στα δημόσια ταμεία. Για να μην αναφερθώ στις επιπτώσεις στους εργαζόμενους, διότι -εντάξει- γνωρίζω τη μικρή σας ευαισθησία γι’ αυτό το κομμάτι της κοινωνίας μας.

Όμως, ξέρετε ποιο είναι το πλέον πρωτάκουστο; Το πλέον πρωτάκουστο είναι ότι υπόσχεστε μείωση των φορολογικών συντελεστών των επιχειρήσεων. Για πότε; Εφόσον ούτε σήμερα σας άκουσα -και λογικό είναι να έχετε προσαρμοστεί στην πραγματικότητα- να ζητάτε εκλογές άμεσα. Δεν τις ζητάτε επιτακτικά. Άρα, για πότε αυτή η μείωση; Την υπόσχεστε για το 2019 και το 2020, ακριβώς, δηλαδή, για τότε που εμείς εδώ σ’ αυτήν την Αίθουσα θεσμοθετήσαμε τη μείωση της φορολογίας των επιχειρήσεων από το 29% στο 26%. Όμως, εσείς δεν την ψηφίσατε. Την καταψηφίσατε!

Έρχεστε, λοιπόν, και υπόσχεστε αυτό που καταψηφίσατε. Άβυσσος η ψυχή του ανθρώπου!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Αυτοί, λοιπόν, είναι οι λόγοι, κυρίες και κύριοι συνάδελφοι.

Είναι αλήθεια, λοιπόν, ότι τα αποτελέσματα αυτά, η θετική προοπτική της ελληνικής οικονομίας δίνουν πολύ μεγάλη ώθηση στην προσπάθεια να αφήσουμε πίσω μας την κρίση και δημιουργούν -θα έλεγα- και το κατάλληλο έδαφος για την επόμενη μέρα, για να αποκτήσει η Ελλάδα μια σύγχρονη, εξωστρεφή, παραγωγική οικονομία, για να εμπεδώσουμε συνθήκες κοινωνικής δικαιοσύνης και αξιοπρέπειας στον ελληνικό λαό.

Είναι, λοιπόν, σαφές ότι αυτούς τους σκοπούς εξυπηρετεί ο προϋπολογισμός του 2018, ο οποίος είναι ένας ρεαλιστικός προϋπολογισμός και αυτό το αποδεικνύει και η δημοσιονομική πορεία της χώρας. Με το κεκτημένο της δημοσιονομικής σταθερότητας μπορέσαμε να πετύχουμε ό,τι πετύχαμε και να μπορούμε σήμερα να είμαστε βέβαιοι για το οριστικό τέλος των μνημονίων.

Ήθελα, όμως, σ’ αυτό το σημείο να θυμηθώ και κάτι ακόμη, διότι δεν ήταν μόνο το μέρισμα, το οποίο κατηγορήσατε, αλλά και η εφάπαξ ενίσχυση των 400 ευρώ στους νέους ανέργους, την οποία και βαφτίσατε «φιλοδώρημα» προσβάλλοντας, κατά την άποψή μου, για μια ακόμη φορά όχι την Κυβέρνηση, αλλά αυτούς τους ανθρώπους, που η πολιτική σας τους έκανε να μοιάζουν με πλεονάζον προσωπικό σε υπό εκκαθάριση επιχείρηση, αυτούς που πρώτοι επλήγησαν από την κατάρρευση της οικονομίας με το ποσοστό της ανεργίας να φτάνει στο 60% για τους νέους και να φεύγουν ομαδικά οι υψηλά εξειδικευμένοι και οι πτυχιούχοι στο εξωτερικό.

Όμως, είναι γεγονός ότι η όποια ενίσχυση προς τους νέους και τις νέες που βρίσκονται στην ανεργία για εσάς είναι φιλοδώρημα χαρτζιλίκι, ίσως γιατί ξεχνάτε ότι εσείς μετατρέψατε τον κατώτατο μισθό για νέους μέχρι είκοσι πέντε ετών σε φιλοδώρημα και χαρτζιλίκι.

**ΚΩΝΣΤΑΝΤΙΝΟΣ ΤΣΙΑΡΑΣ:** Πού είναι τα 751 ευρώ;

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Καλά κάνετε και το θυμίσατε, γιατί θα τα θυμηθούμε όλα αυτά τον Αύγουστο του 2018. Και ένα από τα πρώτα πράγματα που θα θυμηθούμε τον Αύγουστο του 2018 είναι ότι πρέπει να προχωρήσουμε σε παρεμβάσεις και για την ενεργειακή προστασία, αλλά και για την εναρμόνιση των μισθών εκεί που πρέπει να είναι και όχι εκεί που τους πήγατε εσείς.

Στον πυρήνα, λοιπόν, της ελιτίστικης σκέψης σας, κυρίες και κύριοι συνάδελφοι της Νέας Δημοκρατίας, είναι οι μισθολογικές ανισότητες, η ανεργία, είναι αυτό το δαρβινικό, εάν θέλετε, κοινωνικό περιβάλλον, όπου αξίζει να επιβιώσει ο ισχυρότερος.

Εσείς αντιλαμβάνεστε, όπως άλλωστε μας το είπατε καθαρά σε κάποια ομιλία σας -στη Διεθνή Έκθεση Θεσσαλονίκης, εάν δεν κάνω λάθος- τις κοινωνικές ανισότητες ως φυσική νομοτέλεια, ενώ για εμάς είναι το αποτέλεσμα ενός οικονομικού συστήματος που διαιωνίζει και αναπαράγει την άνιση κατανομή πλούτου, των ευκαιριών και της πρόσβασης στην εκπαίδευση. Και αυτή –εάν θέλετε- είναι η μεγάλη, αγεφύρωτη ιδεολογική μας διαφορά.

Είναι ξεκάθαρο ότι εμείς αντιλαμβανόμαστε ως καθήκον μας να δώσουμε ίσες ευκαιρίες και να ενισχύσουμε με όποια δυνατότητα μας παρέχεται στο σημερινό πλαίσιο αυτούς που το έχουν περισσότερο ανάγκη, ενώ εσείς κάθε τέτοια προσπάθεια τη βλέπετε ως μία παροχή ψηφοθηρικού χαρακτήρα. Γι’ αυτό και τις τελευταίες ημέρες έχετε φαγωθεί ότι μοιράζουμε, επειδή έρχονται κάλπες. Κρατηθείτε! Μην βιάζεστε. Υπάρχει και ο προϋπολογισμός του 2019, γιατί το 2019 θα είναι το έτος των εκλογών!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Όμως, παρά τα χρήματα που αποδόθηκαν λόγω της δημοσιονομικής υπεραπόδοσης, εμείς έχουμε τη διαρκή μέριμνα για την ενίσχυση του κοινωνικού προϋπολογισμού, πράγμα το οποίο αποτυπώνεται σ’ αυτόν που ψηφίζουμε εδώ. Προβλέπεται η διάθεση επιπλέον πόρων σε σχέση με πέρυσι στα οικογενειακά επιδόματα, τα σχολικά γεύματα και η επέκταση της κάλυψης των βρεφονηπιακών σταθμών.

Ειδικά ως προς τα οικογενειακά επιδόματα, είναι μία μεγάλη κατάκτηση της διαπραγματευτικής ομάδας, διότι μας λέγατε ότι θα κόψουμε τα οικογενειακά επιδόματα, ενώ εμείς ερχόμαστε και τα αυξάνουμε κατά 40%. Στον προϋπολογισμό του 2017 προβλέπονταν 650 εκατομμύρια ευρώ, ενώ στον προϋπολογισμό του 2018 προβλέπονται 910 εκατομμύρια ευρώ.

Παράλληλα, στο πλαίσιο του συνολικότερου σχεδίου κοινωνικής προστασίας, συνεχίζουμε το πλαίσιο δαπανών και δράσεων για την παροχή του λεγόμενου κοινωνικού εισοδήματος αλληλεγγύης, που είναι 760 εκατομμύρια ευρώ σε περίπου επτακόσιες χιλιάδες δικαιούχους, καθώς και την ενεργοποίηση του δεύτερου και του τρίτου πυλώνα για παροχή υπηρεσιών και ένταξη στην εργασία.

Τα πιο ευάλωτα στρώματα της κρίσης ωφελούνται άμεσα και τώρα, που το έχουν ανάγκη. Γιατί οι ανάγκες ενός μεγάλου μέρους της κοινωνίας που υπέφερε δεν περιμένουν, δεν μπορούν να αναβληθούν για όταν θα βγούμε από τα μνημόνια.

Η παραγωγή νέου πλούτου πρέπει να συμβαδίζει με την αναδιανομή, διότι έτσι εμπεδώνεται η κοινωνική δικαιοσύνη και η αλληλεγγύη, έτσι κρατιέται όρθια μία κοινωνία που δοκιμάστηκε σκληρά.

Όμως, για να εμπεδωθεί το αίσθημα δικαιοσύνης, φυσικά χρειάζονται και τομές και συγκρούσεις, όπως στον τομέα της φοροδιαφυγής. Οι έντιμοι πολίτες αισθάνονται αρκετές φορές ακόμη μεγαλύτερο το βάρος που πέφτεις στις πλάτες τους, όταν γνωρίζουν ότι κάποιοι μένουν ανέλεγκτοι και όταν ακούν για λογής φορολογικά σκάνδαλα και φορολογικούς παραδείσους.

Όμως, δεν άκουσα να λέτε τίποτα στην ομιλία σας γι’ αυτό. Δεν σας αγγίζει φαίνεται αυτό το θέμα. Για τη φοροδιαφυγή, για τις μόνιμες φοροαπαλλαγές που απολάμβαναν οι έχοντες σ’ αυτή τη χώρα, γι’ αυτά δεν λέτε λέξη.

Παριστάνετε ότι δεν γνωρίζετε πως η φοροδιαφυγή στη χώρα μας ήταν συστηματική και ήταν πέντε με δέκα ποσοστιαίες μονάδες τα έσοδα κάτω από τον ευρωπαϊκό μέσο όρο; Μιλάω για την περίοδο της ανάπτυξης, που φτιάχναμε ολυμπιάδες, όχι για τώρα, όταν χάναμε ένα ολόκληρο ΑΕΠ κάθε δεκαετία εξαιτίας της φοροδιαφυγής. Δεν ξέρατε ότι και αυτό θα οδηγούσε σωρευτικά στη χρεοκοπία της χώρας;

Όμως, εκεί που καταλαβαίνω ότι είστε ακόμα πιο φειδωλός είναι στο θέμα των φορολογικών παραδείσων. Όλη η Ευρώπη βοά. Δεν ξέρω, εγώ δεν συμμετέχω βέβαια στο Λαϊκό Κόμμα, αλλά εκεί που συμμετέχω συζητείται το θέμα. Ίσως και στο Λαϊκό Κόμμα να συζητείται. Εσείς, όμως, δεν λέτε κουβέντα. Ξέρουμε ότι πρόκειται για μια νομική τεχνολογία φοροαποφυγής, ιδιαίτερα χρήσιμη για τα συμφέροντα που πρόσκεινται σ’ αυτούς που θέλετε να εκπροσωπήσετε, ταξικά εννοώ. Η σιωπή σας, όμως, πάνω σ’ αυτό το θέμα είναι αποκαλυπτική.

Σας ζητώ, κύριε Μητσοτάκη, να πάρετε θέση. Πάρτε θέση. Έστω, πείτε κάτι για τις δηλώσεις των Ευρωπαίων αξιωματούχων που καλούν για συντονισμένες δράσεις των κρατών-μελών πάνω στο ζήτημα. Ξέρω, δεν νιώθετε άνετα με αυτό το ζήτημα, κάτι φαίνεται να σας ενοχλεί. Αλήθεια, όμως, αναρωτιέμαι, κύριε Μητσοτάκη, σε μια συζήτηση περί μηχανισμών ελέγχου ποια είναι η θέση σας για τον θεσμό του «πόθεν έσχες»; Πρέπει ή δεν πρέπει να υπάρχει και να λειτουργεί αποτελεσματικά; Είναι στοιχείο μιας ευνομούμενης πολιτείας αυτό ή δεν είναι; Διότι προσπαθήσατε αυτές τις μέρες να θέσετε και θέμα –το έχετε κάνει κι άλλη φορά- σύγκρουσης της Κυβέρνησης με τη δικαιοσύνη. Στην πραγματικότητα η κατηγορία περί αντισυνταγματικής πρακτικής, όμως, δεν αφορά εμάς, άλλους αφορά. Και αφορά εσάς, διότι εσείς διαρκώς επιχειρείτε να στρέψετε τη δικαιοσύνη εναντίον της Κυβέρνησης, αλλά είμαι σίγουρος ότι και σ’ αυτό το απονενοημένο διάβημα θα αποτύχετε και θέλω εδώ να είμαι σαφής.

Αυτή η Κυβέρνηση δεν έχει καμμία διάθεσης παρέμβασης σε καμμιά από τις δύο άλλες εξουσίες, ούτε φυσικά έχει καμμία διάθεση σύγκρουσης συλλήβδην με τους δικαστές.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Παρακαλώ, κάντε ησυχία.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Τιμά την ελληνική δικαιοσύνη και τη σέβεται την ελληνική δικαιοσύνη κι όχι αλά καρτ. Όμως, δεν πρόκειται να επιτρέψουμε την παραγωγή δικτύων παραεξουσίας και να επιτρέψουμε μηχανισμούς αποφυγής ελέγχων. Πουθενά! Πουθενά!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Και μην ξεχνάτε ότι πάνω από τους μισούς δικαστές έχουν ήδη κάνει κανονικά δήλωση για το «πόθεν έσχες» τους. Εμείς, λοιπόν, έχουμε εντολή να λειτουργήσουμε με βάση τις αρχές της ισότητας και της ισονομίας. Όλοι θα είναι ίσοι απέναντι στον νόμο. Αυτήν τη δέσμευση ούτε θα κουραστώ να την επαναλαμβάνω ούτε θα είμαστε εμείς αυτοί που θα κουραστούμε πρώτοι μέχρι να την επιβάλουμε, να την επιβάλουμε σε όλους, όσο ψηλά και αν βρίσκονται, ό,τι και να γίνει.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Κυρίες και κύριοι Βουλευτές, εξίσου σημαντικό κομμάτι για την ανάκαμψη της οικονομίας και της παραγωγής, όμως, είναι κι αυτό που αφορά στη γνώση, την επένδυση στη γνώση. Ο προϋπολογισμός του 2018 συνεχίζει να καταγράφει, όπως και οι προηγούμενοι, τη διαρκή μας μέριμνα στους τομείς της παιδείας, αλλά και της εργασίας και της υγείας. Η παιδεία μας στηρίζει τους νέους, προωθεί ισότητα ευκαιριών, παρακολουθεί τις διεθνείς τάσεις και αναβαθμίζει το ανθρώπινο κεφάλαιο της χώρας.

Με αυτόν τον προϋπολογισμό, για δεύτερη συνεχόμενη χρονιά -μετά από πολλά χρόνια-, αυξάνονται οι δαπάνες για την εκπαίδευση κατά 184 εκατομμύρια σε σχέση με πέρυσι. Θυμίζω ότι με τον προϋπολογισμό του 2016 εμείς, παρά τις ασφυκτικές συνθήκες, σταματήσαμε τη συνεχή μείωση των εκπαιδευτικών δαπανών, που ξεκίνησε από το 2011, με τη μείωση στην πενταετία σωρευτικά να έχει φτάσει στο 34%, ενώ η συνολική δημόσια χρηματοδότηση της έρευνας θα αγγίξει φέτος για πρώτη φορά το 1 δισεκατομμύριο ευρώ.

Καίρια συνεισφορά σ’ αυτές τις αυξήσεις είχε η εισροή μέρους από τους πρόσθετους πόρους, ύψους 240 εκατομμυρίων, από το Ελληνικό Ίδρυμα Έρευνας και Καινοτομίας για τη στήριξη νέων επιστημόνων και την ενίσχυση της έρευνας στα ΑΕΙ και στα ερευνητικά κέντρα. Γιατί εκεί είναι το μέλλον, στη νέα γενιά, στους νέους επιστήμονες.

Όσο πιο επιγραμματικά θα πω για την υγεία. Το 2018 προχωρά με αποφασιστικά βήματα η υλοποίηση σε πανελλαδική κλίμακα της μεγάλης μεταρρύθμισης –εμείς λέμε εμβληματικού χαρακτήρα- για την πρωτοβάθμια φροντίδα υγείας, που αλλάζει συνολικά τον χάρτη των δημόσιων υπηρεσιών στη χώρα.

Με ακόμα μεγαλύτερη ένταση συνεχίζουμε τη μάχη –για να περάσω στα θέματα της εργασίας- για την προστασία της εργασίας και την ενίσχυση της διαπραγματευτικής δύναμης των εργαζομένων. Για πρώτη φορά υπάρχει στη χώρα σώμα επιθεώρησης εργασίας. Ήταν «ανέκδοτα» αυτά που υπήρχαν παλιότερα. Kαι το γνωρίζουν αυτοί με τους οποίους συζητάτε.

Η καταπολέμηση της αδήλωτης εργασίας ήδη εμφανίζει μείωση από το 19% στο 13% σε τομείς υψηλής παραβατικότητας και θα συνεχίσει να αποτελεί, για εμάς, προτεραιότητα.

Η επαναφορά της αρχής της επεκτασιμότητας και της ευνοϊκότερης ρύθμισης γίνονται πράξη. Αποκαθίσταται, λοιπόν, σύντομα η κανονικότητα και αίρεται το καθεστώς εξαίρεσης των εργαζομένων από το πεδίο ισχύος των συλλογικών διαπραγματεύσεων.

Παράλληλα, στο πλαίσιο της τρίτης αξιολόγησης συμφωνήθηκε να θεσμοθετηθεί ένα ειδικό προνόμιο για τις εργατικές απαιτήσεις, οι οποίες θα ικανοποιούνται, πριν από οποιονδήποτε άλλον πιστωτή, κατά τη διαδικασία αναγκαστικής εκτέλεσης ή πτώχευσης μιας επιχείρησης. Το υπογραμμίζω αυτό, διότι αφορά χιλιάδες εργαζόμενους που διεκδικούν δεδουλευμένα. Πρώτα, λοιπόν, οι εργαζόμενοι, μετά οι υπόλοιποι πιστωτές.

Μαζί με αυτά, βεβαίως η χώρα έχει μπροστά της τη μεγάλη πρόκληση, την πρόκληση των προκλήσεων, αυτό που ονομάζουμε παραγωγική ανασυγκρότηση. Εδώ, εάν θέλετε, είναι το θεμελιώδες ζήτημα για την επόμενη μέρα. Και στο θέμα αυτό η συζήτηση δεν μπορεί να είναι τεχνοκρατική, αλλά βαθιά στρατηγική και πολιτική, όχι όμως αόριστη. Πρέπει να είναι συγκεκριμένη, ιεραρχημένη, με στοχευμένες πρωτοβουλίες, διότι η χώρα χρειάζεται να ανάψει ξανά τις μηχανές της παραγωγής, όχι όμως από το σημείο που σταμάτησαν οι μηχανές αυτές να δουλεύουν, στα τέλη της προηγούμενης δεκαετίας. Δεν πρέπει να γυρίσουμε στο μοντέλο εκείνο που μας οδήγησε στην κρίση. Υπάρχει ανάγκη να αφήσουμε πίσω τις επιταγές ενός χρεοκοπημένου μοντέλου ανάπτυξης που συσσώρευσε τα πλούτη στα χέρια των λίγων, που στέρησε δυνατότητες από την ελληνική οικονομία.

Πρέπει, λοιπόν, να προσανατολιστούμε προς ένα σύγχρονο, εξωστρεφές, παραγωγικό πρότυπο, αξιοποιώντας επί της ουσίας συγκριτικά πλεονεκτήματα και βεβαίως αξιοποιώντας κλάδους, όπως είναι ο τουρισμός, η καθετοποιημένη αγροτοδιατροφικής βιομηχανίας, αξιοποιώντας την καινοτομία, τις νέες τεχνολογίες, την ενέργεια και τις μεγάλες επενδύσεις σε υποδομές, το εμπόριο, τις διεθνείς μεταφορές, λόγω και της προνομιακής γεωγραφικής μας θέσης, αλλά και τομείς στους οποίους η χώρα έχει αποδείξει ότι έχει δυνατότητες, όπως στο φάρμακο, στη ναυτιλία και τόσους άλλους τομείς που αναδύονται από την αφάνεια και μπορούν να έχουν μία προοπτική.

Διεκδικούμε πλέον με ευνοϊκές προϋποθέσεις τη θέση που μας αξίζει στο παγκοσμιοποιημένο σύστημα και στο ζήτημα της ανάπτυξης, εάν θέλετε, έχουμε ρίξει όλο το βάρος μας από την αρχή. Αυτό το θετικό momentum θα το αξιοποιήσουμε.

Η προσέγγισή μας είναι βεβαίως σύνθετη. Είναι πολλοί οι παράγοντες που πρέπει να λαμβάνουμε υπ’ όψιν. Η ανάπτυξη προϋποθέτει αναπτυξιακά εργαλεία, ισχυρό τραπεζικό σύστημα, άρση γραφειοκρατικών εμποδίων, κίνητρα για την έρευνα και την καινοτομία, φιλοεπενδυτικό κλίμα, χαμηλότερο ενεργειακό κόστος, προώθηση εξαγωγών και ισορροπημένη εγχώρια ζήτηση.

Όχημά μας είναι ο αναπτυξιακός νόμος, τον οποίο ψηφίσαμε –τον καταψηφίσατε και αυτόν- και νομίζω ότι είναι ο καταλύτης στη διαδικασία παραγωγικής ανασυγκρότησης της χώρας.

Μέσα σε λίγους μήνες υποβλήθηκαν περισσότερα από οκτακόσια επενδυτικά σχέδια προϋπολογισμού 2 δισεκατομμυρίων ευρώ, που θα δημιουργήσουν τέσσερις χιλιάδες οκτακόσιες νέες θέσεις εργασίας. Το νέο θεσμικό πλαίσιο ενσωματώνει μία σειρά από καινοτομίες με συγκεκριμένη αναπτυξιακή στόχευση, όπως η κατά προτεραιότητα ενίσχυση επιχειρηματικών σχεδίων έντασης γνώσης, αυξανόμενης απασχόλησης και υψηλής προστιθέμενης αξίας, η εκβιομηχάνιση της χώρας, η έμφαση στην παροχή ενισχύσεων με φοροαπαλλαγές, η απλοποίηση και ψηφιοποίηση του συνόλου των διαδικασιών αξιολόγησης και ελέγχου των επενδυτικών σχεδίων.

Να πω προσθετικά για το εμβληματικό παράδειγμα, που είναι τα «Κέντρα μιας Στάσης», τα «one stop shop», για τη σύσταση επιχειρήσεων γρήγορα και μέσα από μία πλήρως ηλεκτρονική διαδικασία.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ήσυχα, παρακαλώ. Υπάρχει κούραση.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κυρίες και κύριοι συνάδελφοι, είναι σαφές ότι στον προϋπολογισμό θα δείξετε μία μικρή ανοχή, διότι βρέθηκα και στην ανάγκη να απαντήσω και εκτός κειμένου –το κάνω συχνά- σ’ αυτά που είπε ο κ. Μητσοτάκης.

Όμως, κύριε Πρόεδρε, θέλω κάποια πράγματα να ειπωθούν. Δώστε μου μία μικρή ανοχή.

Ολοκληρώσαμε, λοιπόν, επενδυτικά σχέδια που λίμναζαν από το 2009 και είχαν μείνει στα αζήτητα. Συνολικά πληρώθηκαν ήδη πάνω από πεντακόσια πενήντα επενδυτικά σχέδια και θα πληρωθούν μέχρι το τέλος του έτους πάνω από 200 εκατομμύρια ευρώ. Όπως και στην περίπτωση του αναπτυξιακού, με το ίδιο αίσθημα επείγοντος και αποτελεσματικότητας κινούμεθα και στην αξιοποίηση του ΕΣΠΑ, ενός εργαλείου που δεν αξιοποιείται πλέον για τις ανάγκες κολλητών και «ημετέρων», αλλά για τις ανάγκες της παραγωγής.

Έτσι, λοιπόν, για τρίτη συνεχόμενη χρονιά είμαστε στην πρώτη θέση στην Ευρωπαϊκή Ένωση στην απορρόφηση των κονδυλίων, σύμφωνα με τα επίσημα στοιχεία της Ευρωπαϊκής Επιτροπής.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Από τις τελευταίες θέσεις που ήσασταν εσείς, οι αποτελεσματικοί, εμείς -οι αναποτελεσματικοί- έχουμε πάει στην πρώτη θέση, φθάνοντας το 25%!

Σε σχέση με τις μικρομεσαίες επιχειρήσεις, έχουμε ενεργοποιήσει προγράμματα άνω των 1,3 δισεκατομμυρίων ευρώ από το νέο ΕΣΠΑ. Αυτή η επιτυχία των πόρων του ΕΣΠΑ έρχεται να προστεθεί σε εκείνη της πλήρους αξιοποίησης των κονδυλίων της προηγούμενης περιόδου που έφερε τη χώρα μας στην κορυφή της Ευρώπης.

Αυτές οι επιτυχίες ήρθαν παρά την τραγική κατάσταση που κληρονομήσαμε, τις υπερδεσμεύσεις. Ακόμα χειρότερα, υπήρχαν 6 δισεκατομμύρια ευρώ υπερδεσμευμένα από τις προεκλογικές εντάξεις έργων μέχρι και μια μέρα πριν από τις εκλογές του Γενάρη του 2015 -να θυμίσω- έργα ανώριμα που εντάχθηκαν στο πρόγραμμα, μόνο και μόνο για να εξυπηρετήσουν κάποια πελατειακά δίκτυα.

Και αν αυτά ακούγονται κάπως πρωτοφανή σε ορισμένους παριστάμενους συναδέλφους, να θυμίσω ότι ειδική αναφορά για την εξαιρετική αξιοποίηση των ευρωπαϊκών πόρων από την Ελλάδα που, όπως έγραφαν, έφερε στη χώρα πάνω από 11 δισεκατομμύρια ευρώ τα τελευταία δύο χρόνια, είχαμε στην απόφαση του Eurogroup της 15ης Ιουνίου, κυρίες και κύριοι συνάδελφοι.

Να, λοιπόν, γιατί δεν είναι θαύμα, δεν είναι μαγικά. Να, λοιπόν, γιατί εμείς πετυχαίνουμε εκεί που εσείς όλα τα προηγούμενα χρόνια αποτύχατε! Αποτύχατε, διότι ήσασταν προσανατολισμένοι σε μία πελατειακή λογική.

Όμως, πέρα απ’ αυτές τις επιτυχίες στην απορρόφηση των προγραμμάτων, δίνουμε μεγάλη έμφαση και στα ποιοτικά χαρακτηριστικά των παρεμβάσεών μας. Σε όλα τα προγράμματα ενίσχυσης της επιχειρηματικότητας υπάρχει για πρώτη φορά ρήτρα εργασίας. Πριμοδοτούνται, δηλαδή, περισσότερο οι επιχειρήσεις εκείνες που δημιουργούν νέες θέσεις εργασίας και επιδοτούμε μισθολογικό και ασφαλιστικό κόστος των νέων θέσεων εργασίας για το πρώτο διάστημα.

Επιπλέον, με νομοθετική ρύθμιση που φέραμε πρόσφατα, θέσαμε ως προϋπόθεση για την υπαγωγή σε πρόγραμμα ενίσχυσης του ΕΣΠΑ ή από εθνικούς πόρους την αυστηρή τήρηση της εργατικής νομοθεσίας.

Επίσης, αυξήσαμε για δεύτερη συνεχόμενη χρονιά το εθνικό σκέλος του Προγράμματος Δημοσίων Επενδύσεων, το οποίο φθάνει πλέον στο ένα δισεκατομμύριο ευρώ, ενώ από το 2019 αυτό το ποσό θα φθάνει στο 1,5 δισεκατομμύριο ευρώ.

Αντίθετα, θα ήθελα να θυμίσω ότι εσείς διαρκώς μειώνατε το Πρόγραμμα Δημοσίων Επενδύσεων από το 2010, στερώντας πολύτιμους επενδυτικούς πόρους από την ελληνική οικονομία και επιτείνοντας την ύφεση.

Συνεχίζω με έναν κομβικό τομέα που χρειάζεται στήριξη και είναι αυτός της τοπικής αυτοδιοίκησης. Για την ενίσχυση των δήμων δημιουργήσαμε με το Υπουργείο Εσωτερικών ένα νέο χρηματοδοτικό πρόγραμμα σε συνεργασία με την Ευρωπαϊκή Τράπεζα Επενδύσεων. Μέσω αυτού του προγράμματος θα χρηματοδοτηθούν έργα στους ΟΤΑ και των δύο βαθμών, αλλά με έμφαση κυρίως στους δήμους, με έναν αρχικό προϋπολογισμό 500 εκατομμυρίων, ο οποίος θα φτάσει στα 2 δισεκατομμύρια σε βάθος πενταετίας. Είναι έργα στους κρίσιμους τομείς της ύδρευσης, της αποχέτευσης, της αγροτικής οδοποιίας και της αντιπλημμυρικής προστασίας. Και για αυτό το πρόγραμμα δανεισμού δεν θα επιβαρυνθούν καθόλου οι δήμοι.

Στον κρίσιμο τομέα της χρηματοδότησης δεν περιοριζόμαστε μονάχα στους πόρους του ΕΣΠΑ και του ΠΔΕ. Έχουμε αναπτύξει μια πολύ στενή συνεργασία με την Ευρωπαϊκή Τράπεζα Επενδύσεων. Το 2016 και το 2017 συμφωνήθηκαν με την Τράπεζα προγράμματα και έργα ύψους 5 δισεκατομμυρίων ευρώ, ποσό ρεκόρ της τελευταίας δεκαετίας. Οι συμφωνίες αυτές έφεραν επιπλέον 2 δισεκατομμύρια ευρώ εκταμιεύσεις στην ελληνική οικονομία μέσα στο 2017.

Για τα επόμενα τρία χρόνια έχουμε δρομολογήσει συμφωνίες με την τράπεζα για έργα ύψους 7 δισεκατομμυρίων ευρώ, που θα πυροδοτήσουν επενδύσεις άνω των 20 δισεκατομμυρίων ευρώ, σύμφωνα με τις εκτιμήσεις της ίδιας της Ευρωπαϊκής Τράπεζας Επενδύσεων.

Τέλος, η Ελλάδα έχει μια ακόμη σημαντική πρωτιά. Είναι από τις πρώτες χώρες στην αξιοποίηση του σχεδίου Γιούνκερ, έχοντας μέχρι στιγμής συμβασιοποιήσει έργα ύψους 3,7 δισεκατομμυρίων ευρώ, που αφορούν σε σημαντικές υποδομές, αλλά και στη χρηματοδότηση επιχειρήσεων και κυρίως μικρομεσαίων επιχειρήσεων.

Κυρίες και κύριοι συνάδελφοι, θα κλείσω τώρα. Σας κούρασα, ε;

**ΠΡΟΕΔΡΟΣ (Νικόλαος Βούτσης):** Όχι, εντάξει.

(Θόρυβος από την πτέρυγα της Νέας Δημοκρατίας)

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Σας κούρασα, γιατί δεν σας αρέσουν και όλα αυτά που ακούτε. Όμως, ξέρετε κάτι;

**ΠΡΟΕΔΡΟΣ (Νικόλαος Βούτσης):** Κύριε Πρωθυπουργέ, με συγχωρείτε. Αν κάποιοι κουράστηκαν μέσα στην Αίθουσα, είναι αυτοί οι οποίοι παρακολούθησαν επί δύο συν τρεις μέρες τις συζητήσεις. Σήμερα νομίζω πως όλοι ήμασταν διατεθειμένοι να μακρύνουμε. Σε λίγο τελειώνουμε με την ανοχή όλων. Να είστε καλά!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Θέλετε, να πείτε, κύριε Πρόεδρε, ότι δεν κουράστηκαν αυτοί που δεν παρακολούθησαν.

**ΠΡΟΕΔΡΟΣ (Νικόλαος Βούτσης):** Θέλω να πω διάφορα, αλλά συνήθως παρεξηγούμαι, οπότε δεν θα πω.

(Χειροκροτήματα από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Θα κλείσω, κύριε Πρόεδρε.

Κύριε Μητσοτάκη, σας άκουσα με μεγάλη προσοχή να φτάνετε στο επίπεδο -απ’ αυτό εδώ το Βήμα- να διαβάζετε αποφθέγματα της πρώην Προέδρου της Βουλής. Και βέβαια, καλά κάνατε, δικαίωμά σας. Όλοι κρινόμαστε.

Όμως, ξέρετε, δεν είμαστε στο ίδιο κόμμα. Γνωρίζετε όλοι ότι εμείς αποφασίσαμε να στηρίξουμε τις επιλογές μας, να μην φύγουμε τρέχοντας. Εμείς αποφασίσαμε να κριθούμε από τον ελληνικό λαό, εμείς αποφασίσαμε να κρατήσουμε και την παράταξη και τη χώρα. Όλοι κρίνονται.

Όμως, μιας και μπήκατε στον κόπο να διαβάσετε αποφθέγματα της πρώην Προέδρου, που είναι λογικό να έχει, αν θέλετε, και πικρία και μένος απέναντί μου, διότι είμαστε ανταγωνιστές πια, θα μπω και εγώ στον κόπο να θυμηθώ τι έλεγε όχι ένας αντίπαλός σας σήμερα, αλλά ο Αντιπρόεδρος τους κόμματός σας, ο κ. Γεωργιάδης, στις 9-6-2011 -όχι πολλά χρόνια πριν- που απ’ αυτό εδώ το Βήμα σάς κατήγγειλε ως λαϊκιστή, βαθύπλουτο, που ποτέ στη ζωή του δεν χρειάστηκε να εργαστεί, γι’ αυτό και δεν ξέρει τι σημαίνει να βγάζει κάποιος το ψωμί του με κόπο.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Κύριε Μητσοτάκη, έτσι θα κάνετε αντιπαράθεση; Εσείς που ξορκίζετε διαρκώς τον λαϊκισμό, αποδεικνύεστε στον μεγαλύτερο λαϊκιστή όλων των λαϊκιστών!

Να τον χαίρεστε, λοιπόν, τον Αντιπρόεδρό σας, διότι πολλές φορές, όταν σας ακούω, δεν καταλαβαίνω πια τη διαφορά. Αυτόν που σας έλεγε λαϊκιστή βαθύπλουτο, αυτόν να τον χαίρεστε, διότι του μοιάζετε, κύριε Μητσοτάκη!

(Χειροκροτήματα από την πτέρυγα του ΣΥΡΙΖΑ)

Κλείνω τώρα την παρέμβασή μου, κυρίες και κύριοι συνάδελφοι, απευθυνόμενος σ’ αυτούς που παρακολούθησαν, σ’ αυτούς που έχω τη βεβαιότητα ότι αισθάνονται σ’ αυτόν τον προϋπολογισμό πολύ πιο άνετα σε σύγκριση με πέρυσι και στην πλειοψηφία του ελληνικού λαού που μας ακούει. Ξέρετε, η χώρα πέρασε πολλά. Ο λαός μας πέρασε πολλά. Σήμερα, όμως, όλο και περισσότεροι σ’ όλο τον κόσμο, σ’ όλη την Ευρώπη αναφέρονται σ’ αυτό τον λαό όχι ως τον τεμπέλη που ζει πάνω από τις ικανότητές του, αλλά ως παράδειγμα σκληρής δουλειάς και αποφασιστικότητας. Άντεξε αυτά που ευχόμαστε να μην τύχουν ποτέ σε κανέναν άλλο λαό. Άντεξε όμως. Έκανε θυσίες, αλλά δεν έχασε ποτέ την πίστη του ότι τα πράγματα μπορούν να πάνε αλλιώς. Δεν βούλιαξε στη συλλογική ενοχή. Δεν παραιτήθηκε.

Αν θέλετε, λοιπόν, κυρίες και κύριοι συνάδελφοι, πιστεύω ότι αυτός είναι ο μεγάλος πλούτος της χώρας και το μεγάλο παραγωγικό πλεονέκτημα, ανταγωνιστικό της χώρας, ο κόσμος της δημιουργίας, ο κόσμος του μόχθου, της προκοπής. Αυτή είναι η συλλογική μας δύναμη για την επόμενη μέρα. Οι νέες και οι νέοι, ο κόσμος του πνεύματος και του πολιτισμού, ο κόσμος της παραγωγής και της καινοτομίας, οι δυνάμεις της εργασίας. Όλοι και όλες έχουν στα χέρια τους τα υλικά για να χτίσουμε την Ελλάδα που αξίζει στις σημερινές και στις επόμενες γενιές.

Όμως, μην ξεχνάτε κάτι. Δεν θα γράψουμε τίποτα στην άμμο. Αυτοί που έβαλαν τη χώρα σ’ αυτήν την περιπέτεια των μνημονίων όχι μόνο κρίθηκαν, θα κρίνονται πολιτικά διαρκώς για τις επιλογές τους, διότι η μνήμη είναι πεισματάρα και δεν συγχωρεί, ειδικά αυτούς που συμπεριφέρθηκαν στην ελληνική κοινωνία ως μάζα, ως αδαή πλειοψηφία. Όμως, ταυτόχρονα η μνήμη είναι και δύναμη. Είναι η δύναμη πίσω από κάθε μεγάλη ριζοσπαστική αλλαγή στην ιστορία των κοινωνιών. Και όταν αυτή η δύναμη συναντά το πείσμα, την εργατικότητα, τη δίψα ενός λαού, μπορεί να κάνει θαύματα.

Εμείς, κυρίες και κύριοι Βουλευτές, έχουμε επιλέξει να εμπιστευθούμε τους ανθρώπους αυτής της χώρας, αυτούς που συναντούμε τους τελευταίους μήνες στα περιφερειακά συνέδρια από τη Θράκη μέχρι την Κρήτη, τους νέους μας που σε πείσμα των καιρών έμειναν στην Ελλάδα, παλεύουν εδώ, αλλά και αυτούς που έφυγαν και βρίσκονται σήμερα στην Αγγλία, τη Γερμανία, την Ολλανδία, την Αμερική και όπου αλλού στον κόσμο. Αυτοί και αυτές είναι η επόμενη μέρα της Ελλάδας.

Τους θέλουμε όλους εδώ, τους θέλουμε όλους πίσω, τους θέλουμε όλους μαζί για να χτίσουμε μαζί την επόμενη μέρα, την Ελλάδα της δικαιοσύνης και της προκοπής. Κανείς πια δεν μπορεί να εμποδίσει αυτή η μέρα να ξημερώσει και θα ξημερώσει σύντομα σε αυτό τον τόπο.

(Στο σημείο αυτό όρθιοι Βουλευτές του ΣΥΡΙΖΑ και των ΑΝΕΛ χειροκροτούν ζωηρά και παρατεταμένα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, η συζήτηση για τον κρατικό προϋπολογισμό οικονομικού έτους 2018 έφτασε στο τέλος της.

Μίλησαν, εκτός από τους οκτώ γενικούς εισηγητές και τους δεκαπέντε ειδικούς εισηγητές, οκτώ Κοινοβουλευτικοί Εκπρόσωποι και εκατόν ογδόντα οκτώ συνάδελφοι, δηλαδή σύνολο διακόσιοι δεκαεννέα Βουλευτές. Επίσης, μίλησαν ο Αντιπρόεδρος της Κυβέρνησης, δεκαέξι Υπουργοί, εννέα Αναπληρωτές Υπουργοί και οκτώ Υφυπουργοί, δηλαδή τριάντα τέσσερα μέλη της Κυβέρνησης. Μίλησαν, επίσης, οι οκτώ Πρόεδροι των Κοινοβουλευτικών Ομάδων της Βουλής. Οι πέντε συνεδριάσεις είχαν διάρκεια πενήντα τεσσάρων ωρών.

Κηρύσσεται περαιωμένη η συζήτηση επί του κρατικού προϋπολογισμού οικονομικού έτους 2018 και θα προχωρήσουμε στην ψηφοφορία.

Σύμφωνα με τον Κανονισμό της Βουλής, άρθρο 123 παράγραφος 6, η ψήφιση του προϋπολογισμού γίνεται με ονομαστική ψηφοφορία που διεξάγεται ταυτοχρόνως και με χωριστούς καταλόγους και ψηφολέκτες για τα έσοδα και τις δαπάνες κάθε Υπουργείου.

Όπως είναι γνωστό, όλα τα Υπουργεία έχουν μόνο έξοδα, εκτός από το Υπουργείο Οικονομικών, που έχει και έσοδα με τον προϋπολογισμό.

Συνεπώς για τα έσοδα του προϋπολογισμού θα διενεργηθεί ιδιαίτερη ψηφοφορία, ενώ για όλα τα Υπουργεία θα διενεργηθεί ψηφοφορία για τα έξοδά τους.

Επίσης, θα διενεργηθεί χωριστή ψηφοφορία για τα έξοδα της Προεδρίας της Δημοκρατίας.

Στον κρατικό προϋπολογισμό περιλαμβάνεται και ο προϋπολογισμός της Βουλής, ο οποίος δεν θα τεθεί και πάλι υπ’ όψιν του Σώματος, δεδομένου ότι ο προϋπολογισμός της Βουλής, όπως εγκρίθηκε από την Ολομέλεια του Σώματος στη συνεδρίαση Λ΄/17-11-2017, είναι κατά τον Κανονισμό υποχρεωτικά εκτελεστός και έχει καταχωριστεί χωρίς καμμία μεταβολή στον γενικό προϋπολογισμό του κράτους, κατά το άρθρο 120 παράγραφος 6 του Κανονισμού της Βουλής.

Όπως προαναφέρθηκε, η ονομαστική ψηφοφορία θα διεξαχθεί, όπως επιβάλλει ο Κανονισμός, ταυτοχρόνως. Δηλαδή, κατά την εκφώνηση των ονομάτων των Βουλευτών από τους επί του καταλόγου συναδέλφους, οι ψηφολέκτες που θα οριστούν για τα έξοδα κάθε Υπουργείου, τα έξοδα της Προεδρίας της Δημοκρατίας και τα έσοδα του προϋπολογισμού, θα σημειώνουν την ψήφο που δίνεται από κάθε Βουλευτή στον χωριστό κατάλογο του Υπουργείου για το οποίο ορίστηκαν.

Εκείνοι που αποδέχονται τα έσοδα του προϋπολογισμού, καθώς και τα έξοδα κάθε Υπουργείου και της Προεδρίας της Δημοκρατίας, λέγουν «ΝΑΙ». Εκείνοι που δεν τα αποδέχονται λέγουν «ΟΧΙ». Όσοι θέλουν να απαντήσουν «ΝΑΙ» για ορισμένα Υπουργεία ή «ΟΧΙ» αντιστοίχως, το διευκρινίζουν κατά την εκφώνηση του ονόματός τους.

Παρακαλούνται να προσέλθουν επί του καταλόγου οι Βουλευτές κ. Αναστασία Γκαρά από τον ΣΥΡΙΖΑ και κ. Απόστολος Βεσυρόπουλος από τη Νέα Δημοκρατία.

Κυρίες και κύριοι συνάδελφοι, θα παρακαλέσω τους συναδέλφους των έξι πρώτων σειρών να παραχωρήσουν τις θέσεις τους στους ψηφολέκτες.

Παρακαλούνται να προσέλθουν οι ψηφολέκτες:

Α) Για τα έσοδα του προϋπολογισμού, οι κύριοι Ιωάννης Σηφάκης και Εμμανουήλ Κόνσολας.

Β) Για τα έξοδα:

1. Της Προεδρίας της Δημοκρατίας, η κ. Παναγιώτα Βράντζα και ο κ. Ιωάννης Αντωνιάδης.

2. Του Υπουργείου Εσωτερικών, οι κύριοι Αλέξανδρος Μεϊκόπουλος και Αθανάσιος Καββαδάς.

3. Του Υπουργείου Οικονομίας και Ανάπτυξης, οι κύριοι Ευστάθιος Γιαννακίδης και Κωνσταντίνος Βλάσης.

4. Του Υπουργείου Ψηφιακής Πολιτικής, Τηλεπικοινωνιών και Ενημέρωσης οι κύριοι Μάριος Κάτσης και Γεώργιος Γεωργαντάς.

5. Του Υπουργείου Εθνικής Άμυνας, οι κύριοι Αστέριος Καστόρης και Στέργιος Γιαννάκης.

6. Του Υπουργείου Παιδείας, Έρευνας και Θρησκευμάτων, η κ. Ζωή Λιβανίου και η κ. Άννα Καραμανλή.

7. Του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης, ο κ. Κωνσταντίνος Μορφίδης και η κ. Γεωργία Μαρτίνου.

8. Του Υπουργείου Εξωτερικών, οι κύριοι Θεμιστοκλής Μουμουλίδης και Κωνσταντίνος Αχιλλέα Καραμανλής.

9. Του Υπουργείου Δικαιοσύνης, Διαφάνειας και Ανθρωπίνων Δικαιωμάτων, ο κ. Γεώργιος Ουρσουζίδης και η κ. Μαρία Αντωνίου.

10. Του Υπουργείου Οικονομικών, οι κύριοι Γεώργιος Πάλλης και Βασίλειος Γιόγιακας.

11. Του Υπουργείου Υγείας, οι κύριοι Ανδρέας Ριζούλης και Ανδρέας Κατσανιώτης.

12. Του Υπουργείου Διοικητικής Ανασυγκρότησης, οι κύριοι Χρήστος Μπγιάλας και Αναστάσιος Δημοσχάκης.

13. Του Υπουργείου Πολιτισμού και Αθλητισμού, οι κύριοι Ιωάννης Σαρακιώτης και Δημήτριος Κυριαζίδης.

14. Του Υπουργείου Περιβάλλοντος και Ενέργειας, η κ. Παναγιώτα Δριτσέλη και ο κ. Χρίστος Δήμας.

15. Του Υπουργείου Υποδομών και Μεταφορών, η κ. Ολυμπία Τελιγιορίδου και ο κ. Γεώργιος Κασαπίδης.

16. Του Υπουργείου Μεταναστευτικής Πολιτικής, η κ. Μαρία Τριανταφύλλου και ο κ. Χρήστος Κέλλας.

17. Του Υπουργείου Ναυτιλίας και Νησιωτικής Πολιτικής, η κ. Ελένη Αυλωνίτου και ο κ. Χρήστος Μπουκώρος.

18. Του Υπουργείο Αγροτικής Ανάπτυξης και Τροφίμων, η κ. Αικατερίνη Ιγγλέζη και ο κ. Γεώργιος Στύλιος.

19. Του Υπουργείο Τουρισμού, ο κ. Γεώργιος Ψυχογιός και η κ. Φωτεινή Αραμπατζή.

Κυρίες και κύριοι συνάδελφοι, παρακαλώ ψηφίζοντας να μην αποχωρήσετε, γιατί μετά την ονομαστική ψηφοφορία για τα Υπουργεία και την Προεδρία της Δημοκρατίας θα επακολουθήσει ψηφοφορία με έγερση για τους προϋπολογισμούς δημοσίων επενδύσεων και προσαρτημένων προϋπολογισμών, καθώς και για τους προϋπολογισμούς των αποκεντρωμένων διοικήσεων και των περιφερειακών υπηρεσιών των Υπουργείων που αναφέρονται στο άρθρο 2 του νομοσχεδίου του Υπουργείου Οικονομίας: «Κύρωση του Κρατικού Προϋπολογισμού οικονομικού έτους 2018».

Παρακαλώ, αν κάποιοι δεν έχουν καταλάβει τις θέσεις τους ή δεν έχουν ενημερωθεί, να προσέλθουν αμέσως για να ξεκινήσουμε την ψηφοφορία.

Παρακαλώ τους κυρίους συναδέλφους επί του καταλόγου να προχωρήσουν στην εκφώνηση των ονομάτων των συναδέλφων και η συνάδελφος κ. Αναστασία Γκαρά θα επαναλαμβάνει το «ΝΑΙ» ή το «ΟΧΙ» κάθε συναδέλφου που ψηφίζει.

Σας ενημερώνω ότι έχει έλθει στο Προεδρείο τηλεομοιοτυπία (φαξ) συναδέλφου, σύμφωνα με το άρθρο 70Α του Κανονισμού της Βουλής, με την οποία γνωστοποιεί την ψήφο του επί του νομοσχεδίου. Η ψήφος αυτή θα ανακοινωθεί και θα συνυπολογιστεί στην καταμέτρηση, η οποία θα ακολουθήσει.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Υπάρχει συνάδελφος, ο οποίος δεν άκουσε το όνομά του; Κανείς.

Η επιστολή, η οποία απεστάλη στο Προεδρείο από το συνάδελφο κ. Νικόλαο Κοτζιά, σύμφωνα με το άρθρο 70Α του Κανονισμού της Βουλής, θα καταχωριστεί στα Πρακτικά.

(Η προαναφερθείσα επιστολή καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(ΝΑ ΜΠΕΙ Η ΣΕΛΙΔΑ 376)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, σας ενημερώνω επίσης ότι έχει έρθει στο Προεδρείο επιστολή του συναδέλφου Β΄ Αθηνών κ. Χριστόφορου Παπαδόπουλου, ο οποίος μας γνωρίζει ότι απουσιάζει από την ψηφοφορία και ότι αν ήταν παρών, θα ψήφιζε «ΝΑΙ».

Η επιστολή αυτή, η οποία εκφράζει πρόθεση ψήφου, θα καταχωριστεί στα Πρακτικά της σημερινής συνεδρίασης, αλλά δεν συνυπολογίζεται στην καταμέτρηση των ψήφων.

(Η προαναφερθείσα επιστολή καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(ΝΑ ΜΠΕΙ Η ΣΕΛΙΔΑ 378)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, κηρύσσεται περαιωμένη η ψηφοφορία επί του κρατικού προϋπολογισμού του οικονομικού έτους 2018.

Παρακαλούνται οι κύριοι ψηφολέκτες να προβούν στην καταμέτρηση των ψήφων και την εξαγωγή του αποτελέσματος και να υπογράψουν τα σχετικά πρωτόκολλα, τα οποία θα παραλάβουν υπηρεσιακοί παράγοντες, για να ανακοινώσουμε στη συνέχεια το αποτέλεσμα της ψηφοφορίας και να καταχωριστεί στα Πρακτικά.

(ΚΑΤΑΜΕΤΡΗΣΗ)

Στο μεταξύ, όμως, κυρίες και κύριοι συνάδελφοι, για τη συντόμευση του χρόνου της συνεδρίασης, εάν δεν έχετε αντίρρηση, θα παρακαλούσα να προχωρήσουμε στην ψηφοφορία με έγερση επί του προϋπολογισμού των δημοσίων επενδύσεων και προσαρτημένων προϋπολογισμών και επί των προϋπολογισμών των αποκεντρωμένων διοικήσεων και των περιφερειακών υπηρεσιών υπουργείων.

Ερωτάται το Σώμα: Δέχεται τον προϋπολογισμό δημοσίων επενδύσεων και των προσαρτημένων προϋπολογισμών οικονομικού έτους 2018;

Παρακαλώ, όσοι τον αποδέχονται να εγερθούν.

(Εγείρονται οι αποδεχόμενοι)

Προφανώς ηγέρθησαν υπέρ της αποδοχής οι περισσότεροι.

Συνεπώς το Σώμα παρεδέχθη.

Ερωτάται το Σώμα: Δέχεται τον τακτικό προϋπολογισμό των αποκεντρωμένων διοικήσεων και περιφερειακών υπηρεσιών Υπουργείων οικονομικού έτους 2018;

Παρακαλώ, όσοι τον αποδέχονται να εγερθούν.

(Εγείρονται οι αποδεχόμενοι)

Προφανώς ηγέρθησαν υπέρ της αποδοχής οι περισσότεροι.

Συνεπώς το Σώμα παρεδέχθη.

(Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. **ΜΑΡΙΟΣ ΓΕΩΡΓΙΑΔΗΣ**)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης ονομαστικής ψηφοφορίας.

Συνολικά ψήφισαν διακόσιοι ενενήντα επτά (297) Βουλευτές.

Τα έσοδα του προϋπολογισμού αποδέχθηκαν εκατόν πενήντα τρεις Βουλευτές (153), ενώ εκατόν σαράντα τέσσερις (144) Βουλευτές τα καταψήφισαν.

Τα έξοδα των Υπουργείων: Εσωτερικών, Οικονομίας και Ανάπτυξης, Ψηφιακής Πολιτικής, Τηλεπικοινωνιών και Ενημέρωσης, Εθνικής Άμυνας, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας, Υποδομών και Μεταφορών, Μεταναστευτικής Πολιτικής, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων και Τουρισμού αποδέχθηκαν εκατόν πενήντα τρεις (153) Βουλευτές, ενώ εκατόν σαράντα τέσσερις (144) Βουλευτές τα καταψήφισαν.

Τα έξοδα της Προεδρίας της Δημοκρατίας αποδέχθηκαν εκατόν πενήντα τρεις Βουλευτές (153), ενώ εκατόν σαράντα τέσσερις (144) Βουλευτές τα καταψήφισαν.

Τα πρωτόκολλα της ψηφοφορίας καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν τα πρωτόκολλα σελ. 383.1 έως 383.20)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Μάριος Γεωργιάδης):** Συνεπώς το σχέδιο νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2018» έγινε δεκτό, σε μόνη συζήτηση, κατά τον Κανονισμό της Βουλής και έχει ως εξής:

(Να καταχωριστεί το κείμενο του νομοσχεδίου σελ. 383α)

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, με την ψηφοφορία που διεξήχθη και την ανακοίνωση του αποτελέσματος περαιώθηκε η συζήτηση επί του κρατικού προϋπολογισμού.

Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών των συνεδριάσεων της Δευτέρας 11 Δεκεμβρίου 2017, της Τρίτης 12 Δεκεμβρίου 2017, της Τετάρτης 13 Δεκεμβρίου 2017, της Δευτέρας 18 Δεκεμβρίου 2017 και της Τρίτης 19 Δεκεμβρίου 2017, στις οποίες περιλαμβάνεται η συζήτηση και η ψήφιση του κρατικού προϋπολογισμού του οικονομικού έτους 2018.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Συνεπώς τα Πρακτικά των συνεδριάσεων της Δευτέρας 11 Δεκεμβρίου 2017, της Τρίτης 12 Δεκεμβρίου 2017, της Τετάρτης 13 Δεκεμβρίου 2017, της Δευτέρας 18 Δεκεμβρίου 2017 και της Τρίτης 19 Δεκεμβρίου 2017 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Με τη συναίνεση του Σώματος και ώρα 22.38΄ λύεται η συνεδρίαση για αύριο, ημέρα Τετάρτη 20 Δεκεμβρίου 2017 και ώρα 10.00΄, με αντικείμενο εργασιών του Σώματος νομοθετική εργασία: α) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Διοικητικής Ανασυγκρότησης: «Κύρωση του Μνημονίου Συνεργασίας σχετικά με την Εθνική Γαλλόφωνη Πρωτοβουλία (2015-2018), στο πλαίσιο του προγράμματος “Η γαλλική γλώσσα στις διεθνείς σχέσεις”» και β) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης: «Αδειοδότηση διαστημικών δραστηριοτήτων - Καταχώριση στο Εθνικό Μητρώο Διαστημικών Αντικειμένων - Ίδρυση Ελληνικού Διαστημικού Οργανισμού και λοιπές διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**